
MULŢUMIRI
Sunt mulţi cei cărora trebuie să le mulţumesc pe această cale, astfel încât chiar şi o listă parţială ar fi foarte lungă.
În primul rând, vreau să-mi exprim recunoştinţa faţă de soţia mea, Emily, care a făcut eforturi intense pentru a-mi sprijini munca şi cercetările în cadrul CSETI. Fără ea, toate acestea nu ar fi fost posibile. Plină de dăruire şi sacrificiu, ea a fost mereu prezentă atunci când am avut nevoie de ajutor.
Le mulţumesc, de asemenea, membrilor CSETI (care cu siguranţă sunt în număr foarte mare) pentru eforturile lor remarcabile de a aduce la lumină aceste dezvăluiri şi pentru interesul manifestat în vederea stabilirii unui contact paşnic cu formele de viaţă extraterestre (ET). Dintre toate aceste persoane, Shari Adamiak este cea care mi-a fost cea mai apropiată timp de şase ani şi totodată o luptătoare neînfricată pentru adevăr. Fără eforturile sale extraordinare, realizările noastre nu ar fi putut fi posibile. Ea a trăit şi şi-a consacrat o mare parte din viaţă pentru a se asigura că va veni ziua în care adevărul va fi cunoscut şi pacea va cuprinde întreaga lume.
Shari m-a ajutat să cercetez şi să scriu multe dintre rapoartele care se regăsesc în această carte, fiind prezentă aproape la toate expediţiile importante ale contactelor realizate de către CSETI cu fiinţele extraterestre. Într-un fel, munca ei a fost prometeică; nu a şovăit niciodată şi până în momentul în care nu s-a mai putut mişca, din cauza teribilei boli care a ţintuit-o la pat, ea a muncit din greu pentru a ne ajuta să avansăm în cercetările noastre.
Pe lângă ea, mai sunt mulţi alţii cei cărora vreau să le mulţumesc: Tony Craddock, administratorul paginii noastre web, care este şi un cercetător de teren de primă clasă; Debbie Foch şi Linda Willetts, care au avut roluri importante în finalizarea eforturilor depuse în cadrul CSETI; dr. Ted Loder, care a preluat cu abilitate sarcina de a fi liantul dintre CSETI şi comunitatea ştiinţifică; Marty Keller, care a muncit mai bine de 5 ani pentru a păstra legătura cu mass-media privind acest subiect; dr. Richard Haines, care a documentat metodic contactele interactive dintre oameni şi extratereştri, în noua lui carte CE-5; Jan Harzan, care a depus un volum impresionant de muncă şi influenţă în vederea dezvăluirii adevărului expus în această carte către liderii politici de vârf; precum şi consilierul meu în domeniul militar, politic şi de securitate naţională, fără sprijinul şi sfatul căruia evenimentele istorice din ultimii cinci ani nu ar fi putut fi posibile.
De asemenea, ţin să le mulţumesc în mod deosebit tuturor celor care sprijină CSETI - miilor de cercetători de teren, filantropi, avocaţi,, etc. Trebuie să ne continuăm eforturile pentru a atrage către noi acel viitor măreţ spre care tinde omenirea. Noi, cei care trăim azi pe Pământ, suntem de fapt cei care trebuie să instaurăm pacea mondială, pacea universală şi o civilizaţie nouă, care să coexiste în armonie cu Pământul şi cu celelalte fiinţe din galaxie.
OMAGIU
Astăzi, 20 ianuarie 1998, Shari Adamiak a trecut în Lumea Luminii, la orele 9:50. Ea a realizat această trecere în prezenţa prietenilor săi, în pace şi fără suferinţă. Vă rog pe toţi să înălţaţi o rugăciune pentru Shari, pentru evoluţia spirituală a sufletului ei. Ce cuvinte ar putea exprima pierderea pe care o simţim şi iubirea pe care cu toţii o avem pentru Shari?
Din 1991, când ne-am întâlnit pentru prima dată la o conferinţă în Los Angeles, Shari a fost un extraordinar sprijin al întregii mele activităţi, o colegă neobosită, o prietenă adevărată, un cercetător îndrăzneţ, un confident de neînlocuit şi o leoaică neînfricată, fără al cărei ajutor altruist CSETI nu ar fi ajuns la numeroasele sale realizări istorice.
Shari a fost mâna mea dreaptă şi asistentă de încredere timp de mai mult de şase ani. Indiferent că eram în America Latină, înfruntând tot felul de primejdii, ori în şedinţele din birourile Pentagonului, Shari a fost întotdeauna cu mine - şi a fost acolo pentru noi toţi. Ea nu a şovăit niciodată şi nu s-a dat niciodată bătută în faţa greutăţilor de tot felul pe care le-a întâmpinat.
Fără să ia în seamă criticile sau operaţiunile de culise, ea a muncit cu o hotărâre neabătută pentru pacea universală, pentru Pământ şi pentru nenumăratele dimensiuni care există dincolo de lumea fizică.
La câte lucruri extraordinare nu am fost martori împreună? Ne-am plimbat în umbra unora dintre cei mai mari vulcani de pe planetă, cu navele extraterestre plutind silenţioase deasupra noastră; am asistat la momentul în care câţiva martori aflaţi sub acoperire militară strict secretă povesteau adevărul despre OZN-uri unui grup de congresmeni; am fost martori la dezvăluirea unor evenimente cu semnificaţii remarcabile,, etc. Mai presus de toate, Shari era plină de veselie şi de entuziasm, de o curiozitate şi o uimire aproape copilărească în faţa misterelor creaţiei şi a potenţialului uluitor al vremurilor pe care le trăim.
Chiar şi atunci când trupul nu i-a mai putut fi de ajutor, ea a dat dovadă de un spirit atât de plin de graţie, de curaj şi de iubire, încât toţi cei care o cunoşteau au fost copleşiţi şi binecuvântaţi de exemplul ei.
Cu numai două luni în urmă, în noiembrie 1997, am plecat împreună în California pentru a vizita Parcul Naţional Joshua Tree. Acolo, Shari a experimentat ceea ce iubea ea cel mai mult: unitatea cu stelele, cu universul şi comunicarea cu fiinţele de pe alte planete, care ne vizitează. Luptându-se cu starea de slăbiciune, cu durerea şi cu paralizia tot mai avansată a piciorului şi mâinii sale drepte, Shari mergea totuşi în deşert în fiecare noapte, fără a ţine seama de greutăţile pe care i le punea condiţia sa fizică precară. Acolo, prin punctul de trecere al luminii, am văzut profunzimile spaţiului, fiinţele extraterestre şi navele din alte lumi, care aşteaptă „creşterea” noastră spirituală. Nimic nu o putea opri pe Shari din a atinge acest ţel, al comuniunii pline de pace şi înţelegere cu fiinţele din alte lumi.
O mare lumină a plecat din această lume, dar ea străluceşte cu putere pentru totdeauna în tărâmul eternităţii. Ştiu că Shari era pregătită pentru această mare călătorie: exact cu şapte zile înainte de dimineaţa trecerii ei în nefiinţă, am translatat împreună în lumea de „dincolo”, pentru foarte scurt timp. Copleşiţi, am experimentat o Lumină inefabilă, o Prezenţă beatifică, emanând din centrul creaţiei. Nu cred că o pot descrie în cuvinte pentru că se afla dincolo de orice poate percepe şi defini intelectul. O strălucire infinită, de culoare alb-aurie în centru, care devenea roz, apoi purpurie pe măsură ce se expansiona infinit în faţa noastră, scufundându-ne într-o mare de iubire, bucurie şi frumuseţe, diferită de tot ceea ce experimentasem până atunci. Sunt convins că aceea a fost experienţa conştiinţei lui Dumnezeu - lumină pură, iubire indescriptibilă şi pace atotcuprinzătoare. Acel „loc” era străbătut de milioane de voci unite într-una singură, ce cântau o melodie prea suavă pentru a mi-o putea aminti, al cărei refren era: „Cu toţii suntem Unul în spirit”.
Ştiind că sfârşitul îi era aproape, am venit din nou la Denver pentru a o vedea pe Shari. Noaptea trecută, în timp ce mă rugam, Shari a ieşit din starea de comă şi a deschis ochii, plină de bucurie. I-am spus că totul era pregătit pentru trecerea ei în Lumea Luminii şi că putea să plece când se simţea pregătită pentru aceasta. Am auzit-o aprobând ceea ce îi spusesem, în timp ce o lacrimă i se prelingea pe obraz, pentru că ştia că timpul nostru împreună în această lume era aproape de sfârşit.
În această dimineaţă am fost chemaţi la căpătâiul ei. Am spus câteva rugăciuni şi am pregătit-o spiritual pentru trecerea în lumea de „dincolo”. Pe măsură ce camera se umplea de lumină şi de o stare înălţătoare, am simţit că venise momentul şi am spus: „Shari, mergi în lumina eternă”. Cu aceasta ea şi-a dat ultima suflare şi s-a înălţat la Dumnezeu.
Cu toate că ştiam că starea ei prezentă este plină de bucurie şi de iubire, pierderea lui Shari este totuşi grea pentru mine. Să ne amintim totuşi de ea în acest mod: a trăit în Lumea Luminii, plină de bucurie, şi ar fi dorit să continuăm munca pentru care ea şi-a dedicat întreaga viaţă: stabilirea Păcii Universale şi crearea unei Civilizaţii Cosmice.
Am discutat cu Shari despre implicarea ei viitoare, de dincolo de vălul de lumină, care va duce mai departe cauza păcii şi a iluminării în toate tărâmurile lui Dumnezeu. Nu am niciun dubiu că ea va sluji aşa cum se cuvine, din noua ei „casă a eternităţii” şi că va deveni una cu îngerii păcii.
Căci fără pace, nu poate exista progres pe acest Pământ. De aceea trebuie să ne străduim tot mai mult pentru a aduce pacea între oameni, naţiuni şi popoare, cu inimile pline de iubire. Pentru că atunci când vom pleca din această lume, tot ceea ce vom lua cu noi va fi doar iubirea, o iubire infinită, nesfârşită.

Dr. Steven M. Greer,
20 ianuarie 1998
INTRODUCERE
Pe 13 decembrie 1993 am luat avionul spre Washington D.C., împreună cu soţia mea, pentru a ne întâlni cu primul director CIA din administraţia Clinton, James Woolsey. Motivul „de acoperire” pentru această întâlnire a fost o cină la care au participat directorul CIA (gazda noastră) şi soţia sa, dr. Sue Woolsey (ofiţer operator şef la Academia Naţională de Ştiinţe). Cu puţin timp înainte de această întâlnire am aflat că eram prima persoană care urma să-l informeze pe directorul CIA asupra subiectului OZN şi inteligenţei extraterestre (ET): Woolsey a depus mai multe cereri, dar nu a primit nicio informaţie despre acest subiect de la niciunul dintre canalele guvernamentale oficiale.
Evident că venisem pregătit cu o servietă mare, plină cu dovezi, declaraţii ale martorilor, fotografii şi înregistrări video cu OZN-uri, documente guvernamentale şi altele. După introducerile de rigoare şi obişnuitele schimburi de amabilităţi, am trecut direct la subiect.
Am aflat astfel că directorul CIA şi soţia lui au văzut cu ochii lor un OZN în New Hampshire, pe la sfârşitul anului 1960, în plină zi. După vreo 10-15 minute în care i-am prezentat dovezi ale existenţei OZN-urilor, dl. Woolsey a spus: „Da, ştiu că ele există. Acum vorbeşte-mi despre ce înseamnă toate acestea.”
Însăşi cartea de faţă este scrisă pentru a explica ce înseamnă toate acestea. Ea prezintă dovezi clare, convingătoare, documente şi fotografii de provenienţă guvernamentală; esenţa ei se referă, de fapt, la semnificaţia tuturor acestor lucruri. Orice persoană cu mintea deschisă poate studia aceste cazuri şi poate conchide, la fel cum a făcut şi dl. Woolsey, că ceea ce se petrece este foarte real. Cel mai important însă este motivul pentru care OZN-urile se află aici, la fel şi implicaţiile pe care prezenţa lor le are în societatea noastră, precum şi modul în care s-a menţinut secretul atâta timp şi însemnătatea ori consecinţele dezvăluirii acestor fapte. Cum călătoresc aceste dispozitive prin spaţiul interstelar şi cum putem comunica în timp real la o distanţă de mulţi ani-lumină.
Vom prezenta aici o arhivă de documente care îşi propune să elucideze toate aceste aspecte şi multe alte probleme critice în legătură cu extratereştrii. Dovezile constituie, de fapt, partea cea mai uşoară; ceea ce este cu adevărat provocator este să le înţelegem sensul. Cartea de faţă reprezintă o astfel de încercare, cu menţiunea că aceasta este doar o primă tentativă de a dezlega unul dintre cele mai mari mistere ale tuturor timpurilor.
În acea noapte, în decembrie 1993, am petrecut două ore şi jumătate împreună cu directorul CIA-ului şi cu ofiţerul operator şef al Academiei Naţionale de Ştiinţe, discutând despre semnificaţia acestor mistere. Îmi amintesc că am vorbit despre implicaţiile geopolitice ale dezvăluirii acestui subiect populaţiei de pe întregul glob. Îmi amintesc, de asemenea, că am elucidat implicaţiile dezvăluirii tehnologiilor ET, care ar putea înlocui toate sursele de poluare din lume. Îmi amintesc că am discutat despre cum ar reacţiona reprezentanţii religiilor la o asemenea dezvăluire. Totuşi, cea mai preţioasă amintire de la acea întâlnire este cea în care dr. Sue Woolsey, soţia şefului CIA, m-a întrebat: „Spuneţi-ne, vă rugăm, cum comunică extratereştrii unii cu alţii, la distanţele enorme care îi despart în spaţiul cosmic?” Am respirat adânc şi pentru o clipă m-am gândit să nu spun adevărul. Dar mi-am dat repede seama că, dacă a fost suficient de receptivă pentru a-mi pune această întrebare, probabil că era pregătită să audă şi răspunsul. Am rostit: „Sistemele lor de comunicare au la bază tehnologii ultraperformante, care implică un fel de interfaţă cu aspectele realităţii pe care noi le numim minte şi gând, iar acest spectru al realităţii transcende timpul şi spaţiul liniar în totalitate...” Spre surprinderea mea, dl. Woolsey a zâmbit şi a spus: „M-am gândit eu că trebuie să fie ceva de genul acesta”.
A înţeles. Şi sunt convins că şi dumneavoastră veţi înţelege.

dr. Steven M. Greer 
februarie 1999 
Albermale, Virginia
PARTEA I-A                     SEMNIFICAŢII ŞI IMPLICAŢII
Această secţiune a cărţii prezintă tabloul general, în care se explică ce înseamnă fenomenul OZN şi ET. În această parte, discuţiile legate de relaţiile geopolitice şi interplanetare sunt urmate de o privire comprehensivă asupra naturii realităţii şi asupra modului în care spaţiul, timpul şi mintea sunt intercorelate.
Poate părea ciudat că această parte o precede pe cea care se referă la dovezi, însă citirea prealabilă a semnificaţiei acestor fenomene va da viaţă dovezilor pe care le vom prezenta în continuare.
Odată ce veţi înţelege semnificaţiile şi implicaţiile acestui subiect, dovezile şi rezultatele cercetărilor CSETI vor deveni relevante. Acest subiect nu se referă doar la întrebarea dacă suntem sau nu singuri în univers. Mai profundă decât atât este chiar semnificaţia lui şi ce anume înţelegem noi din toate acestea.
Astfel, cel mai important lucru dintre toate ne este sugerat de următoarea întrebare: cum anume relaţionăm noi cu aceste forme de viaţă care vin din adâncurile spaţiului şi ale timpului? Sunt ele într-adevăr extraterestre sau sunt ca şi noi, umanoide, conştiente şi cu care împărtăşim în mod profund aceleaşi rădăcini ale existenţei?
1                                  IMPLICAŢIILE UNEI DEZVĂLUIRI DESPRE EXISTENŢA EXTRATERESTRĂ
1996
Într-o conversaţie recentă pe care am avut-o cu un general în rezervă al Forţelor Aeriene, am vorbit despre o dezvăluire extraordinară a existenţei formelor de viaţă extraterestre (ET). Acest bărbat, care ştia încă din 1946 că OZN-urile sunt reale şi că erau de origine extraterestră, m-a întrebat: „Steve, ce ar însemna o asemenea dezvăluire?”
Pentru mine era clar că generalul avea dubii în ceea ce priveşte implicaţiile complexe pe care le-ar fi generat o astfel de dezvăluire, cu toate că el era cu totul în favoarea aducerii adevărului la lumină. Mi-am dat seama atunci că este timpul să elaborăm cât mai amplu cu putinţă consecinţele pe care această dezvăluire le va avea asupra umanităţii. De aproape patru ani de zile port astfel de discuţii cu persoanele implicate în probleme legate de securitatea naţională, cu oameni de afaceri importanţi, cu oficiali ai CIA, cu persoane din ONU şi cu diverşi lideri mondiali. Sunt ferm convins că este necesar să începem prin a contempla un viitor care include existenţa formelor de viaţă extraterestre şi etapele primare ale unor relaţii interplanetare.
Pentru ca cei pragmatici să nu pună la îndoială caracterul oportun al unei asemenea discuţii, daţi-mi voie să declar aici, fără niciun echivoc, că omenirea a întârziat cu 50 de ani realizarea acestei deliberări. De jumătate de secol se ştie că nu suntem singuri în univers şi că mult amânata discuţie asupra semnificaţiei şi implicaţiilor contactului cu civilizaţiile ET este de fapt mult întârziată, nicidecum prematură.
Totuşi, înainte de a începe o astfel de analiză, trebuie să luăm în considerare mai întâi natura, atmosfera şi cadrul discuţiei. Implicaţiile diferă foarte mult, în funcţie de felul în care aceste informaţii vor fi expuse publicului larg: în mod militarist, alarmist, xenofob sau înspăimântător, ori printr-o discuţie calmă, ştiinţifică, bazată pe dovezi şi plină de speranţă. Aceasta înseamnă că mesajul, imaginile, cadrul şi atmosfera care însoţesc o dezvăluire vor determina în cea mai mare parte implicaţiile sale imediate. O astfel de dezvăluire poate fi una dintre cele mai electrizante momente din istoria umanităţii, dacă este prezentată cu înţelepciune... sau, dimpotrivă, ea poate reprezenta o adevărată teroare în masă.
Dat fiind tratamentul pe care mass-media şi subcultura OZN îl aplică acestui subiect, avem serioase motive de îngrijorare. Pentru că, dacă această dezvăluire va fi legată de programarea mentală a oamenilor cu privire la „invadatorii spaţiali”, de victimele „răpirilor” extraterestre şi de alte dezinformări ori perspective paranoide sau fantastice, atunci ne aflăm cu adevărat în încurcătură. În acest sens, efortul de dezvăluire a Proiectului Starlight al CSETI se află la 180 de grade faţă de concepţiile xenofobe actuale şi are în vedere un eveniment raţional, bazat pe dovezi, care îşi propune să transmită următoarele:
	există dovezi ştiinţifice şi mărturii substanţiale ale existenţei formelor de viaţă ET în apropierea Pământului;
-	atâta vreme cât prezenţa acestor forme de viaţă aici nu este în totalitate înţeleasă, nu există nicio dovadă că ele sunt ostile şi nu există niciun motiv de teamă sau panică;
-	comunitatea mondială trebuie să realizeze o discuţie deschisă asupra acestui subiect şi să facă paşi constructivi pentru a asigura o relaţie paşnică, durabilă cu aceste forme de viaţă.
Bineînţeles că toate acestea sună simplu de pus în practică, dar avem de luptat cu tendinţele paranoide, dictate de frică, ale culturii populare. Totuşi, nebunia care predomină în mass-media şi în domeniile de divertisment nu ar trebui lăsată să ne împiedice să dezvăluim un adevăr simplu şi totodată evident, şi anume că nu suntem singuri în univers. Trebuie totuşi să fim pregătiţi să separăm în mod calm această dezvăluire de teatralismul celor cărora le-ar plăcea să ne audă strigând: „Cade cerul peste noi...”
Astfel, discuţiile vor asigura un cadru calm, ştiinţific şi plin de speranţă pentru această dezvăluire. Dincolo de zarva imediată a proclamaţiilor enunţate de diferite centre, vor exista implicaţii fundamentale care vor reprezenta elementul principal al deliberării noastre. Aceste implicaţii sunt atât de profunde, încât niciun aspect al vieţii de pe Pământ nu va rămâne neatins de ele. De la teologie la tehnologie, de la geopolitică la economie, de la mediu la viitoarea explorare a spaţiului, aproape fiecare domeniu al străduinţelor umane va fi în cele din urmă influenţat de o asemenea dezvăluire.
Implicaţii imediate
În ceea ce priveşte viitorul apropiat, implicaţiile unei dezvăluiri la nivel înalt asupra existenţei formelor de viaţă ET acoperă o arie largă, de la geopolitică la filosofie. Cel mai pronunţat efect imediat al unei asemenea dezvăluiri va fi acela al alterării modului în care ne percepem pe noi înşine, umanitatea în ansamblul ei, precum şi întregul univers. În timp ce efectul total al unei astfel de dezvăluiri ar dura zeci de ani, dacă nu chiar secole, pentru a se manifesta plenar, va exista totuşi o realizare imediată a faptului că noi suntem în realitate un singur popor în ţara noastră, care este Pământul, printre multele lumi locuite de alte forme de viaţă inteligente.
Realizarea acestui fapt va transforma nu numai modul în care ne privim pe noi înşine şi planeta pe care trăim, ci va avea, de asemenea, un impact uriaş asupra stării actuale de influenţe geopolitice. În anii care au urmat Războiului Rece, lumea a devenit din ce în ce mai „balcanizată”, exact în vremurile în care ar trebui să năzuim la amplificarea unităţii şi a coerenţei acţiunilor noastre. Dezvăluirea irevocabilă a faptului că nu suntem singuri în univers şi, chiar mai important decât atât, că aceste forme de viaţă avansate aterizează pe terra firma (pământ solid), va furniza un impuls semnificativ procesului, încă incomplet, al formării unei civilizaţii cu adevărat globale. Această dezvăluire va completa efectul de galvanizare pe care l-a oferit programul spaţial, care a trimis înapoi pe Pământ fotografii cu această sferă albastră minunată ce pluteşte în spaţiu şi pe care o numim cu toţii „acasă”.
Pe măsură ce comunitatea globală analizează viitorul Pământului intrând în legătură cu alte civilizaţii avansate, toate preocupările obişnuite, precum şi războaiele dezastruoase fără sfârşit între popoare şi naţiuni, care au loc pe acest pământ, vor apărea dintr-o dată într-o cu totul altă lumină. Neînţelegerile şi conflictele între diferitele identităţi rasiale, religioase, etnice şi naţionale vor fi văzute într-o nouă perspectivă, pe măsură ce vom începe să luăm în considerare realitatea Pământului evoluând într-o civilizaţie interplanetară. Lumea va grăbi astfel tot mai mult paşii globalizării şi ai integrării într-o civilizaţie paşnică funcţională.
Acest lucru poate şi trebuie să fie făcut fără a demoniza sau a zeifica civilizaţiile ET. Răspunsul xenofob, înrădăcinat în vremurile noastre prezente şi trecute va trebui să lase loc unei noi paradigme motivate de speranţă, înţelegere şi toleranţă faţă de diversitate.
Chiar şi procesul de înţelegere a prezenţei ET va forţa umanitatea să evolueze din punct de vedere moral, spiritual, psihologic şi fizic pentru a putea accepta efectiv provocările unei asemenea situaţii. Astfel, impactul imediat va include dezvoltarea rapidă a unei capacităţi funcţionale globale vizavi de prezenţa ET. Nicio naţiune, de una singură, nu poate face asta; nicio superputere, oricât de bine intenţionată, nu poate gândi şi acţiona în numele întregii lumi pe măsură ce se adaptează transformărilor recente ale relaţiilor interplanetare. Iar acest lucru va oferi bazele atât practice, cât şi filosofice pentru dezvoltarea unei civilizaţii mondiale.
În timp ce oamenii îşi vor menţine fără îndoială identităţile lor naţionale, etnice şi religioase, acestora li se va adăuga identitatea fundamentală de a fi „de pe Pământ”. Mai mult decât atât, se va dezvolta conştiinţa faptului că toate formele de viaţă conştiente şi inteligente au în comun legătura intangibilă, dar reală a conştienţei şi a conştiinţei şi, astfel, vor apărea primele stadii ale cetăţeniei universale. Cu alte cuvinte, vom experimenta - mai întâi interior şi mai apoi în viaţa noastră practică - faptul că viaţa este universală.
Guvernele lumii vor fi imediat afectate în diferite moduri. Va exista mai întâi o examinare ascunsă, vor exista proiecte „negre” secrete în sectoarele militar/servicii secrete/industrial, dar mai apoi ele vor fi mutate în domeniul public şi aduse sub supravegherea şi controlul convenţional. Actualmente aceste proiecte „nu există” în mod oficial şi tocmai de aceea ele reprezintă o ameninţare serioasă la adresa integrităţii guvernamentale în ţările democratice, cum ar fi SUA. O astfel de dezvăluire va pune însă în mişcare presiuni sociale şi guvernamentale imense pentru restaurarea lanţului de comandă şi preluarea controlului asupra acestei situaţii; în aceste condiţii, liderii guvernamentali veterani nu vor mai putea evita asumarea responsabilităţii acestei situaţii, motivate până acum de aşa-zisa „lipsă de veridicitate a subiectului”. Pe scurt, o dezvăluire despre existenţa formelor de viaţă ET în apropierea Pământului va inversa excesul de secretomanie care s-a dezvoltat în perioada cuprinsă între Cel de-Al Doilea Război Mondial şi vremurile actuale, după încheierea Războiului Rece.
Instituţiile academice, ştiinţifice şi guvernamentale se vor focaliza rapid asupra semnificaţiei, implicaţiilor şi cerinţelor unei paradigme globale nou-ordonate, care include existenţa civilizaţiilor ET ce vizitează Pământul. De la politica internaţională până la diverse academii ştiinţifice din toată lumea, această situaţie va deveni cel mai important element al discuţiilor, studiilor şi dezbaterilor. În sens academic, niciun domeniu de studiu nu va rămâne neatins de o asemenea dezvăluire: istoria, antropologia, filosofia, geopolitica, exo-biologia, teologia, artele, ştiinţa şi tehnologia, afacerile şi economia - toate vor fi imediat şi intens preocupate de o asemenea dezvăluire. Vastele şi profundele implicaţii inerente faptului că nu suntem singuri în univers şi că suntem deja vizitaţi de forme de viaţă extraterestre avansate vor avea cu siguranţă o semnificaţie incomparabilă în istoria speciei umane.
Implicaţiile teologice şi filosofice vor fi imediat discutate în cadrul religiilor importante ale omenirii, în termenii unui univers în care oamenii nu mai sunt singurii copii inteligenţi şi conştienţi ai lui Dumnezeu. În acest sens, conceptele de Dumnezeu, creaţie, viaţă şi religie vor evolua în direcţia includerii existenţei vieţii inteligente şi în alte părţi ale universului, iar aceasta va cauza o „universalizare” a lui Dumnezeu şi a semnificaţiei religioase. Va exista cu siguranţă un segment reacţionar nefericit, dar predictibil, din partea unora dintre religiile lumii, care vor plasa o asemenea dezvăluire într-un cadru strict escatologic sau chiar mai rău decât atât. Putem observa deja la marginile sectorului civil tentativa de demonizare sau zeificare a vizitatorilor ET. O asemenea reacţie şi un asemenea fanatism, previzibile de altfel, vor face loc în cele din urmă unui răspuns mult mai raţional şi mai matur, astfel încât religiile lumii vor adopta o atitudine de înţelegere faţă de viaţa inteligentă, care este universală şi care va servi la aprecierea unui Creator infinit a cărui glorie nu se limitează doar la planeta Pământ.
Implicaţii indirecte pe termen lung
Este evident că o singură carte nu ne-ar permite o analiză detaliată a ramificaţiilor imediate ale unei asemenea dezvăluiri, cu atât mai puţin a implicaţiilor indirecte pe termen lung. Totuşi, este important să trecem în revistă câteva dintre elementele de bază ale acestor implicaţii pe termen lung, deoarece aici vom vedea o transformare efectivă a societăţii umane.
Aceasta nu poate fi apreciată pe deplin fără a analiza, de asemenea, un element central al ultimilor 50 de ani de secretomanie OZN/ET, şi anume faptul că au existat proiecte secrete care au deţinut tehnologie avansată ET, pe care o folosesc şi o studiază de zeci de ani. Aceasta înseamnă că în era post-dezvăluire va exista posibilitatea de a aplica aceste tehnologii la problemele societăţii umane. Elaborarea mecanismului energiei, propulsiei, comunicaţiei şi a altor tehnologii ET avansate va avea un impact extraordinar asupra tehnologiei actuale de pe Pământ, mai ales în domeniul generării de energie pentru transport, în domeniul comunicaţiilor, al educaţiei, manufacturilor, medicinei, etc. În afara faptului că manualele noastre de ştiinţă, fizică, matematică şi tehnologie vor fi rescrise, aplicaţiile practice ale acestor tehnologii vor transforma complet faţa societăţii umane.
Există totuşi şi o direcţie negativă a implementării acestor tehnologii noi, şi anume aceea că, de-a lungul istoriei, oamenii au folosit întotdeauna aproape orice invenţie în domeniul tehnologiei pentru a construi maşini de război. Proliferarea armelor nucleare, chimice şi biologice de distrugere în masă ar trebui să ne facă să ne gândim cât de distructivă ar putea fi utilizarea unei asemenea tehnologii ET avansate. (Cu atât mai mult ar trebui să ne facem griji în legătură cu implicaţiile unor asemenea realizări tehnologice care vor ajunge în mâinile celor care conduc proiectele „negre” şi care nu răspund în faţa poporului şi nici în faţa guvernelor lumii.) Din acest motiv, este extrem de important ca aceste tehnologii aplicate să nu fie răspândite până când în lume nu se vor crea relaţii internaţionale stabile şi nu se va obţine o pace internaţională durabilă.
Pesimiştii şi cinicii vor spune că omenirea nu va ajunge niciodată la acest nivel de evoluţie, dar opinia mea este contrară, aceea că vom reuşi, deoarece vom fi nevoiţi să facem aceasta. Oamenii au multe defecte şi slăbiciuni, dar până la urmă suntem cu toţii nişte supravieţuitori şi ne adaptăm extraordinar de bine circumstanţelor care ne ameninţă traiul. Cu siguranţă că situaţia actuală a proliferării armelor de distrugere în masă în mâinile unor dictaturi instabile este o astfel de circumstanţă. Faptul că încă mai pot exista consecinţe dezastruoase, va servi numai la determinarea oamenilor de a face ceea ce este necesar pentru a supravieţui: să se adapteze şi să evolueze într-o civilizaţie globală paşnică şi stabilă.
Lăsând la o parte pentru moment această dezbatere, să ne imaginăm un tablou în care avem acces la aceste tehnologii ET avansate, în condiţiile unei stări de pace şi stabilitate internaţională.
Aceste tehnologii nu utilizează combustibili fosili sau radioactivi, ci sunt sisteme energetice complet revoluţionare, neliniare. Aceasta înseamnă că există o sursă de energie nelimitată care este omniprezentă în întregul univers, chiar şi în îndepărtatul spaţiu cosmic; tehnologia ET este alimentată cu această energie. Rezultatul constă în cantităţi enorme de energie generată şi, sfidând astfel legile termodinamicii, se obţine mai multă energie care va fi adusă în sistem.
Fără a intra într-o lungă discuţie despre sistemele de propulsie care pun în mişcare vehiculele ce se deplasează cu o viteză mai mare decât viteza luminii (presupuse a fi imposibile de către fizica secolului XX), despre „plierea spaţiului-timp”, despre neglijarea efectelor gravitaţiei şi inerţiei masei sau despre sistemele neliniare de comunicare, ce se interconectează în mod direct cu mintea ori cu gândurile, ori despre nenumărate alte consideraţii legate de tehnologia ET avansată, vom spune doar că această tehnologie se află cu multe etape înaintea celei disponibile pe Pământ.
Care sunt implicaţiile aplicării unor astfel de tehnologii în toată lumea?
•	Biosfera, care se degradează cu o viteză alarmantă, în primul rând din cauza arderilor combustibililor fosili şi a lipsei relative de energie, va fi extraordinar de mult ajutată, dacă nu chiar salvată de aplicaţiile largi ale acestor tehnologii. În cea mai mare parte, Pământul se află încă la nivelul anilor 1800 în ceea ce priveşte generarea de energie, transportul şi tehnologiile aferente. Motorul cu combustie internă, gazul, uleiul şi cărbunele sunt cele mai importante surse de energie. În afară de faptul că ele constituie cele mai mari surse de poluare a aerului şi a apei, cantitatea relativ mică în care ele se găsesc şi sunt exploatate duce la costuri mari şi la ineficienţă în ceea ce priveşte îndepărtarea altor surse de poluare din procesările chimice, manufacturiere şi altele. Randamentul scăzut, lipsurile şi aspectul poluant care este intrinsec sistemelor energetice actuale, ne ucid literalmente planeta. Aplicarea sistemelor energetice ET avansate vor inversa complet această situaţie.
•	Atunci când ne vor trebui doar câteva minute - în loc de 12-14 ore - să ajungem din Asia la New York, lumea se va transforma cu adevărat într-un oraş global. Nu va mai fi nevoie de metropole vaste, ineficiente şi dezumanizante, deoarece atât comunicarea cât şi transportul vor permite oraşelor mici şi satelor să aibă acces unul la altul într-un timp foarte scurt. Aceasta va produce o transformare în natura şi funcţionarea societăţii, neegalată până acum în istoria umanităţii.
•	Cantitatea redusă de energie pe care o avem la dispoziţie şi, pornind de la aceasta, existenţa unor resurse limitate ale planetei noastre, a condus la apariţia unei mari inegalităţi între naţiunile sărace şi cele bogate ale lumii. Aplicarea tehnologiilor ET va modifica această situaţie în mod radical, iar în final vor rezulta abundenţa şi echilibrul economic. La rândul lor, acestea vor modifica situaţia socio-economică a lumii şi vor diminua presiunile economice şi inegalităţile care creează atâtea lupte şi conflicte pe întreg cuprinsul globului. Aplicând tehnologiile de „punct zero” şi cele conexe cu ele, în fiecare comunitate şi în fiecare casă lipsurile vor face loc abundenţei. Rasa umană va fi eliberată astfel de mentalitatea opresivă a achiziţiilor materiale şi a supravieţuirii, lăsând loc unei viziuni înalte asupra dezvoltării întregului potenţial din fiecare om.
	Sănătatea publică şi progresele medicinei vor rezulta amândouă direct din aceste noi tehnologii. De exemplu, imaginaţi-vă o lume în care abundenţa de apă curată şi energie îndepărtează foametea şi bolile de pe întreg Pământul.
•	Explorarea spaţiului va fi o activitate viabilă, deoarece aceste sisteme energetice ultraperformante de propulsie permit deplasarea prin spaţiu la o viteză de câteva ori mai mare decât viteza luminii. Implicaţiile economice şi sociale ale acestei posibilităţi sunt incalculabile.
La aceste implicaţii tehnologice şi de mediu se adaugă implicaţiile pe termen lung, legate de faptul că omenirea va ajunge să aibă relaţii deschise cu diferite civilizaţii extraterestre. Care ar putea fi efectele unui dialog deschis cu forme de viaţă avansate în ceea ce priveşte cultura, arta, muzica, filosofia sau ştiinţa lumii noastre? Numai atunci când vom înceta să negăm existenţa altor civilizaţii şi a adevărurilor dezvăluite despre ele ne vom putea îndrepta în direcţia unei societăţi durabile interplanetare.
Se vor putea - şi fără îndoială se va face aceasta - scrie volume întregi despre semnificaţia contactului cu civilizaţiile ET avansate. De un lucru suntem însă absolut siguri: primul pas este acela de a reuşi să prezentăm deschis aceste adevăruri. În prezent, noi nu avem o civilizaţie solidă pe această planetă, ci una care este muribundă din punct de vedere moral, tehnologic şi social. După cum spune un vechi proverb chinezesc: „Dacă nu schimbăm direcţia, vom ajunge cu siguranţă încotro ne îndreptăm.”
Într-adevăr, ca să citez din titlul cărţii lui Al Gore: „Planeta noastră se află în balanţă”. Apariţia unei civilizaţii globale consolidate şi dezvoltarea ulterioară a capacităţii noastre de a deveni o civilizaţie interplanetară depind de o prezentare deschisă a existenţei civilizaţiilor ET şi de transformarea noastră într-o civilizaţie mondială paşnică. Numai atunci vom putea intra în era unei tehnologii solide, a unei economii consolidate şi a unei culturi durabile. Numai atunci vom putea, pe Pământ, să ne luăm locul printre stele ca membri ai unei civilizaţii universale în creştere.
2                                                          EVALUAREA COMPREHENSIVĂ A CSETI ASUPRA FENOMENULUI OZN/ET - MAI 1991
O analiză comprehensivă a fenomenului OZN, precum şi cercetările originale şi experienţele membrilor Grupului de Lucru al Iniţiativei CE-5 a CSETI ne-au permis să tragem anumite concluzii specifice în legătură cu OZN-urile, inteligenţa ET şi ţelurile civilizaţiilor ET. Concluzia acestei analize, pe care o voi prezenta în continuare, are intenţia de a ajuta atât grupurile, cât şi persoanele individuale în eforturile lor de a înţelege acest subiect complex. Am înregistrat numai acele concluzii asupra cărora avem un grad mare de certitudine.
Concluzii generale
•	Unele OZN-uri sunt nave spaţiale extraterestre care sunt pilotate de entităţi biologice ET ce locuiesc pe o altă planetă şi, mai mult ca sigur, într-un alt sistem solar.
•	Există în prezent mai multe civilizaţii ET care sunt implicate în activităţi legate de planeta noastră.
•	Aceste civilizaţii ET lucrează fie la unison, fie unele împotriva altora, existând anumite specializări în diverse funcţii şi activităţi pentru diferitele grupuri. Aceasta ne indică faptul că există o organizaţie - în curs de apariţie sau deja bine stabilită - pentru aceste grupuri.
	Fiinţele ET au baze în acest sistem solar şi pot avea baze temporare pe Pământ, în special sub apă.
•	Referitor la locaţia precisă a bazelor ET nu suntem în măsură în acest moment să spunem care planete sau sisteme solare constituie baze permanente pentru aceste fiinţe. Orice informaţie asupra acestui subiect este posibil să fie incorectă, din cauza considerentelor de securitate ale acestor fiinţe. Dată fiind tendinţa actuală generală către război, agresivitate şi violenţă, dezvăluirea deschisă a planetelor de origine le-ar pune într-un posibil pericol, datorită intereselor militare care există pentru tehnologia propulsiei şi cea de producere a energiei utilizate de navele lor.
•	Varietatea de mărimi şi forme a fiinţelor ET observate se datorează:
a)	varietăţii civilizaţiilor de origine;
b)	specializării funcţiilor, care includ cercetări generale, cercetări asupra mediului Pământului, operaţiuni la bază şi comenzi centrale, generarea de energie şi transferul acesteia, tehnologie umană, cercetări militare şi de programe spaţiale.
•		Contactul instantaneu şi complet cu civilizaţia umană a fost evitat datorită unui număr de factori corelaţi, incluzând:
a)	nevoia de a evita subminarea timpurie a civilizaţiei pământene, inclusiv răsturnarea conceptelor militare, politice, geopolitice, culturale, economice, tehnologice şi religioase;
b)	aducerea într-o zonă de risc a propriei lor civilizaţii şi a „poporului” lor, precum şi a misiunii pe care o au, date fiind xenofobia umană, tendinţele violente şi reacţiile armate la o astfel de prezenţă străină;
c)	până acum, un astfel de contact deschis şi masiv nu a fost necesar şi nu a fost în acord cu misiunea lor pe termen lung, deoarece aceasta nu are ca scop „achiziţionarea” sau distrugerea civilizaţiei noastre.
•	Există un plan de a permite un contact gradat mai profund cu societatea umană, astfel încât oamenii să aibă posibilitatea să se obişnuiască cu realitatea existenţei altor fiinţe inteligente în univers. În viitorul apropiat vor apărea oportunităţi limitate, dar crescânde, de iniţiere a contactelor bilaterale.
•	Contactul instantaneu la o scară largă va avea loc numai în condiţiile unei urgenţe mondiale semnificative (naturală sau determinată de oameni).
•	În timp ce observările OZN-urilor şi interacţiunile cu fiinţele ET au loc probabil din timpuri străvechi, creşterea notabilă a activităţii acestora a coincis cu Al Doilea Război Mondial şi cu „răsăritul erei nucleare”. Aceasta indică faptul că ET sunt preocupaţi de etapa prezentă de tranziţie a evoluţiei sociale umane. Ei sunt interesaţi în special de armele nucleare umane şi de tehnologia care ar putea constitui un pericol pentru civilizaţia noastră. Aceste fiinţe sunt preocupate mai ales de tranziţia noastră către o societate globală, către pacea mondială şi stabilirea unui guvern mondial drept, eficient şi reprezentativ, care este aşteptat să apară în următorii 10-15 ani sau chiar mai repede.
•	Tehnologia ET este cu stricteţe păzită, atât de fiinţele ET, cât şi de agenţiile secrete ale marilor puteri, datorită posibilităţii de aplicare a acesteia în domeniul militar, ceea ce ar ameninţa grav securitatea mondială. Este imperativ necesar ca această tehnologie să nu fie aplicată în activităţile umane semnificative, până când pe Pământ nu va domni pacea şi nu va exista un guvern mondial eficient.
•	Guvernul SUA a ştiut prea bine de realitatea OZN-urilor şi a ocupanţilor lor, cel puţin la nivelul unui grup strict secret, încă din anul 1946 sau chiar mai devreme. O tăinuire absolută a acestor fapte a fost menţinută de-a lungul timpului din cauza:
a)	panicii la nivel de mase şi entropiei sociale care s-ar putea produce în urma unei astfel de dezvăluiri;
b)	motivelor de securitate în legătură cu aplicabilitatea tehnologiilor ET în domeniul militar, în contextul tensiunilor şi intereselor competitive din preajma Războiului Rece;
c)	incertitudinii şi neîncrederii în ceea ce priveşte scopurile şi intenţiile reale ale ET;
d)	ruşinii ce ar fi rezultat în urma dezvăluirii modului în care a fost abordată această problemă, cum ar fi hărţuirea şi ridiculizarea unor civili nevinovaţi şi a personalului militar, tăinuirea informaţiilor faţă de marele public, etc.
•		Guvernul SUA are în posesie mai multe OZN-uri şi trupurile decedate ale mai multor fiinţe ET. Deşi există dovezi care arată cu certitudine că aceste agenţii încearcă să înţeleagă şi să aplice tehnologia foarte evoluată a sistemelor de funcţionare a acestor nave, eforturile lor nu au avut un succes operaţional, cu toate că cercetările au dus la un număr de „descoperiri” secundare şi parţiale.
•	Natura acestor nave şi fiinţe ET a fost caracterizată în mod incorect ca „aparţinând unei alte dimensiuni sau realităţi”. Din nefericire, aceste declaraţii sunt făcute fără a defini clar ce este, de fapt, „această realitate”. O înţelegere mult mai corectă este aceea că Spectrul Complet al Realităţii este unul singur, integrat, care poate fi perceput ca întreg sau în variatele sale aspecte, această percepţie depinzând în totalitate de nivelul de conştiinţă a celui care percepe. Variatele aspecte ale „dimensiunilor” acestei realităţi, care sunt practic infinite ca număr, nu sunt restricţionate de timp sau spaţiu (aşa cum le cunoaştem noi). Aceste fiinţe şi navele lor aparţin aceleiaşi Realităţi ca şi fiinţele umane; totuşi, progresul lor în ceea ce priveşte ştiinţa fizică şi „ştiinţa conştiinţei” le-a oferit posibilitatea pătrunderii într-un aspect mai elevat al Spectrului Complet al Realităţii decât cele experimentate de obicei de oameni. Diferenţele nu sunt insurmontabile şi nici fundamentale; de fapt, ele sunt relative şi temporare. În timp ce aceste fiinţe utilizează şi experimentează un aspect mai elevat al Spectrului Complet al Realităţii, la fel pot şi vor face aceasta şi fiinţele umane, deoarece şi noi suntem la fel de „inter-dimensionali” ca şi ei.
•		Energia navelor spaţiale ET şi sistemul de „propulsie” (sau transfer de spaţiu) utilizează principii şi legi ale universului fizic care nu sunt încă pe deplin înţelese de ştiinţa omenească. Ele includ:
a)	tehnologia gravitaţională/anti-gravitaţională şi electromagnetică/gravitaţională;
b)	sisteme de energie spaţială şi aşa-numitele sisteme de energie hiper-dimensionale;
c)	tehnologii de interschimbare materie/energie;
d)	tehnologie asistată de conştiinţă (TAC) şi conştiinţă asistată de tehnologie (CAT).
•		Unele, dacă nu chiar toate fiinţele ET au dezvoltat capacităţi mentale ce includ telepatia, previziunea, vederea la distanţă (remote-viewing) şi altele, ceea ce indică faptul că au dezvoltat „ştiinţa conştiinţei” la un nivel care egalează sau depăşeşte tehnologiile lor fizice avansate. Şi oamenii au aceste capacităţi, dar ele rămân în mare parte nedezvoltate la majoritatea dintre ei.
•	Fiinţele ET sunt mult mai dezvoltate sau mai avansate decât oamenii în multe aspecte, dar nu sunt superioare oamenilor ca fiinţe. Punctul nostru de unitate şi egalitate cu ET se află în existenţa noastră mutuală ca fiinţe conştiente, inteligente.
•	În timp ce feluritele tipuri de fiinţe ET pot avea valori şi priorităţi care sunt diferite de cele ale oamenilor secolului XX, scopurile şi intenţiile lor sunt neostile şi nu includ achiziţionarea ori subjugarea Pământului sau a oamenilor.
•	Stabilirea unei păci mondiale durabile şi a unui guvern înţelept este esenţială pentru relaţia de lungă durată dintre oameni şi fiinţele extraterestre.
Intenţii
Fără să minimalizăm aspectele bizare şi înfricoşătoare ale acestui fenomen pe care unii oameni le-au experimentat, evaluarea noastră asupra scopurilor şi intenţiilor vizitatorilor ET este aceea că ei nu sunt în mod sigur ostili omenirii. Operaţiunile şi activităţile lor de bază se centrează în jurul:
-		cercetării generale a Pământului şi a societăţii sale;
-	observării domeniului militar (nuclear) şi evaluării acestuia;
-	studiului şi observării sociale şi psihologice a oamenilor;
-	observării şi evaluării dezvoltării mentale şi spirituale a omului;
-	documentării şi cercetării asupra ecologiei Pământului, inclusiv documentarea asupra sistemelor de viaţă de pe Pământ, precum şi a speciilor de plante, a mineralelor şi animalelor;
-	observării tehnologiei umane şi a dezvoltării tehnologice;
-	observării, monitorizării active şi, dacă este necesar, a limitării programelor spaţiale umane, în special a celor îndreptate în direcţia colonizării naţionaliste a spaţiului;
-		interacţiunii atente cu oamenii pentru comunicarea anumitor informaţii despre ei înşişi şi pentru acomodarea oamenilor cu prezenţa lor.

Concluzia noastră este că aceste activităţi derivă din mai multe scopuri, care includ:
1.	studiul şi cercetarea asupra unei specii inteligente (oamenii) care se dezvoltă cu rapiditate în timpul unei tranziţii spre o comunitate mondială;
2.	nevoia crescândă de cunoaştere a societăţii şi naturii umane, ce este pregătitoare pentru interacţiunile semnificative viitoare, care vor fi reciproce şi care vor culmina cu introducerea civilizaţiei Pământului într-o reţea interplanetară (ce ar putea dura câteva secole până la realizarea ei completă);
3.	activităţi specifice pentru a fi pregătiţi în cazul în care se cere o intervenţie în timpul unei urgenţe majore la nivel mondial, cum ar fi un război nuclear de mari proporţii. Asemenea intervenţii se vor manifesta sub forma:
a)	interceptării şi distrugerii Proiectilelor Balistice Intercontinentale (PBI);
b)	alterarea coordonatelor proiectilelor;
c)	activităţi de urgenţă cu baza pe Pământ, unde şi când este necesar.
Se va avea în vedere intervenţia minimă necesară, cu intenţia de a prezerva Pământul ca planetă locuibilă, cu resursele umane adecvate susţinerii vieţii inteligente pe această planetă.
4.	intervenţii de urgenţă în cazul unei catastrofe geologice sau de mediu, de proporţii planetare;
5.	prezervarea speciilor de pe Pământ, inclusiv prezervarea şi/sau creşterea eredităţii umane, ca precauţie pentru cel mai rău caz (vezi punctul 4);
6.	protejarea spaţiului pentru a nu fi utilizat ca spaţiu militar ostil de către unele interese statale;
7.	auto-protejarea intereselor ET, cu atât mai mult cu cât oamenii au o istorie recentă convingătoare în ceea ce priveşte agresivitatea lor, îmbinată cu dezvoltarea tehnologică rapidă; în acest „tablou”, monitorizarea şi probabil chiar limitarea capacităţilor tehnice militare ale oamenilor poate fi importantă pentru securitatea ET. Evoluţia umanităţii către pacea mondială, către non-agresivitate şi către un guvern mondial eficient vor elimina acest motiv, precum şi multe dintre punctele menţionate mai sus;
8.	ţelurile pe termen scurt şi lung ale ET, legate de obţinerea unei „comutări” semnificative a modului de gândire umană de la o stare de segmentare/separare la una de unitate, pentru a include unitatea ştiinţei şi religiei, unitatea politică şi spirituală mondială, precum şi unitatea universală. Această „comutare” a paradigmei depinde de dezvoltarea conştiinţei umane, care este de mare interes pentru fiinţele ET;
9.	prezervarea şi progresul vieţii inteligente în univers.
3                                        UN SINGUR UNIVERS, O SINGURĂ NAŢIUNE
1992
Una dintre cele mai grele încercări cu care s-a confruntat umanitatea de-a lungul istoriei a fost stabilirea păcii şi a unităţii între diferitele popoare care o alcătuiesc. Diferenţele exterioare de sex, rasă, origine etnică, naţionalitate, religie,, etc. au divizat întotdeauna omenirea şi au constituit cauza multor războaie şi tulburări sociale. Doar în ultimii 100 de ani oamenii au început să exploreze în mod serios, la o scară largă, punctele comune pe care le avem, manifestând dorinţa de a depăşi barierele care au separat naţiunile atât de mult timp. Centrul acestui proces de evoluţie l-a constituit dinamica acceptării diversităţii, precum şi conştientizarea unităţii fundamentale pe care toţi oamenii o posedă şi o împărtăşesc. Această dinamică a diversităţii - văzută prin prisma unicităţii - este fundaţia esenţială pentru o pace şi o prosperitate mondială de durată şi ea va fi, de asemenea, principiul motivaţional al următorului mileniu. Procesul lung şi dureros al depăşirii prejudecăţilor şi îmbrăţişarea unităţii esenţiale a omenirii, cu toate că încă nu este nici pe departe realizat pe deplin, ne-a adus în pragul formării unei naţiuni unice mondiale. Acceptarea faptului că umanitatea este una, că rasa, naţionalitatea, religia,, etc. sunt secundare prin raport la umanitatea pe care o împărtăşim cu toţii, ar putea fi realizarea de vârf a secolului XXI.
Dar ce înseamnă să fii cu adevărat uman, dincolo de definiţia pur biologică? Unitatea profundă care se manifestă în noi transcende rasa, cultura, profesia, rolurile pe care le avem fiecare în viaţă, chiar şi nivelul de inteligenţă sau nivelul emoţional, pentru că toate aceste atribute diferă foarte mult de la om la om. De fapt, fundamentul unicităţii umane este însăşi conştiinţa, capacitatea de a fi conştienţi de noi înşine, de a fi fiinţe inteligente. Toate celelalte calităţi umane derivă din aceasta, care este sursa tuturor atributelor. Inteligenţa conştientă este esenţa rădăcină din care emană toate celelalte calităţi umane. Este „ţesătura” universală fundamental pură, pe care se manifestă bogăţia fascinantă a vieţii umane. Cea mai fermă, durabilă şi transcendentă fundaţie pe care se bazează unitatea umană este însăşi conştiinţa, pentru că suntem cu toţii fiinţe simţitoare, treze, conştiente de noi înşine şi inteligente. Indiferent cât sunt de diferite două fiinţe umane sau două culturi, această bază comună, care este conştiinţa, va determina apariţia unităţii, deoarece ea este cel mai simplu, dar şi cel mai profund fond comun al tuturor fiinţelor umane.
Cu toate că încercările pe care le traversează umanitatea pentru a ajunge la starea de unitate sunt extraordinare, imaginaţi-vă cât de excepţională poate fi această unitate pentru relaţia „embrionară” dintre oameni şi civilizaţiile ET. Diferenţele superficiale şi culturale dintre, să spunem, un american şi un kenyan, pălesc în faţa ei. Căile eşuate ale trecutului, de a lua în considerare numai diferenţe şi calităţi, trebuie să lase loc unui nou mod de a vedea lucrurile: acela de a percepe unitatea care există în toţi şi în toate. Acest „ochi” al unităţii trebuie orientat nu numai asupra semenilor noştri, oamenii, dar şi asupra fiinţelor ET, pentru că aceeaşi unitate fundamentală care există între oameni este valabilă şi pentru relaţiile dintre oameni şi ET.
Termenul de Inteligenţă Extraterestră (IET), care în mod curios nu este clar definit, îşi găseşte un loc minunat în cadrul acestui concept de unitate. Indiferent de planeta, sistemul solar sau galaxia din care provin şi indiferent cât sunt de diverşi, ET sunt în esenţă fiinţe inteligente, conştiente şi sensibile. La rândul nostru, noi suntem, în esenţă, unul. În acest context putem vorbi despre o singură naţiune ce populează un unic univers, la fel cum acum vorbim despre o singură naţiune a acestei planete. Diferenţele se manifestă întotdeauna pe anumite nivele de existenţă, dar adevărata unitate de la nivelul conştiinţei este absolută. Fiinţele de pe alte planete care vizitează acum Pământul, chiar dacă sunt diferite de oameni atât la modul superficial, cât şi la cel profund, sunt totuşi fiinţe inteligente conştiente. Conştiinţa este baza şi a existenţei fiinţelor umane, dar şi a fiinţelor ET şi de aceea ea reprezintă fundamentul unităţii şi al comunicării între diversele popoarele ale universului. Credinţele pot diferi, procesele biologice pot varia, capacităţile noastre pot fi diverse, la fel cum şi sistemele sociale şi tehnologiile noastre sunt diferite, dar minunatul „fir” al inteligenţei conştiente, care leagă toate popoarele, „ţese” elegant unitatea dintre noi în întregul univers. Această unitate esenţială nu poate fi subiectul diferenţelor, deoarece ea este pură, imuabilă şi fundamentală pentru însăşi existenţa vieţii inteligente.
Provocările cu care ne confruntăm în ceea ce priveşte ajungerea la o stare de unitate între popoarele universului este, de fapt, o extensie a problemelor cu care ne confruntăm în stabilizarea unei stări de pace şi unitate printre popoarele Pământului. Diversitatea, distincţia şi diferenţele trebuie abordate cu o stare de respect reciproc, de acceptare şi chiar de celebrare, în timp ce fundamentele cele mai profunde ale stării de unitate trebuie să rămână constant în prim-plan. Unitatea nu exclude şi nici nu respinge diversitatea popoarelor, ci conectează această diversitate cu paradigma universalităţii conştiinţei. Dezvoltarea acestei capacităţi, a acestui tip de conştienţă, este cea mai importantă premisă nu numai pentru pacea şi unitatea dintre oameni, dar şi pentru pacea şi unitatea dintre oameni şi alte forme inteligente de viaţă din univers. Trebuie să sperăm şi să ne rugăm ca defectele şi erorile pe care umanitatea le-a manifestat în lungul, deşi încă incompletul său marş către unitatea globală, vor servi ca lecţii bine învăţate în cazul datoriei pe care o avem de a interacţiona în mod paşnic cu civilizaţiile ET. Diversitatea infinită, care este uluitoare, a acestui univers poate fi acceptată şi cuprinsă numai de mintea unor fiinţe care sunt ferm stabilite în starea de calm a conştiinţei universale. În deceniile, secolele şi mileniile ce vor urma vom realiza din ce în ce mai mult că succesul existenţei umanităţii va depinde de dezvoltarea conştiinţei, mai mult decât de progresul exterior.
Există un singur Dumnezeu care manifestă o singură Creaţie, deci un singur Dumnezeu este sursa tuturor fiinţelor conştiente, de pe Pământ sau din alte părţi ale universului. Marea Inteligenţă Universală a trimis o rază a acestei lumini a conştiinţei, care „traversează” toate fiinţele conştiente, unindu-ne cu Dumnezeu şi totodată pe unii cu alţii, prin intermediul efectului ei subtil ce pătrunde tot ceea ce există. Acestea sunt motivele pentru care eu susţin că realitatea fiinţei umane şi realitatea fiinţelor ET este una şi aceeaşi. Dacă privim prin prisma diferenţelor, noi suntem diferiţi şi fără legătură unii cu alţii; dacă privim însă din perspectiva unităţii, suntem mai mult asemănători decât diferiţi, mai mult înrudiţi decât străini unii de ceilalţi. Tocmai de aceea trebuie să privim la realitatea noastră interioară pentru a descoperi nu doar unitatea între noi, fiinţele umane de pe Pământ, dar şi unitatea cu celelalte fiinţe inteligente din univers. În timp ce diferenţele efemere pot crea confuzii, unitatea noastră esenţială în conştiinţă nu ne va trăda niciodată. Există un singur univers locuit de un singur popor, iar acel popor suntem noi.
4                              FUNDAMENTAREA UNITĂŢII INTERPLANETARE
1993
Dovezile care există despre faptul că Pământul este vizitat de cel puţin o civilizaţie extraterestră sunt numeroase şi detaliate. În totalitatea lor, aceste dovezi sprijină estimările generale cu privire la faptul că au fost detectate forme de viaţă ET şi că există în derulare un program riguros de cercetare, precum şi iniţiative diplomatice serioase în această direcţie.
Luaţi în considerare următoarele aspecte:
•	numeroase fotografii şi înregistrări video realizate pe tot cuprinsul mapamondului, atât pe timp de zi, cât şi pe timp de noapte, cu nave care nu sunt de origine pământeană; aceste fotografii şi înregistrări video au fost analizate şi autentificate de către experţi competenţi în fizica optică şi alte domenii conexe;
•	peste 3500 de rapoarte ale piloţilor de avioane militare şi comerciale care au întâlnit în timpul zborului nave extraterestre; multe dintre aceste mărturii au ca dovadă şi interceptarea pe radar a acestor nave, precum şi mărturii ale altor martori;
•	peste 4000 de urme de aterizare ale navelor extraterestre, în toată lumea;
•	mai multe sute de cazuri în care poliţia, personalul militar sau persoane civile au raportat bruiajul motoarelor maşinilor, al radiourilor sau al altor aparate electrice;
	peste 100 de martori direcţi sau indirecţi la recuperarea unei nave ET şi cel puţin 4 cadavre ET provenite dintr-o navă care s-a prăbuşit în luna iulie 1947, la 120 de kilometri N-V de Roswell, New Mexico; am primit mărturii scrise şi filmate de la mai mulţi martori direcţi ai acelui eveniment, care sunt ofiţeri militari respectabili;
•	sute de rapoarte credibile, multe dintre ele implicând martori direcţi, despre fiinţe umanoide în legătură cu navele ET care au aterizat pe Pământ;
•	multiple evenimente cu martori în care oameni au fost luaţi la bordul navelor ET;
•	CSETI (Centrul Pentru Studiul Inteligenţei Extraterestre) a reuşit în ultimele 18 luni să stabilească în mod intenţionat contact cu nave ET, de două ori, acestea apropiindu-se de noi la o distanţă foarte mică şi în prezenţa multor martori;
•	statistici diverse au indicat faptul că aproximativ 10% din populaţia Americii (25 de milioane de oameni) au văzut nave extraterestre la o distanţă relativ mică, astfel încât au putut observa în detaliu structura acestora;
•	numeroase documente guvernamentale americane indică faptul că aceste „obiecte” sunt reale şi că ele observă Pământul de mai multe decenii.
A sosit timpul pentru un dialog internaţional deschis şi serios, privitor la posibilitatea unor relaţii interplanetare viitoare. În niciun alt domeniu al experienţei umane nu au existat atât de multe dovezi pentru o perioadă atât de lungă de timp, care să fie însoţite de atât de puţine analize şi cercetări - cel puţin în domeniul civil. Într-una din conferinţele noastre cineva a întrebat care este cel mai zguduitor aspect al acestui subiect, iar eu am răspuns că subiectul în sine este extraordinar, dar că absenţa unui răspuns serios din partea oamenilor este cu adevărat năucitoare.
Într-adevăr, obstacolele reale care există în promovarea acestui domeniu de studiu nu sunt nici ştiinţifice, nici clare, ci mai degrabă ele sunt politice, psihologice, sociale, spirituale şi „paradigmatice”. Trebuie să admitem că o persoană respectată în societate are nevoie de mult curaj să ia poziţie şi să spună adevărul despre acest subiect, care a fost redus doar la un subiect de senzaţie sau imaginaţie folosită în industria subculturii OZN. Stigmatul şi oprobiul social asociat acestui subiect este o barieră formidabilă în faţa abordării serioase pe care acest subiect o merită, iar dacă ar exista chiar şi numai o probabilitate de 10% că am detectat o formă de viaţă ET care vizitează Pământul - aceasta fiind una dintre cele mai profunde descoperiri din istoria umanităţii - trebuie să găsim tăria de a continua cercetările în această direcţie.
Pentru aceia dintre dvs. care sunteţi în continuare sceptici, gândiţi-vă la următoarele aspecte: nu este necesară existenţa unui adevăr absolut înaintea începerii unei cercetări serioase asupra acestui subiect. În niciun alt domeniu al activităţii umane nu se necesită o dovadă înaintea iniţierii unui studiu serios; dimpotrivă, dovada este întotdeauna rezultatul cercetărilor respective. În această privinţă, subiectul studiilor ET este ţinut în stadiul în care se cer în mod iraţional dovezi înainte de a se permite începerea un studiu serios asupra acestei probleme, pe de o parte, iar pe de altă parte, acesta este considerat un subiect fals, imaginar, datorită faptului că nu există dovezi în favoarea lui.
Astfel, aceasta nu este o funcţie a motivelor ştiinţifice sau a dovezilor, ci rezultatul unei reacţii politice, sociale şi psihologice în faţa unei probleme care îi face pe majoritatea oamenilor de ştiinţă să roşească. Nechibzuinţa noastră colectivă este mânată în parte de frica de necunoscut, în parte de frica de ridicol şi în parte de laşitate. Dovezile sunt totuşi atât de profunde, implicaţiile atât de vaste şi consecinţele faptului de a nu face nimic atât de teribile, încât am ajuns în punctul în care trebuie să găsim curajul de a răspunde într-un mod matur şi responsabil în faţa acestei probleme.
Pentru orice observator imparţial, dovezile care există întrunesc cu siguranţă o probabilitate mai mare de 10% a faptului că suntem vizitaţi de civilizaţii ET avansate. Totuşi, în cazul celor care au văzut toate datele, această probabilitate este mai mare de 90%. După ce am vorbit cu mai mulţi oficiali guvernamentali care au realizat verificări strict secrete asupra acestui subiect şi care mi-au confirmat faptul că guvernul SUA are în posesie mai multe obiecte şi cadavre de origine ET, evaluările mele personale se apropie de certitudine. În afară de aceasta, am fost personal prezent în momentele în care navele ET s-au apropiat de echipa de cercetare a CSETI, la câteva sute de metri distanţă, şi ne-au transmis diverse semnale în mod repetat. Sincer vorbind, am foarte puţine dubii că există cel puţin o civilizaţie ET şi că ea este paşnică.
Totuşi, de dragul argumentului, vă vom spune că toate dovezile pe care noi le avem la dispoziţie în domeniul civil constituie o probabilitate de numai 10% a existenţei contactului cu inteligenţe ET. Nu constituie oare aceasta o dovadă adecvată pentru a iniţia o misiune ştiinţifică şi diplomatică serioasă? Cu siguranţă că în medicină, probabilitatea de 10% pentru a găsi un tratament pentru cancer ar garanta un efort deplin din partea comunităţii care se ocupă de cercetările împotriva acestei boli teribile. Fără îndoială că în acest domeniu miza este atât de mare, încât şi o probabilitate de 10% este suficientă pentru a declanşa una dintre iniţiativele cele mai extinse de cercetare din istoria umanităţii.
Această întrebare, totuşi, nu este limitată numai la domeniul ştiinţific, deoarece, pe măsură ce se evaluează faptul că suntem vizitaţi de forme de viaţă ET avansate, se are în vedere şi problema relaţiilor interplanetare (şi între diferitele specii). Aceasta este, de fapt, suprema provocare diplomatică. Descoperirea unei baze comune de viaţă cu fiinţele inteligente care nu sunt oameni se poate dovedi a fi cea mai extraordinară sarcină cu care s-a confruntat vreodată umanitatea.
Ştim cu toţii cât este de dificil pentru omenire să facă pace între diversele popoare ale lumii. Deşi cu toţii suntem oameni care trăim pe aceeaşi planetă numită Pământ, între noi au avut loc în mod repetat războaie, am fost mereu mânaţi de prejudecăţi, de duşmănie, ori de sentimente care au adus lumea într-un adevărat haos şi în pragul distrugerii. Pe măsură ce umanitatea se îndreaptă către noi începuturi, către o adevărată civilizaţie mondială, popoarele acestei lumi realizează tot mai mult unitatea lor esenţială ca oameni; în aceste condiţii, potenţialul realizării unui contact între oameni şi alte forme de viaţă inteligente este foarte probabil să crească exponenţial.
Totuşi, înainte de a aborda acest concept, este mai întâi necesar să ne punem câteva întrebări de bază:
•	ce dezvoltări globale trebuie să apară înainte ca un contact deschis şi complet cu civilizaţiile extraterestre să poată avea loc?
•	cum va apărea comunicarea şi ce anume ar trebui comunicat?
	înaintea unui contact deschis şi complet, ce formă de contact este posibilă într-un cadru preliminar de pionierat?
•	şi, cel mai important, care sunt punctele fundamentale de unitate între oameni şi alte forme de viaţă inteligentă în univers? Care este fundamentul nostru universal comun?
Cu privire la ultimele întrebări, putem presupune că aceste forme de viaţă ET, care sunt fiinţe senzitive şi raţionale şi care, prin definiţie, au evoluat în condiţii diferite de cele de pe Pământ, nu seamănă cu oamenii, nici măcar la un nivel superficial. Inteligenţa lor, fondul lor de cunoaştere, natura lor emoţională, structurile sociale şi politice care le sunt specifice, sistemele lor etice, morale şi religioase, etc. sunt cu siguranţă diferite de cele ale oamenilor. De aceea noi trebuie să găsim un punct mai profund de unitate cu fiinţele ET, adică ceea ce eu numesc numitorul nostru comun cel mai elevat. Această perspectivă, oricât de abstractă ar părea ea pentru unii, este cu adevărat esenţială pentru stabilirea unui fundament comun al speciilor inteligente. Pentru că, fără un fundament comun, nu este posibilă relaţionarea.
Acest fundament comun este atât de evident şi cu toate acestea atât de tainic, atât de aproape şi totuşi atât de nebăgat în seamă, încât îl putem trece cu uşurinţă cu vederea. Este în acelaşi timp simplu şi profund, aproape şi totuşi greu de „apucat”. Este cu adevărat constanta universală care există în fiecare formă de viaţă inteligentă: este inteligenţa conştientă.
Pura „conştienţă” sau inteligenţa conştientă este ceea ce fiecare fiinţă conştientă şi senzitivă din univers reprezintă, în natura sa esenţială. Aspectul universal - sau non-antropocentric - al conştiinţei umane este acel numitor comun cel mai elevat, cel mai înalt pe care se poate baza o relaţie susţinută, durabilă, între diversele forme de viaţă din univers. Ca fiinţe umane, noi suntem conştienţi, treji; alte forme de viaţă sunt şi ele conştiente, treze. Probabil avem foarte puţine în comun, dar împărtăşim cu toţii această constantă universală: suntem cu toţii fiinţe inteligente, senzitive, indiferent de rasa căreia îi aparţinem. Conştiinţa sau inteligenţa conştientă universală este astfel prima piatră de temelie în fundaţia uniunii interplanetare.
După ce vom realiza unicitatea esenţială pe care o împărtăşesc toate formele de viaţă inteligente, ne vom confrunta cu provocarea de a formula o abordare justă a relaţiilor interplanetare între diversele specii ale universului, care să fie paşnică, durabilă şi reciproc avantajoasă. Iată câteva dintre principiile care par a fi esenţiale pentru succesul realizării unui contact cu civilizaţiile ET:
	O abordare reuşită va trebui să conţină o perspectivă globală şi nu una dictată de imperative naţionaliste ori strict de securitate naţională. Motivul din spatele oricărei tentative de contact şi comunicare trebuie să aibă în mod clar un fundament global şi orice beneficii care ar rezulta dintr-un astfel de contact trebuie să fie dăruite tuturor oamenilor de pe această planetă, nu numai unei singure naţiuni sau culturi. Evoluţia lumii către o adevărată civilizaţie globală va facilita cu siguranţă acest gen de relaţii. Această problemă ar trebui să fie punctul central de interes al comunităţii internaţionale. Unul dintre semnele maturizării rasei umane este realizarea unei adevărate civilizaţii mondiale şi stabilirea unui guvern mondial reprezentativ pentru întreaga lume, care ar trebui împuternicit să răspundă provocării pe care o reprezintă relaţiile interplanetare. Până când un astfel de guvern va funcţiona efectiv, orice grup care va intenţiona un astfel de contact ar trebui să opereze din această perspectivă globală.
•	Motivaţia unui astfel de contact şi a unor astfel de relaţii ar trebui să se bazeze pe principiul beneficiilor reciproce şi ea ar trebui să fie liberă de intenţii exploatatoare sau achiziţionare unilaterală. Până când pe Pământ va domni o stare de pace şi ordine permanentă, utilizarea tehnologiei ET, care cel mai probabil ar fi folosită în aplicaţii militare unilaterale, ar trebui evitată.
•	În timp ce motivele precise ale implicării civilizaţiilor ET pe planeta noastră nu sunt încă pe deplin cunoscute, nu există nicio dovadă că ele sunt generate de intenţii ostile. Până la proba contrarie, ar trebui să presupunem că aceşti vizitatori ET nu sunt ostili. Luând în considerare tendinţa spre xenofobie, prejudecată şi teamă de necunoscut a oamenilor, trebuie să evaluăm motivele vizitelor fiinţelor ET pe Pământ cu grijă şi cu mai multă deschidere, dintr-o perspectivă interplanetară.
•	Pentru ca să se poată realiza o evoluţie a relaţiilor dintre oameni şi speciile ET, este esenţială obţinerea de către oameni a unei stări sănătoase şi adecvate de respect de sine, care să se reflecte la nivelul întregii colectivităţi umane.
•	Indivizii şi organizaţiile implicate în contactele interplanetare ar trebui să evite tendinţa obişnuită de a se raporta la aceste fiinţe, care posedă o tehnologie avansată, ca la nişte entităţi superioare sau inferioare. Este mult mai normal să privim aceste variaţii ca fiind simple diferenţe, ce sunt produsul unor căi de evoluţie diferite. Va trebui, de asemenea, să avem în vedere faptul că, la nivelul inteligenţei conştiente, toate fiinţele senzitive sunt, la modul esenţial vorbind, egale; aici, egalitatea nu necesită similitudine.
•	Ar trebui să realizăm că, până când umanitatea nu va ajunge la nivelul de maturitate descris mai sus, orice contact care se dezvoltă cu fiinţele ET va fi limitat, preliminar şi de pionierat. Date fiind succesele obţinute de CSETI în acest sens, putem face o evaluare iniţială că un asemenea contact este posibil şi el va progresa pe măsură ce lumea va deveni tot mai mult o veritabilă civilizaţie globală.
•	Cunoştinţele dobândite în urma unui astfel de contact sau relaţie care se dezvoltă cu fiinţele ET ar trebui să fie împărtăşite în întregime cu toţi oamenii lumii, în timp real. Un contact secret este implicit disfuncţional şi trebuie evitat complet.
•	În cazul oricărui tip de contact, relaţie sau schimb de acest gen ar trebui folosită o abordare multi-disciplinară şi multi-culturală. Comunicarea în sine poate avea loc verbal, electronic, „simbolic/arhetipal” sau chiar telepatic.
•	În evaluarea manifestărilor unor civilizaţii ET avansate trebuie menţinută o viziune exhaustivă, deoarece dezvoltarea lor tehnologică poate fi cu mii, cu sute de mii sau poate chiar cu milioane de ani înaintea noastră. Manifestările unei tehnologii atât de avansate pot părea magice pentru oameni, la fel cum hologramele, televizorul sau laserul le-ar fi părut magice oamenilor din secolul al XVII-lea. Tendinţa de a eticheta astfel de manifestări ca fiind „supranaturale” sau magice ar trebui să fie evitată.
Suntem noi singuri în univers? Au venit alte forme de viaţă inteligente în mica noastră galaxie? Dovezile disponibile cele mai concludente sugerează faptul că nici pe departe nu suntem singuri în univers şi că fiinţele din alte profunzimi ale spaţiului ne-au găsit deja. Acum, întrebarea esenţială ar putea fi: ce vom face în această privinţă? Trebuie să ne unim pentru a căuta răspunsul la această întrebare şi la altele mult mai dificile, întrucât poate fi vorba chiar despre viitorul planetei Pământ. Chiar dacă noi ne înşelăm şi toate dovezile prezente indică existenţa unui alt fenomen, încercarea de a contacta acel fenomen, oricare ar fi el, se poate dovedi a fi plină de învăţăminte. Dar dacă evaluările noastre sunt corecte şi noi suntem vizitaţi de civilizaţii ET avansate, atunci riscul de a nu face nimic este imens.
Indiferent care ipoteză este corectă, a venit timpul să facem ceva!
5                                IMPLICAŢII DE SECURITATE NAŢIONALĂ ÎN CEEA CE PRIVEŞTE SUBIECTUL OZN/IET
Scurt rezumat, 30 august 1995
Implicaţiile în ceea ce priveşte securitatea naţională, referitoare la subiectul OZN/IET, sunt profunde şi vaste, cu toate că în prezent ele nu sunt recunoscute în mod oficial.
Aceste implicaţii pot fi luate în considerare separat din perspectiva a două direcţii, care sunt însă inter-corelate: 1) aspectele privind activitatea ET; şi 2) aspectele abordării curente a acestei probleme la nivel de conducere guvernamentală.
Trecutul istoric
Problemele de securitate naţională implică fenomenul de panică manifestată la nivelul maselor de oameni, odată cu detectarea în apropierea şi chiar pe planeta noastră a navelor ET. În plus, sunt luate în vedere şi implicaţiile tehnologice ale fragmentelor şi materialelor ET, care ar putea avea un impact major asupra forţelor armate şi a Războiului Rece. De asemenea, au apărut şi griji legate de impactul asupra sistemului religios, a ordinii politice şi a sistemului economic.
Important este faptul că, în 1947, când au fost recuperate navele ET (ceea ce a permis cercetarea şi studierea lor, precum şi adaptarea lor pentru aplicaţii militare obişnuite), autorităţile au considerat la acel moment că păstrarea secretului este absolut necesară. Date fiind tensiunile erei atomice, precum şi iminenţa unui „război rece” cu URSS, este de înţeles că introducerea tehnologiei ET a fost considerată ca fiind periculoasă. Mai mult decât atât, istoria secretelor tehnologice legate de bombele atomice sau cu hidrogen, care au fost furate de către agenţi ai URSS, provoca o nelinişte crescândă printre conducătorii militari americani de atunci, iar gândul că o descoperire tehnologică ET ar putea ajunge în mâinile sovieticilor le dădea acestora adevărate frisoane. Dacă un asemenea eveniment ar fi determinat URSS-ul să realizeze anumite aplicaţii militare de înaltă tehnologie înaintea SUA, evident că acest lucru ar fi plasat capacitatea militară a Americii într-un potenţial dezavantaj, care s-ar fi putut dovedi chiar catastrofal.
Începând cu anii ‘70, avem motive să credem că între URSS şi SUA a început o colaborare în ceea ce priveşte subiectul OZN-urilor şi al ET. Probabil că această colaborare s-a extins şi cu alte naţiuni. Totuşi, sfârşitul Războiului Rece a îndepărtat aproape complet grijile anterioare, legate de descoperirile tehnologice ale ruşilor şi de posibila lor agresiune asupra Statelor Unite ale Americii.
În plus, motivele psihologice ale păstrării secretului, care se refereau la panica ce ar putea cuprinde populaţia globului, nu mai sunt valabile şi astăzi. Cel puţin 57% din omenire acceptă faptul că OZN-urile sunt reale şi că ele sunt de origine ET. În plus, cei 30-40 de ani de explorare a spaţiului a pregătit societatea umană pentru existenţa potenţială a civilizaţiilor extraterestre, care sunt capabile să călătorească în timp. Pe scurt, neliniştile ce au constituit motivele păstrării unui asemenea secret nu mai sunt relevante în zilele noastre.
Mai mult decât atât, nu avem motive să credem că ET reprezintă o ameninţare la adresa securităţii noastre naţionale sau mondiale. Dacă ostilitatea sau agresivitatea ar fi avut de-a face cu scopul pentru care ei se află aici, este foarte probabil că, până acum, ar fi apărut evenimente ostile corelate cu prezenţa lor pe Terra. Presupunerea noastră este că ET nu sunt ostili, dar sunt foarte interesaţi de aptitudinile oamenilor legate de război şi militarizarea spaţiului. Într-adevăr, dată fiind istoria militară a omenirii în ceea ce priveşte urmărirea navelor extraterestre, considerăm că ET au răspuns cu o detaşare remarcabilă.
În mod ironic, ameninţarea la adresa securităţii naţionale există nu datorită prezenţei ET, ci datorită modului ascuns în care este tratat acest subiect. Având în vedere absenţa oricărei ostilităţi din partea ET în ultimii 50 de ani, secretul care se păstrează încă nu poate fi justificat în baza fricii de agresiune din partea fiinţelor ET. Dacă prezenţa fiinţelor ET va fi în mod calm şi raţional prezentată publicului larg, aceasta nu va cauza panică în lume. Anul 1995 nu este 1945, iar societatea mondială a evoluat până în punctul în care această informaţie poate fi asimilată într-un mod pozitiv.
Prin contrast, manevrarea ascunsă şi evident neconstituţională a acestei probleme este o ameninţare reală la adresa securităţii naţionale şi mondiale şi ea subminează libertatea constituţională şi democraţia. Dacă această ocultare a adevărului nu va lua sfârşit, ea va constitui un adevărat pericol pentru securitatea naţională a SUA, precum şi pentru şansa de a stabili pacea pe întreaga planetă. Noi credem că manevrarea ascunsă a acestei probleme de către conducerea ţării implică următoarele elemente, care reprezintă o ameninţare directă, imediată şi continuă la adresa siguranţei naţionale:
1.	Negarea continuă a prezenţei ET creează o situaţie în care un eveniment ET inopinat, de netăgăduit, va putea crea panică în rândul oamenilor, datorită faptului că nu există actualmente nicio intenţie de a dezvălui publicului larg dovezile şi faptele reale care există cu privire la acest subiect. Este foarte posibil ca un astfel de eveniment să apară în următorii 10 ani sau chiar mai devreme. Din acest motiv, secretul şi negarea reprezintă o ameninţare reală la adresa securităţii naţionale şi mondiale.
2.	Secretomania actuală manifestată în legătură cu această problemă pare că operează individual şi în afara conducerii constituţionale guvernamentale. Grupul care controlează aceste operaţiuni ce implică cercetarea, ingineria de înalt nivel şi bazele spaţiale care urmăresc, printre altele, capturarea navelor ET, nu sunt subordonate executivului. Acest fapt constituie o ameninţare reală la adresa securităţii naţionale, precum şi la adresa libertăţii şi democraţiei constituţionale.
3.	Avem surse credibile, la prima mână, care declară că unele nave ET au fost „vânate” cu arme secrete în spaţiu şi că, în două ocazii, acestea au fost chiar distruse. Dacă acest lucru este adevărat, pacea şi securitatea mondială au fost puse în mod clar în pericol, iar continuarea acestor activităţi ascunse reprezintă cel mai mare pericol pentru securitatea naţională şi mondială. Activităţile ostile care au fost angrenate de către oameni împotriva fiinţelor ET constituie o ameninţare gravă la adresa securităţii naţionale. O entitate relativ mică, ce acţionează fără consilierea ONU, a Congresului, a preşedintelui SUA sau a publicului larg angrenează acţiuni în numele tuturor oamenilor, ceea ce pune în pericol Pământul şi pacea mondială. Dacă nu sunt controlate, aceste acţiuni ar putea declanşa conflicte interplanetare, care ar fi dezastruoase pentru întreaga planetă. Aceste manevre de culise trebuie oprite şi problema trebuie adusă la cunoştinţa autorităţilor constituţionale de drept, precum şi a domeniului public.
4.	Concentrarea progreselor tehnologice legate de ingineria ET în mâinile unui mic grup care acţionează din culise constituie o ameninţare la securitatea naţională, mondială, precum şi pentru viitorul planetei Pământ. Tehnologiile ET care au făcut obiectul cercetărilor şi dezvoltării ascunse timp de mai bine de 45 de ani reprezintă în mod potenţial un mare bine pentru umanitate, dacă sunt utilizate în mod înţelept şi în scopuri paşnice, dar ele pot însemna, de asemenea, un imens pericol dacă sunt concentrate într-o mică operaţiune de culise, care nu se subordonează publicului sau conducerii legale şi constituţionale. Ameninţarea pe care acest fapt o reprezintă pentru securitatea SUA este foarte mare şi, cu cât situaţia va fi perpetuată în continuare, cu atât va fi mai mare concentrarea puterii tehnologice avansate în mâna celor puţini. Controlul secret asupra unei tehnologii atât de puternice este în mod inerent o ameninţare la adresa libertăţii, a democraţiei şi a lumii în care trăim. Utilizarea acestor tehnologii în cadrul unor proiecte secrete reprezintă un grav pericol pentru ţara noastră şi ele trebuie interzise şi recuperate.
5.	Într-o ţară democratică, secretele de vârf şi operaţiunile oculte pot exista numai în circumstanţe foarte bine justificate, din moment ce, prin natura lor, libertatea şi democraţia nu pot coexista cu secretele şi cu puterea secretă. Implicaţiile profunde ale detectării civilizaţiilor ET nu trebuie să permită ca acestea să fie exclusiv subiectul operaţiunilor secrete care nu sunt aduse la cunoştinţa publicului larg.
6.	Controlul exclusiv de culise asupra acestei probleme a rezultat şi continuă să rezulte în pierderea posibilităţii pentru omenire de a lua legătura cu civilizaţiile ET într-un mod paşnic şi reciproc avantajos. Aceasta înseamnă că popoarele Pământului, ONU şi alte instituţii naţionale şi internaţionale sunt private de oportunitatea de a rezolva în mod raţional această problemă. Astfel, securitatea naţională şi mondială suferă un impact negativ din cauza pierderii oportunităţilor în domeniile următoare:
•		Mediul înconjurător, care este serios afectat la scară largă, pentru următorii 100 de ani, ar fi profund îmbunătăţit dacă s-ar aplica în mod paşnic tehnologiile ET. Aşa-numitul „punct zero” sau sistemele de free-energy (energie gratuită), care sunt nepoluante, ar permite susţinerea unei civilizaţii tehnologice pe Pământ şi ar transforma profund planeta noastră din punct de vedere ambiental şi economic. Stabilirea unor relaţii benefice, reciproc avantajoase cu civilizaţiile ET ne-ar permite în final să înţelegem şi să aplicăm aceste tehnologii.
•	Pacea şi unitatea mondială vor apărea în urma înţelegerii globale a faptului că nu suntem singuri în univers. Cunoaşterea acestei realităţi va trezi în noi conştiinţa faptului că suntem, de fapt, un singur popor ce trăieşte pe această planetă, care este casa noastră, iar în acest fel multe dintre conflictele actuale care afectează Pământul vor fi văzute într-o nouă perspectivă. Acest lucru poate fi obţinut prin raportarea la fiinţele ET dintr-o perspectivă neutră, ştiinţifică, fără a fi necesar să le zeificăm sau să le demonizăm. Dezvăluirea la scară largă a faptului că nu suntem singuri în univers va duce în cele din urmă la pacea mondială şi la o îmbunătăţire semnificativă a situaţiei geopolitice a lumii. Va apărea în mod necesar o infrastructură internaţională şi diverse instituţii capabile să abordeze în mod paşnic relaţiile cu civilizaţiile ET, ceea ce va duce la întărirea unităţii mondiale şi a relaţiilor de colaborare între popoare.
•	Cultura mondială, ştiinţa şi multe alte domenii vor putea beneficia enorm de pe urma dezvoltării unor relaţii paşnice cu alte lumi. Acest proces poate dura zeci de ani sau chiar secole, dar întârzierea lui amână tot mai mult vremurile în care popoarele Pământului vor fi unite nu doar la nivel global, ci şi cu alte civilizaţii planetare.
În rezumat, este imperativ necesar - pentru păstrarea securităţii naţionale - ca preşedintele şi Congresul să ia măsuri pentru a pune capăt operaţiunilor secrete în ceea ce priveşte subiectul OZN/IET. Pe măsură ce secolul 21 se apropie, este de asemenea imperativ necesar să eliminăm toate operaţiunile secrete care sunt moştenire a Războiului Rece şi să începem o nouă eră în care democraţia să fie reafirmată, iar pacea mondială durabilă să poată avea o şansă.
6                              TEHNOLOGIA IET ŞI SECURITATEA MONDIALĂ
1992
Tehnologia avansată pe care o implică OZN-urile creează numeroase nelinişti cu privire la securitatea noastră, ceea ce explică atât păstrarea secretului de către guvernele lumii în această direcţie, cât şi comportamentul evaziv al OZN-urilor. Dincolo de impactul social, cultural şi religios pe care l-ar avea contactul cu civilizaţiile ET avansate, aspectele tehnologice ale unui astfel de contact implică probleme de securitate şi stabilitate care au o mare importanţă pe scară largă. Dacă la prima vedere astfel de progrese tehnologice par să fie benefice, chiar ideale, vom arăta că aceste tehnologii, atunci când sunt introduse brusc sau prematur, pot destabiliza şi mai mult securitatea mondială deja precară, prezentând o potenţială ameninţare pentru relaţia incipientă dintre inteligenţele ET (IET) şi oameni.
Mulţi susţinători ai tehnologiilor avansate argumentează că energia şi sistemele de propulsie ultra-avansate utilizate de OZN-uri ar putea revoluţiona tehnologia umană şi ar crea o societate aproape utopică, având surse nelimitate de energie nepoluantă. Numeroase teorii cu privire la propulsia şi sistemele energetice ale OZN-urilor indică o elegantă fizică „hiperdimensională”, care pune la dispoziţie cantităţi enorme de energie, precum şi uluitoare mijloace de transport. Se susţine că achiziţionarea unei astfel de tehnologii ar revoluţiona transportul uman, producerea de energie, manufactura, etc. şi va elimina nevoia de utilizare a motoarelor cu combustie internă, care sunt poluante, precum şi consumul de hidrocarburi. Beneficiile reale şi teoretice ale unei asemenea tehnologii sunt extraordinare şi mult prea multe pentru a le enumera aici.
Problema cu acest scenariu este că el presupune, în mod naiv, că această tehnologie va fi utilizată înainte de toate, dacă nu chiar în mod exclusiv, în scopuri paşnice. Aceasta este o idee minunată, însă din păcate aproape fiecare tehnologie care a fost descoperită în ultimii 100 de ani a fost utilizată cel mai mult sau chiar exclusiv în aplicaţii militare. Într-o lume ideală, tehnologiile ET ar fi folosite în scopuri paşnice, progresiste, însă lumea noastră este încă sfâşiată de interese competitive şi militare. Odată ce cutia Pandorei cu tehnologiile ET va fi deschisă, ce sau cine ar putea preveni folosirea lor în construirea armelor de distrugere în masă? Este clar că tehnologiile utilizate de OZN-uri - dacă ar fi folosite în scopuri militare distructive - vor face ca bombele cu hidrogen să arate ca nişte jucării şi vor distruge o lume care este deja neunificată şi fracţionată. Pe scurt, ar fi un rezultat dezastruos.
Securitatea mondială - şi cu atât mai mult securitatea naţională a SUA - nu va beneficia de pe urma introducerii şi utilizării tehnologiilor ET în aceste vremuri. Dimpotrivă, până când se va stabili pacea mondială, precum şi un guvern competent care să conducă planeta, securitatea şi stabilitatea mondială vor fi serios ameninţate de acestea. Pe lângă grijile legate de aspectele sociale şi culturale, problema tehnologiilor ET a fost forţa motivaţională din spatele secretelor guvernamentale şi aşa-numitelor „operaţiuni secrete guvernamentale” ce au implicat OZN-uri. Cu toate că nu sunt de acord cu politica de a ţine secrete astfel de proiecte, decizia că aceste informaţii trebuie să fie securizate până la momentul în care lumea nu va mai fi atât de dezbinată şi ostilă este nu doar de înţeles, ci chiar imperativă. Din această perspectivă, păstrarea secretului de către SUA în ceea ce priveşte descoperirea extraordinară din 1957 de la Roswell şi din câmpia Sf. Augustin, este legitimă. Aducerea la cunoştinţa publicului larg a acestui eveniment ar însemna nu numai recunoaşterea faptului că ET există, ci din păcate ar pune în mişcare o masivă mobilizare mondială pentru cercetarea la scară largă a tehnologiilor ET - lucru extrem de periculos, care nu trebuie realizat la ora actuală. Costul şi schimburile „academice” ale unei astfel de cercetări ar hrăni cu siguranţă o nebunie generală de interese atât în domeniul guvernamental, cât şi în cel privat, pentru a fi primii care să elaboreze aceste tehnologii ET. Într-un astfel de scenariu, nu avem nicio asigurare că această tehnologie ar încăpea prima dată în mâinile unui conducător binevoitor. Este, de asemenea, evident faptul că această tehnologie, odată dezvoltată şi aplicată, ar rezulta într-un dezastru la nivel de securitate mondială, care ar depăşi cu mult în dimensiune, cruzime şi complexitate Războiul Rece. Mai mult decât atât, bănuiesc că, odată ce ar fi fost studiată şi înţeleasă complet, s-ar fi constatat că tehnologia ET este în realitate extrem de simplă şi în acelaşi timp uşor reproductibilă, făcând astfel controlul ei mult mai dificil decât în cazul tehnologiei nucleare, spre exemplu. Proliferarea acestei tehnologii, alături de tendinţa oamenilor de a aplica noile descoperiri în scopuri militare, ar ameninţa serios securitatea mondială şi ar putea duce la decimarea civilizaţiei umane existente.
Legat de aceasta, există un risc implicit în dezvoltarea tehnologiei ET de către agenţiile guvernamentale secrete ale SUA, pentru că niciun guvern şi niciun individ nu poate asigura păstrarea unui secret pe o perioadă nelimitată. Posesorul unei astfel de tehnologii ar putea domina Pământul, dar aceasta s-ar putea realiza numai pentru o scurtă perioadă de timp.
De asemenea, putem spune aici că ridiculizarea, demitizarea şi hărţuirea anumitor indivizi de către guvernul SUA şi de către alte organizaţii nu sunt nici înţelepte şi nici justificate. Fenomenul OZN nu poate fi considerat un secret la ora actuală în lume. De exemplu, mai mult de 20 de milioane de americani pretind că au văzut OZN-uri. Dincolo de aceasta, un mare număr de oameni au avut contact direct cu fiinţe extraterestre care pilotau acele nave. Este adevărat că tehnologia şi navele lor trebuie protejate pentru a nu fi folosite în aplicaţii militare în vremuri nepotrivite, dar aceasta nu înseamnă că întregul fenomen ET trebuie tăinuit la nesfârşit. Pe scurt, guvernul nostru, precum şi celelalte guverne trebuie să continue să securizeze în mod strict aspectele tehnologice ale acestui fenomen, dar să înceteze ridiculizarea şi hărţuirea indivizilor sau a grupurilor care realizează investigarea civilizaţiilor extraterestre, în primul rând pentru că este moral să acţioneze astfel, iar în al doilea rând pentru că astfel de metode nu fac decât să adâncească şi mai mult neîncrederea publicului larg în ceea ce reprezintă instituţia guvernamentală. Majoritatea indivizilor educaţi acceptă ideea că OZN-urile sunt reale şi că ele sunt vehicule foarte avansate din punct de vedere tehnologic de deplasare a unor fiinţe ET; însă prin secretizarea acestui fenomen nu se obţine, de fapt, nimic. Un pas înţelept ar fi acela de a înceta imediat hărţuirile şi intervenţiile în cazul celor care investighează acest fenomen, iar apoi, gradat, să înceteze negarea şi tăinuirea care au ţinut mereu în umbră realitatea OZN-urilor şi a extratereştrilor. Dezvăluirea gradată a acestui fenomen publicului larg, precum şi iniţializarea unor colaborări cu grupuri civile, instituţii sau persoane private în acest sens, ar contribui definitiv la revelarea adevărului.
Dacă unele dintre zvonurile care circulă sunt adevărate, înseamnă că guvernul SUA realizează deja o cercetare şi analiză minuţioasă asupra navelor ET capturate. Putem doar spera că aceste cercetări se află deocamdată în stadiul teoretic şi că acele nave nu sunt încă gata de a fi utilizate în scop militar, conform intenţiilor ascunse ale facţiunii care deţine controlul asupra acestui teribil secret de stat.
Dincolo de toate acestea, este puţin probabil că fiinţele ET care deţin această tehnologie vor permite dezvoltarea ei înaintea stabilirii unei păci internaţionale pe Pământ şi a tranziţiei către o civilizaţie lipsită de agresivitate. Dacă ar aproba aceasta, ar însemna să pună în pericol însăşi securitatea lor proprie. Înţelegerea şi punerea în aplicare a tehnologiei ET ar permite oamenilor să ajungă la bazele sau planetele pe care locuiesc aceste fiinţe ET şi, dată fiind tendinţa lor de a isca războaie şi de a-i exploata pe alţii, mă îndoiesc serios că ET ar permite aceasta.
În calitate de director al unul proiect privat de dezvoltare a unor protocoale pentru comunicarea bilaterală cu fiinţele ET, sunt întrebat în mod frecvent ce am face, teoretic vorbind, dacă ni s-ar oferi cunoaşterea completă a tehnologiei ET. Poziţia noastră fermă este că nu dorim şi că nu acceptăm această ofertă, decât dacă ea nu prezintă niciun potenţial distructiv. CSETI a realizat că această politică este singura care trebuie să fie aplicată şi ea face parte din principiile noastre. Pentru cei care năzuiesc la aplicarea paşnică a acestor tehnologii, trebuie să le amintim zicala: „Drumul spre iad este pavat cu intenţii bune”. Şi noi împărtăşim dorinţa de a vedea lumea lipsită de poluare, de sărăcie şi de foamete, dar înţelegem, de asemenea, că deţinerea acestei tehnologii are două tăişuri şi că ea necesită înţelepciune pentru a fi manevrată numai în scop benefic. Înainte ca lumea să ajungă să posede această înţelepciune, trebuie să ne ocupăm mai întâi de problema securităţii colective şi de non-agresivitate la nivel mondial.
7                                          RĂPIRILE: NU TOT CEEA CE STRĂLUCEŞTE ESTE AUR
5 noiembrie 1996
Începând cu anii 1970 a existat o focalizare fără precedent asupra fenomenului OZN şi asupra aşa-numitelor „răpiri extraterestre”. Un flux continuu de cărţi, filme, conferinţe şi alte manifestări au ţinut acest subiect în prim-plan. În America au existat numeroase oraşe în care s-au format grupuri pentru sprijinirea „răpirilor extraterestre” şi un mare număr de terapeuţi au început să consilieze şi să trateze pretinsele victime ale răpirilor extraterestre.
Noi am aflat însă că se petrec lucruri mult mai ciudate decât „răpirile extraterestre”, iar adevărul despre această problemă este cu mult mai bizar decât ideea că ET ar lua femei la bordul navelor lor pentru a obţine copii care sunt incubaţi în spaţiu.
Înainte de a explora lucrurile bizare, chiar înfricoşătoare care se petrec în cazul acestui fenomen, vom vorbi mai întâi despre ceea ce este evident pentru toată lumea, dar este mai puţin evident pentru susţinătorii înfocaţi ai acestor răpiri: nu tot ceea ce străluceşte este aur, iar aici avem de-a face cu o multitudine de fenomene, nu cu unul izolat.
Ceea ce vom prezenta în cele ce urmează nu urmăreşte să nege posibilitatea că au avut loc anumite contacte directe între ET şi oameni. Este foarte posibil ca acest lucru să se fi întâmplat, dar cazurile de acest gen sunt precum nişte pepite din aur pur, care au fost ascunse în mod deliberat, datorită nebuniei umane, sub un munte de aur al nebunilor. Dacă privim superficial, cele două pot să pară identice şi pot străluci în acelaşi fel, dar diferenţa dintre ele este considerabilă.
Aici păşim într-un păienjeniş de mari mistere, de decepţii în urma tăinuirilor deliberate, de frică umană nestăpânită. Toate aceste sentimente sunt amestecate într-un sistem de credinţe care, dacă este provocat, consideră că ameninţările provin din miliarde de surse. Sunt conştient că împărtăşirea perspectivei noastre va aduce reacţii de genul „împuşcaţi mesagerul”. Vă rog totuşi să aveţi răbdare şi o minte cât mai deschisă, ca să nu pierdem cele câteva pepite de aur pur printre „munţii de aur” ai proştilor.
Pentru a începe să ne gândim în profunzime la această problemă este mai întâi necesar să luăm în considerare:
•	mintea umană, spiritul şi potenţialul experienţei umane, convenţionale şi neconvenţionale;
•	subiectul OZN în general;
•	posibilităţile tehnologiilor „exotice” ascunse, în special cele implicate în marile proiecte legate de subiectul OZN, care utilizează avansul ştiinţific ET pentru a putea avea control asupra minţii oamenilor şi pentru a pune la punct planuri de război psihologic;
•	o cosmologie extinsă, care ia în considerare capacităţile şi experienţele terestre şi extraterestre fizice, mentale, spirituale, etc.

Analizând datele pe care le avem despre contactele dintre ET şi oameni, estimez că există relativ puţine cazuri care chiar sunt ceea ce par a fi. Celelalte cazuri sunt combinaţii ale celor ce urmează:
Identificare greşită cu alte experienţe neobişnuite, care datorită miturilor predominante din cultura populară au fost denumite „răpiri”. Acestea includ aşa-numitele experienţe paranormale legate de visele lucide, experienţele extracorporale, experienţele de moarte clinică, întâlniri „în corpul astral” cu alte entităţi non-umane (care nu sunt însă ET) şi alte fenomene similare. Nevoia pentru o viziune cosmologică mai largă a experienţelor umane potenţiale ar trebui să fie evidentă: este foarte simplu să interpretezi greşit o asemenea experienţă atunci când nu ştii care sunt posibilităţile existente.
O astfel de interpretare este asemănătoare aceleia în care un doctor ar pune un singur diagnostic pentru o durere în piept: atac de cord. Lipsindu-i ceea ce numim un „diagnostic diferenţiat” adecvat, acel medic va diagnostica greşit toate durerile de piept ca fiind atacuri de cord. În realitate, este posibil ca pacientul să aibă probleme cu unul din plămâni, să prezinte o leziune a aortei sau chiar să se confrunte cu diverse probleme la stomac, care se manifestă ca dureri la nivelul pieptului ş.a.m.d.
În acest caz, o mare parte din cercetători interpretează multe dintre aceste experienţe neconvenţionale ca fiind răpiri. În lipsa unui „diagnostic diferenţiat” adecvat, care include numeroase alte posibile experienţe, toate aceste evenimente sunt etichetate ca fiind răpiri, iar experimentatorul este numit „răpit”. Cei care cercetează astfel de experienţe trebuie să se informeze mult mai bine cu privire la un „diagnostic diferenţiat” mai extins. Altfel, vom continua să avem o mulţime de cazuri diagnosticate în mod greşit.
Fabulaţiile, cei care ar vrea să fie „răpiţi”, sindromul memoriei false şi bolile mintale fac şi ele parte din acest amestec de cazuri. Am aflat despre un caz de răpire foarte mediatizat, în care persoana respectivă a minţit cu privire la o boală mintală serioasă pe care o avusese, şi un altul în care „răpita”, care susţinea că a fost însămânţată de ET, a admis mai târziu că a avut o aventură amoroasă în urma căreia a rămas însărcinată. Ştim că susţinătorii domeniului răpirilor extraterestre nu vor ca aceste lucruri să fie aduse în discuţie. Dar tăinuirea unor astfel de erori va amplifica doar superstiţia, ignoranţa şi dezinformarea care există deja din abundenţă în acest domeniu de studiu.
De asemenea, a fost detectată utilizarea drogurilor halucinogene atât de către unii „răpiţi”, precum şi de anumiţi cercetători din acest domeniu. Cu siguranţă că un tablou deja întunecat devine şi mai obscur prin folosirea drogurilor psiho-active.
Şi mai important este însă segmentul ce cuprinde diverse evenimente de contact fals, care în realitate sunt de origine umană. Aceasta este „zona” cea mai ciudată şi cea mai tulburătoare în analiza subiectului propus. Răpirile şi „sindromul răpirilor”, aşa cum este el numit în mod obişnuit, este de fapt, la modul extins, o creaţie a proiectelor umane secrete de dezinformare. Atât implicaţiile tehnologice, cât şi planurile care le motivează existenţa sunt din principiu „aducătoare de probleme”. Mulţi nu vor dori să afle ceea ce urmează, dar credem că a venit timpul ca adevărul să iasă la lumină, astfel încât cei care îl vor auzi să nu mai poată fi manipulaţi prin falsă informare.
Pentru a înţelege capacitatea de dezinformare a proiectelor ultrasecrete actuale în legătură cu subiectul OZN, este necesar să aruncăm o privire istorică asupra evenimentelor, începând cu anii 1940 (şi probabil chiar mai devreme). Achiziţionarea fragmentelor ET pe la mijlocul anilor 1940 (Roswell, NM, 1947; AZ, 1948, etc.) au condus la cercetări laborioase şi la proiecte de dezvoltare legate de tehnologia ET. În vreme ce cercetătorii din domeniu s-au focalizat asupra generării energiei de „punctul zero” şi a sistemelor de propulsie utilizate de vehiculele ET pentru realizarea „transferului” prin spaţiul interstelar, aspectele legate de comunicaţiile ET avansate au fost aproape complet ignorate. Dar nu şi proiectele umane foarte secrete R&D.
Dacă, aşa cum este evident, navele ET nu folosesc combustibil fosil sau motoare cu ardere internă pentru a călători prin spaţiul interstelar, ar trebui să fie tot atât de adevărat şi faptul că ele nu folosesc nici microunde AT&T, unde radio sau unde electromagnetice pentru a comunica. De ce? Pentru că aceste unde, care călătoresc cu viteza luminii (299.792.450 m/s), sunt prea încete pentru a comunica eficient şi în timp real la distanţe interstelare. Chiar şi la viteza luminii ar fi nevoie de 100 de ani pământeşti pentru ca o undă radio să ajungă la o distanţă de 100 de ani-lumină de Pământ. Aceasta înseamnă că o conversaţie cu planeta mamă a unei astfel de civilizaţii ar dura 200 de ani şi asta numai pentru formulele de introducere. În afara cazului în care o specie trăieşte mii de ani ca formă de viaţă biologică, o conversaţie de rutină nu ar putea fi încheiată înainte de moartea celor care au respectiva discuţie.
De aceea, sistemele de comunicare folosite de formele de viaţă ET implică tehnologii avansate necunoscute nouă pământenilor, care nu sunt dependente de viteza liniară a luminii. ET utilizează tehnologii bazate pe nişte legi ale fizicii care nici măcar nu au fost descoperite de către oamenii de ştiinţă de pe Pământ. Acestea sunt tehnologii care au ca interfaţă mintea şi gândurile emise de aceasta.
Aşa se explică de ce atât de mulţi oameni au văzut nave ET, după care au proiectat în mod spontan gândul ca ele să se deplaseze într-un fel sau altul - şi acele nave ET au făcut atunci întocmai aşa cum au fost „rugate”. La fel cum o hologramă sau un aparat TV ar părea magie supranaturală pentru oamenii care au trăit acum 200 de ani, aceste capacităţi tehnologice apar ca fiind „magice” pentru noi, cei din secolul XX. De aici cititorul poate să înţeleagă de ce atât de multe experienţe „paranormale” pot fi raportate eronat ca fiind experienţe OZN sau viceversa.
Aşadar, un proiect ultrasecret de cercetare a tehnologiei ET va verifica toate sistemele, nu numai pe cele legate de propulsie şi de modalităţile de generare a energiei. Consecinţa directă este că organizaţia din umbră care se ocupă de această problemă a ajuns să aibă control asupra tehnologiilor de comunicare ale acestor forme de viaţă şi, din nefericire, le-a folosit în scopuri mizerabile.
Odată ce tehnologiile de comunicare ET au fost înţelese, s-a luat decizia de a se descoperi felul în care o astfel de tehnologie poate fi folosită, în special în scopul dezinformării populaţiei. Pentru că, mai mult decât orice, organizaţiile din umbră care se ocupă de problema OZN doresc să rămână secrete şi să păstreze în continuare, în exclusivitate, controlul şi cunoaşterea asupra acestui subiect.
Problema este că OZN-urile continuă să fie văzute pe tot cuprinsul globului, astfel că, pentru a se putea păstra secretul, ele trebuie cumva să fie ascunse „la vedere”. Unul dintre principiile eficiente ale dezinformării este acela de manipulare psihologică a mediului astfel încât oamenii, chiar dacă văd ceva, să nu ştie la ce se uită. O altă metodă este crearea unor cazuri false, dar foarte asemănătoare cu cele adevărate, care să fie nişte farse - realizate strategic şi bine jucate - având ca obiectiv să ascundă fenomenul real sau cel puţin să distragă atenţia oamenilor de la evenimentele reale. O astfel de metodă este cea folosită în cazurile în care toate celelalte variante eşuează şi secretul este deconspirat, iar oamenii vor fi atât de confuzi în legătură cu versiunea reală a problemei, încât vor putea fi foarte uşor manipulaţi conform planurilor acestor proiecte realizate din umbră. Toate acestea se petrec în domeniul OZN, iar piatra de temelie a acestei dezinformări este aşa-numitul „fenomen al răpirilor”.
Există un document canadian strict secret, scris de Wilbur Smith, care declară că în anul 1950 proiectul OZN era cel mai bine păzit secret al SUA, depăşind până şi secretul din jurul cercetărilor în domeniul bombei cu hidrogen. În 1996, secretul este chiar şi mai bine păstrat, în plus, resursele tehnologice disponibile ale acestui proiect secret implică o redirecţionare a tehnologiei ET sub forma navelor operaţionale şi a entităţilor „clonate” biologic. Nu este greu de realizat faptul că pentru păstrarea secretului asupra acestui subiect s-au angrenat resurse extraordinare.
Orice angajat al serviciilor de contrainformaţii ştie că o dezinformare foarte bună conţine şi unele elemente de adevăr, făcând astfel ca informaţiile false să fie mult mai credibile celor care reprezintă ţinta acelei dezinformări. În ceea ce priveşte „răpirile” extraterestre, prin simularea unor false dar credibile întâlniri cu fiinţele ET se ating mai multe obiective: în primul rând, evenimentele ET reale se pierd în multitudinea de cazuri false, simulate. După cum am menţionat anterior, adevăratele „pepite de aur” sunt astfel îngropate sub muntele de aur al proştilor şi puţini cercetători ştiu că atunci ar trebui să facă cercetări asidue pentru a le descoperi.
Înăbuşindu-se „zgomotul” evenimentelor ET reale cu „zgomotul” celor simulate, care au o natură din ce în ce mai neplauzibilă, comunitatea civilă de cercetare nu numai că este deviată de la pista reală şi îndreptată spre cazuri false, ci este chiar discreditată într-un mod grosolan. Cu cât scenariile care sunt prezentate victimelor răpirilor simulate sunt mai sălbatice şi mai absurde, cu atât comunităţile ştiinţifice şi mass-media consideră acest întreg domeniu ca fiind un nonsens. În acest fel, falsele răpiri nu numai că servesc ca momeli pentru comunitatea civilă de cercetare a fenomenului OZN, dar ele servesc totodată şi la prevenirea unor investigaţii din partea comunităţilor ştiinţifice şi a mass-mediei. Este o lovitură de graţie a dezinformării, o momeală pe care comunitatea civilă a înghiţit-o cu „undiţă cu tot”.
Utilizarea tehnologiei de comunicaţii ET în scopul dezinformării prin intermediul răpirilor permite, de asemenea, testarea sistemelor respective şi evaluarea eficacităţii şi a fiabilităţii lor. Cei care cred că testarea acestor arme neletale asupra populaţiei civile în cadrul unor proiecte strict secrete este de neconceput, să-şi amintească testarea secretă a substanţelor radioactive pe civili nevinovaţi, în timpul Războiului Rece. În 1993, Departamentul Energiei (fosta Comisie pentru Energie Atomică) şi liderul acestuia, Hazel O'Leary, a dat publicităţii documente ce dezvăluiau faptul că persoane civile nevinovate au fost în mod deliberat contaminate cu plutoniu şi alte substanţe toxice radioactive pur şi simplu pentru a vedea care vor fi efectele acestora asupra oamenilor. S-a raportat faptul că plutoniul a fost pus în terciul de ovăz al copiilor dintr-un orfelinat, pentru a vedea ce efect va genera la aceştia. Excesele sociopate ale proiectelor secrete cu plutoniu au fost reluate în mod grosolan în sectorul civil prin simularea de răpiri ET a unor oameni nevinovaţi, prin intermediul aşa-numitelor mutilări ale vacilor (realizate în cadrul acestor proiecte secrete) şi prin alte proiecte asemănătoare. Oamenii nu doresc să creadă aceste lucruri pentru că totul pare mult prea oripilant ca să fie adevărat. Dar cu cât vom trăi mai mult în negare, cu atât mai mult vom fi conduşi pe drumul decepţiei şi al manipulării minţilor şi emoţiilor noastre.
Cele mai tulburătoare sunt motivele şi interesele care stau la baza acestor proiecte ascunse, ce implică răpiri şi alte asemenea operaţiuni cumplite. Lăsând la o parte aspectele de fals şi simulare descrise mai sus, conţinutul acestor experienţe care simulează răpiri efectuate de ET este în mod evident negativ, xenofob, inducând frică şi furie. Care sunt consecinţele? Este posibil ca atât „răpiţii”, cât şi cei care află despre experienţele lor îngrozitoare din cărţi, din înregistrări video, de la emisiunile speciale TV sau din filme sunt astfel determinaţi în mod gradat să urască „prezenţa ET” şi sunt manipulaţi să accepte în felul acesta sacrificiile necesare iniţierii unui război interplanetar. Cine anume ar beneficia de pe urma unui asemenea scenariu? Complexul industrial-militar. Sunt, de fapt, interese despre care am fost preveniţi de preşedintele republican conservator Ike Eisenhower. De fapt, utilizarea clasică a războaielor psihologice a avut şi încă are legătură cu pregătirea populaţiei civile, astfel încât aceasta să urască duşmanul şi să fie de acord cu orice sacrificiu pentru a lupta împotriva lui. Tocmai de aceea este posibil ca, în prezent, să fim atât de manipulaţi încât să acceptăm cu toţii costurile începerii unui război interplanetar, care va extrage din economia mondială miliarde de dolari.
Se pare chiar că ceea ce se întâmplă este chiar cu mult mai rău decât atât.
Investigând legăturile şi declaraţiile câtorva oameni care au făcut parte din programele secrete de răpiri, am aflat că există o tendinţă escatologică clară a intenţiilor pe care ei le au. Aceasta înseamnă că o parte a planului serveşte scopurilor religioase bizare de reînviere a lui Satan în forma unei fiinţe ET, „fabricând” astfel un „război sfânt” împotriva fiinţelor de pe altă planetă, care să coincidă cu sfârşitul lumii. Ştiu că sună ciudat şi de necrezut (a fost foarte dificil şi pentru mine să accept aceste lucruri atunci când le-am descoperit), dar acesta este unul dintre cele mai întunecate şi mai înfricoşătoare scopuri ascunse ale întregii probleme ET. Pentru cei care aşteaptă ca sfârşitul lumii să aibă loc odată cu începutul noului mileniu, ce alt „vehicul” poate fi mai bun decât înscenarea „conflictului final” dintre umanitate şi invadatorii cei răi din spaţiul cosmic? Mai multe persoane care cercetează domeniul OZN şi care se consideră oameni de ştiinţă imparţiali şi/sau binefăcători susţin această posibilitate şi realizează încontinuu acţiuni deliberate pentru a o împlini.
La un moment dat am avut ocazia să întâlnesc un şef de stat străin, care era interesat de acest subiect. În decursul unei întrevederi de aproximativ două ore am aflat, cu oroare, că acest lider făcea tot ceea ce putea pentru ca lumea să ştie despre planurile rele, sinistre şi manipulatoare ale „extratereştrilor”, avansând informaţii despre aceste răpiri. Mai rău decât atât, am fost informat că fiecare obstacol din istoria omenirii, fiecare conflict şi motivul principal pentru neîmplinirea potenţialului uman, începând cu Adam şi Eva, a fost rezultatul unei manipulări infame din partea „extratereştrilor”. După ce am ascultat politicos timp de o oră şi jumătate aceste inepţii, i-am adus la cunoştinţă acelui lider că evaluarea noastră asupra problemei respective nu era conformă cu informaţiile pe care le avea el.
Mai târziu am aflat de legătura acestei persoane cu anumite grupuri religioase şi am aflat, de asemenea, despre o reţea de lideri care sprijină „cercetarea” în domeniul răpirilor şi care au legături cu societăţi oculte bizare, ce demonizează prezenţa fiinţelor ET, pentru a se încadra în paradigma religioasă actuală. Ancora tuturor acestor ciudăţenii este „fenomenul” răpirilor.
Dacă cititorul nu este îngrijorat până acum, să-şi verifice pulsul!
Nu este clar dacă aceste credinţe bizare sunt sau nu fundamentale pentru proiectele secrete sau reprezintă pur şi simplu o ramificaţie a lor. E foarte probabil că aceşti lideri şi susţinători au fost manipulaţi să sprijine această idee care implică proiectele secrete de răpiri şi mutilări, găsindu-se o cale de a încadra „realitatea” răpirilor în sistemul lor religios de credinţe, în contextul „vremurilor de pe urmă”. Aceste persoane pot fi ele însele victime ale manipulărilor, răspunzând „sindromului răpirilor” într-un mod previzibil, conform credinţelor lor religioase.
Cu toate acestea, farsele şi manipularea sunt eficiente, deoarece majoritatea oamenilor este din păcate cu uşurinţă înşelată şi vulnerabilă în mod special la ideea de „invazie”. De la omul primitiv şi până la războiul din Bosnia, din 1990, una dintre principalele frici ale oamenilor din toată lumea a fost frica de invazie şi frica de răpire a femeilor şi a copiilor de către invadatori. Fiind o teamă bazală, ea este manipulată cu mare uşurinţă. Noi considerăm că frica de a nu fi răpiţi, ce îşi are rădăcinile în istoria şi conştiinţa umanităţii, a fost folosită cu multă pricepere pentru a amplifica frica faţă de formele de viaţă extraterestre.
Chiar şi vocabularul care s-a dezvoltat în cercurile culturii OZN („răpirile realizate de extratereştri”) este în mod inerent xenofob şi atrage după sine concluzii exhaustive în legătură cu prezenţa ET, care sunt nesusţinute de fapte obiective. Am aflat că cei care au analizat aceste proiecte secrete, au urmărit să scoată în evidenţă realitatea falsă a răpirilor în cadrul întâlnirilor comunităţilor de studiu al OZN-urilor, dar au fost huliţi şi în final ignoraţi şi discreditaţi în totalitate. Cei care cred cu adevărat în scenariul răpirilor nu vor să ia în considerare posibilitatea că acestea sunt, de fapt, operaţiuni secrete care au loc de zeci de ani. Ele pot simula o „răpire extraterestră” folosind numai tehnologii ET „inversate”, inclusiv folosirea „implanturilor”, care sunt de origine pur umană.
Cum de am aflat noi despre faptul că ei posedă aceste tehnologii şi capacităţi de acţiune? Prin cercetări, investigaţii, prin intervievarea unor persoane care au avut contact cu aceste tehnologii şi prin intermediul experienţelor personale. Timp de 3-4 ani am intervievat diferite persoane care au făcut parte din proiecte strict secrete în domenii legate de controlul electronic al minţii umane şi al tehnologiilor conexe cu acesta. Ceea ce am aflat este cel mai bine sintetizat în declaraţia unui ofiţer W-1: „Această tehnologie există şi este finalizată. Ea încape într-o dubă sau poate fi montată pe o antenă într-un oraş şi poate induce efecte în masă. Dacă se doreşte, o persoană-ţintă - sau un grup de oameni - poate fi făcută să aibă o conversaţie cu Dumnezeu şi ea va crede că acea conversaţie este pe deplin reală. Acea persoană poate să treacă şi de un detector de minciuni, fiind sigură că spune adevărul, pentru că pentru ea acea experienţă este adevărată...”
Am identificat oameni care îşi amintesc, în urma „deprogramării” chimice la care au fost supuşi, pentru o perioadă de trei zile, că au făcut parte din anumite unităţi paramilitare, îndeplinind rolul de „răpitori”. Aceşti indivizi au fost folosiţi pentru a „răpi” civili, utilizând o tehnologie elaborată. Prin urmare, oamenii au fost răpitorii, şi nu fiinţele extraterestre. Dar tehnologia ET folosită în sens malefic este atât de evoluată, încât dacă cineva nu ar şti că aceasta este o farsă atunci când ar analiza-o, nu şi-ar da seama de aceasta niciodată.
În cadrul proiectelor ultrasecrete s-au plasat încă de acum câteva zeci de ani „implanturi” în corpul unor oameni (şi al animalelor) nu numai cu scopul de a-i monitoriza, ci mai ales pentru a le induce anumite experienţe psiho-mentale specifice.
Mai rău decât atât este faptul că aceste capacităţi au fost folosite pentru a „răpi”, a intimida şi pentru a păcăli liderii mondiali în legătură cu acest subiect, convingându-i să menţină un secret desăvârşit asupra acestor programe.
Concret, răpirea unui fost lider important de stat a fost orchestrată de forţe ascunse care urmăreau să oprească o dezvăluire la nivel mondial a subiectului OZN şi extratereştri, care era planificată de către acest lider, de preşedintele SUA, de preşedintele URSS şi de către ale oficialităţi politice de seamă. Un martor direct implicat, care este prietenul acestui lider, fiind el însuşi un conducător de stat, mi-a adus personal la cunoştinţă detaliile legate de acea răpire. A fost o încercare eficientă, dar oribilă, de a-i înspăimânta pe liderii mondiali şi de a-i determina să renunţe la planul lor de a dezvălui lumii întregi informaţii cu privire la subiectul OZN, la sfârşitul Războiului Rece. Atât acel lider mondial, precum şi celălalt conducător de stat, care îi era prieten şi care a luat mai apoi legătura cu mine, nu au ştiut la momentul respectiv că acel eveniment a fost realizat de forţe oculte umane. Iniţial, ei chiar au crezut că era vorba despre o răpire realizată de extratereştri.
Mesajul pe care l-a primit liderul mondial de la acei falşi „extratereştri” a fost: „Stopaţi imediat planul pe care îl aveţi de a dezvălui lumii prezenţa noastră aici sau vom răpi fiecare lider mondial care este implicat în acest plan...” Ce convenabil! Pe lângă toate acestea, exact în aceeaşi perioadă de timp, au fost observate deasupra Belgiei mai multe nave extraterestre, precum şi în Mexic, în jurul oraşului Mexico City. Iar noi ar trebui să credem că ET au răpit un lider mondial pentru a-şi ascunde prezenţa?!
Mi s-a spus că această maşinaţiune „a explodat la Casa Albă ca o bombă atomică”. Toate planurile de a realiza o dezvăluire asupra acestui subiect au fost imediat anulate definitiv şi irevocabil.
De curând am aflat despre un grup de cercetători care au identificat o operaţiune de culise ce a realizat „răpirea” unei femei din California şi care, deloc întâmplător, deţinea detalii de securitate despre ceea ce s-a petrecut, de fapt, în noaptea respectivei „răpiri extraterestre”. Nu e nevoie de un specialist pentru a ne da seama care este planul din umbră şi cum am fost cu toţii manipulaţi să credem în „sindromul răpirilor” şi în intimidarea liderilor noştri pentru a-i face să renunţe la acţiunile lor.
Realizez faptul că această informaţie este mai greu de acceptat chiar şi decât ideea că suntem vizitaţi de fiinţe ET. Dar acesta este şi scopul celor care doresc să ne manipuleze. Proiectele secrete sunt atât de stranii şi ocultate, încât ele însele reprezintă propria lor acoperire. Cine ar crede că sunt adevărate? Prin manipularea imaginilor şi ideilor din domeniul public în ceea ce priveşte acest subiect, suntem conduşi către stări de dezgust sau respingere a tot ceea ce reprezintă acest fenomen sau către furie şi ură împotriva vizitatorilor extratereştri.
A venit timpul ca domeniul civil de cercetare în această direcţie să devină serios fundamentat. Trebuie să ne facem temele şi să punem întrebările dificile. Trebuie să aflăm despre adevăratele capacităţi ale proiectelor umane ultrasecrete şi cum se realizează aceste răpiri prin manipularea chimică şi psihică a altor oameni. Trebuie să fim mult mai reţinuţi şi mai prevăzători şi să evităm să ne pronunţăm în mod exhaustiv în legătură cu aşa-numitele „planuri ale extratereştrilor”, din moment ce evenimentele pe care ne bazăm aceste presupuneri pot fi (şi chiar sunt!) de origine umană.
Din câte am aflat de la martori direcţi care lucrează în facilităţile ultrasecrete de cercetare a tehnologiei ET şi de răpiri umane falsificate, astfel încât să pară că sunt realizate de către fiinţe extraterestre, este necesar să aruncăm o privire foarte riguroasă asupra acestui sindrom de „răpiri extraterestre”. Eu consider că întreaga bază de date care există despre această problemă trebuie reevaluată şi reconstruită, folosind o cosmologie mult mai cuprinzătoare, care să includă nu doar interacţiuni dintre ET şi oameni.
„Nu tot ceea ce străluceşte este aur” şi înţelegerea acestui adevăr de către liderii noştri şi de către publicul larg ar putea determina reflecţia asupra următoarei alternative: ori ne lăsăm manipulaţi într-un conflict interplanetar, ori alegem să ne implicăm în mod raţional şi paşnic în contactul cu civilizaţiile ET.
De dragul planetei noastre şi al generaţiilor care urmează, sper că suntem suficient de înţelepţi ca să alegem pacea.
8                                                 E-MAIL DE LA DR. HELMUT LAMMER
Agenţia spaţială austriacă
februarie 1999
Dragă Steven,

Îţi voi trimite astăzi o copie a manuscrisului MILAB (Răpiri Militare) pentru a-l trece în revistă.
Unii dintre cercetătorii proeminenţi în acest domeniu vor avea probleme datorită faptului că au ignorat MILAB, ridiculizând acest raport important.
Până acum, CSETI este singura organizaţie care are informaţii despre implicarea acestor proiecte ultrasecrete în răpirile „extraterestre”. Ipoteza profesorului Jacob în legătură cu hibrizii extratereştri, după ce acesta a interogat în cadrul bazelor militare câteva persoane răpite, este ridicolă.
După cum vezi, doar Hopkins, Jacob şi Mack sunt responsabili de răspândirea de informaţii în legătură cu fenomenul răpirilor extraterestre pe tot cuprinsul globului. Eu ştiu că au şi cazuri MILAB în dosarele lor, dar le ignoră cu bună ştiinţă. Nu vreau să fac speculaţii, dar există două posibilităţi.
Prima: au o viziune dogmatică asupra răpirilor extraterestre şi ignoră toate cazurile care nu se încadrează în această viziune.
A doua: lucrează împreună la proiectele secrete.
Sunt sigur că Hopkins, Jacob şi Alexander vor ataca cercetările noastre, dar cei care au fost răpiţi ne vor susţine. În plus, vom primi din ce în ce mai multe rapoarte.
Problema este că planul secret din spatele acestor răpiri este foarte puternic. Anul trecut am dat un interviu în Londra pentru realizarea unui documentar în legătură cu răpirile extraterestre, iniţiat de o firmă englezească ce a produs un film pentru canalul TV Discovery Chanel. Echipa de filmare i-a intervievat şi pe Hopkins, Jacob, etc. În SUA. Apoi mi-au luat interviul mie, în Londra, în legătură cu dovezile militare. Totul a decurs bine şi a fost în regulă. După două luni am primit un telefon de la producătorul acelui documentar, care mi-a spus că au fost informaţi de cei de la Discovery Chanel că ei vor plăti pentru acel documentar numai dacă vor cenzura interviul meu, pentru că nu doresc ca aspectul militar al problemei să apară în documentarul respectiv.

Vezi deci şi tu cum stau lucrurile. Oamenii obişnuiţi vor avea acces la opiniile lui Jacob şi ale celorlalţi asemenea lui, în care totul indică existenţa unui pericol din partea ET... dar publicului nu i se spune întreaga poveste!!! Acesta este controlul minţii prin intermediul televiziunii. Ştii prea bine ce vreau să spun!
În Germania am avut o experienţă similară, când am dat un interviu despre implanturi, dar a fost cenzurat la scurt timp după difuzarea lui pe postul de televiziune.
Aceasta înseamnă că filmele obişnuite, jurnaliştii mici, etc. găsesc acest subiect ca fiind interesant, înfricoşător, important... Însă cei de la conducere au ordin să cenzureze astfel de dezvăluiri relevante. Eu ştiu că mass-media este controlată, dar ceea ce este interesant pentru mine e faptul că MILAB, controlul minţii şi implanturile constituie subiecte foarte sensibile pentru cei care le realizează.

Ar putea fi foarte periculos pentru această lume aşa-zis liberă, dacă vom lăsa ca aceşti oameni să ascundă în continuare faţă de marele public faptul că posedă aceste tehnologii ultraperformante şi că sunt implicaţi în aceste proiecte ultrasecrete.

Toate cele bune,
Helmut
9                                               PROCESUL DE NEOSTILITATE
1992
Acţiunile nu sunt aceleaşi cu motivele

Într-o frumoasă zi de toamnă, în anul 1990, un băiat de 15 ani se plimba pe un drum rural din Carolina de Nord. Veselia de moment s-a transformat rapid în groază atunci când o maşină ce apăruse de după deal a intrat direct în el, spărgându-i pieptul şi abdomenul, dar, în mod miraculos, fără să-l rănească deloc la cap. Medicii au venit repede la faţa locului şi l-au transportat pe băiat într-o cameră de urgenţe. Acolo, copilul a intrat într-o lume străină de oţel inoxidabil, pereţi albi şi aparate ciudate deasupra capului său. Ceea ce a urmat era menit să-l sperie pe bietul băiat mai mult decât accidentul însuşi: presiunea sanguină îi scădea, iar medicii aveau doar câteva minute la dispoziţie pentru a-l stabiliza şi a decomprima o rană la piept, ce i-ar fi putut fi fatală. Nu era timp pentru o anestezie generală şi, pentru a supravieţui, nefericita victimă a trebuit să îndure procedura de urgenţă în stare de veghe. În ciuda asigurărilor medicilor şi a încurajărilor de a rămâne calm, copilul era pe bună dreptate terifiat în timp ce asistentele îi introduceau tot felul de ace în corp, iar în piept îi era inserat un tub până în cavitatea toracică. Copilul protesta violent, speriat şi convins că medicii intenţionau să-i facă rău, să-i provoace durere şi suferinţă. Pentru băiat, ei erau ca nişte demoni ce voiau să-l tortureze; acţiunile lor păreau de neînţeles, crude şi chiar chinuitoare. Bineînţeles că percepţia lui asupra acţiunilor cadrelor medicale era contrară adevăratelor lor intenţii, deoarece medicii doreau doar salvarea sa. Dar de la nivelul de înţelegere şi de conştienţă al acelui copil, acţiunile medicilor şi ale personalului medical erau rele, malefice. În realitate, în mintea şi inima lor, ei erau motivaţi numai de compasiune, de caracterul sacru al vieţii şi de păstrarea ei, de îndepărtarea suferinţei, de vindecarea traumelor şi a bolilor.
Această poveste ilustrează un important aspect în legătură cu presupunerile care se fac în mod obişnuit în legătură cu motivele şi intenţiile fiinţelor extraterestre care vizitează Pământul în prezent. Ceea ce vreau să spun este că trebuie să evităm ideea că motivele pentru care fiinţele ET ne vizitează sunt malefice, bazându-ne doar pe rapoartele care se fac despre ele. Percepţia noastră asupra unei acţiuni nu trebuie să fie confundată cu motivele reale ale fiinţelor care realizează acea acţiune, deoarece este foarte probabil ca acţiunile percepute ca fiind negative să derive din motive fundamental bune. Din păcate, literatura OZN este plină de „înţelepciunea convenţională”, care ne avertizează că multe aspecte ale acestui fenomen reprezintă acţiuni sinistre dictate de motive la fel de sinistre.
Există tendinţa de a trage foarte repede concluzia, direct sau prin inferenţă, că multe dintre acţiunile raportate indică prezenţa unor „intenţii rele”. O lecturare atentă a majorităţii cărţilor din anii 1980 care tratează subiectul OZN şi „răpirile” efectuate de ET revelează o tendinţă alarmantă de a trage în pripă concluzii rele. Până şi limbajul folosit pentru a descrie aceste evenimente are o mare încărcătură emoţională şi arată predilecţia de a presupune că fiinţele ET sunt ostile şi rău intenţionate. Rapoarte asupra anumitor acţiuni sunt luate drept dovezi de ostilitate, fără o analiză atentă a posibilelor motive neutre sau pozitive, care ar putea fi luate în calcul în cazul evenimentelor. După cum vom arăta, asemenea concluzii sunt atât nefundamentate, cât şi periculoase, deoarece ele ne infestează gândirea şi emoţiile cu frici nejustificate, cu paranoia şi cu o stare de negativism, care va afecta fără doar şi poate viitoarele relaţii dintre oameni şi civilizaţiile ET. Trebuie să fim atenţi astfel încât presupunerile noastre să nu creeze un sentiment de adevărată ostilitate în prezent sau în viitor din partea acestor fiinţe avansate.
Motivele pentru care se ajunge la aceste concluzii negative sunt probabil multiple. Unele evenimente sunt tulburătoare pentru sensibilitatea umană. Şi, la fel ca în cazul copilului accidentat de maşină, unii se pripesc în a presupune că aceste fiinţe sunt ostile. Întreaga temă a fiinţelor ET avansate din punct de vedere tehnologic care vizitează Pământul se desfăşoară în interiorul oamenilor, în contextul nesiguranţei pe care aceştia o simt, a fricilor de a nu fi dominaţi şi a temerilor de a fiu pierde controlul. Tendinţa oamenilor de a gândi în termeni liniari şi dualişti de alb/negru, bun/rău, etc. contribuie cu siguranţă la aceasta. De asemenea, tendinţa lor psihologică de a stărui asupra lucrurilor sau evenimentelor negative, cum sunt monştrii, războaiele, poveştile despre crime sau cu fantome, etc. pot da naştere unui impuls de a concluziona faptul că fiinţele ET sunt ostile (mai mulţi sunt cei care se duc să vadă filmul Vineri, 13 decât Gandhi, spre exemplu). Din păcate, concepţia plină de senzaţional a publicaţiilor de profil despre extratereştrii respingători care îi invadează pe nefericiţii pământeni sunt cele care fac să se vândă cărţile, filmele şi programele de televiziune.
Pentru a fi şi mai clari în această direcţie, să luăm în considerare cel mai tulburător şi totodată senzaţional raport despre evenimentele în care a avut loc implicarea ET în reproducerea umană. Povestea unei femei care a fost luată la bordul unei nave extraterestre şi căreia i s-au introdus sonde în abdomen sau în vagin pentru extragerea ovulelor, a fost pe larg studiată în ultimul deceniu. Deşi nu ştim cu siguranţă acest lucru, să presupunem că fiinţele ET au luat ovule (şi spermă) şi le folosesc pentru a dezvolta copii „de probă” în tuburi sau chiar hibrizi umani/ET. Cu toate că aceste evenimente pot părea tulburătoare la prima vedere, este totuşi posibil ca în spatele lor să existe intenţii bune, neostile?
Dar dacă civilizaţiile ET, alarmate de proliferarea nucleară şi/sau starea dezastruoasă a ecosistemului nostru, consideră cu o mare probabilitate că pe Pământ ar putea avea loc un cataclism uman sau geologic în viitorul apropiat? Ar putea fi ei, în acest caz, motivaţi de dorinţa de a apăra şi de a păstra specia umană şi alte forme de viaţă de pe Pământ? Dacă acceptăm sutele de rapoarte care vorbesc despre capacităţile mentale paranormale ale ET, se poate ca ei să fi văzut un posibil viitor de transformări majore pe Pământ, iar aceste acţiuni sunt din partea lor o tentativă bine intenţionată de salvare. În timp ce etica omenească ar putea fi ofensată de acest fapt, probabil că afirmaţia lui Zecharia Sitchin, că ET au intervenit genetic cu câteva sute de mii de ani în urmă pentru a crea rasa homo sapiens şi că acum urmăresc să determine o nouă revoluţie a rasei umane, este adevărată. Aceste concepte îi pot şoca sau chiar ofensa pe unii oameni, însă ele nu ar trebui să constituie motive de ostilitate sau rea-voinţă prin ele însele. Dacă ET ne percep ca pe nişte fiinţe ale căror activităţi de bază sunt războaiele, violenţa şi distrugerea mediului şi care, în plus, se află aproape de auto-anihilare, asemenea motive pot fi înţelese ca fiind binevoitoare şi altruiste. Ideea principală este aceea că există, de fapt, mai multe explicaţii chiar şi pentru cele mai înfricoşătoare şi mai deranjante rapoarte ale acţiunilor ET, care implică intenţii neostile. Este cu putinţă - dacă nu chiar foarte probabil - ca acţiunile ET, pe care mulţi oameni le văd ca fiind ostile, să fie de fapt neutre sau binevoitoare. Ele ar putea fi văzute astfel de către oameni, dacă s-ar lua în considerare şi ar fi apreciat la justa lui valoare „tabloul general”. Ceea ce urmează mai jos este o listă scurtă a motivaţiilor ET, care sunt fie neutre, fie benefice.
Motivaţii lipsite de ostilitate ale IET (Inteligenţele Extraterestre)
Percepute ca fiind pozitive de către oameni/pozitive din partea IET:
-	supraveghere pentru protecţie;
-	intervenţii în caz de urgenţă şi pentru „salvare” (în cazul unor cataclisme naturale sau declanşate de om);
-	limitarea şi controlul (nuclear) al războaielor umane;
-	documentare asupra ecosistemului şi prezervarea acestuia;
-	o eventuală cunoaştere IET/umană şi transfer de tehnologie (în vederea stabilirii păcii mondiale şi a eliminării agresivităţii umane);
-	eventuala aderare a Pământului într-o uniune interplanetară;
-	schimburi inter-culturale şi de comunicaţii, planuri pe termen lung.

Percepute ca fiind neutre de către oameni/pozitive din partea IET:
-	observare;
-	cercetări de bază;
-	colectare de date şi mostre.

Percepute ca fiind variabile (pot fi pozitive, neutre şi/sau negative) pozitive din partea IET:
-	limitarea contaminării nucleare a spaţiului;
-	limitarea explorării spaţiului pentru evoluţia umanităţii către pacea mondială;
-	protejarea civilizaţiilor nepământene de agresiunile oamenilor;
-	cercetarea, prezervarea şi experimentarea genetică a oamenilor:
a.	pentru a asigura continuitatea speciei umane;
b.	pentru crearea de hibrizi ET/umani avansaţi;
c.	pentru cercetări de bază;
-	consideraţii ET asupra securităţii (protejarea tehnologiei ET, protejarea bazelor de date, etc. În vederea evoluţiei oamenilor către non-violenţă).

În realitate, rapoartele OZN/IET nu furnizează nicio informaţie suplimentară care să dovedească ostilitatea IET. Există, într-adevăr, unele rapoarte tulburătoare, dar există şi rapoarte despre intenţiile lor paşnice, despre bunătatea lor, despre cazuri de vindecare realizate de ei, dovezi de bunăvoinţă ş.a.m.d. Nu putem trage nicio concluzie referitoare la intenţiile IET numai pe baza rapoartelor unor cazuri izolate. Tendinţa de a considera fiinţele ET ca pe nişte intruşi siniştri ori salvatori zeieşti este, în cel mai bun caz, lipsită de înţelepciune şi probabil periculoasă pentru o relaţie sănătoasă pe termen lung între oameni şi civilizaţiile ET. Aceasta NU înseamnă, totuşi, că trebuie să privim acest fenomen într-un mod limitat şi este clar că a venit timpul să ne asumăm o atitudine lipsită de ostilitate. Aceasta înseamnă că în cercetările, analizele şi interacţiunile noastre cu IET vom presupune că fiinţele ET nu sunt ostile, până când nu se va dovedi în mod clar contrariul. Prin aceasta nu e neapărat necesar să considerăm că fiinţele ET sunt salvatorii noştri cei plini de bunăvoinţă, dar cel puţin evităm astfel caracterizarea prematură a acţiunilor şi motivelor IET ca fiind ostile sau sinistre. O asemenea atitudine pozitivă şi un asemenea optimism moderat sunt esenţiale pentru ca relaţia incipientă dintre oameni şi ET să se dezvolte fără conflicte.
Procesul pentru neostilitate şi cel împotriva ostilităţii
Probabil că aceste lucruri sau chiar multe altele în legătură cu intenţiile civilizaţiilor ET pot fi revelate mai curând de ceea ce nu a avut loc încă, decât de ceea ce s-a petrecut deja.
OZN-urile nu au atacat omenirea şi nici nu au folosit armele pe care le au în dotare, decât în cazurile în care ei înşişi au fost atacaţi. IET nu au invadat şi nici nu au distrus vreo zonă a planetei noastre, dar nici nu au manifestat vreo intenţie de a face aşa ceva în viitor. Chiar dacă deţin o tehnologie superavansată şi au o manevrabilitate superioară a navelor lor, ei totuşi nu au recurs la acte de dominare sau agresiune împotriva noastră în ultimele decenii ori secole de survolări, pe care le-au realizat în apropierea Pământului sau chiar pe Pământ. Distanţa pe care au menţinut-o atâta vreme dovedeşte cu prisosinţă lipsa oricăror intenţii ostile din partea lor. Presupunerea faptului că ei ar fi ostili devine chiar ilogică atunci când întregul fenomen este privit de-a lungul timpului. Dacă ET ne-au observat şi au interacţionat cu noi de-a lungul secolelor, de ce să amâne atât de mult ocuparea ostilă a planetei, dacă acestea le-ar fi cu adevărat intenţiile? Creşterea notabilă a activităţii OZN coincide cu zorii erei nucleare, la mijlocul anilor 1940, indicând mai degrabă o preocupare reală faţă de potenţiala capacitate a oamenilor de a fi foarte agresivi. Aceasta ar indica faptul că ET sunt: a) preocupaţi de bunăstarea şi supravieţuirea pe termen lung a oamenilor; sau b) preocupaţi de posibilitatea transferului agresiunii nucleare umane în spaţiul cosmic, împotriva civilizaţiilor extraterestre. Sunt posibile chiar ambele variante. Prin urmare, niciuna dintre aceste griji nu indică ostilitate faţă de fiinţele umane, ci mai curând o preocupare vizavi de ostilitatea oamenilor. Unii conducători militari ar putea considera un asemenea interes faţă de capacitatea noastră nucleară ca fiind foarte suspect, dar el nu dovedeşte ostilitate din partea IET. Dimpotrivă, el sprijină ideea că motivele ET sunt lipsite de ostilitate prin însăşi natura lor.
Dacă este să dăm crezare cercetărilor efectuate de Zecharia Sitchin şi concluziilor exprimate de acesta, celor realizate de Rihard Hoagland (Monumente pe Marte) şi de către alţii, implicarea IET şi observarea de către aceştia a oamenilor este un fenomen străvechi, nicidecum recent. Dacă într-adevăr ET ar fi motivaţi de agresivitate şi dorinţă de dominare, de ce să aştepte până când: a) oamenii au dezvoltat arme de distrugere în masă capabile să aducă pagube chiar şi navelor şi fiinţelor extraterestre; b) Pământul a ajuns suprapopulat şi aproape distrus de oameni? Cu siguranţă că Pământul ar fi fost o „captură” mult mai uşoară şi mai plăcută chiar şi numai cu 200 de ani în urmă. Punând în balanţă toate aceste aspecte, teoria „extratereştrilor ostili” este senzaţională şi vinde de minune cărţile de science fiction despre acest subiect, însă ea este ilogică şi nu e sprijinită de fapte, atunci când este analizată pe înţelesul tuturor.
Selecţia evolutivă a non-agresivităţii în cazul fiinţelor inteligente
O bază şi mai veridică, fundamentală pentru a presupune lipsa de ostilitate a ET este teoria selecţiei evolutive a non-agresivităţii în cazul fiinţelor inteligente. Pe scurt, această teorie arată faptul că speciile inteligente nu pot evolua dincolo de un anumit nivel tehnologic fără a dezvolta concomitent o stare esenţială de non-agresivitate. Aceasta înseamnă că agresivitatea este un atribut al fiinţei, care asigură auto-distrugerea speciei dacă ea persistă dincolo de un anumit punct în evoluţia tehnologică şi culturală. Este logic faptul că orice specie inteligentă, cum este specia umană, care operează din perspectiva unui model de agresivitate, va manifesta mai întâi acea agresivitate faţă de ea însăşi, ceea ce va duce în mod sigur la „o distrugere reciprocă a indivizilor ei”, dacă ea va persista în conduita agresivă mult după dezvoltarea tehnologiei nucleare. O astfel de agresivitate va face incapabile sau chiar va distruge, fără doar şi poate, speciile inteligente, limitându-le astfel posibilitatea de a exista suficient de mult pentru a dezvolta tehnologii capabile de zboruri interplanetare sau interstelare. De aceea, este puţin probabil ca o specie să evolueze până la stadiul în care ea va deţine tehnologii pentru a călători în spaţiul cosmic îndepărtat, manifestând în acelaşi timp tendinţe de agresivitate necontrolată. Este mult mai probabil ca la un anumit punct în cadrul evoluţiei unei societăţi tehnologice (probabil la scurt timp după apariţia tehnologiei nucleare), speciei respective să „i se ceară” să-şi transceandă propria agresivitate pentru a fi capabilă să supravieţuiască. Există, deci, o dinamică auto-limitativă, care protejează alte sisteme planetare de agresivitatea unor specii, deoarece starea de non-agresivitate este în mod inerent necesară pentru o dezvoltare semnificativă şi pe termen lung a tehnologiei. Evoluţia conştiinţei non-agresivităţii este o premisă absolut necesară unei supravieţuiri pe termen lung a unei civilizaţii cu tehnologie avansată.
Este deci îndoielnic faptul că orice specie - inclusiv cea umană -, care eşuează în a menţine o stare de pace şi de non-agresivitate, va supravieţui propriei sale tehnologii şi cu atât mai puţin va putea ajunge pe o altă planetă sau într-un alt sistem solar. La un moment dat dezvoltarea conştiinţei va ajunge din urmă tehnologia, pur şi simplu pentru că acest lucru trebuie să se petreacă astfel încât specia să supravieţuiască şi să evolueze în continuare. Stabilizarea unei stări de non-agresivitate sau non-ostilitate în cadrul unei specii nu înseamnă, totuşi, că o asemenea specie are valori, credinţe şi comportamente care se potrivesc perfect cu cele de la sfârşitul secolului XX, pe Pământ. Dimpotrivă, deoarece agresivitatea, lupta, crearea războaielor şi altele asemenea sunt activităţi larg răspândite în secolul XX, aceste valori şi credinţe pot fi chiar opuse. Nu trebuie, deci, să confundăm valorile şi comportamentul diferit cu ostilitatea faţă de rasa umană. Este de aşteptat ca valorile, credinţele şi comportamentul să difere la speciile care s-au dezvoltat pe alte planete; cu toate acestea, ele nu trebuie considerate ca fiind dovezi ale ostilităţii ET şi nici lăsate să devină punctul central al unui conflict, pentru că aceasta este calea dezastruoasă şi bine cunoscută pe care oamenii au urmat-o de secole.
Dincolo de toate aceste consideraţii, nefericita presupunere că ET ne sunt ostili nu ne poate face decât rău. Dacă vom continua să mergem în această direcţie, atunci gândurile, acţiunile şi planurile noastre vor reflecta din plin acest lucru. Avantajele minunate ale unui schimb interdisciplinar între civilizaţia noastră şi cele ET, bazat pe o comunicare paşnică, vor fi otrăvite de frică, agresivitate şi suspiciune. În loc să vedem IET ca pe o posibilitate pentru comunicarea paşnică, noi le vom percepe ca pe o nouă ţintă a agresiunii umane şi a comportamentului xenofob specific. În loc de a aprecia energia şi avansul lor tehnologic extraordinar ca pe o potenţială sursă de progres pentru planeta noastră, vom deveni obsedaţi (cum probabil şi guvernul nostru este) de capturarea tehnologiei lor pentru a o adapta aplicaţiilor militare secrete. Ne orientăm astfel singuri către un mare risc, acela de a crea propria noastră realitate negativă, bazată doar pe ideea prematură că IET sunt ostile.
Este mult mai înţelept şi mai sigur să presupunem că aceste fiinţe nu sunt ostile şi să ne comportăm ca atare până la proba contrarie, când ne vor dovedi că intenţiile lor sunt rele. Avem multe de câştigat şi, din punct de vedere strategic, puţin de pierdut, dacă alegem această cale. Trebuie să fim foarte atenţi să nu irosim o astfel de oportunitate extraordinară de schimb, de comunicare şi de progres, aşa cum se prezintă ea la momentul actual pentru umanitate. Dacă presupunem că IET nu sunt ostile, înseamnă că gândurile şi atitudinile noastre vor fi paşnice şi receptive, fără manifestarea stărilor perturbatoare de frică şi paranoia. Aceasta va ajuta la anularea unor conflicte care nu sunt necesare şi va facilita comunicarea şi schimbul între umanitate şi ET. Nu vom trece însă nici în extrema cealaltă în care să-i privim pe ET ca pe nişte salvatori ori zei, ci doar să ne raportăm la ei ca la nişte fiinţe paşnice şi să ne comportăm în consecinţă. Asta înseamnă să nu ne pripim să tragem concluzii ciudate de fiecare când are loc un fenomen OZN pe care nu-l înţelegem pe deplin sau care ofensează anumite laturi ale fiinţei umane. Aceasta înseamnă să-i primim pe vizitatorii de pe alte planete cu intenţii paşnice şi, maximizând astfel potenţialul de schimb şi comunicare, să realizăm un schimb care va fi paşnic şi benefic pentru toţi cei implicaţi. Cel mai probabil nu avem „de ce să ne temem”, astfel încât e bine să ne debarasăm de frică şi să abandonăm impulsul agresiunii şi al violenţei. Este deci absolut necesar să creăm o nouă realitate şi un nou mod de a privi lucrurile, unul care îmbrăţişează pacea, calmul şi unitatea. Să acordăm fiinţelor IET „prezumţia de nevinovăţie” şi să presupunem că nu sunt ostile, până când ne vor dovedi în mod clar contrariul. Vechiul şi dezastruosul mod de abordare a problemei prin suspiciune şi agresiune trebuie să lase loc unei stări globale de deschidere, pace şi încredere, deoarece nu ne putem permite să repetăm greşelile generaţiilor trecute, la începutul unei călătorii atât de măreţe. Miza este mult prea mare şi este posibil să avem o singură şansă de a crea o lume călăuzită de virtute.

Aflarea adevărului necesită capacitatea de a vedea dincolo de aparenţa lucrurilor, de a înţelege semnificaţia şi realitatea care se află dincolo de formă. În niciun alt domeniu de cercetare acest lucru nu este atât de important ca în cazul studiului OZN/IET, un domeniu înconjurat de mister, informaţii parţiale sau eronate şi dezinformări intenţionate. Şi nu greşim deloc afirmând că în niciun alt domeniu nu lipseşte atât de mult exact această calitate.
Să luăm, spre exemplu, climatul actual, în care orice zvon, fantezie sau observaţie este „împinsă” spre a se încadra în contextul preconceput al sinistrelor scheme şi manipulări „extraterestre”. De la răpiri, la mutilarea animalelor şi până la tot felul de secrete care circulă în cadrul bazelor militare americane, toate acestea sunt descrise ca făcând parte din „sinistrul fenomen extraterestru”. Deşi nedeclarată, intenţia lor este totuşi evidentă şi răspândită peste tot; ea urmăreşte să plaseze toate aceste evenimente, fie ele reale sau imaginare, în aceeaşi umbră întunecată şi înfricoşătoare care acoperă domeniul ET. Pentru a se abate de la această „înţelepciune” convenţională, linia neoficială îşi propune să îndepărteze batjocura acelor experţi auto-proclamaţi, care „ştiu cel mai bine”.
Se pare că „pendulul” isteriei legate de fenomenul OZN a parcurs un ciclu complet: dacă în anii '50 a fost era superbilor venusieni, a zeilor şi salvatorilor spaţiali din federaţia galactică, ultimul deceniu ne-a adus în perioada „extratereştrilor” siniştri care răpesc mamele şi copiii din paturile lor, care mutilează vaci, câini, pisici şi chiar fetuşi pentru scopuri evident imorale sau care colaborează cu militarii fascişti pentru a domina Pământul. În marea lor majoritate, cei care pretind că sunt cercetători obiectivi ai „răpirilor” OZN, adică jurnaliştii şi autorii OZN, au fost de fapt „măturaţi” în această isterie globală, generată de frică, fără să mai fie capabili să discearnă între adevăr şi manipulare.
Chiar şi aceia care intenţionează în mod sincer „să descrie doar faptele” sunt afectaţi de ambianţa dominantă de frică, negativism şi isterie. Cuvinte precum victimă, răpit, extraterestru, mutilare, viol, sinistru, înfricoşător, alarmant, decepţie, control, manipulator, rău, etc. sunt acceptate în mod automat ca aparţinând lexiconului OZN. Există o abundenţă de interpretări automate şi o lipsă acută de analize profunde, care ne impun concluzii incontestabile şi sunt în marea lor majoritate negative. În loc ca aceşti cercetători să culeagă în mod obiectiv faptele, să analizeze tendinţele şi să facă planuri inteligente pentru cercetările viitoare ale problematicii OZN, cât şi pentru viitoarele interacţiuni dintre oameni şi ET, există o isterie crescândă în acest domeniu, care atrage după sine o stare generală de frică. Faptele care nu se potrivesc în cadrul acestei paradigme a fricii şi negativităţii sunt fie ignorate, fie catalogate în mod deliberat ca fiind aspecte decepţionante legate de „extratereştri”.
Cel care are cel mai mult de suferit din toate acestea este Adevărul.
În mijlocul isteriei şi al fricii ce înconjoară momentan domeniul OZN, el poate fi întrevăzut cu destulă dificultate. Evenimentele înclină să fie interpretate greşit şi chiar cenzurate, iar acele fapte şi relatări ce rămân intacte sunt, cu toate acestea, înfăţişate sub influenţa fricii şi a paranoiei. Pericolul este că am putea perpetua o tendinţă care, fiind falsă de la început, îşi poate crea propria realitate şi, de asemenea, propriile conflicte viitoare. Trebuie să reflectăm serios la această problemă, pentru că, dacă nu vom face aceasta, este posibil să ne confruntăm cu unele consecinţe catastrofale, nu numai pentru umanitate în ansamblul ei, ci şi pentru observatorii individuali ai fenomenului OZN. Într-adevăr, noi ne creăm propria noastră realitate şi trebuie să reflectăm profund pentru a afla care este, de fapt, adevărul.
Dincolo de aceste concepte generale, se naşte o întrebare cu profunde conotaţii etice: ce consecinţe are această isterie asupra tuturor acelora care au avut parte de experienţe OZN şi ET? Pe lângă faptul că adevărul este mai mereu distorsionat, cei care au avut interacţiuni directe cu OZN-uri şi cu ocupanţii acestora sunt forţaţi, uneori cu cruzime, să nege orice aspecte pozitive ale întâlnirilor lor cu ET şi sunt lăsaţi să stăruie numai asupra aspectelor înfricoşătoare, negative ale experienţelor lor. Noi am intervievat mai multe persoane care au declarat că aşa-numiţii „cercetători ai răpirilor” nu numai că le-au impus să dea o interpretare negativă şi înfricoşătoare experienţelor pe care le-au avut, ci au mers chiar mai departe de atât, ignorând efectiv orice aspecte ale experienţelor acestor persoane, care nu se potriveau cu „modelul preconceput al fricii”. Aceasta înseamnă că experienţele pozitive, pline de iubire, precum şi cele care au condus la anumite vindecări, etc. sunt fie ignorate, fie considerate doar nişte amintiri confuze. La modul obiectiv vorbind, starea de deschidere mentală, precum şi adevărul, sunt date atunci la o parte pentru ca aceste experienţe să poată fi integrate într-un cadru al concluziilor negative preconcepute. Pe de altă parte, aceşti cercetători merg până acolo încât stabilesc ei înşişi credibilitatea şi veridicitatea experienţelor subiecţilor lor, întorcând spatele şi ignorând sau chiar demitizând acele aspecte ale experienţelor subiecţilor, care nu se încadrează în propria lor paradigmă.
În astfel de cazuri, nu am putea oare, la fel de bine, să tragem concluzia că experienţele negative sunt „rănile subconştiente”, declanşate de fricile interioare şi stările de nesiguranţă ale acelor persoane, iar experienţele edificatoare, spirituale sunt cele „reale”? Dacă este să facem o alegere, de ce să nu alegem varianta fericită? Într-adevăr, ambele variante sunt la fel de periculoase şi lipsite de onestitate şi ar trebui evitate. Este imperativ să acceptăm şi să raportăm toate faptele, iar apoi să le analizăm semnificaţiile într-o manieră calmă, lipsită de idei preconcepute ori de manifestări isterice. Cu informaţiile şi experienţele pe care le-am adunat până acum, nu putem spune că aceste fiinţe ET sunt sinistre, precum cuceritorul spaţiului Darth Vader, dar nici zei ori fiinţe perfecte ale cosmosului. Perspectiva generală asupra acestei probleme este cea a unei isterii colective, larg răspândite şi neproductive. Cel mai mare test al nostru este acela de a elimina această isterie şi de a ne transcende astfel frica.

De mai mult de un deceniu are loc o vie controversă între cercetătorii fenomenului OZN şi teoreticieni, legată de adevărata natură a OZN-urilor. Această controversă este divizată între cei care consideră OZN-urile ca fiind nave construite din „tablă şi cuie” (de obicei de origine ET) şi cei care cred că OZN-urile sfidează descrierile pur fizice şi constituie, de fapt, un fenomen „interdimensional”. De partea argumentului cu „tabla şi cuiele” se află efectele electromagnetice, urmele aterizărilor, monitorizarea pe radar şi existenţa cazurilor în care navele ET s-au prăbuşit având la bord fiinţe ET. Susţinătorii teoriei „interdimensionale” atrag atenţia asupra unui număr de aspecte extraordinare ale acestui fenomen, incluzând apariţia şi dispariţia rapidă (materializare/dematerializare) a navelor, levitaţia, telepatia, telekinezia şi alte elemente asociate prezenţei lor. Fiecare parte a acestei controverse susţine că există dovezi convingătoare care sprijină punctul ei de vedere şi nu de puţine ori argumentările au fost însoţite chiar de manifestări maliţioase.
Este posibil ca ambele variante să fie corecte?
Aducerea împreună a acestor două puncte de vedere este posibilă prin utilizarea unei paradigme comprehensibile a realităţii, care nu desparte planul „fizic” de „alte dimensiuni”, ci care, în schimb, înlocuieşte argumentul de tip ori/ori cu cel de tip şi/şi. Faptul că predilecţia occidentală pentru dualism, separatism şi reducţionism a fost aplicată şi ufologiei, precum şi altor domenii de studiu, nu înseamnă că o asemenea perspectivă reflectă în vreun fel realitatea. Suntem obişnuiţi să vorbim despre minte-corp, material-spiritual, fizic-non-fizic, ca şi cum ar exista o separare reală, când în fapt aceste distincţii sunt compatibile prin construcţiile mentale liniare. Discuţiile despre „alte dimensiuni” presupun că, într-adevăr, există alte dimensiuni care sunt oarecum separate de dimensiunea fizică în care trăim.
De fapt, ce înseamnă „dimensiune”? E aproape sigur că vom deveni confuzi în încercarea noastră de a înţelege fenomenul OZN, deoarece ne lipseşte, înainte de toate, înţelegerea profundă a ceea ce suntem noi în realitate. Dacă OZN-urile sunt mai mult decât „tablă şi cuie”, atunci la fel de sigur este şi faptul că oamenii sunt mai mult decât carne şi sânge. Şi viceversa, dacă oamenii sunt mai mult decât carne şi sânge, atunci este la fel de sigur şi faptul că OZN-urile şi ocupanţii lor sunt mai mult decât carne şi sânge ce zboară prin preajmă, într-un fel de nave din metal. Adevărul se află în transcenderea vechiului argument „ori/ori” şi în realizarea faptului că manifestarea fenomenului OZN poate fi văzută într-un mod integrat, care include atât „cuiele şi tabla”, cât şi aspectele legate de „cealaltă dimensiune”. O astfel de teorie sau perspectivă unificată necesită o paradigmă holistică, precum şi o înţelegere profundă a ceea ce înseamnă să fii uman, deoarece multe dintre aspectele obscure ale fenomenului OZN se revelează odată cu înţelegerea realităţii şi naturii oamenilor.
La fel cum spectrul complet al luminii implică atât aspecte care sunt vizibile, cât invizibile, la fel şi spectrul complet al realităţii implică aspecte care înglobează ambele aceste dimensiuni. Acest spectru este, de fapt, un continuum sau o realitate integrată, iar diferenţa dintre văzut şi nevăzut este o născocire artificială care depinde în întregime de percepţia individuală. Faptul că radiaţiile X nu au fost detectate de oameni, timp de mii de ani, nu înseamnă că ele nu au făcut parte din spectrul electromagnetic atâta timp cât nu au fost „descoperite”. În mod similar, spectrul realităţii cuprinde aspecte văzute şi „nevăzute”, cel puţin de la un anumit nivel de percepţie sau conştiinţă înainte. Faptul că există aspecte ale realităţii care nu sunt percepute în mod obişnuit, nu compromite în niciun fel integrarea realităţii. De dragul analizei şi al verbalizării, este convenabil să structurăm realitatea în diferitele „componente” care au fost descrise, dar făcând aceasta trebuie să fim atenţi să nu confundăm convenţiile artificiale cu realitatea însăşi. Mijloacele convenţionale de cunoaştere, analiză şi comunicare au limitări intrinsece care, din nefericire, devin determinatoare în evaluarea pe care o facem realităţii. Spectrul complet al realităţii transcende însă aceste convenţii şi este întreg, complet şi continuu; el este prezent în totalitatea sa aici şi acum, indiferent de cât de fragmentată şi parţială este percepţia noastră asupra lui. Predispoziţia noastră de a compartimenta - minte/corp, material/spiritual, fizic/transcendent, etc. - este convenţională şi, prin urmare, falsă. Ea reprezintă simultan o super-simplificare a realităţii şi o mare confuzie în ceea ce priveşte raportarea noastră la Adevăr.
Una dintre cele mai mari nedumeriri în legătură cu fenomenul OZN este coexistenţa manifestărilor dramatice şi de multe ori contradictorii ale OZN-urilor. Eu cred că aspectele uluitoare ce caracterizează acest fenomen conţin cele mai importante lecţii pe care le avem de învăţat, nu numai despre OZN-uri, dar şi despre realitatea însăşi. Coexistenţa tehnologiilor materiale avansate cu „tehnologia mentală avansată” ne indică faptul că avem de-a face cu fiinţe care au explorat şi integrat mare parte din spectrul realităţii într-un mod mult mai profund decât civilizaţia umană. Cu alte cuvinte, ET nu reprezintă neapărat fiinţe din altă dimensiune, ci mai curând fiinţe (şi nave) care operează într-o felie mai largă a spectrului realităţii. Întregul spectru al realităţii include nu numai legile fizice şi materiale, după cum se consideră la ora actuală, „legi ale conştiinţei sau minţii”, care încă nu sunt pe deplin înţelese şi utilizate de către cei mai mulţi dintre oameni. În acest fel, putem înţelege OZN-urile şi pe ocupanţii lor ca fiind exemple de fiinţe care utilizează un spectru oarecum mai larg al realităţii, decât putem noi controla în prezent. Această diferenţă este însă o problemă de grad şi nu de realitate fundamentală. Din acest motiv ar trebui să nu avem nicio problemă să integrăm dovezile clare ale realităţii fizice a OZN-urilor, cum ar fi urmele aterizării lor, detectarea lor pe radare şi altele, împreună cu alte dovezi chiar mai uluitoare, precum telepatia, levitaţia sau materializarea. Dată fiind dezvoltarea accelerată a omenirii în ultimii 100 de ani, nu ar trebui să fim prea surprinşi dacă fiinţele ET, care sunt cu 1000-500.000 sau chiar cu 1 milion de ani înaintea noastră în ceea ce priveşte avansul tehnologic, au explorat şi au aplicat practic aspecte ale întregului spectru al realităţii, mult dincolo de capacitatea noastră actuală de a face aceasta. Dimpotrivă, ar trebui să fim uluiţi dacă lucrurile nu ar sta aşa.
Toate acestea ar fi însă mai puţin surprinzătoare dacă am analiza cu atenţie capacităţile extraordinare pe care le posedă fiinţele umane. „Ştiinţa conştiinţei”, aflată deocamdată în stadiul de început ca domeniu de studiu, a analizat aspectele spectrului realităţii legate de minte şi de conştiinţă. Atât scrierile vechi, cât şi cele moderne atestă existenţa unor capacităţi mentale extraordinare la fiinţa umană, care se apropie de aspectele cele mai uluitoare, descrise în rapoartele de contact cu OZN-urile. Telepatia, premoniţia, proiecţia gândurilor, chiar şi levitaţia sunt toate aspecte ale experienţei umane, care au fost documentate de-a lungul timpului. Cercetări recente în domeniul telepatiei, al proiecţiei gândurilor şi premoniţiei indică faptul că aceste experienţe nu sunt atât de neobişnuite cum ar vrea gândirea convenţională să ne facă să credem. Dacă oamenii au corpuri fizice şi nave fizice, şi cu toate acestea sunt capabili să manifeste capacităţi mentale extraordinare, de ce să rămânem perplecşi atunci când nişte fiinţe mult mai evoluate din altă parte a universului, care au corpuri şi nave fizice, sunt capabile să utilizeze conştiinţa aşa cum noi utilizăm materia? Pe măsură ce fizica şi alte ştiinţe evoluează, descoperim faptul că linia clară dintre minte şi materie devine tot mai subţire, dacă nu chiar dispare de tot. Ajungem astfel la punctul în care progresul ştiinţelor fizice va necesita evoluţia concomitentă în domeniul minţii şi al conştiinţei. Ajunşi în acel punct, ne vom da seama că interfaţa dintre minte şi materie, dintre fizic şi transcendent este, în realitate, o problemă de percepţie, care depinde de nivelul de conştiinţă a celui care percepe. Perplexitatea pe care noi o manifestăm faţă de fenomenul OZN există, în parte, datorită lipsei de analiză profundă a ceea ce înseamnă, de fapt, a fi uman, a dinamicii minţii şi conştiinţei, fiind dependentă de certitudinea că mintea este separată de materie, ştiinţa de religie, obiectivul de subiectiv. O astfel de fragmentare este un monstru al propriei noastre născociri şi ea poate fi înlocuită numai de un mod de a percepe care este cuprinzător, holistic şi unificat. Aici ne vom confrunta cu cea mai mare încercare şi cea mai mare lecţie a existenţei fenomenului OZN.
În sensul lui cel mai înalt, întregul spectru al realităţii este un alt fel de a spune „Dumnezeu” şi el este deci infinit şi atotcuprinzător. La fel cum fiecare generaţie de oameni de ştiinţă şi filosofi consideră că ceea ce se cunoaşte în vremea lor reprezintă apogeul tuturor învăţăturilor de până atunci, în acelaşi mod, acea cunoaştere va fi depăşită de fiecare generaţie care va urma. Nu vom epuiza întregul spectru al realităţii nici în această generaţie şi nici în cea următoare. Dar calea explorării va rămâne o mare oportunitate numai atâta timp cât ne vom păstra minţile deschise în faţa unei realităţi care se expansionează continuu. Pentru că, imediat ce vom crede că ştim totul, ne vom limita progresul şi ne vom pune astfel bariere în calea cunoaşterii.
Acei oameni de ştiinţă care susţin că OZN-urile nu pot fi nave ET numai pentru că oamenii nu au descoperit încă legile fizicii care să le permită să ajungă de „acolo”, „aici”, nu înţeleg nici faptul că cea mai mare parte a realităţii fizice nu a fost încă pe deplin înţeleasă de către oameni. Iar acei ufologi care nu iau în considerare dovezile capacităţilor mentale extraordinare ale ET (şi ale oamenilor) nu reuşesc să aprecieze aşa cum trebuie natura fiinţei umane, a conştiinţei şi a minţii ei, negând astfel un aspect amplu şi semnificativ al spectrului realităţii. Asemenea metehne sunt, de fapt, o reînviere modernă a paradigmei unei ere demult apuse, conform căreia „Soarele se roteşte în jurul Pământului”. Trebuie să ne amintim că, în urmă cu doar 200 de ani, operaţiile chirurgicale realizate cu tehnologie laser sau hologramele din parcurile de distracţii ar fi fost considerate magice, aparţinând unei alte lumi sau fiind chiar vrăjitorie. De aceea nu ar trebui să rămânem sideraţi de faptul că alţii sunt capabili să traverseze spaţiile interstelare sau că ei pot manipula materia şi gravitaţia, tot aşa cum noi putem transforma atomii sau genele umane. Ar trebui să fim în mod similar deschişi şi faţă de probabilitatea că ei ar putea să folosească gândul la fel de uşor cum noi folosim telefonul pentru a comunica, ori că ei pot altera materia la fel de uşor cum psihiatrii transformă mintea cu ajutorul materiei. Până la urmă, factorul limitator în înţelegerea noastră asupra realităţii, în general, şi a fenomenului OZN, în particular, este deschiderea, lărgimea şi profunzimea conştiinţei noastre. Vechiul mod de a gândi va fi o piedică pentru tentativa noastră de contact cu civilizaţiile ET, deoarece trebuie să ne ridicăm deasupra limitelor a ceea ce ne permite realitatea şi gândirea liniară. Ca niciodată până acum, progresul nostru depinde de evoluţia propriei noastre conştiinţe, iar conştiinţa noastră depinde de ceea ce ne permite voinţa noastră.
Din această perspectivă, nu ar trebui să avem nicio dificultate în a accepta că materialul structurat al unei nave, ocupată de fiinţe fizice, are capacitatea de a manifesta caracteristici atât fizice cât şi interdimensionale. Şi noi suntem fiinţe interdimensionale şi nu suntem limitaţi numai la planul fizic, iar diferenţele dintre o fiinţă umană şi o fiinţă ET reprezintă numai o problemă de profunzime şi nu sunt deloc esenţiale. Cel mai probabil este că atât oamenii, cât şi alte fiinţe conştiente din alte zone ale cosmosului au în mod potenţial deschiderea faţă de întregul spectru al realităţii, iar diferenţele observate se datorează nivelului de realizare al acestui potenţial. Nu trebuie să ne înfricoşeze faptul că un grup apreciază acest spectru mai mult decât altul; dimpotrivă, o astfel de realizare este motiv de celebrare, nu de frică. Sarcina noastră este aceea de a fi deschişi faţă de întregul spectru al realităţii, în toate manifestările sale, şi de a urmări să-l înţelegem cât mai profund. Dacă vom face aceasta, progresul nostru va fi practic nelimitat.
Contemplând variatele aspecte ale dovezilor despre OZN-uri, va fi foarte bine pentru noi dacă ne vom aminti mereu de spectrul complet ar realităţii, de tot ceea ce este cunoscut şi de tot ceea ce este potenţial necunoscut. În timp ce majoritatea oamenilor rămân la ideea proceselor liniare şi a modului dualist de a percepe realitatea, apare destul de clar faptul că fiinţele ET responsabile de fenomenele OZN nu fac aceasta. Spectrul complet, unificat al realităţii, care include într-un tot coerent gama completă a domeniului fizic şi a celui transcendent, a minţii şi a materiei, este deschis explorării atât oamenilor, cât şi altor fiinţe din univers. În mod potenţial şi noi suntem la fel de interdimensionali ca şi ei; singurele noastre limitări sunt acelea pe care ni le punem singuri. Poate că semnificaţia ultimă a fenomenului OZN este faptul că ne ajută să trecem la următorul salt al evoluţiei umane, spre realizarea spectrului complet şi unificat al realităţii.

Universul este plin de viaţă inteligentă.
De fapt, universul însuşi este inteligent şi viu.
Ceea ce este văzut şi ceea ce este nevăzut, ceea ce este aparent şi ceea ce este transcendent, planul fizic şi tărâmul spiritului sunt toate părţi ale unui univers, care este foarte diversificat, fiind în acelaşi timp şi o singularitate; dincolo de orice diviziune, el există într-o stare unificată, fiind o Unicitate perfectă şi conştientă.
La un anumit nivel al conştiinţei nu există interior sau exterior, acesta sau acela, fizic sau spiritual. Tot ceea ce este există, în adevărata sa natură, ca Minte pură, nediferenţiată, eternă.
Şi totuşi, din conştienţa a ceea ce este relativ, noi cunoaştem interiorul şi exteriorul, mintea şi corpul, binele şi răul, unitatea şi separarea. Adevărul se naşte adeseori din contemplarea paradoxurilor; ambele perspective sunt adevărate, dar ele depind de nivelul de conştiinţă al observatorului. Dacă ne gândim la univers şi la noua cosmologie, care ia în considerare existenţa formelor de viaţă non-umane avansate, ne vom confrunta de fiecare dată cu lecţia paradoxului. Dar dacă privim din perspectiva unicităţii, atunci aproape sigur cosmosul ne va dezvălui câteva din misterele sale.
Confuzia cosmologică. Acest termen descrie cel mai bine ce se petrece atunci când oamenii secolului XX se confruntă cu existenţa formelor de viaţă ET avansate. Nu numai că aceste fiinţe ET nu sunt umane, dar ele posedă tehnologii care sunt în mod inerent de neînţeles pentru noi. Orice civilizaţie care este cu câteva mii (sau probabil milioane) de ani mai avansată decât noi, se va manifesta, prin definiţie, în moduri care sunt pentru noi uluitoare. Este puţin probabil ca o civilizaţie care e capabilă de călătorii interstelare să comunice prin intermediul microundelor, ori să facă uz de combustibili nucleari sau fosili pentru propulsie. Într-adevăr, înseşi legile universului, susţinute de către oamenii de ştiinţă moderni, sunt mai mult nişte umbre abia conturate ale legilor înţelese şi aplicate de civilizaţiile capabile de călătorii interstelare.
Manifestările tehnologice şi culturale ale civilizaţiilor călătoare printre stele apar ca fiind magice pentru majoritatea oamenilor, la fel cum o hologramă sau un laser ar părea ca fiind ceva magic pentru o fiinţă care a trăit pe Pământ în urmă cu 200 de ani. Vom avea nevoie de o mare doză de umilinţă ştiinţifică, precum şi de multă răbdare pentru a putea începe să înţelegem la adevărata lor valoare aceste civilizaţii, tehnologiile lor şi, cel mai important, lecţiile despre natura realităţii, pe care le putem învăţa de la ei.
Mai mult decât atât, coexistenţa unui univers neliniar, non-local şi transcendent cu aşa-numitul „univers fizic” nu implică doar înţelegerea noastră asupra cosmologiei în general, ci şi asupra manifestării civilizaţiilor ET avansate, în special. Pentru că vom vedea că atât noi, fiinţele umane, cât şi formele de viaţă ET nu suntem doar entităţi fizice, ci existăm simultan şi în tărâmuri care nu sunt legate de universul fizic.
Atât oamenii, cât şi alte forme de viaţă biologice de origine ET au şi corp, şi minte; atât ei, cât şi noi manifestăm o realitate care este atât fizică, cât şi spirituală, atât liniară cât şi non-locală, fixată în timp şi spaţiu şi, simultan, transcendentă. Ce se va petrece atunci când ştiinţa şi tehnologia vor găsi punctul de comunicare dintre starea grosieră, fizică şi cea unificatoare a minţii? Posibilităţile unei astfel de tehnologii vor fi cu adevărat tulburătoare atât pentru fizicieni, cât şi pentru filosofi şi teologi, deoarece un asemenea salt în înţelegerea universului va aduce într-o relaţie apropiată tărâmurile, menţinute până acum separate, ale ştiinţei şi spiritualităţii, ale minţii şi materiei, ale trupului şi spiritului.
La această situaţie adăugaţi existenţa inteligenţelor non-fizice care, deşi nu posedă un corp fizic, biologic, sunt totuşi inteligente, senzitive şi capabile - până la un anumit nivel - de interacţiuni atât cu fiinţele umane, cât şi cu cele ET. În cultura populară, tendinţa generală este aceea de a cataloga astfel de fiinţe ca fiind pură imaginaţie (sau parte a unui sistem de credinţe antic) ori de a pune laolaltă, fără discernământ, toate aceste fiinţe - fie ele umane, ET sau ne-biologice -, într-un veritabil „ghiveci” de „entităţi” nediferenţiate. Avem deci nevoie de o nouă cosmologie dacă vrem să înţelegem universul care ne înconjoară, debarasându-ne de vechiul model eronat de gândire şi îmbrăţişând o paradigmă nouă, atotcuprinzătoare.
Probabil cea mai mare provocare a apariţiei civilizaţiilor interstelare avansate este aceea de a formula o nouă cosmologie, privită prin perspectiva unei noi paradigme, care este adecvată menirii pe care noi o avem, aceea de a înţelege corect universul care ne înconjoară.
În comunitatea civilă OZN există multă confuzie în ceea ce priveşte natura obiectelor şi a formelor de viaţă care se manifestă în realitatea noastră spaţio-temporală. Pe de o parte, există manifestări fizice indiscutabile, cum ar fi navele prăbuşite, detectarea pe radar, fotografii şi înregistrări video verificate, precum şi felurite mostre de obiecte metalice, rămase în urma aterizărilor efectuate de OZN-uri. Pe lângă toate acestea, sunt şi trupurile „din carne şi oase” ale formelor de viaţă biologice ET. Şi totuşi, pe de altă parte există multiple manifestări neliniare ale aceloraşi obiecte şi fiinţe: comunicările telepatice, visele lucide, interacţiunile minte-materie, remote-viewing (vedere la distanţă), bilocaţie, levitaţie şi altele. Niciun cercetător obiectiv al fenomenului OZN nu poate ignora aceste manifestări, deoarece ele sunt numeroase şi larg răspândite. Uluirea şi confuzia noastră nu constituie scuze pentru ignorarea aspectelor extraordinare ale acestui fenomen, care ne scapă printre degete, însă acceptarea lor necesită din partea noastră regândirea întregii noastre înţelegeri şi „realităţi”. Dar oamenii care resping transformarea sunt de obicei refractari Ia cercetarea dovezilor, pentru că aceasta necesită o reevaluare completă a înţelegerii noastre fundamentale.
Această confuzie a avansat atât de mult, încât există diferite tabere care polemizează pe tema acestui fenomen, în cadrul căruia unele sunt manifestări ale civilizaţiilor ET avansate, iar altele sunt manifestări ale „fiinţelor spirituale” ne-biologice, care au capacitatea de a acţiona în moduri similare cu fiinţele ET. Cu alte cuvinte, unele dintre tehnologiile avansate şi capacităţi ale civilizaţiilor ET, în special cele care interfaţează cu mintea şi gândurile, pot apărea în moduri similare cu aşa-numitele fiinţe „astrale” sau spirite. De fapt, manifestările pot fi atât de asemănătoare, încât ele îi pot face pe mulţi să spună că fiinţele care le generează sunt aceleaşi. Însă nu tot ceea ce străluceşte este aur, iar similaritatea manifestărilor nu înseamnă origine comună.
La toate acestea, adăugaţi faptul că anumite fiinţe umane pot prezenta şi ele capacităţi asemănătoare cu cele manifestate de fiinţele ET şi cele astrale. Vă amintiţi lista ce cuprinde expresiile neobişnuite ale tehnologiei ET, pe care am descris-o anterior? Telepatia, premoniţia, levitaţia, telekinezia, bilocaţia, interacţiunile minte-materie şi corp-minte... toate acestea sunt capacităţi care, din când în când (dar totuşi mult mai des decât se crede) apar şi în lumea oamenilor.
În final, să mai adăugăm la toate acestea un factor: grupurile secrete militare şi paramilitare care au dezvoltat atât tehnologii, cât şi capacităţi mentale oarecum similare cu cele ale civilizaţiilor ET şi ale fiinţelor ne-biologice.
Universul este un loc mare şi complex, dar el nu este foarte dificil de înţeles. Pentru început, e suficient să cunoaştem unele principii şi concepte simple. Această sarcină aminteşte de vechea zicală sufită: „Cunoaşterea este un singur punct, dar cei proşti l-au multiplicat.”

Principii centrale ale noii cosmologii
•	Realitatea liniară, relativă şi realitatea neliniară există simultan; percepţia şi înţelegerea lor depinde în întregime de nivelul de conştiinţă al celui care percepe. Chiar şi materia fizică are un aspect al naturii sale care este non-local, transcendent şi conştient.
•	Formele de viaţă biologice conştiente şi inteligente de pe Pământ sau de pe altă planetă au realitate fizică şi realitate spirituală; toate au potenţialul de a se manifesta atât fizic, cât şi spiritual într-o multitudine de feluri. Mintea pură sau conştiinţa nelimitată este inerentă tuturor astfel de forme de viaţă şi este numitorul comun, cel mai înalt, pe care îl împărtăşesc toate aceste forme de viaţă; conştiinţa este în esenţă non-locală şi nu este constrânsă de limitele spaţiului şi ale timpului, dar se poate manifesta în realitatea spaţio-temporală.
•	Fiinţele care nu au corpuri biologice (aşa-numitele fiinţe astrale sau spirite) sunt, de asemenea, forme de viaţă conştiente. În anumite ocazii rare, ele pot avea o aparenţă şi o manifestare fizică. Prin urmare, cel mai elevat numitor comun care leagă aceste fiinţe cu alte forme de viaţă şi fiinţe biologice este conştiinţa nelimitată sau mintea non-locală.
•	Universul este constituit din aspecte atât liniare, cât şi neliniare sau transcendente care, deşi pare paradoxal, există simultan în fiecare punct al spaţiului/timp şi al non-spaţiului/timp. Din acest punct de vedere, fiecare punct din spaţiu şi timp există în toate celelalte puncte din spaţiu şi timp, prin calitatea de non-localizare.
•	Conceptul de Dumnezeu sau de cel al unei Fiinţe Universale, Omnisciente şi Omnipotente, este subliniat de recunoaşterea diversităţii infinite a vieţii în univers. Gloria lui Dumnezeu este amplificată şi de posibilităţile nelimitate ale vieţii din cosmos.
Cum se manifestă, deci, viaţa inteligentă în univers? Păstrând în minte conceptul descris mai sus, să revizuim diversitatea vieţii şi cum este ea percepută de simţurile noastre interioare şi exterioare:

Categorii de forme de viaţă inteligente
Tipuri Biologice
Oamenii: Forme de viaţă avansate, inteligente, care se manifestă într-un corp biologic şi care se nasc pe Pământ.
Forme de viaţă ET: Forme de viaţă avansate, inteligente, existente într-un corp biologic, născute pe alte planete decât Pământul.
Forme de Viaţă Planetare: fiinţe inteligente neantropomorfe, identificate cu un corp planetar; de exemplu, Pământul sau Gaia este o fiinţă inteligentă, conştientă, care se manifestă ca un organism viu, dar la altă scară de percepţie şi evoluţie. Alte corpuri planetare, precum şi corpurile solare şi galactice, pot fi de asemenea considerate organisme conştiente individuale.
Alte forme de viaţă biologice: pe Pământ, organismele cum sunt delfinii şi cetaceele sunt considerate foarte inteligente şi totuşi ele sunt non-umane; teoretic, şi alte planete pot avea corolarii ale acestor forme de viaţă biologice, inteligente, neantropomorfe.

Manifestări/Prezentări Biologice
(Această listă descrie felul în care formele de viaţă inteligente pot fi percepute atât de simţurile noastre exterioare, cât şi de cele interioare.)
-Fizic, adică în formă fizică, trupească, cu sau fără nave spaţiale.
-Tehnologic, adică prin radio, TV şi prin sisteme avansate ce implică interfaţa tehnologică cu mintea/gândul (tehnologie avansată ET).
-Mental, prin telepatie, vise lucide sau alte interfeţe directe ale minţii.
-Proiecţia corpului astral, care este prezentarea unei forme de viaţă umană, ET sau a altor forme de viaţă biologică prin intermediul componentei subtile, nebiologice; aceasta poate fi percepută de o altă formă de viaţă biologică atât în starea de veghe, cât şi în starea de vis.
-Prezentarea corpului cauzal sau corpul ideilor pure, adică perceperea unei alte forme de viaţă biologice în aspectul ei individual cel mai subtil; „corpul” esenţial al ideilor pure, care poate fi proiectat sau se poate deplasa fără să aibă nevoie de componente fizice sau astrale.
-Mintea universală; starea ultimă de unitate; orice formă conştientă de viaţă poate fi experimentată sau percepută ca fiind o minte pură, nelimitată; prin definiţie, fiecare formă de viaţă conştientă este, la modul esenţial vorbind, o minte pură şi poate fi percepută ca atare.

Tipuri de experienţe şi capacităţi ale formelor de viaţă biologice
Simţurile fizice - vederea, auzul, mirosul, pipăitul, gustul.
Capacităţi fizice - mişcarea/deplasarea şi altele cu sau fără ajutor tehnologic.
Capacităţi mentale (convenţionale) - gând, ideaţie, creativitate, vizualizare, memorie, percepţie senzorială, recunoaştere şi altele.
Capacităţi mentale non-locale (neconvenţionale) - acestea implică recunoaşterea şi utilizarea aspectelor non-locale atât ale minţii, cât şi ale materiei:
•	Telepatia - capacitatea de a trimite şi/sau a primi gânduri de la o fiinţă inteligentă la alta.
•	Precogniţia - deoarece aspectul subtil, non-local al minţii nu este limitat de timp şi spaţiu, orice formă de viaţă inteligentă avansată, care este capabilă să fie conştientă de propria ei existenţă, poate accesa prin intermediul minţii non-locale evenimente probabile din viitor; orice astfel de precogniţie este însă mai puţin de 100% sigură, deoarece evenimentele din prezent, afectate de liberul arbitru, pot modifica gradul de probabilitate al evenimentelor viitoare.
•	„Postcogniţia” (vezi precogniţia) - capacitatea de a percepe prin intermediul minţii non-locale evenimente din trecutul îndepărtat, care nu au fost experimentate personal de către cel care le percepe; această capacitate îi permite celui care percepe să vadă evenimente din trecutul oricât de îndepărtat, deoarece mintea non-locală poate accesa puncte atât trecute, cât şi viitoare în continuumul liniar spaţiu/timp.
•	Remote-viewing (sau remote-sensing) - definită aici ca fiind capacitatea de a vedea (simţi) prin intermediul minţii non-locale, nelimitate, evenimente îndepărtate în spaţiu, atât în timp real, cât şi în trecut sau viitor (vezi precogniţia şi postcogniţia). În timp real, cel care realizează perceperea la distanţă (remote viewer) poate percepe locuri îndepărtate într-un mod foarte detaliat, prin intermediul facultăţii minţii non-locale.
•	Capacităţi în starea de vis - în timpul stării de vis, o formă de viaţă inteligentă avansată poate experimenta precogniţia (vise precognitive), postcogniţia (vise postcognitive), vederea la distanţă şi visarea lucidă (care are loc atunci când cel care visează este conştient de el însuşi şi este „treaz” în timpul visului, putând influenţa şi determina evenimentele din vis).
•	Percepţie celestă - percepţie care implică atât simţurile fizice biologice, cât şi simţirea elevată a conştiinţei; aceasta determină o fiinţă conştientă să perceapă aspecte ale realităţii fizice şi non-fizice în aspectele lor cele mai subtile şi mai rafinate: percepţia aurelor este un exemplu în această direcţie.
•	Cunoaşterea intuitivă - capacitatea de a cunoaşte informaţii detaliate şi sigure, precum şi existenţa unor intuiţii lăuntrice care apar datorită minţii non-locale, ce survin fără ajutorul mijloacelor exterioare de cunoaştere. De exemplu, o anumită formă de viaţă inteligentă poate percepe o plantă şi poate simţi în mod intuitiv care este utilitatea sa medicală specifică.
•	Capacităţi neconvenţionale de vindecare - o formă de viaţă conştientă poate realiza vindecarea asupra ei înseşi sau asupra altei forme de viaţă prin mijloace nefizice şi netehnologice, fie la distanţă, fie direct asupra persoanei bolnave. Aceste capacităţi şi modalităţi sunt diverse şi pot include interacţiuni minte/corp, interacţiuni corp astral/corp fizic sau altele.
•	Levitaţia (fără mijloace tehnologice) - anihilarea influenţelor gravitaţionale prin intermediul interacţiunilor minţii subtile cu un corp sau cu alte obiecte materiale. Acest lucru este posibil deoarece atât mintea, cât şi materia prezintă aspecte subtile, non-locale, care pot interacţiona unul cu altul şi pot astfel produce fenomene precum levitaţia.
•	Telekinezia - capacitatea de a muta obiecte prin spaţiul observabil, efect al interacţiunii dintre mintea subtilă, non-locală şi aspectul comparabil al unui obiect. De exemplu, o formă de viaţă inteligentă poate ridica un scaun prin puterea minţii şi îl poate deplasa prin cameră, fără niciun ajutor fizic sau tehnologic convenţional.
•	Teleportarea - capacitatea de a deplasa sau manifesta un obiect la o distanţă substanţială prin intermediul minţii non-locale şi al aspectului non-local al materiei, care trece dincolo de aspectul liniar al spaţiului. De exemplu, o formă de viaţă inteligentă poate transporta o bijuterie de pe un continent pe altul, folosind această capacitate.
•	Transmutaţia (fără mijloace tehnologice) - capacitatea de a transforma un obiect material într-un alt element sau obiect, folosind interfaţa subtilă a minţii şi materiei non-locale. Acest lucru poate fi obţinut şi pe cale tehnologică.
	Bilocaţia - capacitatea de a manifesta un corp sau un obiect în două sau mai multe puncte ale continuumului spaţio/temporal. De exemplu, o formă inteligentă de viaţă poate apărea simultan într-unul sau mai multe locuri. O capacitate conexă „bi-temporală” este aceea de a fi în acelaşi spaţiu, dar în mai multe momente din timp (aşa-numita călătorie în timp).
•	Materializarea/Dematerializarea (fără mijloace tehnologice) - capacitatea unei forme de viaţă de a face să se manifeste un obiect material, folosind interfaţa minte/materie. Aceasta poate fi obţinută şi pe cale tehnologică.
•	Experienţa extracorporală/Proiecţia astrală - capacitatea de a proiecta corpul subtil astral sau corpul de lumină într-un punct din spaţiu sau timp, în afara corpului biologic.
•	Experienţele din apropierea morţii (moarte clinică) - experienţa separării tranzitorii a corpului subtil sau astral de corpul fizic biologic (rezultată uneori în urma unor boli sau accidente). Această experienţă poate implica percepţia aşa-numitei „lumi de dincolo” prin experimentarea temporară a aspectului subtil, nematerial al cosmosului.
Nu uitaţi faptul că toate capacităţile menţionate mai sus sunt potenţiale atât pentru formele de viaţă umane, cât şi pentru cele ET. Dacă acestea le manifestă sau nu, depinde de gradul de evoluţie a culturii acelei civilizaţii şi de aspectele asupra cărora ea se focalizează. Semnificativ aici este că, în virtutea faptului de a fi conştiente şi inteligente, astfel de forme de viaţă, fie ele umane sau de alt gen, pot dezvolta şi experimenta toate capacităţile menţionate mai sus.
Este, de asemenea, important să ne amintim că fiecare dintre aceste capacităţi poate fi obţinută prin intermediul capacităţilor mentale rafinate sau poate fi realizată numai prin intermediul tehnologiei avansate. Multe tehnologii ET avansate ne apar ca fiind „magice”, deoarece ele implică aspecte atât ale minţii, cât şi ale materiei, care se află deocamdată dincolo de capacitatea de înţelegere a ştiinţei umane actuale. În mod ironic, din acest motiv anumiţi oameni consideraţi „primitivi”, care însă au rămas în legătură cu misterele minţii şi ale materiei non-locale, pot înţelege tehnologiile ET mult mai bine decât oamenii de ştiinţă occidentali.

Formele de viaţă ne-biologice inteligente
La complexitatea universului nostru se adaugă existenţa tărâmurilor, dimensiunilor, aspectelor diferite ale cosmosului, care sunt neliniare şi nemateriale, după cum sunt ele definite în mod curent. Această „parte” a cosmosului este, de fapt, mult mai vastă şi complexă decât universul fizic material şi nicio cosmologie nu poate fi completă fără măcar o tentativă de a-i evalua caracteristicile şi manifestările de bază. Deoarece acest aspect al cosmosului poate interacţiona cu cel fizic (deci şi cu oamenii şi ET care au corpuri biologice), este important pentru noi să-l luăm în considerare şi să ne gândim cum s-ar putea el asemăna sau cum ar putea diferi de manifestările şi capacităţile diverse ale oamenilor, ale ET sau ale altor forme de viaţă biologice menţionate mai sus.

Tipuri de forme de viaţă inteligente ne-biologice
Fiinţele astrale sau fiinţele de lumină:
•	de origine pământeană, fiinţe umane biologice decedate;
•	de origine nepământeană, fie forme de viaţă ET decedate, fie fiinţe care îşi au originea în tărâmul astral sau cauzal.
Fiinţele cauzale (cele care există primar sub forma „corpului ideilor pure”):
•	de origine pământeană (fiinţe umane biologice decedate);
•	de origine nepământeană (cele care au fost anterior fiinţe biologice ET sau care îşi au originea în tărâmul astral sau cauzal).
Reţineţi că aceste fiinţe ne-biologice, care fie au fost anterior oameni, fiinţe ET sau care provin dintr-o sursă non-biologică, se pot manifesta în faţa formelor biologice în nenumărate moduri, chiar şi când fiinţele materiale se află în starea de veghe, cea de vise, în stări de meditaţie, etc. În funcţie de cultura, gradul de evoluţie şi gradul de acceptare al fiinţelor nemateriale, aceste entităţi pot fi cunoscute sub diverse nume şi pot îndeplini felurite roluri. O listă parţială include următoarele denumiri:
•	fantome sau spirite;
•	spirite călăuzitoare sau îngeri;
•	arhangheli;
•	fiinţe iluminate care s-au înălţat la Cer (avatari, profeţi);
•	spirite animale;
•	şi altele, prea multe pentru a fi enumerate aici.

Tipuri de experienţe şi capacităţi ale formelor de viaţă ne-biologice
La modul esenţial, toate experienţele şi capacităţile menţionate mai sus în cazul formelor de viaţă biologice aparţin şi acestor forme de viaţă ne-biologice, cu excepţia faptului că ele interacţionează mai puţin frecvent cu lumea materială, deoarece există şi îşi au originea în tărâmurile nemateriale. Cu toate acestea, ele pot şi chiar interacţionează cu aspectul material al cosmosului din când în când, iar aceste interacţiuni sunt evidenţiate de numeroase evenimente neobişnuite, precum materializări sau activităţi poltergeist. Există, de altfel, numeroase atestări ale interacţiunii acestor fiinţe cu mintea şi spiritul uman, precum şi cu mintea şi spiritul fiinţelor ET.
Analizând multitudinea de experienţe pe care le pot avea fiinţele umane, este important să avem o vedere de ansamblu care să fie îndeajuns de largă pentru a înţelege diversitatea cosmosului. Altfel, vom fi incapabili să discernem diferenţele dintre o manifestare normală a tehnologiei ET şi o manifestare neobişnuită generată de universul astral sau de cel cauzal.

Mere, portocale şi praf de stele.
Cercetarea în direcţia aprofundării noii cosmologii este fără îndoială o abordare curajoasă; o asemenea sarcină ar putea fi descrisă într-o întreagă carte sau chiar în mai multe. Dar, ca privire generală, ea ne aduce în faţa unei întrebări foarte importante în legătură cu aspectul principal asupra căruia trebuie să ne focalizăm atenţia: prezenţa ET. Universul, fiind plin de specii inteligente biologice şi ne-biologice, reprezintă o adevărată provocare pentru oricine încearcă să înţeleagă fiinţele ET care vizitează în prezent Pământul. Aceasta se petrece datorită faptului că există arii de fenomene care sunt comune unui număr mare de fiinţe de diverse tipuri.
De exemplu, o fiinţă astrală non-biologică se poate manifesta în moduri foarte asemănătoare cu cea a anumitor forme de viaţă ET avansate. Pe de altă parte, formele de viaţă ET pot folosi o tehnologie foarte avansată care, privită la modul superficial, se prezintă ca o entitate non-biologică. O proiecţie holografică nu ar fi luată drept fantomă de către o fiinţă din secolul al XVII-lea? Dar o conferinţă video televizată în direct, realizată prin satelit? Dar o simplă lanternă? Absolut magic! Din acest motiv, precum şi din multe altele, problema ET/OZN a fost dominată de mai multe decenii de o adevărată „criză” cosmologică. Această criză a fost „ajutată” de dezinformare şi de programele de război psihologic ale anumitor grupuri secrete (mai ales în ultima perioadă). Rezultatul este un amestec de mere, portocale şi praf de stele, care sunt considerate toate acelaşi lucru.
Acesta reprezintă un rezultat natural previzibil al unei lumi tumultoase care se confruntă cu fenomene noi, uluitoare. Situaţia actuală ne aduce aminte de filmul The Gods Must Be Crazy (Nebunia Zeilor), în care, la un moment dat, un avion de mici dimensiuni zboară deasupra unei comunităţi primitive din Africa, iar unii dintre ocupanţii avionului aruncă o sticlă de Coca-Cola pe geam. Obiectul reprezintă un mare mister pentru poporul indigen care l-a găsit, fiind totodată o sursă de conflict şi semnificaţii supranaturale. Acest film este o comedie, însă el are un mesaj important şi relevant în contextul problemei noastre: oare noi ne comportăm acum ca aceia care au găsit sticla de Coca-Cola?
De exemplu, mulţi dintre observatorii fenomenului ET vor concluziona că navele ET nu sunt deloc de natură fizică/materială, deoarece ele apar, iar alteori dispar instantaneu. Magic? Interdimensional? Sau tehnologia ET permite pur şi simplu navei să treacă foarte repede dintr-o viteză de planare la o viteză de mii de km pe oră (sau chiar dincolo de viteza luminii) printr-o singură accelerare cuantică? Să ţinem cont de următorul lucru: căile neurale ale ochiului omenesc nu sunt capabile să detecteze o accelerare de o asemenea magnitudine, astfel încât obiectul pare că „dispare”.
De fapt, există trei factori principali care contribuie la această confuzie cosmologică. Primul, după cum am menţionat, este chiar natura intrinsecă a tehnologiei ET, care este atât de avansată faţă de tot ceea ce noi ne putem imagina, încât ea apare ca fiind mai curând „supranaturală” decât o super-tehnologie. Există legi ale universului despre care nici măcar nu am început să punem întrebări în cadrul comunităţii ştiinţifice de pe Pământ şi care nu numai că au fost înţelese, dar ele chiar au fost aplicate în tehnologiile avansate ale civilizaţiilor ET. Din acest motiv (precum şi din cauza vechii aroganţe ştiinţifice), chiar şi oamenii de ştiinţă riguroşi sunt tentaţi să ignore anumite aspecte ale fenomenului ET pe care nu le înţeleg sau pe care le privesc ca fiind „nereale”, super-naturale, superstiţioase, etc.
Să luăm, spre exemplu, dezvoltarea tehnologiei asistate de conştiinţă (CAT). Aici mintea, gândul sau conştiinţa interacţionează într-un mod misterios cu utilajele sau cu materia, pentru a sprijini aceste utilaje în ceea ce ele au de făcut sau pentru a implementa un impuls fizic direct. De exemplu, decât să se atingă secvenţial un număr de butoane la un computer pentru a introduce date sau a da o comandă, aceasta se poate realiza mult mai simplu prin trimiterea către computer a gândului (corespunzător acţiunii care se doreşte să fie realizată), care a fost pre-programat să recunoască şi să accepte „tiparul (semnătura) gândului” persoanei respective, iar apoi să ducă la îndeplinire comanda. Există mai mulţi martori care au văzut forme de viaţă ET făcând exact acest lucru: un ET stă în dreptul consolei unei nave şi, fără să atingă manual consola, este capabil să-i trimită mental instrucţiuni, care mai apoi au ca rezultat diverse acţiuni mecanice realizate de către navă. Imposibil? Magic? Prostii?
Un om de ştiinţă de la UNLV din Las Vegas, Dean Radin, lucrează la un aşa-numit „buton psihic”, care este exact ceea ce am descris mai sus. Corporaţiile mari sunt interesate de rezultatul muncii sale, care va da posibilitatea oamenilor să interacţioneze cu computerele doar „gândindu-se la ele”. Dacă scientologii umani urmăresc deja să proiecteze aplicaţii practice de interfeţe minte/utilaj, atunci cât de avansate pot fi în acest sens civilizaţiile ET?
Partea sensibilă a tehnologiei asistate de conştiinţă este conştiinţa asistată tehnologic (sau CAT). CAT este utilizarea maşinilor specializate în asistarea funcţiilor minţii, gândului sau conştiinţei. Un exemplu de bază în acest sens îl constituie tonurile muzicale Hemisync de la Institutul Monroe, care sunt proiectate să asiste dezvoltarea capacităţii minţii pentru a obţine stări profunde de relaxare, de expansiune şi eventual alte puteri şi capacităţi paranormale. (Tonurile Hemisync interacţionează cu funcţia undelor cerebrale într-un mod în care facilitează sincronizarea celor două emisfere ale creierului.) O aplicaţie mult mai avansată (deşi bizară pentru oamenii de ştiinţă) a acestui principiu este capacitatea formelor de viaţă ET de a folosi anumite tehnologii pentru a comunica telepatic unele cu altele sau cu oamenii. Există literalmente sute de cazuri în care diferite persoane s-au aflat în apropierea unei nave ET şi au primit mesaje mentale clare, care au fost identificate ca venind de la ocupanţii navei respective. Este uşor să etichetăm aceste cazuri ca fiind nonsensuri, însă ele persistă şi sunt întâlnite în toată lumea, fiind relatate de persoane diverse şi credibile.
În cazul civilizaţiilor ET, capacitatea de a comunica la viteze care depăşesc viteza luminii este o tehnologie esenţială pentru orice specii care locuiesc în spaţiul cosmic, pe alte planete. Ca să citez un vechi cântec al formaţiei Moody Blues, „Cel mai bun mod de a călători este prin intermediul gândirii”. De ce? Deoarece este instantaneu. Iar în cazul precogniţiei, o persoană poate percepe un gând înainte ca el să fie trimis (să ne amintim că mintea pură nu este liniară, adică ea nu este limitată nici de spaţiu şi nici de timp). Aşadar, pentru noi nu ar trebui să fie o surpriză faptul că popoarele care trăiesc printre stele au dezvoltat deja mijloace foarte eficiente de comunicare cu ajutorul gândurilor, renunţând demult la cele cu ajutorul undelor radio. Căci, dacă eşti la 100 de ani lumină depărtare de planeta pe care locuieşti (o distanţă destul de mică, din punct de vedere cosmologic), ar dura cam 200 de ani să spui „Buna ziua, cum vă simţiţi astăzi?” şi să primeşti răspunsul: „Foarte bine, mulţumim, voi cum sunteţi?”
Cu siguranţă că această capacitate nu este unidirecţională, aşa cum se manifestă ea pe Pământ. Există numeroase cazuri în care un martor al unei nave ET a avut un gând precum: „Aş vrea ca acel obiect să se întoarcă pe aici, ca să-l pot vedea mai bine!” şi, dintr-o dată, nava şi-a modificat direcţia şi a zburat chiar deasupra acelei persoane. Acurateţea unor asemenea manifestări mentale indică faptul că aceste nave şi ocupanţii lor folosesc o tehnologie care se corelează fidel atât cu gândurile lor, cât şi cu gândurile altora, atunci când este nevoie. Pentru noi poate părea bizar şi magic; pentru formele de viaţă ET poate părea la fel de obişnuit cum este pentru noi o persoană din New York, care vorbeşte la telefon cu prietenul ei din Londra.
Probabil că transmisia comunicării nu este singura modalitate prin care tehnologia ET utilizează principiul pe baza căruia funcţionează şi CAT. Teleportarea, telekinezia, chiar şi forme mai înalte de conştiinţă, precum şi remote-viewing (vederea la distanţă) asistate tehnologic pot fi rezultatul tehnologiilor ET avansate. Odată ce relaţia dintre minte şi materie şi dintre minte şi spaţiu/timp va fi clar înţeleasă, aplicaţiile potenţiale sunt aproape nelimitate, fiind la discreţia imaginaţiei.
Motivul pentru care problema tehnologiei ET avansate este importantă pentru această discuţie, legată de „confuzia cosmologică”, ar trebui să fie evident acum. Tehnologiile foarte avansate ale civilizaţiilor extraterestre pot părea similare sau chiar identice cu alte fenomene aşa-numite paranormale. Interacţiunea tehnologiei ET cu mintea poate fi uşor confundată cu interacţiunea dintre o persoană şi un spirit călăuzitor sau chiar şi cu iluziile unui schizofrenic. Pentru a le putea deosebi unele de altele avem nevoie de introspecţie, de cunoaştere, de răbdare şi, mai presus de toate, de experienţă.
De exemplu, cu câţiva ani în urmă am intervievat o femeie care a avut o experienţă neobişnuită; unul dintre cercetătorii „răpirilor efectuate de ET” îi spusese că a fost vorba despre „o experienţă clasică de răpire ET”. Totuşi, la o examinare mai atentă, experienţa prin care trecuse femeia s-a dovedit a fi una de extracorporalizare, care a implicat o interacţiune cu o fiinţă astrală sau cu un spirit. Însă, în timp ce a fost hipnotizată de cercetătorul respectiv, acea femeie a mai „furnizat” din subconştient câteva detalii, astfel încât experienţa să pară ca o „răpire extraterestră clasică”. Această modalitate de a „furniza” detalii în timp ce se află sub hipnoză, mai ales pentru a-i face pe plac hipnotizatorului, care atunci are o tendinţă puternică de a „extrage” pretinse amintiri ale unei răpiri ET, este destul de obişnuită. Sunt aceste amintiri reale sau sunt doar o plăsmuire a imaginaţiei? În această privinţă trebuie să fim foarte atenţi pentru că altfel vom confunda diferitele aspecte ale noii cosmologii, care sunt specific delimitate. În cazul femeii respective, ea a simţit tot timpul că acea experienţă a fost una neobişnuită, dar nu legată de ET. Pe de altă parte, cercetătorul ufolog, neavând cunoştinţă despre experienţele extracorporale, a încercat să potrivească un cui rotund într-o gaură pătrată.
Acest caz ne conduce la cel de-al doilea factor care contribuie la „confuzia cosmologică”: întrepătrunderea formelor de viaţă inteligente ne-biologice cu ET, cu oamenii, etc.
O fiinţă astrală poate apărea unei persoane sau chiar mai multora aproape ca o hologramă; aceasta se poate petrece în starea de veghe, de vis sau de meditaţie. Dacă un cercetător care acceptă existenţa OZN-urilor (dar nu acceptă existenţa tărâmurilor nemateriale) aude despre o experienţă în care cineva se trezeşte în cameră cu o fiinţă care se află la picioarele patului, el poate trage concluzia falsă că acea persoană a fost vizitată de un ET.
Cosmologia holistică descrisă mai sus ne va permite să luăm în considerare faptul că acea persoană a primit o vizită din partea unui spirit călăuzitor, a unui înger sau din partea unei alte fiinţe umane biologice vii, care şi-a proiectat corpul astral în dormitorul acelei persoane; ori din partea unei rude decedate; ori din partea unei proiecţii mentale sau tehnologice a unei fiinţe ET în cameră. Sau, pur şi simplu, acea persoană a avut o halucinaţie hipnotică.
Ideea este că, dacă nu ştim sau nu acceptăm diversitatea posibilităţilor care există, e foarte probabil să interpretăm greşit fenomenul. Dacă sunt permise doar una sau două opţiuni, atunci toate apariţiile neobişnuite vor fi interpretate, de cele mai multe ori în mod greşit, ca aparţinând uneia sau celeilalte dintre cele două opţiuni. Această situaţie se aseamănă cu aceea în care un doctor cunoaşte un singur diagnostic posibil pentru durerea de burtă: apendicita. Dar dacă durerea provine de la un ulcer sau de la o pancreatită, etc.? În mod evident medicul va pune un diagnostic greşit. La fel, mulţi oameni experimentează miliarde de fenomene neobişnuite, care pot fi astfel considerate ca fiind un singur fenomen. Rezultatul va fi amestecul de mere, portocale şi praf de stele. Adoptarea şi înţelegerea unei cosmologii cu adevărat holistice ne va fi de un real sprijin în a evita această confuzie. Totuşi, chiar şi în acest caz, deoarece există zone de întrepătrunderi profunde, în care un fenomen e foarte asemănător cu un altul, avem nevoie de o mare atenţie şi o experienţă matură înainte de a fi capabili să discernem în mod clar despre ce fenomen este vorba.
Altfel, cum vom putea diferenţia o experienţă cu o fiinţă astrală de interacţiunea minte/materie, generată de o tehnologie ET sau chiar de tehnologia şi experienţele umane?
Un anumit număr de observatori au concluzionat faptul că fenomenul OZN are, de fapt, o natură interdimensională. Sunt şi eu de acord cu aceasta. Dar concluzia este lipsită de sens până când nu recunoaştem faptul că oamenii sunt interdimensionali, că ET sunt interdimensionali şi că, până la urmă, chiar şi hârtia pe care tocmai o citiţi şi care conţine aceste informaţii este interdirnensională. Eroarea apare atunci când se declară faptul că OZN-urile sunt interdimensionale, dar nu şi fiinţele ET, ca şi cum cele două s-ar exclude reciproc. De la nivelul realităţii non-locale, atât mintea, cât şi materia sunt neliniare şi nelimitate de timp şi de spaţiu. Deci, până şi pietrele de sub picioarele noastre sunt interdimensionale şi multidimensionale. Deoarece există un aspect al pietrei, care este conştient non-local şi multidimesional, o minte umană sau ET poate interfera cu ea şi o poate face, de exemplu, să leviteze deasupra unui câmp. Legătura dintre mintea non-locală şi nelimitată şi materia non-locală şi nelimitată este locul non-loc „unde” se produc toate aceste interacţiuni.
În cazul fiinţelor ET, tehnologia le permite acestora să realizeze anumite acţiuni care nouă ne apar ca fiind magice; noi le considerăm astfel interdimensionale sau din „altă” dimensiune, etc., dar în realitate avem multe în comun cu aceste civilizaţii ET. În acest sens, istoria umanităţii este plină de exemple ale popoarelor de pe alte planete care au realizat astfel de „acţiuni miraculoase”, considerate a fi supranaturale. Însă ceea ce pentru o persoană reprezintă un miracol, pentru alta poate fi ceva obişnuit, care i se petrece în fiecare zi. Faptul că navele ET par a se deplasa dintr-o „dimensiune” în alta sau că ocupanţii acestora realizează acţiuni care par a fi interdimensionale, nu înseamnă că natura sau realitatea lor este cu adevărat diferită de a noastră. Şi noi suntem la fel de interdimensionali ca şi ei, dar noi nu ne-am dezvoltat încă anumite capacităţi şi nu am pus la punct unele tehnologii până la nivelul la care au făcut-o ei. Dar natura noastră fundamentală este aceeaşi.
Aceasta ne conduce la cel de-al treilea factor care contribuie la „confuzia cosmologică”: programele ultrasecrete ale anumitor grupuri de interese de pe Pământ, proiectate să creeze confuzie, să inducă în eroare şi să înşele societatea în ceea ce priveşte subiectul legat de ET. Acest fapt este relevant, deoarece pur şi simplu multe dintre evenimentele ET evaluate nu sunt, de fapt, ceea ce par a fi.
Trebuie să ne amintim că tentativele acestor oameni de a înţelege şi a aplica în scopuri malefice tehnologia ET se desfăşoară deja de mai bine de 45 de ani şi în această direcţie au fost chiar realizate anumite progrese. În plus, celule secrete militare şi agenţii secrete de securitate au lucrat pentru dezvoltarea unor tehnici de influenţă electronică şi psihică a oamenilor, care sunt extrem de puternice, specifice şi eficiente din punct de vedere operaţional. Pe scurt, observatorul trebuie să se păzească, deoarece aceste tehnologii sunt mult mai avansate decât şi-ar putea imagina majoritatea oamenilor şi există capacităţi reale de a imita în mod deliberat tehnologia ET, precum şi anumite evenimente, în scopul dezinformării.
Să considerăm, de exemplu, aşa-numitul scenariu al răpirilor (vezi capitolul Răpirile: nu tot ceea ce străluceşte este aur). Am fost informaţi de către membri sus-puşi din domeniul militar, care au acces la dosare strict secrete cu acces special în cadrul departamentului „apărării neletale” şi al domeniilor conexe, că tehnologiile psiho-electronice există şi ele sunt folosite pentru a imita întâlnirile cu ET. O astfel de sursă din cadrul armatei ne-a declarat: „Această tehnologie este operaţională şi cu ea putem stabili ca ţintă o persoană sau un grup de persoane; apoi, de la distanţă (cu ajutorul acestei tehnologii), putem face ca acea ţintă să aibă o „conversaţie” cu Dumnezeu, iar ea va crede că a avut o experienţă reală. Va trece de testul cu detectorul de minciuni, fiind ferm convinsă că acea experienţă a fost reală.”
Acesta este un semnal de alarmă. Simpla abordare de acest fel a experienţelor neobişnuite nu numai că este neştiinţifică, dar este şi extrem de periculoasă. Există, deci, tehnologii care pot induce unui grup de persoane experienţe colective care par a fi legate de ET sau de OZN-uri, dar care, în realitate, sunt foarte umane. La fel ca experimentele cu plutoniu asupra populaţiei civile din anii ‘40, ‘50 şi ‘60, aceste „experimente” sunt şi ele reale, sunt activităţi finanţate „la negru”, activităţi care au fost dezvoltate şi perfecţionate în ultimii 30-40 de ani. Tehnologiile electronice şi implantologice, toate realizate de oameni, există şi ele pot induce un „eveniment de răpire” foarte convingător. Faptul că experienţele „răpirilor” au avut loc mai ales în jurul instalaţiilor militare şi de fiecare dată s-a observat prezenţa elicopterelor negre de teren, nemarcate, în apropierea caselor celor „răpiţi”, nu sunt simple coincidenţe.
Publicul larg a fost indus în eroare de aceste proiecte secrete care sunt destinate pentru a înşela, pentru a induce în eroare şi, în principal, pentru a dezarma publicul asupra fenomenelor ET. Realizarea acestor „răpiri extraterestre” are în fundal un plan complex de a convinge masele de oameni că există „o ameninţare ET împotriva căreia trebuie să ne unim şi să luptăm cu toţii…”
Nu vă lăsaţi înşelaţi! Viitorul vieţii pe Terra şi al relaţiilor noastre cu civilizaţiile ET poate depinde de vigilenţa noastră.
Vom dezbate aceste probleme mai în detaliu în alte capitole, dar trebuie înţeles foarte bine că importanţa activităţilor secrete realizate de aceste grupuri de oameni care acţionează din umbră nu trebuie să fie subestimată. Cunoaşterea oamenilor în ceea ce priveşte fenomenul OZN a fost manipulată de către cei care doresc să ascundă aurul adevărat sub muntele de aur al proştilor. Astfel, evenimente care apar sau sunt percepute ca fiind de origine ET, pot fi în realitate produsul unei mistificări de origine omenească. Şi dacă nu vom lua măcar în considerare rolul programelor secrete de dezinformare în lista noastră cu opţiunile cosmologice, atunci vom fi condamnaţi să identificăm greşit multe dintre aceste evenimente.
Factorul uman, care contribuie la „confuzia cosmologică”, se adaugă şi el percepţiilor eronate. Există obişnuitele percepţii greşite, halucinaţii, deziluzii, sindroame de memorie falsă; există farsele, aroganţa ştiinţifică şi egoismul uman general. Toate acestea contribuie la o „indigestie” cosmologică generală, care are o disperată nevoie de tratament. Şi în acest caz, ca în toate celelalte, recunoaşterea şi acceptarea problemei este primul pas spre vindecare.
Civilizaţiile ET, oamenii, formele de viaţă ne-biologice, întregul Cosmos reprezintă un spaţiu complex, divers şi fascinant. În cele din urmă, educaţia şi, mai presus de toate, experienţa ne va ghida în acest periplu. Căci, dacă vom ridica pânzele în acest vast ocean, vom avea nevoie de o cârmă, un compas şi câteva călătorii înspre ţărmuri apropiate.
Trebuie să ne unim pentru a ne pune împreună toată cunoaşterea şi experienţa şi, cu mult curaj şi determinare, să vâslim mai întâi de-a lungul ţărmului, iar apoi tot mai departe, în vastul şi infinitul ocean al spaţiului interior şi exterior. Pentru că nu ne aflăm la sfârşitul timpului sau al istoriei, ci ne aflăm, mai curând, în pragul posibilităţilor nelimitate, al unor vremuri în care tot ceea ce visăm împreună se va împlini.

Experienţa combinată cu intuiţia a condus de cele mai multe ori la un rezultat minunat, la dobândirea unor noi cunoştinţe în ceea ce priveşte adevărul şi natura realităţii.
Ştiinţa este un amestec corelat între observarea empirică, cunoaştere, intelect, intuiţie şi inspiraţie. La fel cum este adevărat faptul că nicio problemă nu poate fi rezolvată de la nivelul de conştiinţă la care a fost creată, tot aşa şi intuiţiile în ceea ce priveşte realitatea şi marile dezvoltări ştiinţifice rareori apar din conjunctura curentă, ele provenind mai ales din ceva care există dincolo de starea şi condiţia actuală în care ne aflăm. Ele întâmpină în mod frecvent rezistenţă şi sunt de obicei denigrate, atunci când sunt expuse pentru prima oară, pentru că actualii mari „preoţi” ai ştiinţei sunt aproape la fel cu feţele bisericeşti ale Vaticanului, care l-au condamnat pe Galileo.
În ceea ce priveşte problema formelor de viaţă ET, situaţia este la fel deoarece realitatea pe care urmărim să o descoperim este non-umană, nepământeană şi, prin urmare, ea se află în afara „cutiei” bine definite a înţelegerii ştiinţifice actuale. Prin definiţie, orice formă de viaţă non-umană avansată, capabilă de călătorii interstelare, posedă tehnologii care nouă ne apar ca fiind magice. Dacă privim acest subiect din perspectiva antropocentrică a finalului secolului XX, este garantat că vom rata 99,9% din adevăr, pentru că adevărul se află întotdeauna în afara viziunii căutătorului din prezent şi chiar şi lentilele acestuia sunt în mod lamentabil distorsionante.
În timp ce scanăm cerul după forme de viaţă inteligente cu mult lăudatul nostru sistem BETA de la Harvard, ne-am putea opri puţin pentru a ne gândi în mod logic că aceste instrumente se aseamănă izbitor de mult cu sistemul de avertizare prin rotocoale de fum al anticilor. Adică, dacă strămoşii noştri ar fi încercat să „detecteze” civilizaţia noastră căutând semnale de fum care ies din pădure, ar fi fost dezamăgiţi deoarece noi folosim semnale TV sau radio în analogia noastră cu fumul, iar lor le-ar lipsi instrumentele pentru a detecta această tehnologie „exotică”, bazată pe semnale electromagnetice.
Chiar ne imaginăm că formele de viaţă ET, care au evoluat pe alte planete în jurul unor sori îndepărtaţi, ar trebui să folosească tehnologia umană a secolului XX?
CSETI a petrecut literalmente mii de ore cu mii de oameni observând pe cer fenomene ce pot fi descrise ca fiind extraordinare. Avem fotografii, filmări şi înregistrări inedite cu nave care apar şi dispar, dar fenomenele cu adevărat interesante nu au putut fi fotografiate sau filmate.
Aceasta pentru că lucrurile fenomenale au apărut, dacă vreţi, doar frugal în ceea ce numim realitatea noastră convenţională. Multe dintre ele s-au petrecut de ambele părţi ale punctului de trecere al luminii, dar cele mai importante au avut loc de cealaltă parte, dincolo.
OZN-urile de origine ET nu folosesc tehnologia noastră actuală, iar dacă încercăm să le detectăm şi să le înţelegem numai din perspectiva limitatelor noastre cunoştinţe ştiinţifice actuale, vom fi extrem de dezamăgiţi. Într-adevăr, vom pierde 99,9% din informaţii, iar descoperirea va fi ascunsă de ceaţa existentă în propria noastră viziune.
Ceea ce vom prezenta în această carte este în măsură să lege noi prietenii, dar de o factură aparte. Cartea va fi însă contestată şi considerată un nonsens; ea va naşte mai mult întrebări, decât va dezvălui adevăruri. Va tulbura status quo-ul ştiinţei actuale şi îi va supăra pe cei încuiaţi la minte. Va fi probabil folosită ca o dovadă că am luat-o razna şi că întreaga problematică ET este o mare prostie, etc. Întotdeauna a fost aşa...
Pe de altă parte, e adevărat că până şi eu am ezitat să aştern pe hârtie ceea ce urmează în această carte, din motive care vor fi evidente. Dar la fel de adevărat este şi faptul că această informaţie este punctul fierbinte, esenţa misterului şi probabil lecţia reală pe care trebuie să o învăţăm în legătură cu fenomenul ET. Totul se referă la a trece la următorul nivel, la a face următorul pas în cunoaştere, în ştiinţă, în adevăr şi în experienţa personală.
Observaţiile şi ipotezele care urmează vor aduce împreună datele empirice, convenţionale din rapoartele referitoare la OZN-uri, cu cele mai bizare şi mai ciudate experienţe ale întâlnirilor directe. Odată ce teoria unificată - care leagă mintea de materie, tehnologia de conştiinţă, ştiinţa fizică de ştiinţa conştienţei şi a gândului - este înţeleasă, atunci şi numai atunci fenomenul disparat şi aparent contradictoriu al ET va avea sens pentru noi. Păşim pe un teren care reprezintă viitorul nostru; el este o realitate actuală ascunsă, aproape unanim ignorată sau neapreciată. Citind aceste pagini, unii poate vor deveni confuzi, neştiind dacă aceste informaţii se referă la ştiinţă, la spiritualitate, la ambele sau... Numiţi-le cum doriţi. Adevărul se află oricum dincolo de eticheta pe care i-o punem noi, dincolo de definiţii.
Nu este nicio îndoială că există forme de viaţă ET care au găsit această planetă şi o observă din apropiere sau chiar de aici, de pe Pământ. Unii cred că ET sunt aici de sute de ani, alţii afirmă că este vorba de milioane de ani. Sigur este însă faptul că ei sunt aici şi acum. Dovezile care atestă aceasta sunt copleşitoare, dar nu vor fi relatate aici.
Gândiţi-vă la aceste întrebări: Cum au ajuns ei aici? Cum se poate călători pe distanţe interstelare imense în timpul adecvat unor forme de viaţă biologice naturale? Cum pot ei comunica pe distanţe atât de mari în timp real?
Să judecăm logic: dacă o formă de viaţă ET provine de pe o stea care se află la 1000 de ani-lumină depărtare (aceasta este distanţa pe care o rază de lumină o parcurge în 1000 de ani la viteza de 300.000 de km pe secundă), i-ar trebui 1000 de ani să ajungă pe Pământ, dacă ar călători cu viteza luminii. Şi încă 1000 de ani pentru a se întoarce acasă. Cu alte cuvinte, călătorind cu viteza luminii, ar dura 2000 de ani pentru a face un drum dus-întors. Aceasta este perioada care a trecut de la naşterea lui Iisus Hristos şi este foarte puţin probabil ca o formă de viaţă să poată trăi suficient de mult pentru a ajunge aici, ca să nu mai vorbim de întoarcerea ei acasă. Iar distanţa de 1000 de ani-lumină se află relativ în vecinătatea galaxiei noastre.
Să ne gândim acum la comunicaţii. Folosind microunde, radio, TV sau orice alte semnale electromagnetice care sunt acum la modă pe Pământ, acestor ET le-ar trebui 1000 de ani (la viteza luminii, care este viteza la care călătoresc undele radio) pentru a comunica cu planeta lor, după ce au ajuns aici. Şi încă 1000 de ani pentru ca planeta lor să le răspundă. Alţi 2000 de ani!
Este evident că orice civilizaţie avansată de pe altă planetă şi-a dezvoltat în mod obligatoriu tehnologii care operează cu dispozitive total diferite de cele folosite de noi acum pe Pământ. Deci este foarte probabil ca o navă ET să poată zbura chiar deasupra sistemului de supraveghere radio al SETI, fără a fi detectată. De ce? Pentru că nu avem instrumentele potrivite. Noi încercăm să detectăm civilizaţii care nu sunt umane, cu tehnologie de secolul XX. Există însă o altă cale?
Prin definiţie, după cum puteţi vedea din analiza de mai sus asupra decalării temporale în călătoriile realizate cu „viteza luminii” şi a sistemelor de comunicaţie, orice civilizaţie ET capabilă să ajungă până aici din spaţiul interstelar foloseşte în mod obligatoriu tehnologii care transcend spaţiu-timpul liniar, aşa cum ne este nouă cunoscut. Adică fiinţele ET care ne vizitează trebuie să „renunţe” la realitatea noastră care are un timp liniar şi să activeze comunicaţiile şi deplasarea folosind tehnologii şi spectre ale realităţii complet diferite de spectrul electromagnetic utilizat în prezent de Harvard şi SETI pentru a-i detecta.
La fel cum noi avem instrumente pentru a măsura cu acurateţe razele X, gamma, UV, infraroşii, undele radio şi altele asemănătoare, la fel este situaţia cu spectrul realităţii utilizat de ET. Adică ET folosesc aspecte ale universului fizic care sunt dincolo de posibilităţile instrumentelor ştiinţifice convenţionale (ne-secrete) actuale de măsurare.
Să facem un exerciţiu de logică! Noi nu am inventat razele gamma doar pentru că în sfârşit am dezvoltat instrumente ştiinţifice pentru a le măsura. Razele gamma au existat cu eoni înainte ca noi să le fi „descoperit”. Ele au existat, dar pentru că s-au aflat în afara spectrului vizibil ochiului uman, nu le-am putut percepe.
În mod similar, ET sunt aici, dar ei există de obicei într-un spectru de energie care nu poate fi măsurat cu instrumentele noastre actuale. Ocazional, ei apar în realitatea noastră măsurabilă şi pot fi văzuţi, fotografiaţi, iar navele lor se pot prăbuşi sau pot fi doborâte. În aceste situaţii ele vor fi detectabile cu radarul sau vor crea un flux de energie specific, cum ar fi microundele, ultrasunetele sau altele. Dar după aceea vor dispărea. Către ce loc? Către ce anume? Către ce timp?
Aceasta este într-adevăr o reală încercare. După 35 de ani de observare a acestor obiecte necunoscute în perioade diferite de timp, sunt convins că prin modificarea frecvenţelor de vibraţie, ele - precum şi formele de viaţă din interiorul lor - se deplasează între spaţiul şi timpul liniar şi alte spectre (nivele de vibraţie) ale energiei şi realităţii fizice, care se află dincolo de capacitatea noastră actuală de a le detecta. Odată înţeleasă şi experimentată, vom descoperi că această deplasare interstelară sau multi-dimensională are loc în altă dimensiune, la fel cum pentru oamenii peşterilor radiaţiile gamma erau supranaturale: în realitate, toate aceste „dimensiuni” sunt părţi ale acestei realităţi, desfăşurate în interiorul ei.
Din păcate, unii cercetători au concluzionat că OZN-urile nu sunt ET, ci inter-dimensionale. Acum e însă destul de clar pentru noi, din cercetările noastre directe, că ele sunt şi una şi alta.
Natura realităţii ET este foarte asemănătoare cu a noastră - numai că fiinţele ET folosesc un spectru mai larg al realităţii pentru a călători, a comunica şi pentru a realiza alte acţiuni asemănătoare. Acest spectru mai larg trece în categoria fenomenelor care au fost numite interdimensionale, dar în realitate toate sunt prezente în această realitate, numai că unele sunt mai rafinate, mai subtile, au o frecvenţă de vibraţie mai înaltă şi sunt actualmente nemăsurabile prin instrumentele ştiinţifice pe care le are la dispoziţie societatea civilă (proiectele ultra secrete au însă astfel de instrumente).
Pentru a aduce această discuţie într-o realitate tangibilă, să luăm în considerare următoarea informaţie, care vine din partea unui martor militar al CSETI.
Într-o seară am primit un telefon de la un domn care lucrase în cadrul Forţelor Aeriene, împreună cu Kelly Johnson, la Lockheed Skunworks. El a cerut insistent să fie unul dintre martorii militari ai CSETI la evenimentele legate de OZN-uri. Scopul lui real era însă acela de a-mi afla părerea în legătură cu o experienţă pe care o avusese pe la mijlocul anilor ‘60. În vremea aceea el studia o tehnică ce îi ajuta pe oameni să aibă aşa-numitele experienţe extracorporale sau experienţe astrale. Astfel de experienţe apar atunci când corpul astral părăseşte corpul fizic şi se „plimbă” prin alte locuri. Într-una din zile, profesorul său i-a spus că era pregătit să aibă o astfel de experienţă, iar în aceeaşi seară ea a şi avut loc. Ceea ce s-a petrecut atunci l-a surprins însă foarte tare. După multă şovăială, fiindu-i teamă să nu-l consider nebun şi după ce şi-a cerut scuze de mai multe ori pentru abordarea unui subiect atât de ciudat şi de bizar, el mi-a povestit următoarele:
Imediat după ce şi-a părăsit corpul fizic (în timpul experienţei sale de extracorporalizare), a ieşit prin acoperişul casei în spaţiul de deasupra şi s-a ciocnit de marginea unei nave extraterestre care plutea undeva sus, în atmosferă. S-a izbit pur şi simplu de nava ET (amintiţi-vă că el se afla în corpul său astral) şi, uitându-se în sus, a văzut la consola navei câteva fiinţe ET care îl priveau cu o undă de reproş: „Uită-te pe unde treci!”
Nu am nicio îndoială că acest om a spus adevărul în legătură cu experienţa pe care a trăit-o. Nu am, de asemenea, niciun dubiu că el a avut o experienţă extracorporală, că a ieşit în mod necontrolat (controlul asupra corpului astral necesită pregătire) din corpul său fizic în spaţiul de deasupra casei şi că s-a ciocnit de o navă ET, care plutea într-o formă energetică apropiată de forma de energie (astrală) în care ne aflăm atunci când călătorim cu corpul astral, ori experimentăm vise lucide.
S-a ciocnit cu corpul său astral de nava ET, iar cei dinăuntru l-au văzut (iar el i-a văzut pe ei). Acum să ne gândim: în ce formă de energie se afla atunci acea fiinţă şi în ce formă de energie era nava ET? Dacă de exemplu fiinţele ET ar fi fost la fel ca îngerii sau fantomele, de ce să folosească o navă avansată din punct de vedere tehnologic, realizând operaţiuni la pupitrul de comandă al acesteia? Îngerii nu au nevoie de computer...
Bărbatul a fost surprins când i-am spus că aceasta este o experienţă des întâlnită şi i-am explicat apoi natura tehnologiei ET, care funcţionează dincolo de „punctul de trecere a luminii”. Spectrul sau aspectul energiei fizice în care ET şi oamenii sunt capabili să intre şi să iasă este ceea ce misticii sau tradiţiile străvechi numesc tărâmul sau planul astral. Faptul că nu putem detecta sau măsura această componentă a realităţii nu înseamnă că trebuie să respingem observaţiile şi experienţele empirice cu privire la ea, deoarece acestea constituie însuşi fundamentul ştiinţei. Amintiţi-vă de Newton, care a observat mărul căzând din copac.
Dar care este legătura dintre acest aspect aşa-numit astral şi tehnologiile ET? Şi de ce sunt ele conexe?
Pentru a înţelege aceasta, trebuie să punem întrebarea: „Ce se află dincolo de punctul de trecere a luminii?” Adică ce se află dincolo de bariera luminii, ce experimentezi atunci când depăşeşti viteza luminii, a electronilor sau chiar a particulelor subatomice? Ce găseşti după ce treci această barieră, dincolo de viteza luminii şi de frecvenţa energetică a materiei?
Prin definiţie, orice civilizaţie ET care se află în zona planetei noastre are posibilităţi de deplasare şi comunicare interstelară. Aceasta înseamnă că ET operează de cealaltă parte a barierei lumină/materie la fel de uşor cum noi folosim semnalele radio sau zburăm cu avionul cu reacţie. Aceasta este realitatea şi lumea lor, acestea sunt telefonul celular şi automobilul lor, aceasta este existenţa lor tehnologică, teoretică şi practică de fiecare zi. Dar nouă ne apare ca fiind magică.
Ce găsim când trecem dincolo de „vălul luminii”? Cum funcţionează fizica acolo? Cum sunt timpul şi spaţiul? Pot mintea şi maşinile să fie integrate şi să opereze pe aceeaşi lungime de undă? Cum este viaţa acolo? Cum este ea experimentată? Cum am percepe acea realitate?
Mai întâi de toate trebuie să elucidăm cosmologia care poate integra faptele şi experienţele observate, din ambele părţi ale punctului de trecere al luminii/materiei. Aici sunt nevoit să plec de la propria înţelegere asupra realităţii şi vă rog să îmi acordaţi răbdarea dvs. Unele aspecte ale acestei prezentări ar putea fi neplăcute pentru unii, în special cele care implică trecutul ştiinţific sau religios convenţional. Ceea ce vă împărtăşesc acum face parte din experienţa şi trecutul meu personal, astfel încât vă cer să fiţi îngăduitori în analiza pe care o veţi face asupra ideilor care urmează.
Mai întâi câteva cuvinte despre credinţa mea: Dumnezeu există şi este omniprezent în toate modurile imaginabile. Acest lucru este contrar educaţiei şi pregătirii mele profesionale, deoarece am fost crescut într-o familie de atei convinşi, care nu credeau în existenţa a nimic din ceea ce nu putea fi măsurat. Totuşi, experienţa m-a învăţat altceva şi anume că Dumnezeu există, chiar dacă noi vrem sau nu să-I recunoaştem existenţa...
De aceea, cosmologia pe care eu o prezint introduce în ecuaţie componenta universală a minţii, pe care unii ar putea-o numi aspectul impersonal al lui Dumnezeu, Mintea Universală, Mintea Pre-existentă sau Absolutul.
După cum am înţeles eu cosmosul, baza întregii existenţe - fiecare atom, fiecare stea, fiecare moleculă şi fiecare persoană - este o esenţă non-locală care este prezentă în fiecare punct al spaţiului şi al timpului şi care nu este totuşi limitată sau condiţionată de niciun punct al spaţiului, timpului sau materiei. Această esenţă este trează, inteligentă şi cunoscătoare. Ea e pe deplin conştientă, e însăşi trezirea conştiinţei, este inteligenţa pură, nediferenţiată, e mintea universului. Este prezentă în fiecare fir de iarbă, umple vidul spaţiului şi întregul univers, dar cu toate acestea ea nu poate fi divizată sau redusă la un singur punct din spaţiu, timp sau materie. Adică este o stare unificată, mereu prezentă, dar invizibilă, care reprezintă o unitate indivizibilă. Existenţa ei, o dată recunoscută, face ca totul să devină non-local, astfel încât fiecare punct din spaţiu şi timp devine o fereastră, o intrare către fiecare alt punct din spaţiu şi timp. Aspectul integrator al acestei esenţe inteligente implică faptul că tot ceea ce există este mereu interconectat şi accesibil prin intermediul acestui aspect non-local, integrat al existenţei.
Structura existenţei este astfel „aranjată”, încât această componentă non-locală, inteligentă a ei este neschimbătoare şi rămâne neafectată de relativitate sau de schimbările care au loc în spaţiu, timp sau la nivelul materiei. Şi totuşi, în mod paradoxal, ea este prezentă pretutindeni, în fiecare bob de grâu, în fiecare fir de nisip, în fiecare galaxie - numai într-o „formă” care este mereu aceeaşi, unică, indivizibilă, completă.
Această misterioasă caracteristică există atât la nivelul microscopic al existenţei, cât şi la cel macroscopic. Cosmosul este astfel integrat, încât există o corelare perfectă la toate nivelele sale; misticii au avut dreptate când au spus că întreaga creaţie este cuprinsă într-o picătură de apă.
Acest câmp absolut, preexistent de inteligenţă şi conştiinţă este sursa a tot ce există. În mod paradoxal, câmpul unificat al conştiinţei şi inteligenţei, deşi invizibil, este prezent la fiecare nivel, indiferent cât de mare sau de mic este acesta. Absolutul rămâne transcendent, dar cu toate acestea este prezent în fiecare quarc de materie, nefiind însă prin aceasta limitat sau divizat în vreun fel. Pentru ca acest Nimic (care de fapt este deplinătatea conştiinţei absolute) să dea naştere cosmosului, cu toate stelele, atomii, galaxiile şi fiinţele care fac parte din el, există un proces creator care în acelaşi timp este simplu şi foarte complex. De la nivelul Absolutului, acea stare creatoare atotcuprinzătoare, omniprezentă şi indivizibilă provine şi este menţinută de ceea ce a fost numit aspectul Creator al lui Dumnezeu. Elementele fundamentale ale acestui proces sunt voinţa, componenta „sonoră” a gândului, apoi componenta „vizuală” a gândului, apoi aspectul structural al lumii astrale, iar apoi matricea lumii materiale, care se expansionează şi cuprinde întregul univers.
Aspectul Creator al Absolutului, care operează cu ajutorul Voinţei Sale, creează cosmosul de la nivelul cel mai subtil, până la nivelul material cel mai de jos, după cum urmează:
•	componenta „sonoră” a formelor-gând pure dă naştere aspectului (sau dimensiunii) universal, care este calitatea „sunetului” gândului pentru fiecare lucru creat în parte, fie acesta o furnică sau o galaxie. Evoluţia şi transformarea apare în jurul şi prin intermediul amprentei acestei idei iniţiale a creaţiei. Integralitatea cosmosului există sub forma şi prin intermediul componentei „sonore” a gândului primordial. Esenţa minţii/inteligenţei non-locale omniprezente se întâlneşte în această etapă şi în toate etapele care urmează acesteia. În anumite tradiţii, această componentă a întregului univers, cu tot ceea ce cuprinde ea, este numită „universul sau lumea cauzală”. În Biblie şi în alte tradiţii acesta este ceea ce se numeşte Cuvântul lui Dumnezeu: „La început a fost Cuvântul…”
•	componenta idee/sunet a gândului dă apoi naştere unui alt aspect, mai puţin abstract, dar totuşi încă foarte rafinat, pe care unii l-au numit „astral”, dar la care eu prefer să mă refer sub denumirea de vizual conştient-inteligent (VCI). Acest aspect, care conţine în interiorul lui amprenta cauzală sau „sunetul” idee/gând al lumii cauzale, este definit mai curând ca fiind „văzut” sau vizibil si exprimă forme legate de gând. Universul astral este vast şi frumos şi multe vise lucide implică interacţiunea cu acest tărâm. Bărbatul care a avut experienţa de extracorporalizare a avut o interacţiune astrală cu o navă ET, care se afla atunci într-o etapă intermediară sub acea formă de energie specifică astrală (vom vorbi mai pe larg despre acesta mai târziu).
	Mintea Absolută, nediferenţiată, împreună cu forma idee/gând cauzală şi cu forma astrală creează o matrice care este sursa aşa-numitului univers material. Amprenta ideilor/gândurilor/„sunetului” şi forma astrală subtilă sprijină şi ajută crearea universului grosier, material. Dar universul material conţine în interiorul său mintea unificată, Absolută, precum şi aspectele cauzale şi astrale. Într-adevăr, fiecare aspect în parte al universului material manifestat, pe care ştiinţa îl poate studia şi măsura cu instrumentele actuale, are asociate toate aceste aspecte mai rafinate sau spectre diferite de energie. De aceea, este incorect să considerăm că acele aspecte sunt doar „alte dimensiuni” îndepărtate, din moment ce materia primă a cosmosului material este conştiinţa ce are la bază o formă-gând şi conţine în interiorul ei (sau are asociată) o matrice astrală.
Această descriere este scurtă şi simplă şi nu include anumite detalii care fac obiectul unui alt domeniu de studiu. Totuşi, trebuie să înţelegem că fiecare nivel descris anterior are multe alte subnivele şi exprimă diferite nuanţări. Astfel, aspectele cauzal şi astral prezintă fiecare în parte o multitudine de diferenţieri, expresii şi legi de funcţionare, la fel cum şi universul material conţine particule subatomice cu „personalitate” diferită, galaxii vaste sau grupuri de galaxii. Într-adevăr, detaliile şi legile care guvernează aceste tărâmuri vaste (cauzal şi astral) sunt mult mai complexe şi mai extinse faţă de ceea ce se petrece în universul material.
Fiinţa umană (aici sunt incluse şi alte forme de viaţă inteligente avansate non-umane, ET, etc.) conţine fiecare aspect sau dimensiune prezent în mod potenţial în „interiorul” ei. Conştiinţa (sau spiritul uman) este întotdeauna conectată, în mod misterios - şi aceasta fără ca omul să ştie - cu fiinţa conştientă Absolută. De fapt, după cum am menţionat mai devreme, conştiinţa sau mintea pură în aspectul ei esenţial este cea datorită căreia noi suntem. Este o stare de unitate indivizibilă. Ea e întotdeauna în esenţă una cu Absolutul, dar noi ne-am obişnuit să vedem doar multiplicitatea şi separarea. Astfel, individualizarea copleşeşte starea de unificare şi atunci noi credem cu tărie că suntem separaţi. Este un defect de percepţie pe care practicile tuturor religiilor sub forma ritualurilor, rugăciunii, meditaţiei, etc., urmăresc să îl corecteze.
O tradiţie spirituală sufită devotată lui Ali spune: „Tu te consideri mic şi neînsemnat, deşi întregul univers se află învăluit în interiorul tău?” Această întrebare retorică aminteşte de natura holografică a minţii şi a locului potenţial al fiinţei umane în univers: prin experimentarea conştiinţei omniprezente, non-locale, fiecare aspect al universului poate fi accesat şi experimentat. Acest lucru este posibil, deoarece aspectul non-local al conştiinţei este intrinsec conştienţei însăşi; el e mereu „acolo” şi trebuie doar experimentat.
Acest aspect sau natură a minţii este cauza experienţelor spontane de non-localizare ale oamenilor: ei au un vis, iar în ziua următoare sau în anul următor, evenimentele care au avut loc în vis se vor petrece în realitate exact aşa cum au fost trăite în vis. Cum este posibil acest lucru?
Natura minţii este unificată, indivizibilă şi prezentă în fiecare punct al timpului şi al spaţiului, nefiind însă limitată de niciun aspect. Aceasta înseamnă că ceea ce se află la distanţă în timp sau în spaţiu poate fi accesat prin intermediul acestei facultăţi. Istoria omenirii este plină de astfel de exemple şi, în timp ce ele sunt etichetate ca fiind doar nişte curiozităţi de către ştiinţa vremurilor moderne, în fapt ele deţin cheia înţelegerii marelui pas în explorarea ştiinţifică: studiul conştiinţei şi al realităţii non-locale.
În timpul viselor lucide, individul experimentează o stare amplificată de non-localizare, pe măsură ce aspectul astral al persoanei respective se trezeşte sau percepe un punct îndepărtat în spaţiu şi/sau în timp. Acest lucru devine mai puţin misterios după ce înţelegem că mintea superioară sau conştiinţa există întotdeauna în natura sa fundamentală ca o stare unificată, ce transcende limitele spaţiului şi timpului. Prin intermediul ei orice punct din spaţiu sau timp poate fi accesat. Acestea nu trebuie însă deloc confundate cu prerogativele sau puterile lui Dumnezeu. Dumnezeu, prin a Lui Minte Universală, cunoaşte toate lucrurile în fiecare moment şi în fiecare loc, toate simultan. Fiinţa umană, cu ajutorul facultăţilor descrise mai sus şi prin însăşi natura stării unificate a minţii ei, poate experimenta şi ea precogniţia, inspiraţia, intuiţia, vederea la distanţă, etc.
Dr. Robert Jahn de la Universitatea Princeton a studiat un alt aspect al non-localizării conştiinţei prin intermediul sistemelor mecanice. Rezultatul acestor experimente demonstrează faptul că gândul intens direcţionat, de exemplu asupra unui generator oarecare, poate afecta produsul final al acestuia. Acest lucru este posibil deoarece există o legătură, o conexiune între conştiinţă şi materie: de fapt, „materia primă a materiei” este conştiinţa ce se exprimă cu ajutorul minţii pe diferite frecvenţe de vibraţie. Astfel, o persoană poate influenţa corpul sau sănătatea altei persoane prin rugăciune sau vizualizare ori poate influenţa chiar sistemele mecanice, prin intermediul gândului şi al conştiinţei.
Dr. Larry Dossey şi alţii au adunat mai multe studii ştiinţifice interesante care demonstrează natura non-locală a minţii sau a realităţii. Cititorul ar trebui să le studieze şi pe acestea, pentru a avea o înţelegere completă asupra subiectului. Istoria este plină de existenţa unor astfel de enigme: persoana care se află în rugăciune şi care levitează în mod spontan, adeptul care poate materializa sau dematerializa obiecte sau care poate teleporta obiecte, etc. Istoria umanităţii, precum şi experimentele ştiinţifice recente demonstrează fără echivoc caracteristica de non-localizare a conştiinţei şi faptul că ea poate opera în afara spaţiului şi a timpului şi poate influenţa în mod clar obiecte neanimate.
Acest lucru este uşor de înţeles odată ce luăm în considerare cosmologia de bază: conştiinţa nu este niciodată divizată, ci ea este prezentă pretutindeni; nu este niciodată limitată de spaţiu sau de timp şi totuşi, în mod paradoxal, ea este prezentă în fiecare punct din spaţiu şi timp, în fiecare atom şi de-a lungul oricărei galaxii. Astfel, interfaţa dintre conştiinţă şi materie este esenţială şi ea nu reprezintă o plăsmuire a imaginaţiei. Impulsionarea evenimentelor devine astfel o problemă de lucru în cadrul acestei conexiuni. În paginile anterioare am discutat despre unele dintre manifestările tehnologice neobişnuite ale ET în timpurile noastre. Multe dintre aceste aspecte ale activităţii ET sunt lăsate în afara rapoartelor sau sunt eliminate chiar şi de către organizaţiile principale de cercetare în domeniul OZN, deoarece ele sunt foarte „departe” de normele ştiinţifice convenţionale. Dar exact aceste manifestări neobişnuite ale tehnologiei ET ar trebui să ne intereseze cel mai mult: ele sunt acelea care ne vor deschide uşa către o nouă înţelegere asupra universului, iar această cunoaştere inedită va face ca ştiinţa actuală, cu toate „cuceririle” ei minunate, să apară ca fiind de-a dreptul infantilă.
Înapoi la problema principală: Cum traversează OZN-urile şi ocupanţii lor vastul spaţiu şi timp interstelar? Se pare că rigiditatea vastităţii spaţiului devine flexibilă şi poate fi în mare măsură depăşită odată ce se trece dincolo de bariera luminii, modificând frecvenţa de vibraţie. Într-o singură mişcare cuantică, nava ET şi ocupanţii ei trec într-o altă dimensiune a frecvenţei de vibraţie, mai rafinată. Fenomenul observabil implică faptul că aceste obiecte pur şi simplu dispar, apărând mai apoi din nou la o distanţă considerabilă. Toate acestea se datorează faptului că ET îşi pot modifica frecvenţa de vibraţie pentru a intra şi a ieşi în şi din dimensiunea materială caracterizată de timp şi spaţiu, care sunt fixe, într-un spaţiu/timp care este în mod inerent non-local.
Din câte am putut eu observa, acest lucru se realizează cu ajutorul unei energii fizice şi electronice foarte mari care, într-un singur salt cuantic, modifică literalmente frecvenţa de vibraţie (faza de manifestare) a navei materiale ET şi a ocupanţilor ei, într-un aspect al cosmologiei care se aseamănă foarte mult cu ceea ce am descris mai sus ca fiind planul astral. Acest lucru se realizează printr-o interacţiune complexă dintre felurite câmpuri electromagnetice rotative puternice, câmpul gravitaţional şi inerţia masei. Atunci când nava ET se află de această parte a punctului de trecere a luminii, ea este văzută ca orice al obiect material, dar poate realiza manevre foarte complicate în moduri care sfidează inerţia masei şi gravitaţia. Odată ce nava îşi modifică frecvenţa de vibraţie, trecând de partea cealaltă a barierei de lumină, ea pare că dispare, dar în realitate aceasta nu se petrece. Ea se află în acel loc de dincolo de domeniul de acoperire al undelor radio BETA, utilizate de sistemul nostru de detectare de la SETI.
Fiind în acea formă sau spectru de energie (ori dimensiune), nava poate pluti sau se poate deplasa în universul material la o viteză mult mai mare decât viteza luminii. Se ştie că viteza este non-relativistă, cel puţin după cum a fost măsurată de această parte a barierei luminoase. Totuşi, 1000 de ani-lumină nu vor fi traversaţi instantaneu, deoarece există un element de „tragere înapoi” atunci când nava se deplasează în acest spectru prin universul material. Cu alte cuvinte, există o componentă a obiectului care aderă la „pântecele” cosmosului material, apărând astfel un coeficient de „frecare cosmică” ce împiedică nava să se deplaseze instantaneu pe vastele distanţe interstelare. Operând astfel, într-un fel de „joncţiune” între aspecte (sau dimensiuni) ale creaţiei, nava ET poate baleia cu uşurinţă între ele. De fapt, ea poate fi parţial în câte două astfel de dimensiuni, în acelaşi timp. De exemplu, nava ET poate pluti deasupra SETI, rămânând nedetectată până când „trece” în întregime în universul material.
În mod similar, sistemele de comunicaţie ET interacţionează cu mintea, cu gândul şi cu telemetria computerizată. De mai multe decenii, oamenii au raportat că au avut experienţe telepatice cu OZN-uri, dar declaraţiile lor au fost respinse şi ignorate. După cum au demonstrat dr. Jahn, dr. Dossey şi alţii, gândul poate afecta sistemele materiale şi chiar sistemele tehnologice. Ceea ce este evident după 35 de ani de experienţă cu acest fenomen este faptul că protocoalele de comunicare ET nu folosesc sisteme AT&T cu microunde pentru a comunica în timp real la distanţe interstelare. Acest lucru nu se poate realiza. Ei folosesc sisteme computerizate care sunt suficient de avansate pentru a interacţiona direct cu gândul şi cu conştiinţa, iar prin aceasta accesează spectrul de energie non-local, trecând dincolo de timpul şi spaţiul liniar.
Mii de oameni au avut parte de experienţe notabile cu aceste obiecte, care conţin o componentă gând/materie sau o componentă telepatică. Ignorând şi chiar respingând astfel de elemente, noi trântim de fapt uşa în nasul noii mari ştiinţe: ştiinţa conştiinţei şi interacţiunea acesteia cu sistemele materiale şi tehnologice.
Nu confundaţi aceste sisteme cu experimentele umane actuale, care implică activitatea creierului şi legătura lor cu computerele: acestea utilizează tot energie electromagnetică, ce se deplasează tot cu viteza luminii. Sistemele ET la care ne referim aici operează de cealaltă parte a punctului de trecere a luminii şi, prin intermediul unor facilităţi tehnologice, ele realizează o legătură directă cu mintea şi gândurile. Cu ajutorul unui asemenea sistem, informaţia poate fi transmisă instantaneu de-a lungul a milioane de ani-lumină în spaţiu, deoarece aceasta se realizează prin aspectul non-local al minţii, al gândului şi al energiei. Spre deosebire de navele ET, sistemele de comunicaţii nu au întârzieri faţă de timpul real, datorate coeficientului de „frecare cosmică” despre care am menţionat mai sus.
La modul esenţial, există şi spectre de energie care sunt sub-electromagnetice şi sub-materiale dar care, cu toate acestea, sunt foarte reale şi fizice. Utilizarea termenului metafizic în legătură cu acest subiect este totuşi incorectă: o hologramă sau o lanternă ar fi metafizice sau supranaturale pentru oamenii care au trăit acum 500 de ani. Acesta este un punct cheie, şi anume faptul că energia şi spectrele de energie la care facem referire aici sunt aspecte naturale ale creaţiei. Ele sunt peste tot în jurul nostru şi în interiorul nostru. Nu este vorba despre „altceva” sau despre ceva care este diferit. Nu este vorba nici despre ceva supranatural ori metafizic. Pur şi simplu acest aspect nu a fost studiat şi înţeles într-un mod adecvat de către ştiinţa modernă, spre deosebire de civilizaţiile ET, care l-au studiat şi înţeles în profunzime.
Există numeroase exemple de oameni obişnuiţi care au văzut o navă ET şi au interacţionat în mod direct cu ea numai prin intermediul gândului. Acea persoană a gândit: „Aş vrea ca nava să se deplaseze spre dreapta”, iar nava s-a deplasat spre dreapta; sau, atunci când nava pleca, ea a gândit: „Aş vrea să se întoarcă şi să vină din nou spre mine”, iar nava a revenit imediat. Unele astfel de exemple pot fi considerate coincidenţe. Dar ele sunt atât de multe, încât ajungem la concluzia că aceste obiecte au capacităţi de telemetrie, care pot interacţiona cu gândul direcţionat.
Această clasă de tehnologie ET poate fi privită la modul general ca fiind atât tehnologie asistată de conştiinţă (TAC), cât şi conştiinţă asistată de tehnologie (CAT). Tehnologia lor utilizează conexiunea la care am făcut referire mai sus, unde mintea/conştiinţa şi gândul interacţionează tehnologic şi reproductibil cu materia, cu maşinile, cu dispozitivele de comunicare, etc. Primul caz este atunci când conştiinţa individuală (sau de grup) şi gândul focalizat emis de aceasta asistă sau interacţionează cu un sistem receptor. Al doilea caz este atunci când un sistem amplifică, proiectează sau asistă conştiinţa sau gândul unui individ (sau grup).
De exemplu, CSETI a luat legătura cu un fost om de ştiinţă care a lucrat pentru Laboratoarele Bells/Lucent Technologies. Cu 5 ani în urmă, în timp ce dezvolta un proiect secret de cercetare, acesta a primit de la un general un dispozitiv de comunicare ET. I s-a cerut să studieze şi să realizeze „inginerie reversă” asupra acestui dispozitiv, adică să-l dezasambleze şi să înţeleagă cum anume funcţionează. Iată în continuare povestea sa.
După ce a primit obiectul, care era rotund, cam de mărimea unui grape-fruit, negru şi texturat la suprafaţă, acesta a început să-i „vorbească” direct prin intermediul gândurilor. A fost şocant pentru martorul nostru, mai ales atunci când dispozitivul i-a transmis mental că oamenii care îi ceruseră să studieze obiectul erau plini de răutate în inimile lor şi că el ar trebui să distrugă acel obiect.
Omul de ştiinţă s-a gândit mult timp ce să facă cu dispozitivul şi în final l-a supraîncălzit „accidental” în timpul unui experiment, acesta fiind distrus (cel puţin din punct de vedere material). Imediat după aceasta însă, cercetătorul a mai auzit un ultim gând care i-a spus „Mulţumesc…”
Ştiu că relatarea pare foarte ciudată, dar lucrurile cele mai bizare sunt, de cele mai multe ori, adevărate, iar acesta este unul dintre ele. Noi am vrea să fugim cât mai repede şi cât mai departe de astfel de informaţii, pentru a ne întoarce la semnalele noastre radio. Dar viitorul este aici, iar dacă noi nu îl întâmpinăm cu înţelepciune, alţii - precum generalul care i-a dat omului de ştiinţă dispozitivul respectiv - vor deturna acest viitor către starea pe care noi vrem să o îndreptăm.
În ultimii 8 ani, CSETI a fost peste tot în lume, urmărind acest fenomen şi observându-i manifestările. Există o mulţime de fotografii cu OZN-uri, făcute în plină zi. Există dovezi de netăgăduit ale înregistrărilor radar. Există peste 4000 de urme de aterizare documentate de către Ted Phillips. Dr. Richard Haines are sute de declaraţii de la diverşi piloţi despre aceste obiecte.
Ţelul nostru principal a fost acela de a interacţiona cu aceste fiinţe ET, dar pe nivelul lor de conştiinţă, pentru a ne da seama care este realitatea lor şi pentru a merge acolo. Fără îndoială, aceasta este o experienţă inedită, tulburătoare pentru toţi cei implicaţi.
În aceşti 8 ani am avut numeroase experienţe legate de OZN-uri şi ET şi am văzut fenomene care implică fiecare aspect din cele descrise în această carte. Prezint mai jos o listă scurtă a acestor fenomene:
	RV x 2 (Vezi materialele de antrenament ale CSETI). Experimentul nostru, numit Iniţiativa CE-5, implică numeroase protocoale, unele evidente şi practice, altele experimentale şi foarte controversate. Unul dintre aceste protocoale controversate implică accesul unui grup la conştiinţa non-locală, urmat de vederea la distanţă (prin intermediul conştiinţei) a navelor sau fiinţelor ET, care s-ar putea afla la mare distanţă sau în apropiere, în frecvenţa de vibraţie astrală, dincolo de spectrul vizibil care este specific omului. Odată ce un obiect sau o fiinţă este „fixată” şi văzută, procesul este inversat, iar obiectul sau fiinţa respectivă este direcţionat/ă către locaţia în care se află grupul, prin intermediul vectorizării componentei gândului vizual. Cu alte cuvinte, fiinţei/obiectului ET i se arată clar, prin intermediul componentei astrale despre care am amintit mai devreme, coordonatele şi locaţia noastră. Experimentul de cercetare CSETI din acest protocol urmăreşte să vadă la distanţă (cu ajutorul conştiinţei) obiectul ET, să se conecteze la sistemul telemetrie şi la vector sau să ghideze obiectul către locaţia noastră exactă. Esenţial vorbind, noi realizăm în mod dinamic, aplicat, ceea ce dr. Jahn realizează în mod experimental la laboratorul PEAR de la Princeton: conectarea precisă a gândului vizual conştient la dispozitivele de comunicare ET. Noi urmărim să facem aceasta cu o mare claritate, astfel încât ei să ne vadă pe noi, iar noi să-i vedem pe ei, stabilindu-se o traiectorie pentru contact.
Sunt perfect conştient cât de ridicol sună pentru unii cititori acest lucru. Cu toate acestea, este un experiment care duce frecvent la apariţia OZN-urilor deasupra capetelor noastre. Folosim lumini, lasere şi semnale radio pentru a vectoriza şi a confirma contactul, însă nucleul acestui protocol implică să folosim conştiinţa asistată de tehnologie (şi adeseori, ca răspuns de la ET, tehnologia asistată de conştiinţă - vezi mai jos).
Cheia pentru RV x 2 o reprezintă următoarele elemente:
1.	accesul uman la componentele non-locale ale conştiinţei;
2.	vederea la distanţă, cu acurateţe, a obiectelor sau fiinţelor ET;
3.	conectarea la sistemele de comunicaţii ET, fiind conştienţi atunci de dimensiunea astrală;
4.	vectorizarea (ghidarea) clară a obiectului ET în zona de cercetare prin intermediul gândului vizual secvenţial şi coerent, care arată în detaliu zona în care ne aflăm;
5.	vederea de la distanţă a răspunsului, dacă există vreunul, din partea ET, înaintea apariţiei acestora (mod interactiv de vedere la distanţă).
Întregul protocol este realizat cu intenţia clară de a stabili un contact şi relaţii paşnice cu aceste forme de viaţă.
În timpul RV x 2, adeseori mai multe persoane „se fixează” pe acelaşi obiect sau pe aceeaşi formă de viaţă şi primesc aceeaşi informaţie referitoare la locaţia sa şi/sau timpul şi locul de apariţie al acesteia. Informaţia este considerată însă nevalabilă până când are loc efectiv un eveniment, văzut de întregul grup, care o confirmă.
Ca rezultat, în timpul acestor experimente pe care le-am realizat în toată lumea am avut următoarele tipuri diferite de experienţe, care demonstrează tehnologiile menţionate anterior:
•	apariţia instantanee a unei nave mari (sub formă de disc, triunghi, etc.) şi mai apoi dispariţia ei în câteva secunde sau chiar fracţiuni de secundă, OZN care este totuşi văzut de mai mulţi oameni;
•	apariţia pe o durată mai mare de timp a acestor obiecte, timp de mai multe minute, care apoi dispar (îşi modifică frecvenţa de vibraţie, dispărând în afara percepţiei materiale/vizibile);
•	sonde de cercetare inteligente, de formă sferică, de diferite culori, care vin în apropierea şi chiar în interiorul grupului şi care nu numai că sunt inteligent controlate, dar chiar ele însele manifestă un comportament inteligent (inteligenţă artificială avansată). De obicei, aceste sfere sunt translucide, către roşu, albastru, verde sau auriu, de dimensiuni variind între 15 cm şi 50-60 cm). Acestea interacţionează conştient cu persoane din grup sau cu întreg grupul, după care dispar. Ele sunt cel mai probabil demonstraţii de conştiinţă asistată de tehnologie, în care conştiinţa şi gândul (chiar şi personalitatea) unei fiinţe ET care se află la bordul unei nave sunt asistate tehnologic şi proiectate într-un mod controlat în interiorul grupului;
•	sunete neobişnuite cu tonalităţi înalte, care au o componentă omnidirecţională, ca şi cum ar fi auzite din toate direcţiile în acelaşi timp. Acestea apar cel mai adesea după ce am proiectat peste undele radio tonurile CSETI, care sunt transmise continuu din zona de cercetare;
•	efecte electromagnetice neobişnuite (EM) la echipamentul de cercetare, maşini, etc. Deseori, echipamentul se „defectează” în apropierea unei nave ET, aşa cum s-a petrecut în Mexic în 1993, când un triunghi silenţios cu latura de aproximativ 200 de metri s-a apropiat de grupul nostru, iar camerele de filmat şi toate celelalte echipamente electronice au „căzut”. Alte manifestări includ „oprirea” detectoarelor radar, a detectoarelor laser; componentele electronice ale maşinilor nu mai funcţionează sau funcţionează foarte lent, iar energia electrostatică creşte foarte mult. În multe ocazii, acele busolei s-au rotit în sens invers acelor de ceas, în timp ce de noi se apropia o navă care se deplasa rotindu-se în acelaşi sens. În timpul unui caz de interacţiune astrală/materială (vezi mai jos), acele busolei au schimbat nordul magnetic cu sudul (180°) şi au rămas astfel timp de aproape 3 luni de zile. Acum funcţionează perfect (până la următoarea întâlnire apropiată);
	interacţiuni de tip fast-walker. În mod frecvent, după RV x 2, grupul experimentează apariţia mai multor obiecte care iniţial par a fi sateliţi, dar care interacţionează cu gânduri sau semnale direcţionate. De exemplu, un obiect care zboară destul de sus se va opri sau îşi va schimba foarte brusc direcţia, imediat ce primeşte o comandă mentală. Sateliţii nu bat în retragere, nu fac întoarceri şi nici nu coboară instantaneu, devenind mai luminoşi în timpul în care interacţionează cu oamenii care se află la sol. Acest tip de evenimente au fost observate de multe persoane în timpul numeroaselor experienţe de contact ET realizate de CSETI;
•	fenomene de interacţiune între dimensiunea astrală şi cea materială. Aceasta este o altă categorie de fenomene. În care obiectele ET se află în imediata apropiere a punctului de trecere a luminii şi materiei şi încep să „pătrundă” în planul fizic. Grupul a observat în mod frecvent descărcări luminoase stroboscopice în jurul lui. Acestea nu sunt simple fosfene, deoarece toată lumea le vede în acelaşi timp. Ulterior, forma unei nave ET sau a unei forme de viaţă ET apare vag, iar apoi prinde contur din ce în ce mai clar, ca şi cum ar fi o hologramă electronică sclipitoare. Astfel de manifestări au apărut în interiorul grupului sau la câţiva metri de grup. În timpul acestor întâlniri foarte apropiate, adeseori apar fenomene multiple: vederea de la distanţă a obiectului, odată cu percepţia vizuală a navelor sau fiinţelor ET scânteietoare, sonde inteligente (inteligenţă artificială) venind în interiorul grupului şi perceperea unor sunete neobişnuite. Nu foarte rar, participanţii susţin că au fost atinşi de cineva, dar când se uită să vadă despre ce este vorba, observă doar o sferă mică sclipitoare. În timpul evenimentelor prelungite de acest fel, apare o contracţie sau o dilatare neobişnuită a timpului/spaţiului: timpul pare că stă pe loc sau trece foarte repede, iar spaţiul din jurul grupului devine mult mai dens. Acest tip de întâlniri au durat chiar şi peste 2 ore sau, dimpotrivă, au fost foarte scurte. În Anglia, în 1998, lângă Alton Barnes, după ce în mai multe seri diferite am văzut mai întâi o navă circulară foarte mare, care apărea şi dispărea în câteva secunde, spre grup a coborât acelaşi obiect sclipitor, împreună cu mai multe forme de viaţă ET care străluceau şi care s-au aşezat între fiecare două persoane din grup. Temperatura a crescut cu 10°C. Toţi participanţii au văzut atunci obiectul şi formele de viaţă ET. Niciuna dintre ele nu era însă complet materială, „solidă”, rămânând doar parţial în această dimensiune.
În 1997, în timpul unei expediţii de pregătire în Anglia, mă aflam împreună cu buna mea prietenă, Shari Adamiak, într-o cameră la etaj, în conacul pe care îl închiriasem. Restul echipei, formată din 6 persoane, se afla afară, în curte. Dintr-o dată am văzut o lumină alb-albastră sau un obiect zburând prin geamul închis şi pătrunzând în cameră. A plutit în preajma şemineului, după care s-a expansionat şi a devenit un ET sclipitor cu înălţimea cam de 1 metru, foarte asemănător cu o hologramă electronică. Era conştient şi senzitiv însă doar puţin material. Totuşi, îl puteam vedea cu mare claritate. Aceasta a fost o proiecţie inteligentă artificială a conştiinţei şi formei astrale a unei fiinţe ET, care a venit atunci în cameră. Ceilalţi membri ai echipei au văzut de afară (iniţial nu şi-au dat seama că noi eram în acea cameră şi au aflat despre experienţa noastră abia a doua zi dimineaţă) un obiect alb-albăstrui „căzând din cer” şi intrând prin geamul camerei în care ne aflam noi. Cu toţii au văzut acel obiect, dar nu au ştiut de experienţa pe care am avut-o eu şi prietena mea Shari cu acea fiinţă. Acesta este un alt exemplu de conştiinţă asistată de tehnologie:
•	interacţiuni cu nave sau fiinţe ET în timpul viselor lucide. Deoarece realitatea tehnologică ET le permite fiinţelor ET să se deplaseze instantaneu în şi din dimensiunea astrală şi materială/fizică şi deoarece sistemele lor de comunicare preferă modul de transmisie astrală, anumite persoane vor avea în mod frecvent interacţiuni complexe cu ET. Amintiţi-vă că tehnologia lor permite legătura astrală destul de facilă cu starea de vis, deoarece starea de vis lucid este activarea corpului sau a componentei astrale a unei persoane. ET pot interfera cu acest aspect la fel de uşor cum dăm noi un telefon la New York. Părerea mea este că modalitatea cea mai obişnuită prin care ET interacţionează cu fiinţele umane este în timpul viselor lucide, fără a avea loc un contact material (trupesc). Au fost şi cazuri de contact fizic, însă acesta este riscant şi nenecesar, atâta vreme cât aceste tehnologii mai subtile pot fi înţelese şi controlate. Odată ce s-a stabilit că spectrul astral este cel mai folosit pentru comunicaţii şi deplasări de către fiinţele ET - care este acelaşi spectru cu cel care se dinamizează în fiinţa umană în timpul viselor lucide este uşor de înţeles de ce atât de mulţi oameni raportează astfel de experienţe. Protocolul RV x 2 descris mai sus este o activare conştientă a conştiinţei expansionate şi a componentei astrale, pentru a interacţiona în mod deliberat cu tehnologiile şi fiinţele ET;
•	trecerea navelor ET în dimensiunea fizică. Grupul nostru a observat de mai multe ori apariţia obiectelor sau navelor ET în formă solidă (în timpul zilei, cu soarele strălucind pe suprafaţa metalică), în timp ce intrau direct într-un munte, fără a se strivi. Acest lucru se realizează prin modificarea frecvenţei de vibraţie a materialului din care este construită nava, astfel încât aceasta să poată trece prin materie de o densitate obişnuită, fără ca nava sau materialele din care este alcătuită să fie afectate. Adică o modificare a frecvenţei de vibraţie permite unui obiect solid să treacă prin altul, fără a interacţiona cu acesta (care are altă frecvenţă de vibraţie). Amintiţi-vă că ceea ce noi numim „materie solidă” nu este deloc solidă - este în cea mai mare parte spaţiu (sau altceva - vezi cosmologia descrisă mai devreme). Acest fenomen a fost raportat de decenii şi i-a făcut pe unii să-l respingă, asociindu-l cu fantomele sau fenomenele de poltergeist. De fapt, este vorba despre o altă expresie a tehnologiei ET, care operează la un nivel mai profund sau mai subtil al existenţei, ce poate altera frecvenţa materiei (ei pot, de asemenea, altera legătura spaţiu/timp prin aceleaşi mijloace). Aici ar trebui să subliniez faptul că surse militare secrete pe care le cunosc personal au mărturisit că, cel puţin până în 1953, proiectele secrete ale grupurilor de interese care funcţionează din umbră deţineau deja tehnologia de materializare şi dematerializare a obiectelor, transferându-le prin anumite spaţii bine definite. Dacă acest lucru era realizabil pe Pământ în 1953, ne putem imagina ce tehnologie avansată interstelară s-a obţinut până acum în cadrul acestor proiecte secrete.
Această listă ar putea continua, dar ceea ce am descris mai sus ar trebui să-i dea cititorului o idee despre cât de neobişnuite pot fi manifestările tehnologiei ET. Din cele prezentate este uşor de înţeles cauza pentru care anumite evenimente ET pot fi confundate cu fenomene care îşi au originea în planul astral sau cauzal, care nu sunt ET, dar au caracteristici ale aceleiaşi manifestări. Nu e de mirare că literatura de specialitate este plină de elemente confuze care amestecă ET cu îngerii, cu fantomele şi alte fenomene stranii. Bineînţeles că omul modem ar părea o fiinţă supranaturală pentru oamenii care au trăit în urmă cu sute de ani: imaginaţi-vă cum ar fi să apăreţi într-o biserică din Massachusetts, în anul 1962, cu un telefon mobil, o hologramă, un satelit TV şi un Range Rover. Aţi fi ars pe rug, ca o friptură, pentru vrăjitorie.
Cu toate acestea, este important să nu uităm că universul conţine multe nivele ale existenţei. Există lumile astrale şi cauzale, populate de fiinţele care nu sunt ET. Există, de asemenea, şi ET, care în anumite momente interacţionează cu acele tărâmuri subtile. (Vezi capitolul Extratereştrii şi noua cosmologie.)
În acelaşi timp, e bine de ştiut că nu toţi ET sunt atât de avansaţi tehnologic. Date fiind miliardele de galaxii care există, fiecare dintre ele având miliarde de stele, este foarte probabil ca unii ET să se afle la nivelul oamenilor peşterilor, în timp ce alţii să fie foarte apropiaţi de nivelul nostru de evoluţie ori să fie cu milioane de ani mai avansaţi decât suntem noi astăzi. Pentru cei de la Institutul SETI: „Fie să găsiţi acei ET care se află la nivelul nostru de evoluţie şi care folosesc încă tehnologiile pe bază de unde radio liniare! Există şanse să fie câţiva dintre aceştia acolo”.
Totuşi, ET foarte avansaţi, care au depăşit demult semnalele radio şi motoarele cu combustie internă, există! Ei sunt aici! S-ar putea ca ei să fie chiar peste tot în jurul nostru. Să ne deschidem ochii şi minţile în faţa oportunităţii extraordinare care pluteşte chiar în faţa noastră, deoarece aproape tot ceea ce există se află dincolo de văl, dincolo de punctul de trecere a luminii, şi aşteaptă să fie explorat.
14                             MINTEA/CONŞTIINŢA NELIMITATĂ NON-LOCALĂ
Martie 1994
Experienţe asociate, capacităţi şi nivele
ale conştiinţei
Nivele ale conştiinţei
I.	Conştiinţa Pură Nelimitată/Mintea Pură Non-locală, experienţa în deplinătatea sa - samadhi, „starea beatifică”, etc.
II.	Conştiinţa Cosmică = Conştiinţa Pură Nelimitată în timpul stării de veghe, dar şi în timpul somnului şi al viselor
III.	„Conştiinţa lui Dumnezeu”, în sensul de Conştiinţă Cosmică, dar în care experienţa include „percepţiile celeste”, sesizarea celor mai rafinate aspecte ale creaţiei relative
IV.	Conştiinţa Unităţii - la fel ca în cazul Conştiinţei lui Dumnezeu (menţionată mai sus), dar aici percepţia se extinde către realizarea Minţii Nelimitate în/prin/ca fiecare aspect al existenţei relative.
Experienţele din Timpul Călătoriei, care se dezvoltă natural şi care apar în diferite momente în cazul fiecărui individ în parte:
•		telepatie
•	precogniţie (premoniţie)
•	vise lucide
•	vise premonitorii
•	vedere la distanţă (în timpul stării de veghe sau de vis). Vedere la distanţă este capacitatea de a „vedea”, cu ajutorul minţii non-locale, evenimente, locuri, oameni, independent de spaţiu sau timp; prin accesarea minţii non-locale se poate „vedea” orice loc în orice punct din timp (trecut sau viitor). Prin definiţie, mintea non-locală nu este limitată de timp sau de spaţiu. Odată înţeles acest lucru, oricine poate deveni expert în accesarea aspectului non-local al propriei conştiinţe şi astfel extraordinarul devine gradat „rutină”, iar toate lucrurile devin posibile.
•	telekinezie
•	teleportare
•	transmutare
•	capacităţi de vindecare (de la distanţă sau personal)
•	percepţii celeste (ale aspectelor subtile ale realităţii: „îngeri”, etc.)
•	levitaţie (personală sau a obiectelor)
•	experienţe extracorporale
•	materializare/dematerializare
•	bilocaţie
•	altele.

Fiecare formă de viaţă inteligentă avansată este potenţial capabilă să manifeste toate capacităţile menţionate mai sus, inclusiv oamenii şi alte forme de viaţă mai elevate care s-au dezvoltat pe alte planete. Singura cerinţă este aceea de a fi capabil să devii conştient de însăşi prezenţa conştiinţei. Atunci când se petrece aceasta, poţi percepe conştiinţa în forma sa nelimitată, non-locală. Este foarte probabil ca starea de conştiinţă, în toate aspectele şi manifestările sale, să devină cel mai studiat domeniu în secolele ce vor urma. Conştiinţa este „firul” integrator, cel mai înalt numitor comun şi fundament real al unităţii interplanetare.

Categorii de experienţe neconvenţionale
Pentru a putea înţelege experienţele neconvenţionale, adică cele ieşite din comun, şi pentru a evita confuzia şi „amestecarea merelor cu praful de stele”, este util să ne bazăm pe o cosmologie care „funcţionează”. Iată care sunt categoriile ce pot avea manifestări similare, la analiza cărora este necesar să manifestăm mult discernământ.
Interacţiuni cu/percepere:
1.	A	formelor de viaţă biologice ET (ETLF) („oameni” de pe alte planete)
2.	Experienţe de vedere la distanţă (remote-viewing):
-	a ETLF;
-	a entităţilor ne-biologice (vezi mai jos);
-	a altor oameni localizaţi în altă parte a Pământului. Entităţi/Fiinţe ne-biologice:
-	„astrale” sau fiinţe de lumină
1.	de origine pământeană (fiinţe umane „decedate”);
2.	de origine nepământeană:
a.	ETLF „decedate”;
b.	provenienţe din tărâmul astral sau cauzal;
-	„spirite călăuzitoare” personale;
-		fiinţe iluminate manifestate, maeştri spirituali şi avatari;
-	spirite ale naturii pe Pământ (ale plantelor, animalelor, mineralelor, etc.);
-	alte spirite ale naturii, ca şi cele de mai sus;
-		altele (probabil mult prea multe pentru a fi enumerate).
3.	Experienţe extracorporale cu oricare dintre cele menţionate mai sus, inclusiv ETLF
4.	Experienţe în apropierea morţii (NDE) cu oricare dintre cele menţionate mai sus, inclusiv ETLF
5.	Experienţe de natură psihologică profundă: halucinaţii induse de droguri, delir, psihoze, fabulaţii, personalităţi care fantazează, farse, sindromul memoriei false
6.	Sindrom post traumatic şi altele.

CSETI studiază ETLF în toate aspectele şi manifestările lor, dar nu neagă existenţa altor fiinţe nepământene.
PARTEA II-A
DOVEZILE Şl INIŢIATIVA CE-5
În această secţiune vom lua în considerare dovezile de după 1990, iar mai apoi vom descrie Iniţiativa C-5 a CSETI, care a început în anul 1990.
Îi datorez recunoştinţă regretatei mele asistente Shari Adamiak, care şi-a petrecut câteva din ultimele ei zile pe Pământ pentru a compila dosarul cu dovezi şi pentru a scrie rezumatele clare a ceea ce voi prezenta aici.
Cititorul trebuie să ştie că dovezile pe care le voi expune în continuare sunt doar o mică parte a vârfului aisbergului: există peste 4000 de cazuri de urme de aterizare în care OZN-urile au lăsat dovezi fizice; peste 3500 de rapoarte ale unor piloţi militari şi civili, multe dintre ele cu confirmări pe radar; există peste 500.000 de cazuri în sistemul computerizat UFOCAT; şi există sute de fotografii şi înregistrări video cu aceste obiecte, multe dintre ele făcute în plină zi, care au fost autentificate de oamenii de ştiinţă ca fiind reale, şi nu falsuri. După cum spunea regretatul dr. Allen Hynek, „dovezile sunt de o bogăţie jenantă”, iar ceea ce prezentăm noi aici este doar o mică parte din cantitatea considerabilă de mărturii care există în legătură cu acest subiect.
Recomand cititorului să studieze şi următoarele cărţi, pentru a se documenta şi mai mult în legătură cu analiza dovezilor: Above Top Secret, de Timothy Good; Unconventional Flying Objects, de Paul Hill; CE-5, de dr. Richard Haines; Night Siege, de dr. J. Allen Hynek şi Philip Imbrogno; The Day After Roswell, de col. Philip Corso.
Iniţiativa Întâlniri de Gradul Cinci (Iniţiativa CE-5) este, de fapt, un proiect de prototip hibrid, care include cercetări ştiinţifice, diplomatice, cât şi elemente ale unor relaţii inter-specii.
În cadrul Iniţiativei CE-5 am urmărit să combinăm cercetările din teren în legătură cu subiectul OZN/ET, cu intenţia clară de a stabili comunicare şi relaţii interactive paşnice cu aceşti vizitatori de „dincolo”.
Vă putem spune doar că acest experiment este un prototip a ceea ce trebuia să facă lumea întreagă, încă din anii 1940: un efort deschis şi conştient de a studia prezenţa ET într-un mod paşnic, având ca scop suprem stabilirea unor relaţii paşnice cu toate formele de viaţă inteligentă care vizitează această planetă.
Noi, pământenii, nu am fost niciodată în stare până acum să realizăm aşa cum trebuie o astfel de abordare ambiţioasă; eforturile pe care le-am realizat au stat la latitudinea fiecărei persoane implicate în aceste cercetări. Aici aş vrea să o menţionez din nou pe colega mea Shari Adamiak, alături de mulţi alţii, care şi-au sacrificat din timpul lor (pe care ar fi putut să-l petreacă la muncă sau în familie) pentru a răspunde prezenţei ET pe tot mapamondul. Acest progres a putut fi realizat numai prin sacrificiul imens al unor astfel de oameni - o încercare sinceră şi umilă de a face ceea ce mai marii lumii şi marile guverne mondiale au eşuat să realizeze: să întindă mâna păcii şi a recunoaşterii către aceşti vizitatori din alte lumi.
În finalul acestei secţiuni veţi găsi câteva sugestii despre ceea ce trebuie făcut pentru a realiza în mod profesional ceea ce până acum a fost doar un efort voluntar ad-hoc. Noi estimăm că această acţiune - care implică răspunsul franc la numeroase întrebări, precum şi echipe diplomatice trimise peste tot în lume pentru a lămuri evenimentele ET - ar costa în jur de 10 milioane de dolari pentru o perioadă de câţiva ani. Un preţ mic pentru începutul păcii interplanetare şi al unor relaţii diplomatice stabilite între oameni şi alte fiinţe din univers, relaţii care până acum au fost în mâna neagră a operaţiunilor militare secrete regizate din umbră. Ajutorul şi participarea dvs. sunt binevenite.
A sosit timpul ca oamenii să arate prin exemplu propriu cum ar trebui guvernele lumii să răspundă prezenţei ET. Nu de la capătul unei arme cu laser, ci întinzându-le mâna păcii şi a înţelegerii. Dacă noi nu vom face aceasta, atunci cine să o facă? A sosit timpul pentru pacea universală, dar aceasta va veni numai atunci când vom arăta că suntem pregătiţi să o primim.
15                                             CITATE DESPRE OZN-URI ŞI INTELIGENŢA EXTRATERESTRĂ
Secţiunea I: Oameni de ştiinţă
Dr. Carl Sagan
(Regretatul profesor de astronomie şi ştiinţă spaţială de la Universitatea Cornell)
„Acum este foarte clar că Pământul nu e singura planetă locuită. Există dovezi clare că mulţimea de stele de pe cer conţine şi sisteme planetare. Cercetări recente cu privire la originea vieţii pe Pământ sugerează că procesele fizice şi chimice care conduc la apariţia vieţii s-au manifestat repede în istoria timpurie a majorităţii planetelor din galaxia noastră (Calea Lactee). Probabil vreun milion dintre aceste planete sunt locuite de civilizaţii mai avansate din punct de vedere tehnologic decât noi. Zborul spaţial interstelar este cu mult dincolo de posibilităţile noastre tehnice actuale, dar nu pare să existe vreun impediment fizic fundamental care să împiedice, din punctul nostru de vedere, posibilitatea dezvoltării acestuia pe alte planete.”

Dr. Margaret Mead
(Antropolog, autor)
„Există obiecte zburătoare neidentificate. Mai exact sunt o mulţime de cazuri - probabil 20-30% în diverse studii - pentru care nu există explicaţii... Putem doar să ne imaginăm care sunt scopurile din spatele activităţilor acestor obiecte silenţioase şi inofensive, care se apropie din când în când de Pământ. Cea mai plauzibilă explicaţie, după părerea mea, este că ei pur şi simplu ne observă pentru a vedea ce intenţionăm să facem...”

Dr. J. Allen Hynek
(Fost preşedinte al Departamentului de astronomie al Universităţii Northwestern; consultant ştiinţific în cadrul Proiectului Blue Book (Cartea Albastră) al Forţelor Aeriene (1947-1969))
„Orice modalitate de reperare aduce în plus rapoarte care sfidează analiza realizată prin mijloacele actuale... Aici este nevoie de un proces de investigaţie profundă, dacă după 20 de ani de confuzie vrem să obţinem nişte răspunsuri viabile.”
„Când vom avea soluţia mult aşteptată la problema OZN-urilor, cred că aceasta va reprezenta pentru noi nu următorul pas mic în cadrul marşului ştiinţei, ci un salt grandios şi complet neaşteptat.”

Dr. Frank B. Salibury
(Profesor în fiziologia planetei la Universitatea de Stat din Utah)
„Trebuie să recunosc că orice menţiune favorabilă farfuriilor zburătoare făcută de către un om de ştiinţă echivalează cu o erezie şi îl pune pe acela care face declaraţia respectivă în pericolul de a fi excomunicat de teocraţia ştiinţifică. Cu toate acestea, în ultimii ani am investigat povestea obiectelor zburătoare neidentificate (OZN) şi nu mai pot să resping această idee cu atât de mare uşurinţă ca până acum.”

Dr. James E. McDonald
(Fizician senior la Institutul de fizică atmosferică al Universităţii Arizona)
„Tipul de rapoarte OZN care intrigă cel mai mult sunt întâlnirile sau observaţiile de aproape a obiectelor asemănătoare unor maşini de natură neconvenţională, care sunt capabile de performanţe neconvenţionale, văzute la altitudine mică, iar uneori chiar şi la sol. Publicul larg este complet ignorant în ceea ce priveşte numărul foarte mare al acestor rapoarte provenind de la martori credibili... Atunci când cineva începe să caute astfel de cazuri, numărul lor este uluitor...”

Subcomitetul OZN al Institutului american de aeronautică şi astronautică (1967)
„Din punct de vedere ştiinţific şi ingineresc, este inacceptabil să ignori pur şi simplu un număr substanţial de observaţii inexplicabile... singura abordare promiţătoare este un efort continuu care să se axeze pe colectarea atentă de date şi mijloace obiective... care să implice capacităţile disponibile de vedere şi simţire la distanţă, precum şi îmbunătăţirea programelor de cercetare.”

Iar în legătură cu Raportul Condon (Proiectul Cartea Albastră), 1986:

„Din conţinutul Raportului Condon am putea trage o concluzie diferită de cea care ni s-a oferit în final; şi anume, că un fenomen cu o rată atât de mare de cazuri neexplicate (aprox. 30%) ar trebui să trezească o suficientă curiozitate ştiinţifică pentru a continua studiul asupra lui.”

Dr. Peter A. Sturrok
(Profesor de ştiinţa spaţiului şi astrofizică şi director delegat al Centrului pentru ştiinţe spaţiale şi astrofizică al Universităţii Standford)
„Rezolvarea definitivă a enigmei OZN nu va apărea decât dacă problema va fi studiată deschis în centrele ştiinţifice, prin procedurile normale ale ştiinţei şi metodele aplicate în cadrul universităţilor.”

„Deşi comunitatea ştiinţifică a avut tendinţa să minimizeze semnificaţia fenomenului OZN, anumiţi oameni de ştiinţă au arătat că acest fenomen este totuşi şi real şi semnificativ... Pentru un om de ştiinţă, sursa principală a informaţiilor (altele decât cele obţinute din experimentele şi/sau observaţiile sale personale) o constituie jurnalele ştiinţifice. Cu rare excepţii, jurnalele ştiinţifice nu publică rapoarte referitoare la observaţiile despre OZN-uri. Decizia de a nu le publica este luată de editorul care acţionează astfel la sfatul recenzorilor. Acest proces este auto-forţat; aparenta lipsă de date confirmă ideea că nu există nimic plauzibil în legătură cu fenomenul OZN, iar această idee lucrează împotriva prezentării datelor...”

Dr. Helmut Lammer
(Profesor la Institutul pentru cercetarea spaţiului în cadrul Departamentului pentru fizică extraterestră, Austria)
(Referindu-se la formaţiunile din regiunea Cydonia de pe Marte):
„Credinţa autorului este aceea că datele obţinute până acum nu sunt suficiente pentru a permite identificarea originii acestor obiecte, deşi unele rezultate actuale sugerează faptul că ele nu ar fi naturale. Cu siguranţă că aceste obiecte misterioase merită o cercetare mai atentă, până la apropiata misiune pe Marte. Dacă într-una din aceste misiuni vom descoperi că chipul de pe Marte, piramidele şi celelalte structuri interesante sunt într-adevăr artificiale, atunci ipoteza „improbabilă” a Colonizării ori a Civilizaţiilor Tehnologice Avansate Anterioare va avea un posibil răspuns.”

Prof. Hermann Oberth (1894-1989)
(Expert de origine română în rachete şi părinte fondator al erei spaţiale)
„Ipoteza mea este aceea că farfuriile zburătoare sunt reale şi că există nave spaţiale care vin din alt sistem solar. Eu cred că ele au la bord echipaje formate din observatori inteligenţi, care sunt membri ai unei rase ce investighează Pământul, probabil de secole. Cred că au fost trimişi în spaţiu pentru a realiza investigaţii sistematice pe termen lung, mai întâi asupra oamenilor, animalelor, a vegetaţiei şi, mai recent, asupra centrelor atomice, armamentelor şi a centrelor de producţie a armelor.”

Dr. Carl Gustav Jung
„O explicaţie pur psihologică este exclusă... discurile indică semne ale unei coordonări inteligente de către piloţi cvasi-umani... autorităţile care au în posesie informaţii importante nu ar trebui să ezite să le aducă la cunoştinţa publicului, cât mai curând şi cât mai complet cu putinţă.”

Secţiunea II: Guvernul vorbeşte - Personalităţi politice, militare sau din serviciile secrete
Preşedintele Harry S. Truman
„Vă pot asigura că farfuriile zburătoare - căci ele există - nu sunt construite de vreo putere de pe Pământ.”

Preşedintele Dwight D. Eisenhower
„Păziţi-vă de complexul industrial-militar!”

Preşedintele Gerald Ford
„...M-am interesat în mod special de această problemă (a OZN-urilor), deoarece majoritatea ultimelor rapoarte de reperare ale acestora a venit din Michigan, locul meu natal... Eu cred că unele dintre rapoarte conţin adevărul şi că poporul american are dreptul la o explicaţie mai detaliată decât cea care li s-a oferit de către Forţele Aeriene până în prezent. Propun ca fie Comitetul de Ştiinţă şi Astronautică, fie Comitetul pentru Servicii Armate să pregătească audieri asupra subiectului OZN şi să invite la depunerea de mărturii atât din rândul departamentelor executive ale guvernului, cât şi din rândul celor care au văzut OZN-uri... Am credinţa fermă că poporul american merită o explicaţie mai bună decât cea pe care a primit-o până acum de la Forţele Aeriene şi de aceea recomand serios realizarea unei investigaţii asupra fenomenului OZN. Datorăm poporului nostru stabilirea credibilităţii în ceea ce priveşte fenomenul OZN şi elucidarea completă asupra acestui subiect.”

Preşedintele Jimmy Carter
„Dacă voi deveni preşedinte, voi face publice toate informaţiile care există disponibile despre subiectul OZN. Sunt convins că OZN-urile există, deoarece am văzut eu însumi unul...”

Preşedintele Ronald Reagan
„...Dacă ne gândim că suntem cu toţii copiii lui Dumnezeu, în orice parte a lumii am locui..., nu m-am putut abţine să-i spun (lui Gorbaciov): gândeşte-te cât de uşoară ar fi sarcina mea şi a ta, dacă ar apărea aşa, deodată, o ameninţare pentru această lume, din partea unor specii de pe altă planetă, care vin dintr-un alt univers…”

„Probabil avem nevoie de o ameninţare globală, din afară, pentru a ajunge să ne dăm seama de legăturile care există între noi toţi. Mă gândesc uneori cât de rapid ar dispărea atunci diferenţele de opinie din întreaga lume, dacă ne-am confrunta cu o ameninţare extraterestră de proporţii.”

J. Edgar Hoover
(primul director al FBI)
„Aş face asta (studiul problemei OZN-urilor), dar înainte de a fi de acord să încep, trebuie să insistăm asupra accesului deplin la discurile recuperate. De exemplu, în cazul L.A., armata l-a „înşfăcat” şi nu ne-a permis accesul la el, nici măcar pentru o examinare rapidă.”

Generalul Nathan D. Twining
„a. Fenomenul raportat este real, nefiind vorba despre o ficţiune.
b.	Există obiecte care au forma unui disc, de mărime apropiată cu cea a unei nave fabricată de oameni.
c.	Există posibilitatea ca unele dintre incidente să fi fost cauzate de fenomene naturale, cum ar fi meteoriţii.
d.	Caracteristicile operaţionale raportate, de exemplu ratele extreme de urcare, manevrabilitate (mai ales în cazul rotirilor) şi acţiunile care pot fi considerate evazive atunci când sunt reperate sau contactate de nave pământeşti sau de radar, duc la concluzia că unele dintre obiecte sunt controlate fie manual, fie automat, fie de la distanţă.”

Generalul Walter Bedell Smith 
(Director al CIA între anii 1950-1953)
„CIA a revizuit situaţia actuală referitoare la obiectele zburătoare neidentificate, care a generat multe speculaţii în presă şi a constituit un subiect îngrijorător pentru organizaţiile guvernamentale... Începând cu 1947 au fost primite aproximativ 2000 de rapoarte oficiale de astfel de reperări, dintre care 20% sunt încă neexplicate. Părerea mea este că această situaţie are posibile implicaţii asupra securităţii noastre naţionale, care transcend interesul unui singur serviciu. Ar trebui iniţiat un efort colectiv, direcţionat pentru dezvoltarea unei înţelegeri ştiinţifice ferme asupra multiplelor fenomene care sunt descrise în aceste rapoarte...”

H. Marshall Chadwell
(Director asistent al CIA - Inteligenţa Ştiinţifică)
„Începând cu 1947, ATIC a primit aproximativ 1500 de rapoarte oficiale de reperări ale OZN-urilor, plus un număr enorm de scrisori, apeluri telefonice şi rapoarte de presă. Numai în timpul lunii iulie a anului 1952, rapoartele oficiale au fost în număr de 250. Din cele 1500 de rapoarte, Forţele Aeriene consideră 20% ca fiind inexplicabile, iar dintre cele primite începând cu luna ianuarie, până în iulie 1952, 28% sunt inexplicabile.”

Căpitanul Edward J. Ruppelt 
(Fost coordonator (1951-1953) al Proiectului Blue Book al Forţelor Aeriene ale SUA)
„A fost dificil pentru mine să scriu acest raport, deoarece el implică ceva care nu există oficial. Este bine ştiut faptul că încă din iunie 1947, când a fost prima dată raportată apariţia unei farfurii zburătoare, Forţele Aeriene au declarat oficial că nu avem nicio dovadă că există un asemenea lucru precum o navă spaţială interstelară. Dar ceea ce nu este cunoscut, e faptul că această concluzie este departe de a fi unanim acceptată printre cadrele militare şi printre consultanţii ştiinţifici, datorită unui singur fapt: dovada care există; astfel că investigaţiile în domeniul OZN continuă.”

Amiralul Roscoe Hillenkoetter
(Fost director al CIA între anii 1947-1950)
„Este timpul ca adevărul să fie scos la iveală... În spatele scenei, ofiţeri ai Forţelor Aeriene de rang înalt sunt în mod serios preocupaţi de OZN-uri. Dar, datorită secretelor oficiale şi ridiculizării subiectului, cetăţenii sunt făcuţi să creadă că OZN-urile sunt un nonsens... Solicit o acţiune imediată din partea Congresului, care să reducă pericolele secretelor ţinute ascunse publicului larg despre Obiectele Zburătoare Neidentificate...”

General-maior E.B. LeBailly
(Director de informaţii în cadrul Biroului Secretarului Forţelor Aeriene)
„...multe dintre rapoartele care nu pot fi explicate au venit de la persoane inteligente şi cu calificări remarcabile, a căror integritate nu poate fi pusă la îndoială. În plus, rapoartele primite oficial de către Forţele Aeriene includ doar o fracţiune a rapoartelor spectaculoase, care sunt publicate de către numeroase organizaţii OZN particulare.”

Congresmanul William Stanton
(Pennsylvania)
„Forţele Aeriene au eşuat în responsabilitatea pe care o au de a investiga în amănunt acest incident (reperarea unui OZN în Pennsylvania, 17 aprilie 1966)... Dacă oamenii care au fost însărcinaţi cu binele public cred că poporul nu mai poate face faţă adevărului, atunci poporul nu va mai avea încredere în guvern.”

Wilbert Smith
(Departamentul de Transport - Canada, inginer senior radio, coordonatorul Proiectului Magnet)
„Această problemă constituie subiectul cel mai secret în guvernul Statelor Unite, mai secret chiar decât bomba cu hidrogen. Farfuriile zburătoare există. Modul lor de operare este necunoscut, dar un grup mic de oameni, condus de dr. Vannevar Bush, depune eforturi concentrate pentru elucidarea acestui fenomen. Tot ceea ce este legat de acest subiect este considerat de către autorităţile SUA ca având o semnificaţie colosală.”

Lordul Hill-Norton
(Amiralul Flotei Marii Britanii (cinci stele))
„Am fost întrebat în mod frecvent de ce sunt atât de interesat de OZN-uri; oamenilor li se pare ciudat, căci pentru cineva care a fost aşa mult implicat în Apărare, subiectul ar trebui să fie simplu. Sunt interesat în acest subiect din mai multe motive. În primul rând, am acel gen de minte iscoditoare, căreia îi place să explice lucrurile într-un mod satisfăcător, iar aspectul care pentru mine este cât se poate de clar e acela că OZN-urile nu au primit o astfel de explicaţie. Până acum, în ceea ce mă priveşte, N-ul vine de la ne-explicate, mai degrabă decât de la ne-identificate (OZN = Obiecte Zburătoare Neidentificate). În al doilea rând, există o gamă largă de alte fenomene neexplicate, care pot avea sau nu legătură cu OZN-urile, dar care mi-au fost aduse la cunoştinţă în context cu fenomenul OZN. În al treilea rând, sunt convins că există o acoperire oficială a investigaţiilor pe care guvernul le-a realizat în cazul OZN-urilor şi acest lucru este valabil cel puţin în SUA... Dovada faptului că există obiecte care au fost văzute în atmosfera noastră şi chiar pe solul planetei noastre, care nu pot fi clasificate în categoria lucrurilor făcute de mâna omului sau de vreo forţă fizică sau efect cunoscut de oamenii noştri de ştiinţă, mi se pare ceva copleşitor.”

General-maior Wilfred de Brouwer
(Reprezentant Şef al Forţelor Aeriene Belgiene Regale)
„În orice caz, Forţele Aeriene au ajuns la concluzia că în spaţiul aerian belgian s-au produs mai multe fenomene neobişnuite... Până acum nu a fost semnalată nicio urmă de agresivitate; traficul aerian civil sau militar nu a fost perturbat sau ameninţat. De aceea, putem trage concluzia că presupusele lor activităţi de până acum nu reprezintă un pericol... Fără îndoială că va veni ziua în care acest fenomen va fi observat cu ajutorul unor mijloace tehnologice de detectare, care nu vor lăsa niciun dubiu asupra originii sale...”
Secţiunea III: Astronauţi
Gordon Cooper
(Astronaut)
„Eu cred că aceste vehicule extraterestre şi echipajele lor au venit pe Terra de pe alte planete şi că nivelul lor tehnologic este mult mai avansat decât cel al pământenilor. Cred că este nevoie să avem un program dezvoltat şi coordonat, pentru a colecta şi a analiza ştiinţific date cu privire la orice tip de întâlnire de acest gen, din orice loc de pe glob, pentru a determina cum anume este cel mai bine să interacţionăm cu aceşti vizitatori într-o manieră prietenească.
S-ar putea să fie necesar să le arătăm mai întâi că am învăţat cum să rezolvăm problemele pe care le avem, prin mijloace paşnice şi nu prin războaie, înainte de a fi acceptaţi ca membri calificaţi ai „echipei universale”. Acceptarea noastră de către ei ar însemna posibilităţi extraordinare pentru planeta noastră, de a progresa în toate domeniile.”

Edgar Mitchell
(Astronaut - a păşit pe Lună în cadrul expediţiei Apollo 14)
„Cu toţii ştim că OZN-urile sunt reale. Tot ceea ce trebuie să ne întrebăm este de unde vin ele?”

Naveta Spaţială Discovery
(1 martie 1989 - 03/14/89 ES)
„Huston, aici Discovery. Avem în continuare nava extraterestră dedesubtul nostru. O ţinem sub (observaţie)??” (ultimul cuvânt nu se distingea clar din înregistrare)
Această declaraţie a fost înregistrată de Donald Ratsch, rezident în Baltimore, de la o transmisie radio dintre naveta spaţială Discovery şi centrul de control de la sol (Houston). Transmisia HAM a fost realizată direct de pe navetă, fără a trece prin filtrul de întârziere folosit în mod oficial de NASA. Canalul audio privat al NASA nu a conţinut această transmisie uni-direcţională de la navetă la centrul de control. Staţia HAM care a realizat retransmisia a fost WA3NAN Radio-Clubul de Amatori din Greenbelt, MD, care transmite pe 147,450 MHZ. Analizele preliminare arată că vocea ar putea fi ori a lui Michael Coats (comandantul navetei), ori a pilotului John E. Blaha. Înregistrarea a fost trimisă altor analişti experţi în domeniul audio, dar rezultatul final nu este cunoscut la momentul prezent de către autor.

Una dintre primele observaţii OZN în istorie vine de la ofiţerii militari. În 1940, un fotograf s-a amplasat pe o stradă aglomerată din China. Cu aparatul lui mare de fotografiat spera să facă fotografii turiştilor, pe care aceştia să le cumpere mai apoi ca suvenir. Dintr-o dată, atenţia i-a fost atrasă spre cer, la fel ca multor alte persoane de pe stradă. Acolo, plutind silenţios, era un obiect gigantic, de culoare închisă, în formă de disc. Fotograful, isteţ, şi-a focalizat imediat obiectivul asupra discului respectiv şi a obţinut o fotografie excelentă şi foarte clară a acestuia. Un ofiţer militar, care servea în campania chineză de dinaintea Celui de-Al Doilea Război Mondial, era şi el prezent atunci pe acea stradă. El a cumpărat fotografia şi se pare că a pus-o laolaltă cu alte fotografii pe care le colectase în timpul şederii sale în China. Acea fotografie a trecut neobservată timp de mai mulţi ani, până când un anumit domn a descoperit-o	în albumul respectiv, în anul 1942.
Tot în anul 1942, Sergentul în Marina Militară Stephen Brickner a fost detaşat în Insulele Solomon. El a fost martor la apariţia mai multor obiecte zburătoare neconvenţionale, dar zgomotoase. Sergentul Brickner a consemnat în scris ceea ce văzuse, descriind o formaţiune alcătuită din peste 150 de obiecte învârtindu-se pe cer în linii drepte de câte 10, până la 12 nave.
Foo Fighter: în timpul Celui de-Al Doilea Război Mondial, în teatrele de luptă din Europa şi din Pacific, precum şi din India, piloţii şi membrii echipajelor au început să raporteze observarea unor sfere luminoase care zburau în formaţie pe lângă avioanele militare în care ei se aflau. Începând cu 1943, piloţii care zburau deasupra Oceanului Indian, în Germania şi în alte părţi, au raportat evenimente similare, declarând că „sfere de foc” se luau parcă la întrecere pe cer, având viteze colosale. La început, aliaţii suspectau că naziştii foloseau un fel de rachete sau bombe zburătoare, dar curând după aceea agenţiile de securitate au aflat că naziştii erau şi ei urmăriţi de astfel de sfere bizare de lumină. Se spunea chiar că un pilot american a parafrazat un titlu comic de striptease al zilei, afirmând: „Unde există foo, există foc.” De aici, termenul de Foo Fighters a rămas înrădăcinat în jargonul piloţilor de pe avioanele de luptă.
Numeroşi piloţi ai Forţelor Aeriene, precum şi ofiţeri ai agenţiilor de securitate care zburau deasupra Germaniei şi mai ales în Valea Rinului, au transmis prin radio centrului american de radar că în anumite momente vedeau zeci de lumini roşii şi portocalii, luminiţe sau posibile avioane naziste de luptă pe timpul nopţii, care mai erau numite „kraut fighters” ori „kraut balls”. Centrul de radar a raportat piloţilor faptul că monitorul radarului arăta doar avionul militar american în respectivul spaţiu aerian. Acesta nu este un incident izolat, căci sferele de lumină au reapărut, cu o frecvenţă crescândă în anii 1943 şi 1944. Într-adevăr, în 1944, doi piloţi ai unui avion P-47 au observat fiecare un „Foo Fighter” în plină zi. Zburând în apropiere de Neustadt, Germania, un pilot a raportat că a văzut o „minge de culoare aurie, cu o nuanţă metalică”. Un alt pilot, care zbura şi el în apropiere de Neustadt, a descris o „sferă aurie fosforescentă”, având un diametru de 1-1,5 metri.
În mai 1945, soldatul american Lynn R. Momo a descris „o minge de foc uluitoare”, deasupra oraşului Ohrdorf, Germania:
„Era mai strălucitoare decât orice stea, chiar şi decât planeta Venus. A parcurs spaţiul de la un orizont la altul în vreo două secunde. A trecut pe la zenit şi oricare ar fi fost altitudinea la care zbura, viteza acelui obiect era enormă.”
Momo a declarat mai departe că obiectul era silenţios, nu scotea niciun zgomot şi zbura „în sus şi în jos” ori cu mişcări circulare, călătorind astfel de la un orizont la altul. Soldatul a declarat că aceasta îi amintea de reflexia unei oglinzi care, ţinută în mână, face ca lumina reflectată să „salte” la cea mai mică mişcare. Un dispozitiv asemănător a fost utilizat în timpul Celui de-Al Doilea Război Mondial pentru a proiecta imagini cu scene religioase pe suprafaţa norilor, pentru a-i înspăimânta pe soldaţii inamici superstiţioşi. Această iniţiativă a avut un oarecare succes, până când s-a descoperit despre ce era vorba în realitate”, a raportat Momo.
Regretatul jurnalist american Frank Edwards a citat un raport al maiorului E.R.T. Holmes, din Anglia, care rezuma observaţii ale piloţilor de pe bombardierele B-17 ale grupului 84, în timpul unui bombardament realizat asupra complexului industrial din Schweinfurt, Germania, pe 14 octombrie 1943. Maiorul Holmes a declarat în raportul său că discurile respective nu au afectat în niciun fel bombardierele. Raportul militar oficial a fost semnat după cum urmează:
„Maior E.R.T. Holmes, FLO, Escadrila 1 Bombardiere, către Ministerul de Informaţii 15, Biroul pentru probleme de război, Whitehall, Londra, la data de 24 octombrie 1943. (misiunea nr. 115 în dosarele britanice).”
Frank Edwards şi alţii au crezut că în Anglia a fost iniţiată investigarea acestui fenomen, dar acest lucru a fost negat vehement de către armata britanică. Nicio altă dovadă, în afara raportului maiorului Holmes, menţionat mai sus, nu a fost deconspirată. Pretinsul raport a fost numit Raportul Massey, se pare după numele unui general Massey. Dar Comandantul Forţelor Aeriene, Sir Victor Goddard, primul director reprezentant al Agenţiei de Securitate a Ministerului Aerului din Marea Britanie, a declarat că nu a existat niciun general Massey în arhivele Armatei Britanice. Totuşi, în listele din 1945 există un Hugh Massy. Locotenent-generalul Hugh R.S. Massy a activat în cadrul Biroului deputatului şef al staffului imperial general. Era acest Massy, cel care s-a retras în anul 1942, generalul care a investigat Foo Fighters? La fel ca natura şi originea acestor obiecte zburătoare enigmatice, raportul şi numele lui au rămas un mister până în zilele noastre.
17                                     1947-1964:                               PRĂBUŞIRE, RECUPERARE Şl ATERIZARE ÎN NEW MEXICO
Potrivit unui articol din 1 aprilie 1996, publicat în revista Life, între iunie 1947 şi începutul anului 1966 au fost raportate 10.147 de apariţii OZN. Termenul de „farfurii zburătoare” provine de la experienţa pilotului Kenneth Arnold, din data de 24 iunie 1947, care a observat un astfel de obiect zburător lângă muntele Rainier, Washington. În timp ce pilota un avion mic, el a văzut o formaţie de nouă obiecte de forma unui disc care se mişcau rapid. În publicitatea nebună şi observaţiile care au urmat în vara anului 1947, termenul de „farfurii zburătoare” a fost repede adoptat şi apoi consacrat de presa vremii.

Incidentul Roswell
În data de 2 iulie 1947, un obiect necunoscut s-a prăbuşit pe un câmp îndepărtat al fermei lui William „Mac” Brazel. Acesta a declarat că a auzit o explozie în timpul unei furtuni puternice. A doua zi dimineaţă el a descoperit bucăţi sfărâmate, împrăştiate pe un perimetru de 50 de acri. Brazel a anunţat biroul şerifului, care a telefonat Armatei. Acest caz a creat o mare agitaţie atunci când Grupul de Bombardiere 509 al Bazei Armate a Forţelor Aeriene a declarat oficial presei uluitoarea ştire că, lângă Roswell, New Mexico, s-a prăbuşit o farfurie zburătoare. Ofiţerul de la Informaţii cu Publicul de la bază, care a dat această ştire publicităţii, a fost prim-locotenentul Walter Haut, care trăieşte şi acum în Roswell. Ziarul Daily Record din Roswell a publicat acest articol cu litere mari, intitulându-l: „RAAF Capturează o Farfurie Zburătoare la o Fermă din Regiunea Roswell.” Două zile mai târziu, armata a retractat această ştire, dând publicităţii o a doua ştire în care se afirma că ceea ce se prăbuşise era de fapt un balon meteorologic.
Maiorul Jesse Marcel, un ofiţer al staffului de securitate de la Roswell, a fost însărcinat cu operaţiunea de recuperare/reasamblare a obiectului respectiv. Pentru a susţine „validitatea” celui de-al doilea comunicat, s-a organizat o conferinţă de presă în Forth North, Texas, acolo unde au fost duse prima dată rămăşiţele navei, dându-se presei şi o fotografie care îl arăta pe maiorul Marcel îngenuncheat, examinând bucăţi dintr-un balon meteorologic rupt în bucăţi. Acest balon a fost declarat ulterior de către Forţele Aeriene ca fiind un „Balon Mogul” - baloane care poartă aparate acustice secrete, proiectate pentru a „asculta” dovezile testării de către ruşi a bombelor nucleare. Balonul Mogul este astfel proiectat, încât un şir de alte baloane, mult mai mari, îl ţin în aer. El nu semăna aproape deloc cu un balon meteorologic independent. Totuşi, această „prăbuşire” a balonului meteorologic a declanşat o desfăşurare considerabilă de forţe militare. Echipe ale Armatei au cercetat terenul de la locul prăbuşirii timp de mai multe zile, înlăturând nu numai rămăşiţele (şi, după cum se spune, şi cadavrele formelor de viaţă ET), ci şi orice alte bucăţele de fier sau de sârmă rămase pe câmp. Rămăşiţele adunate au fost trimise, în mare secret, mai întâi la Baza Carswell a Forţelor Aeriene din Forth North, Texas, iar în cele din urmă la Wright Field (acum Baza Wright-Patterson a Forţelor Aeriene), în Ohio. Este greu să ne imaginăm orice fel de configuraţie de balon meteorologic, împrăştiind bucăţele din el pe o distanţă de cincizeci de acri sau necesitând o operaţiune strict secretă de recuperare a resturilor.
În primele faze ale operaţiunii de recuperare, maiorul Marcel a arătat familiei sale câteva bucăţi din rămăşiţele farfuriei zburătoare, atenţionând membrii familiei să nu discute cu nimeni, niciodată, despre acest lucru. Fiul regretatului maior Marcel, colonelul dr. Jesse Marcel Jr., este unul dintre martorii care fac parte acum din Proiectul Starlight, iniţiat de CSETI. Dr. Marcel îşi aminteşte foarte clar cum tatăl său i-a chemat pe toţi membrii familiei în jurul mesei din bucătărie în acea noapte. Lui Marcel, care pe atunci avea 12 ani, i s-au arătat bucăţi din rămăşiţele rezultate în urma prăbuşirii, în special mănunchiuri mici dintr-un material foarte uşor, având o culoare violet până la roşu şi cu semne hieroglifice pe toată lungimea lor. Dr. Marcel a comandat un model care să arate conform amintirilor pe care le avea despre acele obiecte. Cu mulţi ani în urmă, la vârsta de 12 ani, el a avut posibilitatea să ţină în mână şi să examineze chiar obiectele originale, provenind dintr-o altă lume.
Un alt martor al Proiectului Starlight al CSETI, care a făcut parte din personalul preşedintelui Eisenhower, îşi aminteşte că i s-au arătat două părţi ale unui dispozitiv straniu şi o piesă dintr-un material foarte subţire, pe vremea când se ocupa de criptografie, într-un birou din subsolul Pentagonului, între anii 1960-1961. I	s-a spus că materialul provenea de la „un OZN care se prăbuşise”; nu i s-a spus, însă, unde se prăbuşise acesta şi nu i s-a permis să atingă materialul. Îşi aminteşte că i s-a mărturisit că foiţa de metal nu putea fi găurită, tăiată sau arsă. Martorul nostru îşi aminteşte, de asemenea, cu claritate că pe lungimea unuia dintre obiecte existau nişte semne hieroglifice.
Fenomenul de la Roswell a rămas mai mult un zvon, până în anul 1978, când regretatul maior Jesse Marcel a apărut la radio NBC şi a vorbit despre recuperarea oficială a rămăşiţelor de la locul prăbuşirii, de lângă Roswell. Maiorul Marcel a declarat următoarele într-un interviu realizat de cercetătorul în fizica nucleară şi a fenomenului OZN, Stanton Friedman:
„...în acea după-amiază am încărcat totul într-un avion B-2, la ordinele colonelului Blanchard, şi am făcut transportul la Fort North. Iniţial, ordinul fusese să ducem totul la Wright Field, în Ohio, dar când am ajuns la Carswell, la Fort North, generalul a dezaprobat această acţiune, preluând controlul din acel moment şi ordonându-mi să nu vorbesc cu presa, sub nicio formă. Mi s-a spus să cobor din avion şi a fost desemnat altcineva să ducă toate acele rămăşiţe la Wright Field...”
De ce Roswell? Foarte simplu, deoarece baza 509 era singura facilitate militară din ţară şi probabil şi din lume, care conţinea focoase nucleare.

Alte locuri în care s-au prăbuşit OZN-uri
Dacă prăbuşirea a avut loc într-adevăr lângă Roswell sau în alt loc în New Mexico, în special la Magdalena sau Socorro (câmpiile San Augustin), Corona sau Aztec, rămâne un aspect discutabil. De asemenea, dacă a existat un singur loc sau mai multe în care s-au prăbuşit nave ET în New Mexico este un lucru care trebuie demonstrat. În 1977, unii dintre cei mai cunoscuţi investigatori ai prăbuşirii de la Roswell şi-au modificat opinia iniţială, susţinând că acum nu mai cred că ceea ce s-a prăbuşit la Roswell era o navă ET, ci că era mai degrabă un balon care avea la bord un anumit dispozitiv sau un prototip strict secret de navă militară ce funcţiona cu tehnologie atomică. Totuşi, declaraţiile martorilor, cum sunt cele menţionate mai sus, precum şi declaraţiile oferite CSETI de către alţi martori foşti militari, confirmă faptul că au existat mai multe prăbuşiri de nave ET în nord-vestul Statelor Unite între anii 1940-1950. Aceste dovezi au fost expuse de-a lungul timpului de către mai mulţi cercetători competenţi din domeniul OZN, care s-au referit la locul prăbuşirilor, inclusiv la Roswell: în sau aproape de Aztec, New Mexico; Kingman, Arizona; Marile Dune de Nisip din Colorado, în interiorul graniţei cu Mexic; lângă Laredo, Texas; şi în Paradise Valley (lângă ceea ce acum se numeşte Carefree), Arizona. Există, de asemenea, un raport întocmit de către cercetătorii Tommy Blann şi Leonard Stringfield în legătură cu o prăbuşire din nordul oraşului New Mexico, în anul 1962. Tot în acelaşi an, cei doi cercetători au raportat un OZN care se afla la sol, în interiorul bazei Wright-Patterson a Forţelor Aeriene, sub o pază foarte strictă, într-un hangar al acestei facilităţi militare.
Independent de locaţia foarte precisă a oricăreia dintre aceste posibile prăbuşiri de nave ET, există un cumul semnificativ de dovezi, incluzând documente obţinute de la guvernul SUA prin intermediul Actului de Acces Liber la Informare (FOIA), care indică în mod clar că au avut loc operaţiuni secrete de recuperare. Este greu de crezut că pentru un balon meteorologic ar fi fost nevoie de astfel de operaţiuni strict secrete, dacă ar fi să dăm crezare celui de-al doilea comunicat de presă în legătură cu evenimentul petrecut la Roswell, în iulie 1947.
Din păcate, eforturile de a obţine acele documente - iniţiate de reporterul Steven Schiff (R-NM) - nu au dus, spre dezamăgirea tuturor, la niciun rezultat. Schiff a trimis cereri către GAO (Biroul de informaţii al guvernului) pentru a obţine orice documentaţie cu privire la prăbuşirea unui obiect aerian în New Mexico, în anul 1947. Reprezentanţii GAO au realizat o cercetare, dar nu i-au putut furniza lui Schiff niciun fel de informaţie în acest sens.
Totuşi, alte cereri adresate către CIA şi FBI au condus la redactarea unui memorandum, datat 22 martie 1950 şi adresat directorului FBI, în care se spunea despre faptul că în New Mexico au fot recuperate trei farfurii zburătoare (vezi „Directorul FBI - Informaţii în legătură cu farfuriile zburătoare - 22 martie 1950”). În două memorandumuri din octombrie şi noiembrie 1947 se menţionează că la Wright Field avea loc un studiu secret al farfuriilor zburătoare reperate recent deasupra Statelor Unite şi că se construiesc modele care vor fi testate într-un tunel aerodinamic.
Investigaţiile realizate asupra prăbuşirii din New Mexico a navei ET au generat multe povestiri despre entităţile ET biologice, care au dispărut la scurt timp după prăbuşirile respective şi ale căror trupuri au fost mutate de la o bază militară la alta, pe la sfârşitul anilor 1940. Dacă adăugăm la această ecuaţie mărturiile numeroşilor martori aflaţi în viaţă sau ale rudelor martorilor care au mărturisit despre acest lucru pe patul de moarte, că la locul prăbuşirii au fost găsite forme de viaţă non-umane - dintre care unul sau două e posibil să fi fost încă în viaţă în momentul în care au fost găsite - avem măcar câteva cazuri care merită din plin investigaţii ştiinţifice detaliate, având ca reper toată documentaţia care a fost elaborată atunci.

Cazul de aterizare de la Socorro - 1964
Sergentul de poliţie Lonnie Zamora din Socorro, New Mexico, a raportat reperarea unui OZN la sol, cu urme de aterizare şi mici forme de viaţă umanoide. Incidentul a avut loc pe 24 aprilie 1964 şi a fost subiectul unei investigaţii realizate de Forţele Aeriene, FBI, precum şi al multor investigaţii particulare; la una dintre acestea a luat parte şi dr. J. Allen Hynek. Incidentul este primul care apare ca raport în înregistrările Forţelor Aeriene legate de fenomenul OZN, implicând urme de aterizare şi reperarea unor forme de viaţă umanoide.
În timpul zilei, fiind în timpul serviciului, sergentul Zamora urmărea un Chevrolet negru, pe care l-a văzut prima dată trecând cu mare viteză pe lângă tribunalul din Socorro. El a urmărit vehiculul pe autostrada 85, în afara oraşului. Dintr-o dată, sergentul a fost distras de ceva despre care a crezut iniţial că fusese bubuitura unei explozii. Văzând flăcări albastru-portocalii, a renunţat la urmărire în favoarea acelei urgenţe şi s-a îndreptat spre un depozit de dinamită, care se afla în zonă. Şofatul a fost dificil pe drumul accidentat. S-a apropiat de zona în care văzuse flăcările, a ajuns pe creastă şi a condus apoi uşor spre vest. În faţa sa, cam la 160 de metri, Zamora a văzut în vale un obiect strălucitor, despre care a crezut că era o maşină întoarsă cu roţile în sus. El a zărit doi mici umanoizi ieşind din acel vehicul, amândoi îmbrăcaţi în combinezoane albe.
În jurul orei 16:45 după-amiaza, sergentul Zamora a transmis prin radio la centru, raportând un posibil accident de maşină şi manifestându-şi intenţia de a investiga ce se petrecuse, chiar dacă se afla în afara jurisdicţiei sale. Zamora a declarat că a mers cu maşina pe drum în sus, până într-un punct în care putea vedea în vale. El a raportat:
„În timp ce mă apropiam de locul cu pricina, am crezut că este vorba despre o maşină întoarsă - nu ştiu cum să descriu mai bine. Când în final m-am apropiat mai mult, am văzut că era vorba despre un obiect strălucitor. Obiectul parcă era din aluminiu... era albicios pe fundalul verde, dar totuşi nu era crom. Arăta cam ca o minge de rugby. Am văzut atunci două fiinţe în combinezoane.”
Zamora a continuat, spunând că una dintre cele două entităţi umanoide s-a întors şi a observat maşina în care el se afla. Zamora s-a apropiat mai mult, cu intenţia de a da o mână de ajutor, când deodată a auzit un zgomot foarte puternic. Mai întâi la o frecvenţă joasă, care pe urmă a crescut la o frecvenţă foarte înaltă şi zgomotoasă, însoţită de o flacără puternică. Sergentul Zamora s-a grăbit să se întoarcă la maşina de patrulare cu care venise; s-a lovit însă la picior şi şi-a pierdut ochelarii. Obiectul zgomotos s-a ridicat în aer şi s-a îndepărtat. Zamora era speriat şi şi-a pus mâinile pe faţă, dar s-a întors pentru a se uita la acel obiect. „Am auzit un sunet ascuţit, iar după aceea linişte totală”, a raportat sergentul Zamora. A luat repede legătura prin staţie cu dispeceratul, vorbind aproape isteric. Un coleg de-al lui, sergentul Chavez, a sosit repede la faţa locului.
„Când am ajuns, Zamora era foarte palid şi transpirat. Am coborât la locul în care fusese obiectul. Am putut vedea urmele acestuia pe pământ, sub forma a 4 linii perpendiculare. Am observat, de asemenea, nişte tufişuri care încă scoteau fum, dar care la atingere erau reci. Am ştiut atunci că Lonnie văzuse ceva deosebit. Dovada era chiar acolo. Înainte de a ajunge eu, Lonnie făcuse o schiţă cu simbolul pe care îl văzuse desenat pe una din părţile obiectului. Am securizat zona şi am chemat autorităţile militare.”
În curând, zona forfotea de civili, reporteri, agenţi FBI şi mulţi alţii. Astrofizicianul Allen Hynek a luat imediat avionul până acolo, pentru a realiza o investigaţie. De fapt, el s-a întors încă de două ori după aceea la faţa locului pentru a cerceta zona şi a lua interviuri localnicilor şi lui Zamora, în mărturia căruia credea cu putere. Agentul FBI însărcinat cu această operaţiune, cpt. Hector Quintanilla, a declarat că s-au luat mostre de pământ şi de vegetaţie de la locul aterizării obiectului respectiv, care au fost testate la baza militară americană Wright-Patterson, s-au făcut măsurători şi s-a realizat o investigaţie minuţioasă. Cu toate acestea, cazul a fost dat uitării şi nu a fost trasă nicio concluzie oficială. Presa a menţionat mai nuilte vehicule militare secrete în testare ca fiind posibile explicaţii ale fenomenului, însă aceste variante au rămas neconcludente. Sergentul Zamora a fost ridiculizat şi arătat cu degetul, ceea ce l-a făcut să renunţe la slujba de poliţist şi să evite să mai discute despre acest subiect.
Numărul mare de rapoarte venind din partea mai multor persoane civile credibile, a martorilor din poliţie sau din domeniul militar din New Mexico merită o investigaţie ştiinţifică serioasă şi o publicare a tuturor dovezilor şi a materialului existent în acest caz.
18                                ÎNTÂLNIRI ALE AVIOANELOR MILITARE CU OZN-URI -1951
În data de 9 februarie 1951, avionul 125 al Marinei SUA a decolat de la Keflavik, Islanda, spre staţia navală aeriană din Argentina, Newfoundland. Copilotul era locotenentul în rezervă al Marinei americane Graham E. Bethune, unul dintre martorii din cadrul Proiectului Starlight al CSETI, care a servit 26 de ani în serviciu activ. Lt. Bethune, care la acel moment era detaşat la baza din Maryland, a fost unul dintre cei trei ofiţeri propuşi pentru a zbura la Keflavik pentru o întâlnire strict secretă între reprezentanţii companiei Lokheed şi guvernul Islandei. Islandezii au cerut ajutorul trupelor americane pentru a-i proteja, susţinând că au văzut nave neidentificate zburând pe coasta Islandei. Lt. Bethune a presupus că aceştia observaseră nave experimentale secrete. Totuşi, opinia lui s-a modificat în timp ce se afla la bordul avionului 125 al Marinei SUA.
Imediat după miezul nopţii, la 00:55, în data de 10 februarie 1951, lt. Bethune şi echipajul său au avut o întâlnire cu un obiect necunoscut. Raportul de mai jos este chiar declaraţia locotenentului:
„Eu am pilotat avionul din Islanda până la Newfoundland. După ce am zburat 400 de kilometri am văzut ceva deasupra apei, la o distanţă de aproximativ 65 de kilometri. Luna apusese cu o oră mai devreme. Nimic nu era planificat să fie în acea zonă la acel moment. Am atras atenţia asupra acelui obiect atât navigatorului, cât şi copilotului meu. Arăta ca un oraş în depărtare. Exista o anumită structurare a luminilor care se vedeau pe suprafaţa apei... o structură ciudată. Am crezut că era o misiune secretă de salvare. După ce am mai înaintat 30 de kilometri, luminile s-au stins. Pe suprafaţa apei a apărut un halou de culoare galbenă. Acesta a început să zboare în direcţia noastră cu o viteză aproximativă de 1500 de km pe oră. S-a oprit la 70 de metri dedesubtul nostru. Am observat că obiectul avea ataşat un fel de cupolă mică, turtită. Am avut sentimentul clar că acea cupolă era controlată de o inteligenţă artificială - venise să se uite la noi. Apoi obiectul a rămas la o distanţă de 8 kilometri depărtare de noi, la un unghi de 45 de grade. Ne urmărea, zburând în spatele nostru. Am estimat că avea o mărime de aproximativ 100 de metri în diametru. Avionul pe care îl pilotam nu era dotat cu armament de război. Compasul magnetic de la bord s-a rotit. Aveam 31 de pasageri la bordul avionului, inclusiv un comandat al Marinei şi un psihiatru. M-am dus în spate şi am vorbit cu psihiatrul, întrebându-l dacă a observat ceva neobişnuit. Comandantul a spus că a văzut ce am văzut şi noi. Psihiatrul a spus: „Da, era o farfurie zburătoare, dar eu nu m-am uitat la ea, căci astfel de lucruri nu există.”
I-am spus echipajului meu să nu raporteze acest eveniment, dar apariţia obiectului a fost reperată pe radarul Gander. Am fost interogaţi în Argentina. Din întrebările şi comportamentul ofiţerilor Marinei SUA care ne-au interogat, a rezultat că şi ei văzuseră astfel de obiecte în circumstanţe similare. Un raport asupra acestui eveniment a fost păstrat la baza militară Wright-Patterson AFB. L-am găsit în anul 1991, în arhive. Am acest raport, împreună cu scrisori de la agenţia NICAP, raportul pentru Congres al lui Keyhoe şi fotografiile avionului în care mă aflam eu. Toţi cei cinci piloţi au descris acel obiect în acelaşi mod - mărimea lui, haloul din jur. Locotenentului care era de gardă în noaptea în care am fost interogaţi i s-a spus că obiectul a fost detectat pe radar cu o viteză de 1800 km/h. În raportul final de 17 pagini nu a fost inclus însă niciun raport radar. Acesta lipsea din dosar în anul 1991, când l-am descoperit eu. Însă la momentul respectiv, radarul a confirmat apariţia acelui OZN. Eu estimasem viteza obiectului la 1500 km/h. Celălalt pilot a estimat-o la 1500-2000 km/h. Cel mai rapid avion de luptă pe care noi îl aveam atunci putea atinge viteza de 800 km/h. La vremea aceea, în februarie 1951, nu existau avioane cu reacţie.
Acel obiect nu era nicidecum o stea căzătoare. A zburat continuu între suprafaţa apei şi avionul în care ne aflam noi. Pe atunci aveam o vastă pregătire în misiunile de recunoaştere. Pe vremea aceea nu exista instrumentaţia de care dispunem acum. Navigam după stele. Aveam cam a 54-a parte dintr-o secundă pentru a identifica ceva în timp ce zburam cu un avion. Noi am fost cei care i-am dat informaţiile astrofizicianului, deoarece noi am fost acolo sus. Am avut mai multe reperări OZN de-a lungul timpului, dar aceasta este cea pentru care avem şi documentaţia doveditoare.”
După aterizarea în Argentina, lt. Bethune şi colegii săi au fost interogaţi de ofiţeri ai Marinei în legătură cu acest incident. În raportul oficial şi totodată confidenţial al lt. Bethune, îndosariat la Fleet Logistic Air Wing, Atlantic/Continental, Patuxent River, Maryland şi datat 10 februarie 1951, se ofereau şi alte detalii: obiectul a fost văzut prima dată atunci când avionul se afla la cel puţin 400 de kilometri distanţă de coasta Islandei. Bethune şi copilotul său au ţinut obiectul sub observaţie timp de 4-5 minute înainte de a atrage atenţia asupra lui şi restului echipajului. Când obiectul s-a înălţat şi a pornit în viteză spre ei cu aproximativ 1500 de km/h, primul gând al lt. Bethune a fost acela că avionul lor se va ciocni de OZN-ul aflat în aer. Când acesta s-a apropiat de avion, forma sa a putut fi văzută clar, ca fiind aceea a unui disc cu un diametru de cel puţin 100 de metri. Culoarea lui s-a modificat din galben în roşu-portocaliu. Când şi-a inversat cursul şi s-a îndepărtat de avionul nostru pentru a dispărea dincolo de orizont, viteza lui s-a triplat.
Ceilalţi membri ai echipajului din zborul 125 au dat şi ei rapoarte scrise. Lt. Fred W. Kingdon, având funcţia de comandant secund la bordul avionului, a declarat: „Am fost martorul direct al unei întâlniri neobişnuite cu un obiect neidentificat.” Lt. Kingdon se afla în scaunul din dreapta (copilot), în timp ce lt. Bethune era aşezat pe cel din stânga. Când OZN-ul s-a ridicat de pe suprafaţa apei şi s-a îndreptat către avionul în care se aflau aceştia, lt. Kingdon l-a descris ca fiind „foarte mare şi circular, având un inel ce lumina în culorile galben şi roşu-portocaliu de jur-împrejurul lui, pe marginea exterioară.” Deşi obiectul era foarte aproape, era dificil să-i determini viteza şi configuraţia exactă, deoarece acesta se afla deasupra apei şi, în plus, era noapte. „Totuşi, viteza obiectului era foarte mare, iar diametrul lui măsura cel puţin 80 sau 100 de metri. Obiectul a fost suficient de aproape de mine pentru a-l putea observa şi vedea cu mare claritate.”, a raportat Kingdon.
Comandantul de navă A.L. Jones se afla în interiorul avionului atunci când unul dintre navigatori a venit la pupa şi a arătat în direcţia obiectului. Acesta a declarat:
„L-am privit timp de un minut şi am mers înainte, către cabina de pilotaj, pentru a-l vedea mai bine. Ajuns acolo, am scos avionul de pe pilotul automat şi am realizat o rotire de 290° pentru a urmări acel obiect. Obiectul a dispărut cu o viteză foarte mare la orizont. Aş estima viteza lui ca fiind peste 2000 km/h şi diametrul lui la aproximativ 100 de metri. În prima clipă când l-am văzut arăta ca un disc imens luminos (portocaliu) pe margine... Când s-a îndepărtat spre orizont, părea că a trecut din poziţia verticală în poziţie orizontală, fiind vizibilă numai marginea „incandescentă” într-un efect de semilună.”
Pilotul avionului, lt. Noel J.P. Koger, a remarcat în raportul său: „Lt. Kingdon a arătat spre un obiect de culoare portocalie, spunând că semăna cu un orăşel sau o navă. Datorită poziţiei noastre în zbor, eram sigur că nu era un orăşel. M-am uitat la acel obiect vreo 30 de secunde; mie mi-a părut a fi o altă demonstraţie a fenomenului „luminilor nordice”... Deodată, obiectul a început să strălucească mai tare, prinzând o formă mai clară şi îndreptându-se către noi cu o viteză foarte mare... Cea mai bună perspectivă pe care am avut-o asupra obiectului îl înfăţişa ca fiind de formă circulară, un disc de culoare roşu-portocaliu strălucitor, care se apropia de noi cu o viteză extraordinară, greu de precizat.”
Raportul informaţional realizat de către Air Intelligence rezumă declaraţiile membrilor echipajului, concluzionând faptul că lt. Bethune a fost primul care a văzut obiectul. Raportul subliniază faptul că toţi cei cinci membri ai echipajului sunt piloţi experimentaţi ai North Atlantic şi că toţi cei cinci observatori au descris faptele în acelaşi mod.
Pentru detalii adiţionale, puteţi vedea documentele oficiale guvernamentale, pe care CSETI le-a obţinut prin intermediul unei cereri FOIA.
19                                  VARA ANULUI 1952: OZN-URI DEASUPRA ORAŞULUI WASHINGTON D.C.
Una dintre cele mai frecvente întrebări retorice care apare în legătură cu OZN-urile este următoarea: dacă ele sunt reale, de ce nu aterizează pe peluza de la Casa Albă? De fapt, au fost cât pe ce să facă exact acest lucru în două weekend-uri consecutive, în luna iulie a anului 1952.
Vara anului 1952 a fost una dintre cele mai prolifice în ceea ce priveşte observarea OZN-urilor. A existat un număr semnificativ de rapoarte de la statele din est şi din vest, timp de mai multe săptămâni. Ofiţerii de securitate erau din ce în ce mai neliniştiţi, mai ales că majoritatea rapoartelor veneau din partea unor persoane civile. Anterior acelei veri memorabile, majoritatea observaţiilor OZN erau făcute de către personalul militar, fiind tăinuite publicului larg. Dar acum, cetăţenii înşişi, inclusiv piloţi de avioane comerciale, au devenit surse importante ale unor astfel de informaţii:
•		10 iulie 1952: un avion al Liniilor Aeriene Naţionale care zbura deasupra oraşului Quantico, Virginia, a observat la o distanţă de aproximativ 600 de metri o lumină, despre care echipajul a declarat că era prea înceată pentru a fi un meteorit şi prea rapidă pentru a fi un balon luminos.
•	12 iulie 1952: fostul pilot de avion cu reacţie al Forţelor Aeriene, Jack Green, a fost una dintre numeroasele persoane care au văzut pe cer, în Delphi, Indiana, un obiect alb-albastru în formă de farfurie.
•	13 iulie 1952: mii de oameni din Indianapolis au văzut trecând cu mare viteză pe deasupra oraşului, la o înălţime de aproximativ 1700 de metri, un obiect oval uriaş. Un căpitan al Eastern Air Lines, un pilot al Forţelor Aeriene, precum şi un pilot particular au văzut cu toţii o navă în mod evident controlată inteligent, zburând iniţial foarte sus, dar care mai apoi a coborât la o înălţime de aproximativ 1700 de metri, deasupra oraşului Indianapolis. Aceasta a fost prima observare a unui OZN la joasă înălţime, care a fost astfel văzut de mii de oameni, cel puţin în perioada de după 1940. Înainte de apariţia sa deasupra statului Indiana, posibil acelaşi obiect - cu siguranţă unul cu aceeaşi descriere - a fost văzut pe radarul Forţelor Aeriene de la baza din Kirksville, Missouri. Viteza sa a fost estimată la 2800 km/h, iar mărimea sa la aceea a unui bombardier B-36.
•	13 iulie 1952: un pilot comercial, împreună cu echipajul său, care zburau la o înălţime de 3500 de metri, la 100 de kilometri sud-vest de Washington, au reperat o lumină dedesubtul avionului în care se aflau. Lumina s-a ridicat apoi la aceeaşi înălţime cu cea la care se afla avionul lor, a plutit în stânga lui timp de câteva minute, după care s-a înălţat rapid atunci când pilotul avionului a aprins luminile de aterizare.
•	14 iulie 1952: un avion al PanAm care se îndrepta spre sud, venind de la New York şi îndreptându-se către Miami, a raportat reperarea unui OZN portocaliu în apropiere de Newport News, Virginia. (Notă: prima formaţiune care a fost văzută era compusă din 6 discuri; după ce acestea au dispărut, au mai apărut două discuri de aceeaşi mărime.) Pe măsură ce acea formaţiune s-a apropiat de avion, discul care se afla în frunte s-a întors pe verticală. Celelalte au făcut acelaşi lucru instantaneu. Toate discurile s-au întors apoi pe orizontală, au schimbat direcţia şi s-au îndepărtat în mare viteză.
•	17 iulie 1952: un zbor al American Airlines aflat în apropiere de Denver a primit o transmisie radio prin care era atenţionat în legătură prezenţa unei nave, care se afla undeva în faţa lor. Căpitanul Carpenter şi echipajul său au văzut atunci 4 OZN-uri zburând în formaţie la o viteză estimativă de 5000 km/h.

De la sol:
•	16 iulie 1952: Baza Forţelor Aeriene de la Langley a fost scena reperării a două lumini puternice de culoarea chihlimbarului. Unul dintre cei doi observatori era un respectat om de ştiinţă din Langley. Luminile au făcut o întoarcere de 180°, au revenit în locul în care au fost reperate prima dată, s-au „jucat” una cu cealaltă, apoi li s-a alăturat o a treia lumină, după care au început să urce spre cer. În timp ce făceau aceasta, li s-au alăturat multe alte lumini - toate zburând în formaţie. Totul a durat aproximativ 3 minute.

OZN-uri la Casa Albă
În data de 19 iulie 1952, la ora 11:40, staţia de radar de la Aeroportul Naţional din Washington a înregistrat 7 obiecte la est şi la sud de Baza Andrews a Forţelor Aeriene. La rândul ei. Baza Andrews a reperat şi ea ţintele pe radarul din dotare. Navele aeriene convenţionale au fost repede scoase din discuţie, deoarece obiectele respective zburau cu 150-450 de km/h, dar brusc au accelerat la o viteză extraordinar de mare şi au părăsit zona. Viteza înregistrată a unuia dintre aceste obiecte a fost de 11500 km/h. Se pare că obiectele au fost reperate în fiecare sector al razei radarului, zburând inclusiv în zonele aeriene restricţionate, deasupra Casei Albe şi a clădirii Capitoliului. Aceste obiecte s-au întors de mai multe ori pe parcursul nopţii şi au fost văzute şi de câţiva piloţi ce se aflau la acea oră la bordul avionului (la miezul nopţii şi la ora 2:00 dimineaţa), precum şi de controlori de trafic aerian şi de piloţi de avioane cu reacţie care au fost trimişi de la Baza Aeriană Andrews.
Referitor la aceasta, Edward Ruppelt a scris:
„Apariţia decisivă a avut loc dimineaţa foarte devreme, când un controlor de trafic aerian a sunat la turnul de control de la Baza Andrews şi a atenţionat operatorii de acolo că a reperat un obiect la sud de turnul lor, exact deasupra staţiei radio a bazei Andrews. Operatorii turnului de control s-au uitat şi au văzut, într-adevăr, „o sferă portocalie imensă care parcă era în flăcări”, plutind exact deasupra staţiei lor radio.”
Aparent, Securitatea Forţelor Aeriene nu a fost informată şi deci nu a ştiut despre incident, până când acesta a apărut în presă cu titlu de o şchioapă: Farfurii Zburătoare deasupra Oraşului Washington D.C. Chiar şi un maior de la Pentagon a declarat investigatorului din cadrul Proiectului Blue Book, Edward Ruppelt, că tot ceea ce ştia despre acest eveniment era ceea ce citise în ziare. A început imediat o operaţiune de investigare completă sub conducerea acelui maior - Dewey Fournet. Controlorii de trafic aerian de la Washington National le-au spus ofiţerilor de la securitate că ţintele pe care ei le-au observat au fost cauzate de undele radar care se loveau de un obiect dur, solid şi că nu era vorba de inversiuni de temperatură. Operatorul radarului Forţelor Aeriene de la Baza Andrews şi cei doi piloţi veterani au fost de acord.

A doua „razie” la Washington
Interesant este faptul că cel de-al doilea val de reperări ale OZN-urilor deasupra Washington-ului a apărut cu 7 zile mai târziu, aproape la aceleaşi ore. Cele 7 zile de „pauză” au fost departe de a fi liniştite; rapoarte de observaţii ale OZN-urilor au fost primite din Wright Field, în Dayton, Ohio în număr de 30-40 pe zi - triplu faţă de numărul obiectelor neidentificate apărute anterior. Edward Ruppelt susţine că „multe dintre aceste rapoarte au fost la fel de bune, dacă nu chiar mai bune decât cele de la Washington.” Cele mai neobişnuite şi inexplicabile dintre aceste rapoarte includeau lumini de culoarea chihlimbarului ce au fost observate deasupra Bazei Forţelor Aeriene Patrick, în Florida, unde se aflau depozitate proiectile controlabile pe distanţă lungă; un obiect mare, argintiu, rotund, ce se deplasa foarte rapid prin rotire, a fost văzut în Uvalde, Texas; în plus, avioane militare cu reacţie au urmărit fără succes un OZN deasupra oraşului Los Alamos în New Mexico; în Massachusetts au existat două evenimente, iar apariţii de acest fel au fost semnalate şi în New Jersey.
Un eveniment uluitor a precedat cel de-al doilea val de OZN-uri care a apărut deasupra Washington-ului. În seara zilei de 26 iulie, sute de farfurii zburătoare de culoare roşiatică au apărut licărind deasupra Staţiei Navale Aeriene din Key West, Florida. Apoi evenimentele s-au precipitat pe coasta de Est, focalizându-se din nou asupra Capitoliului Naţional. Acolo, începând cu ora 9:00 seara, operatorii de radar pe zona Washington au reperat din nou „năluci” similare celor din weekend-ul trecut. În interval de o oră, 4 sau 5 OZN-uri au fost prezente simultan în mod continuu pe ecranele radarelor. Au fost trimise avioane militare cu reacţie, iar liniile aeriene comerciale au fost direcţionate pe alte rute. Potrivit spuselor lui Ruppelt, oamenii de presă, care se adunaseră la turnul de control de la Washington National, au fost rugaţi să plece. El a scris:
„Când am aflat mai târziu că prezenţa presei a fost interzisă, pe motiv că metodele de interceptare erau secrete, am ştiut că acesta era un lucru absurd, deoarece orice operator radio care se pricepe cât de cât îşi poate construi singur un echipament cu care să poată asculta şi intercepta orice. Am aflat că adevăratul motiv pentru interzicerea presei a fost acela că anumiţi operatori erau convinşi de faptul că acea noapte avea să fie noaptea cea mare în istoria OZN - noaptea în care un pilot se va putea apropia şi va putea observa foarte clar un OZN - şi nu doreau ca presa să fie la curent cu aceste evenimente.”
Totuşi, piloţii ET care pilotau OZN-urile aveau alte planuri. Imediat ce avioanele cu reacţie F-94 au ajuns în aer, pe la miezul nopţii, OZN-urile au dispărut toate de pe ecranele radarelor. Astfel, piloţii nu au putut avea un contact vizual, în ciuda vizibilităţii bune şi a vremii prielnice. Totuşi, mai târziu s-a aflat că civilii din zona Langley au văzut pe cer lumini colorate care se roteau. Dar, surpriză! Imediat ce avioanele cu reacţie au părăsit zona, OZN-urile au apărut din nou pe radarele de la Washington. Un pilot de pe un F-94, care a văzut o lumină şi a fost vectorizat către aceasta de controlul traficului aerian, a raportat că lumina s-a stins imediat ce s-a apropiat de ea, „ca şi cum cineva ar fi stins becul”. Pilotul a primit doar localizări sumare ale radarului.
OZN-urile au continuat să „se joace” cu avioanele F-94, stând pe loc când acestea se apropiau şi dispărând apoi cu viteze extraordinare. OZN-urile au jucat „prinde-mă dacă poţi” până când avioanele cu reacţie şi-au consumat aproape tot combustibilul, fapt care s-a petrecut aproape de răsăritul soarelui. Odată ce s-a luminat de ziuă, OZN-urile au dispărut complet. Încă o dată, operatorii radarelor au confirmat că, în opinia lor, reperările au fost cauzate de obiecte mişcătoare metalice solide şi nu se datorau vreunei perturbări meteorologice. Din nou, prima pagină a ziarelor a fost dedicată OZN-urilor. La Pentagon era confuzie în masă, care se datora afluxului mare de rapoarte despre OZN-urile văzute în zonele de acoperire a radarelor, confirmând reperarea acestora. Faptul nu a ajutat la sprijinirea ipotezei de lucru elaborate de Pentagon, şi anume că „nălucile” reperate pe radar erau cauzate de condiţii meteorologice ciudate. Anterior apariţiei de la Washington, foarte puţine au fost rapoartele care indicau reperări vizuale sau pe radar a unor astfel de obiecte.
Exista deja o presiune colosală cauzată de faptul că trebuia comunicat ceva publicului larg. Scuzele neconvingătoare din partea armatei nu făceau nimic pentru a împiedica multitudinea de rapoarte care veneau la Pentagon, confirmând bizarele apariţii, alimentate de rapoarte adiţionale ce soseau de pe coasta oceanelor şi de suspiciunea că ruşii erau probabil implicaţi în acea operaţiune. Potrivit cercetătorului Donald Keyhoe, directorul Securităţii Forţelor Aeriene, care era general-maiorul John A. Samford, se lupta cu câteva explicaţii false cu care Pentagonul spera să potolească agitaţia crescândă a poporului american. Arătând într-un mod calm şi convingător că presupusele farfurii zburătoare erau de fapt nişte fenomene naturale neobişnuite şi admiţând că „20%” dintre cazuri au rămas nerezolvate, generalul a declarat că în cadrul acestor evenimente nu a existat niciun semn care să indice o ameninţare sau un pericol la adresa Statelor Unite. Astfel, dezminţirea prezenţei navelor ET la Washington şi pe întreg continentul american a fost publicată de presa din toată ţara. Potrivit lui Donald Keyhoe, în momentele în care presa tipărea această minciună, avioane cu reacţie aparţinând Forţelor Aeriene urmăreau OZN-uri pe deasupra statelor din vest. Keyhoe a declarat: „Dacă un singur caz ar fi fost făcut public în acea noapte, aceasta ar fi ruinat răspunsul contrar care a fost dat publicului şi ar fi distrus întregul plan de dezminţire. Dar eu am aflat aceasta abia câteva săptămâni mai târziu.”2020 Idem, pag. 88
Totuşi, negarea şi ridiculizarea tuturor cazurilor OZN continuă şi în zilele noastre.
În cadrul Coaliţiei Proiectului Starlight al CSETI există un martor militar care a activat în cadrul Forţelor Aeriene şi care a văzut cu ochii lui zborurile OZN-urilor deasupra Capitoliului. Şi cea mai bună dovadă disponibilă a CSETI este o înregistrare video pentru scopuri educaţionale non-comerciale, ce conţine o fotografie color cu o formaţiune de OZN-uri zburând exact pe deasupra Casei Albe.
20                                   ZBORURI DEASUPRA BAZELOR DE COMANDĂ AERIANĂ
Anul 1975 este considerat anul de vârf al apariţiilor obiectelor zburătoare neidentificate deasupra bazelor strategice de Comandă Aeriană, însă alte incidente semnificative au apărut mult mai devreme.
Un martor din cadrul Proiectului Starlight al CSETI ne-a furnizat următorul raport:
„Am 49 de ani, am absolvit facultatea, sunt veteran invalid şi am activat în cadrul Forţelor Aeriene ale SUA între anii 1964-1974. În anul 1967 am avut două evenimente importante, care au implicat observarea directă a unor ETV („vehicule ET”). Evenimentele s-au petrecut în luna noiembrie a acelui an, pe drumul către un atelier de reparaţii Minuteman, în Dakota de Nord, pe la orele 10 seara. Eram cinci persoane în maşină. Doi analişti în domeniul rachetelor balistice, eu şi asistentul meu, precum şi un poliţist înarmat pentru asigurarea securităţii noastre. Acesta din urmă a făcut un comentariu, spunând că este „exagerat de linişte în acele locuri”. Am dat drumul la radio să mai acopăr liniştea, când am auzit dintr-o dată: „Trag asupra lui, domnule! Este cam la 100 de metri deasupra!”
Am declarat imediat starea de alertă, care implica răspunsul de ajutor din partea oricărui personal militar pentru cei care solicitau ajutorul. Întregul episod a durat probabil 2-3 minute. L-am putut auzi pe comandantul personalului militar ordonând celor două gărzi de securitate să NU tragă asupra ETV. Ne-am îndreptat către locul respectiv şi am observat un obiect mare, luminat în culori de roşu, verde şi albastru, la o distanţă de aproximativ 8 km. Obiectul a început să se înalţe, în timp ce transmisiile radio se auzeau din toate direcţiile. S-a înălţat şi a accelerat drept către în sus, cu o viteză extrem de mare, şi a dispărut în momentul în care două interceptoare, un F-102 şi un F-106 au zburat deasupra lui.
Cei doi agenţi de pază protejau locul datorită deteriorării sistemului de securitate şi aşteptau o echipă de întreţinere pentru a-l repara. Aceasta ar fi putut dura 3-4 zile, dacă era weekend. Cu ocazia acelui incident, la faţa locului şi în apropierea acestuia erau prezenţi în jur de 6 poliţişti de securitate, în maşinile lor (echipe de atac), care răspunseseră codului de alertă.
Unul dintre agenţii de pază (cel care intenţionase să tragă asupra ETV) a plecat împreună cu echipajul meu într-o misiune în acea săptămână şi, după o discuţie de 30-40 de minute, l-am convins să-mi dea detalii despre incident şi despre interogatoriul la care a fost supus ulterior. Cei doi agenţi de pază au fost interogaţi de dr. J. Allen Hynek şi de alte persoane, care nu erau însă de la Baza Minot. Dr. Hynek a făcut următorul comentariu: „Nava a mai fost observată şi anterior”. Potrivit agentului de pază, lui şi echipei sale li s-a ordonat de către un colonel al USAF să nu discute despre ceea ce s-a petrecut, pentru că altfel vor fi trimişi imediat în Vietnam. Erau amândoi foarte speriaţi.
Al doilea incident a avut loc câteva săptămâni mai târziu. Ningea uşor cu fulgi mici când, cu puţin înainte de căderea nopţii, am observat un obiect plutind uşor la joasă înălţime. Un agent de pază a făcut atunci un comentariu despre „luna ciudată” de pe cer.
Exact deasupra capetelor noastre, sub stratul de nori se afla un obiect de mărimea lunii, având aceeaşi culoare ca şi luna. Am telefonat imediat la facilitatea de Control al Lansărilor (LFC), care se afla la o distanţă de 12-15 km depărtare, pentru a raporta „luna”. Personalul de securitate de acolo mi-a comunicat că aveau acel obiect sub observaţie şi că au raportat prezenţa acestuia la Wing Security Controll (WSC), la baza Minot a Forţelor Aeriene. În timp ce priveam obiectul şi vorbeam cu cei de la LCF, acesta s-a retras lent printre nori şi a dispărut. Am informaţii despre multe alte astfel de incidente - două dintre ele credibile - care au avut loc la Baza Minot, din Dakota de Nord, şi altele la Baza Duluth, din Minnesota.”

Anii 1970
Baza Malmstrom a Forţelor Aeriene, Montana
Directorul general al celei de-a 24-a Secţiuni NORAD, colonelul Terrence C. James, a depus un raport scris despre mai multe zboruri reperate deasupra Bazei Malmstrom, la diverse date, în noiembrie 1975, din care cităm:
•	7 noiembrie 1975 (1035Z) - am primit un apel telefonic de la Postul Strategic de Comandă Aeriană 341 (SAC CP), prin care eram anunţaţi că următoarele locaţii de rachete au raportat observarea unui obiect mare de culoare roşu-portocaliu: M-1; L-3; LIMA şi L-6. Localizarea generală a obiectului este la 15 km sud de Moore, Montana, şi 30 de km est de Buffalo, Montana. Comandantul şi şeful operaţiunilor (DO) au fost informaţi.
•	7 noiembrie 1975 (1203Z) - SAC a declarat că LCF din Harlowton, Montana, a observat un obiect care emitea o strălucire ce lumina autostrada.
•	7 noiembrie 1975 (1319Z) - SAC a declarat că K-1 afirmă că un obiect foarte strălucitor aflat în partea de est s-a mutat acum la sud-est şi că îl urmăreşte cu un binoclu 10 x 50. Obiectul pare să aibă (pe el) mai multe lumini, dar nu se poate distinge un model clar al lor. Obiectul roşu-portocaliu de deasupra are, de asemenea, lumini mici pe el. SAC declară că a primit rapoarte de la persoane civile de sex feminin care au văzut un asemenea obiect la aproximativ 8 km vest de Lewistown, ce se îndrepta spre sud.
•	7 noiembrie 1975 (1327Z) - L-1 raportează că obiectul aflat la nord-est pare să trimită din el însuşi un obiect mic, negru, de formă tubulară. În tot acest timp, sistemul nostru de supraveghere nu a fost capabil să repereze niciun fel de urmă, în afară de traficul cunoscut.
•	7 noiembrie 1975 (1355Z) - K-1 şi L-1 au raportat că, la fel cum răsare soarele, la fel „răsar” şi aceste obiecte pe care ei le văd.
•	7 noiembrie 1975 (1429Z) - de la SAC CP: când a răsărit soarele, obiectul a dispărut. Comandantul şi şeful operaţiunilor au fost informaţi.
•	8 noiembrie 1975 (0635Z) - o echipă de securitate de la K-4 a raportat un OZN cu lumini albe şi o lumină roşie cam la 45 de metri în spatele celei albe. Personalul K-1 raportează observarea aceluiaşi obiect.
•	8 noiembrie 1975 (0753Z) - J330 necunoscut 0753. Staţionar/7 noduri/12000. Unul (variază 7 obiecte). Niciunul, nicio posibilitate, EKLB 3746, două F-106, GTF; SCR 0754. Informat NCOC.
[de notat că au fost trimise avioane cu reacţie pentru a le intercepta - n.ed.]
•	8 noiembrie 1975 (0820Z) - s-a pierdut contactul radar, avion de vânătoare oprit 0825, căutând în zona J331.
[de notat că avioanele de vânătoare au avut contact radar cu OZN-urile.]
•	8 noiembrie 1975 (0905Z) - de la SAC CP: locaţiile L au fost survolate de avioane de vânătoare şi de obiecte zburătoare neidentificate; avioanele nu au ajuns la obiecte.
[Notă: locaţiile L sunt locaţii Minuteman ICBM de lansare a rachetelor.]
•	8 noiembrie 1975 (0915Z) - de la SAC CP: din patru puncte diferite au fot observate obiecte şi avioane de vânătoare; când avioanele au ajuns în zonă, luminile obiectelor s-au stins; când avioanele au plecat, luminile s-au aprins din nou; către NCOC.
•	8 noiembrie 1975 (0953Z) - de la SAC CP: L-5 a raportat un obiect care şi-a mărit foarte mult viteza de deplasare şi s-a înălţat la o mare altitudine, astfel încât acum nu se mai poate deosebi obiectul de stele. Către NCOC.
•	8 noiembrie 1975 (0305Z) - SAC CP a sunat şi a raportat echipaje SAC în locaţiile L-1, L-6 şi M-1 observând OZN-uri. Obiect de culoare galben-strălucitor, rotund, 32 de km nord de Harlowton, 600-1000 de metri.
•	9 noiembrie 1975 (0320Z) - SAC CP raportează OZN la 30 de km sud-est de Lewistown, un obiect portocaliu în formă de disc. A 24-a Regiune de supraveghere NORAD. Supravegherea nu a fost capabilă să verifice altitudinile mai mari.
•	9 noiembrie 1975 (0320Z) - Supraveghetorul Watch a raportat faptul că am avut 5 apropieri aeriene ale OZN-urilor, United Flight 157 a raportat că a văzut un meteorit de culoare albastră „de sudură”. SAC CP a declarat că locaţiile raportează în continuare reperarea de obiecte staţionare.
•	9 noiembrie 1975 (0348Z) - SAC CP confirmă că L-1 vede obiecte zburătoare neidentificate. O echipă mobilă de securitate a fost direcţionată pentru a se apropia de ele şi a raporta observaţiile făcute.
	9 noiembrie 1975 (0629Z) - SAC CP declară raportarea de OZN-uri în jurul 0305Z. S-a anulat echipa de securitate aeriană de la locaţia L-1, s-a verificat zona, totul este în siguranţă, nu mai există reperări.
•	10 noiembrie 1975 (0125Z) - s-a primit apel telefonic de la SAC CP. Raport de reperare OZN de la locaţia K-1, în zona Harlowton. Zonă cu supraveghere şi măsurător de altitudine.
•	10 noiembrie 1975 (0153Z) - raport de supraveghere, incapabil să ia urmele care s-ar corela cu OZN-ul reperat de K-1.
•	10 noiembrie 1975 (1125Z) - reperarea unui OZN raportată de Staţia Minot a Forţelor Aeriene; un obiect ca o stea strălucitoare la vest, deplasându-se către est, cam de mărimea unei maşini. Reperat mai întâi la aproximativ 1015Z. La 1120Z, obiectul a trecut pe deasupra staţiei radar, la o înălţime de 4-600 de metri, şi nu s-a auzit niciun zgomot. Trei persoane din acea locaţie sau din zonă au văzut obiectul. NCOC informat.
•	12 noiembrie 1975 (0230Z) - OZN raportat de la locaţia K-1, de unde se afirmă că obiectul se află deasupra muntelui Big Snowy, având o lumină roşie aprinsă şi o altitudine mare. Tentativă de a-l repera pe radarul de la Opheim. Cercetare la Opheim între 120° şi 140°.
•	12 noiembrie 1975 (0248Z) - al doilea OZN raportat în aceeaşi zonă. Pare că trimite o rază de lumină intermitentă la sol. La 0250Z obiectul a dispărut.
•	12 noiembrie 1975 (0251Z) - s-a raportat că ambele obiecte au dispărut. Nu a existat contact radar.
[Notă: după o săptămână a fost raportat un alt incident.]
•	19 noiembrie 1975 (13272Z) - postul de comandă SAC a raportat un OZN observat de FSC şi un bucătar; acesta s-a deplasat către N-E între M-8 şi M-1, cu o viteză foarte mare. Obiect strălucitor, cu lumină albă, văzut la 45-50 de secunde, la aproximativ 50 de metri deasupra solului. Lumina era de două sau chiar de trei ori mai strălucitoare decât lumina de aterizare a unui avion cu reacţie.
Extrase din jurnalul de bord al unui Director Comandant NORAD, din cronicile toamnei anului 1975, o listă lungă de reperări la un număr considerabil de baze ale SAC şi ale Forţelor Aeriene:
•	29 octombrie 1975 - un elicopter necunoscut a aterizat în zona de depozitare a muniţiei la Baza Loring din Mâine a Forţelor Aeriene, două nopţi la rând. Există menţionat un raport neconfirmat de la o baza aeriană canadiană care a fost survolată de un „elicopter”. Baza Loring a transmis, de asemenea, un alt raport de „survolare probabil a unui elicopter” în data de l noiembrie.
•	31 octombrie 1975 - Baza Wurtsmith a Forţelor Aeriene (Michigan) a raportat un „elicopter” plutind deasupra unei zone SAC de depozitare a armelor. Un avion petrolier a avut contact vizual şi pe radar şi a putut urmări obiectul deasupra lacului Huron.
•	8 noiembrie 1975 - acest raport detaliază primul dintre „obiectele necunoscute” care au zburat deasupra Bazei Malmstrom din Montana, unde piloţii au avut contact vizual şi pe radar. OZN-urile au evitat avioanele de vânătoare, stingându-şi luminile în timp ce acestea se îndreptau către ele, după care le-au aprins din nou când avioanele F-106 au plecat.
	10 noiembrie 1975 - un obiect strălucitor şi silenţios, de mărimea unui automobil, a trecut pe lângă Baza Minot a Forţelor Aeriene din Dakota de Nord.
•		12-25 noiembrie 1975 - Numeroase persoane civile au telefonat din Minnesota, Virginia, Ontario şi Mendicino County, California, pentru a raporta diverse tipuri de OZN-uri, inclusiv nave în formă de ţigarete, diamante, boluri, lumini rotitoare, sfere luminoase, ovale cu lumini intermitente şi mingi de foc.

New Mexico
Centrul Naţional Militar de Comandă din Washington D.C. a eliberat un raport datat la 21 ianuarie 1976, ce conţine informaţii de la Centrul de Operare al Forţelor Aeriene, privind un incident care a avut loc deasupra Bazei Cannon din New Mexico:
„Sunt raportate două OZN-uri în apropierea liniei de zbor de la Baza Cannon, New Mexico. Ele au fost observate de Poliţia de Securitate, care a raportat OZN-urile ca având un diametru de aproximativ 20 de metri, o culoare aurie sau argintie şi o lumină albastră deasupra, un orificiu la mijloc şi lumină roşie dedesubt. Forţele Aeriene verifică pe radar. Adiţional verifică informaţiile cu privire la schimbările de stare a vremii.”

Maryland
Centrul Militar Naţional de Comandă a eliberat un alt raport, datat la 30 iulie 1976, ce detaliază mai multe rapoarte despre OZN-uri reperate în apropiere de Fort Ritchie, Maryland, dimineaţa devreme, în data de 30 iulie. După ce am primit telefoane de la civili care raportau reperări de OZN-uri, două patrule diferite de poliţie militară au raportat trei obiecte roşiatice de formă cilindrică, plutind la o altitudine foarte mică (40-50 de metri) deasupra unei locaţii de depozitare a muniţiei. Independent, un sergent al poliţiei militare a raportat vederea unui OZN deasupra aceluiaşi loc, în timp de mergea cu maşina la serviciu, la aproximativ 50 de minute după raportul primit de la cele două patrule. Interesant şi totodată hilar este faptul că, în paragraful final al acestui raport, s-a încercat explicarea acestor observaţii ale OZN-urilor ca fiind schimbări bruşte de temperatură în starea vremii.
Luate ca întreg, multitudinea de rapoarte detaliate aici constituie un caz incontestabil de implicare a armatei SUA în raportarea OZN-urilor. Din aceste rapoarte transpare faptul că armata SUA a avut într-adevăr un mare interes în ceea ce priveşte domeniul OZN-urilor şi a investigat aceste observaţii mult timp după concluziile Proiectului Blue Book din anul 1969, despre care se spune că a închis uşa intereselor militare în ceea ce priveşte subiectul ET şi al navelor spaţiale.
21                                   URMĂRIRE MILITARĂ DEASUPRA IRANULUI - 1976
Distincţia pentru cea mai bună documentare guvernamentală asupra evenimentelor OZN se acordă incidentelor care au avut loc deasupra Teheranului, în Iran, în luna septembrie a anului 1976. Documentele oficiale guvernamentale din Secţiunea IV au fost distribuite la momentul redactării lor de către Ataşatul Apărării de la Ambasada Statelor Unite din Teheran spre Agenţia de Apărare a Patriei, Casa Albă, CIA, Agenţia de Securitate Naţională, Şefilor de Departamente, Secretarului Forţelor Aeriene, Secretarului Apărării şi Secretarului Statului.
La ora 24:30, în data de 19 septembrie 1976, Forţele Imperiale Aeriene din Iran au primit mai multe apeluri telefonice de la locuitorii din zona Shemiran a Teheranului. Cetăţenii raportau „obiecte ciudate pe cer”, unii spunând că seamănă cu păsările, iar alţii asemănându-le cu nişte elicoptere luminate. Postul de comandă ştia că în acele momente nu existau elicoptere în aer. Cetăţenilor li s-a spus că ceea ce văd ei sunt de fapt stelele de pe cer. Mai apoi, centrul de comandă s-a consultat cu Turnul Memrabad. Uitându-se mai bine, au văzut un obiect mare şi strălucitor ca o stea. La ora 1:30 noaptea, de la Baza Shahrokhi a fost trimis un avion cu reacţie F-4 pentru a investiga fenomenul.

Avioanele F-4 sunt depăşite de situaţie
Pilotul a raportat că obiectul era atât de strălucitor, încât era uşor vizibil de la 100 de km depărtare, ceea ce îl plasa la o distanţă de aproximativ 65 de km nord de Teheran. Pilotul aflat la bordul avionului ILAF s-a lansat în urmărirea navei neobişnuite. Când s-a aflat la 50 de km distanţă de obiectul necunoscut, pilotul a pierdut dintr-o dată toate comunicaţiile. Atunci când pilotul s-a reîntors spre Baza Shahrokhi, depărtându-se de OZN, într-un mod la fel de neaşteptat toate capacităţile de comunicare au fost reactivate. Fenomenul a părut bizar, astfel încât a fost trimis un al doilea avion de luptă F-4 pentru a urmări OZN-ul respectiv. Unul dintre piloţi a obţinut o imagine radar a OZN-ului, aflat la o distanţă de 55 de km. Atunci când al doilea avion F-4 a ajuns la distanţa de 50 de km, OZN-ul şi-a mărit viteza de deplasare şi s-a îndepărtat, menţinând constantă distanţa de 50 de km faţă de avion.

Lumini colorate observate pe OZN
Scris de col. Frank B. McKenzie, din Forţele Aeriene ale SUA, raportul susţine că piloţii F-4 au comparat mărimea obiectului perceput pe radar cu cea a unui transportor 707. Piloţii au declarat că o estimare vizuală era dificilă, datorită strălucirii extraordinare pe care o emana obiectul. Cu toate acestea, piloţii au putut descrie existenţa unor lumini stroboscopice, în roşu, verde, albastru şi portocaliu. Secvenţa luminilor stroboscopice era atât de rapidă, încât toate cele patru culori puteau fi văzute deodată, potrivit raportului.

Obiecte în interiorul obiectului
Incidentul a devenit şi mai bizar pe măsură ce a continuat să se manifeste. În timp ce avionul F-4 urmărea OZN-ul la sud de Teheran, un al doilea obiect a fost ejectat din primul OZN. Era strălucitor şi a fost estimat ca fiind jumătate sau o treime din mărimea lunii. Al doilea obiect s-a îndreptat spre avionul F-4. În acel moment, avionul F-4 a încercat să tragă o rachetă AIM-9 asupra OZN-ului. Instantaneu, panoul de control de la bordul avionului a pierdut toată puterea, iar capacităţile de comunicare au „căzut” din nou. Pilotul a făcut o manevră complicată pentru a scăpa de OZN. După aceea, OZN-ul a urmărit avionul la o distanţă estimativă de 5-6 km. Apoi pilotul a întors avionul, iar cel de-al doilea obiect a apărut în partea interioară a virajului avionului şi s-a întors la OZN-ul primar, unindu-se perfect cu acesta. Aproape imediat după aceea, un alt obiect a fost ejectat din partea opusă a primului OZN. Acesta s-a îndreptat spre sol cu o viteză extraordinară. Comunicaţiile şi armele avionului F-4 funcţionau deja la parametrii lor normali.

OZN-ul aterizează
Echipajul avionului F-4 a urmărit cu privirea OZN-ul ce cădea literalmente spre sol, anticipând prăbuşirea şi explozia acestuia. Spre uluirea lor, obiectul s-a lăsat lin la sol fără niciun impact. În plus, acesta a emis o lumină extrem de puternică ce s-a răspândit în jur pe o rază de 2-3 km.

Alte Interferenţe Radio
Avionul iranian F-4 a început să coboare, în timp ce echipajul a continuat să ţină sub observare OZN-ul care aterizase, dar şi locaţia acestuia. A fost nevoie de mai multe încercări înainte de a putea aduce la sol avionul de vânătoare. De fiecare dată acesta a trecut printr-o anumită barieră magnetică în care şi-a pierdut din nou comunicaţiile, iar instrumentele de la bord au fluctuat dramatic. În plus, un avion civil aflat în apropiere a raportat, de asemenea, căderea comunicaţiilor, dar nu şi un contact vizual al OZN-ului. În timpul ultimei apropieri a avionului F-4 de Baza Shahrokhi, echipajul IIAF a observat un alt obiect - de data aceasta cilindric, cu lumini strălucitoare, persistente la fiecare capăt şi o lumină intermitentă în centru. Turnul de control nu a raportat niciun alt trafic aerian cunoscut în zonă. Dar a putut avea o imagine vizuală atunci când piloţii le-au spus în ce direcţie să privească, adică atunci când obiectul de formă cilindrică a trecut pe deasupra avionului F-4.

Investigaţiile care au urmat
În ziua următoare, echipajul avionului F-4 a fost transportat cu elicopterul în zona în care au reperat OZN-ul care aterizase. Locul s-a dovedit a fi un lac secat. Instrumentele de la bordul elicopterului au înregistrat un semnal puternic deasupra şi în jurul locului în care fusese lacul, care acum era secat. Semnalul cel mai puternic venea dinspre zona în care se afla o casă mică. Elicopterul a aterizat, iar locuitorii acelei căsuţe au fost interogaţi de personalul militar în legătură cu evenimentele din ziua anterioară. Membrii acelei familii au spus că au auzit un zgomot puternic şi au văzut o lumină foarte strălucitoare, asemănătoare fulgerului. Se pare că au fost realizate şi investigaţii ulterioare pentru a determina posibile radiaţii reziduale. Nu am găsit nicio documentaţie despre rezultatele testelor de radiaţii sau ale altor investigaţii care s-au realizat ulterior.
22                                        RAF USAF BENTWATERS - WOODBRIDGE DECEMBRIE 1980
Una dintre cele mai apropiate întâlniri cu un OZN, care au fost raportate vreodată de către armată, cu documentaţia obţinută prin intermediul Actului Pentru Libertatea Informaţiei, o reprezintă evenimentele ce au avut numeroşi martori oculari şi care s-au petrecut la o bază aeriană britanico-americană NATO din Anglia. Eliberarea către cercetătorii americani a memorandumului lt. col. Charles E. Halt, care detaliază povestirile martorilor oculari (mai târziu el a fost promovat la gradul de colonel), în calitatea sa de comandant şef al bazei, au dat o credibilitate extraordinară rapoartelor de investigaţie realizate la momentul incidentului.
Baza RAF/USAF Woodbridge este localizată la 15 km est de Ipswich, Suffolk, în Anglia, fiind o parte a Bazei Aeriane NATO-RAF Bentwaters. Toate clădirile şi centrele principale ale Bazei se aflau la Bentwaters, cu toate că Woodbrige îşi avea propria ei conducere. În timpul Celui de-al Doilea Război Mondial, bazele „gemene” au servit ca unităţi de întreţinere pentru liniile de front din Germania. Transportoarele Hercules şi elicopterele gigantice îşi aveau baza aici, aceasta fiind în întregime o bază americană şi având aproape în exclusivitate personal american, cu un singur englez care avea rangul de conducător de escadron.
Baza este înconjurată de pădurea mare şi densă Rendlesham.

Întâlnirile de aproape
În mai mult de două nopţi din timpul vacanţei de Crăciun din anul 1980, la bazele gemene Bentwaters şi Woodbridge au avut loc uluitoare întâlniri cu OZN-uri. Un OZN a aterizat în pădurea aparţinând Bazei Bentwaters a Forţelor Aeriene, în jurul orei 2:30 noaptea, în data de 26 decembrie 1980. Acesta a fost observat de o patrulă formată din doi soldaţi. Ei au crezut mai întâi că ceea ce văd este o rază de lumină de la farul din zonă, însă după aceea s-au gândit că ar putea fi vorba de lumini portabile foarte puternice care au fost aprinse pentru a permite manevrele pe timp de noapte. Pe măsură ce le priveau, lumina care plutea a coborât sub nivelul crengilor copacilor. Atunci soldaţii au crezut că probabil s-a prăbuşit un avion pe pista de la Bentwaters. Unul dintre ei a luat legătura prin radio cu centrul, care a trimis la locul respectiv încă trei agenţi de gardă. Doi dintre gardieni au pornit cu jeep-ul prin pădure, iar apoi pe jos, în căutarea aparatului de zbor. Aceştia l-au descris ca având o formă triunghiulară, cu lumini albastre, albe şi roşii de jur împrejurul corpului alb al navei. Când soldaţii au ajuns în apropierea OZN-ului, acesta plutea chiar deasupra solului. Unul dintre soldaţi a venit foarte aproape de el şi atunci OZN-ul s-a ridicat lent, după care a pornit cu o viteză ameţitoare drept în sus, aruncând o lumină strălucitoare deasupra pădurii şi speriind vitele. Cei doi soldaţi au fost uluiţi de acest eveniment. O patrulă de cercetare i-au găsit o oră mai târziu, încă dezorientaţi. A fost chemată poliţia britanică şi au fost contactate staţiile radar ale aeroportului. Heathrow a raportat o ţintă pe radar, care a dispărut în apropierea Bazei Bentwaters; alte rapoarte care vorbeau despre lumini strălucitoare pe cer au fost primite la momente diferite din toată partea de sud a Angliei. S-a confirmat faptul că nu a existat trafic aerian deasupra pădurii Rendlesham la momentul incidentului.
În noaptea următoare au avut loc alte întâlniri. Mai multe persoane care făceau parte din personalul militar au văzut OZN-uri realizând manevre pe care niciun dispozitiv uman nu ar fi fost capabil să le facă, incluzând modificarea formei şi a mărimii.
Aproape de miezul nopţii, în data de 27 decembrie, un echipaj format din patru agenţi au pornit să cerceteze pădurea Rendlesham, în zona în care coborâse, cu o noapte înainte, OZN-ul de formă triunghiulară. Curând, ei au observat o perdea neobişnuită de lumină, ce avea dedesubt un fel de ceaţă. Pe măsură ce soldaţii s-au apropiat mai mult, ei au putut observa un obiect structurat de formă nedeterminată, dar care avea în structura lui lumini galbene, roşii şi albastre. Obiectul multicolor s-a retras, timp în care atmosfera s-a umplut de un câmp foarte puternic de electricitate statică, ce le-a ridicat efectiv părul în cap. Soldaţii au luat legătura prin radio cu lt.col. Halt, comandantul-şef de la Bentwaters, care le-a spus să rămână pe loc, căci va veni cu întăriri.
Lt.col. Halt, împreună cu aproximativ 30 de soldaţi, au ajuns la faţa locului şi au aprins lanternele, care mai devreme încetaseră să funcţioneze. Halt a înregistrat informaţii de la faţa locului cu ajutorul unui reportofon, care includeau printre altele şi creşterea nivelului de radiaţii în locul în care aterizase OZN-ul în noaptea anterioară. Acesta lăsase pe sol trei urme în formă triunghiulară şi urme detectabile de arsură pe copacii din apropiere, care au fost identificate cu ajutorul unui periscop.
Cu puţin înainte de ora 2:00 noaptea, lt.col. Halt a văzut la sol o lumină galben-roşiatică, ce a cauzat agitaţie printre animalele de la ferma din apropiere. Dintr-o dată, obiectul luminos s-a înălţat şi a plutit prin aer spre grupul lor, răspândind raze de lumină multicolore. Alţi militari au văzut lumina intrând în perdeaua de ceaţă şi implodând în spatele acesteia. Apoi, după o explozie de lumină, ceaţa s-a transformat într-un disc solid în formă de cupolă, având o strălucire fluorescentă, amestecată cu lumină albastră. Zona de lumină albastră de pe navă răspândea particule colorate şi strălucitoare, care cădeau pe sol. Doi dintre soldaţi au fotografiat acel obiect. Nava s-a ridicat în aer şi a început să producă într-un mod şi mai spectaculos jerbe de lumină în jurul ei. OZN-ul a plutit şi s-a „jucat” prin aer, în faţa soldaţilor. Când s-a îndepărtat, soldaţii au observat până la cinci alte obiecte separate.
Bărbaţii au privit obiectele deplasându-se peste Woodbridge, înspre mare, unde s-au aşezat într-o formaţie asemănătoare cu luna nouă, alteori în cercuri, strălucind continuu în lumini colorate. Totuşi, întâlnirea apropiată avea să se repete încă o dată. Unul dintre OZN-uri s-a deplasat în viteză către ei, răspândind raze de lumină înspre sol. Doi dintre soldaţi au declarat, separat, că au văzut o structură de lumină în formă de amforă plutind printre copaci, care trimitea raze de lumină direct pe trunchiurile copacilor, după care parcă a explodat deasupra lor, precum o stea căzătoare. Evenimentele incredibile din acea noapte au durat mai mult de două ore.

Martori civili
Primul martor ocular a fost un bărbat pe nume Gordon Levett, care locuia de partea cealaltă a pădurii Rendlesham, în Sudbourne. Levett se afla afară, pregătindu-se să-şi închidă câinele pe timpul nopţii. Un obiect imens, în formă de ciupercă, a apărut pe cer dinspre mare, plutind fără zgomot deasupra lui şi a câinelui său de pază, care a început să tremure şi nu s-a oprit din tremurat până a doua zi. În timpul unui interviu realizat de cercetătorul britanic în domeniul OZN, Jenny Randles, Levett îşi aminteşte:
„Atenţia mi-a fost atrasă spre cer, fără să ştiu de ce. Nu ştiu ce m-a făcut să privesc în sus. Am văzut o umbră care venea dinspre coastă, îndreptându-se înspre mine. Câinele meu a văzut-o şi el şi atenţia i-a rămas fixată asupra acelui obiect... A coborât şi a plutit la o înălţime foarte mică, strălucind într-o lumină fosforescentă, ciudată... Aş putea spune că era de mărimea acoperişului casei mele... Obiectul s-a deplasat pe deasupra pădurii înspre RAF Woodbridge... În ziua următoare, câinele meu era încă tulburat. A refuzat să iasă din cuşcă, stătea ghemuit şi tremura. Acesta era un comportament complet neobişnuit pentru el.
Evenimentele din cea de-a doua noapte au fost urmărite independent de alţi cetăţeni civili, care au văzut obiectele în apropierea Bazei. În timp ce se îndrepta spre casă, pe la ora 11:00 seara, Arthur Smekle a văzut pe cer o lumină puternică deasupra pădurii Rendlesham. A vorbit despre acest lucru cu familia când a ajuns acasă, dar pentru că se afla în apropierea Bazei Aeriene, a presupus că era vorba despre un avion. Pe de altă parte, membrii familiei Webb au văzut cu toţii pe cer o masă imensă de lumină, pe la ora 2:30 noaptea (pe 27 decembrie), în timp ce se îndreptau spre casă (Martlesham). Au oprit maşina la marginea drumului şi au privit-o plutind în linişte, după care OZN-ul a început să se deplaseze pe cer cu o viteză extraordinar de mare. Mai mulţi fermieri din zonă au fost şi ei intervievaţi sau au depus rapoarte la baza militară. Unul dintre fermieri a sunat chiar la centrul militar, raportând nişte lumini strălucitoare pe cer, înainte ca OZN-ul să intre în aria de acoperire a bazei Bentwaters.
În luna următoare, pădurarul James Brownlea a găsit în pădure urme fizice ale aterizării OZN-ului. În timp ce documentul oficial al lt.col. Halt nu a fost făcut public timp de un an şi jumătate, raportul din luna ianuarie 1981 al lui Brownlea, care descrie găurile găsite de acesta în coroana unui copac, arbori pârjoliţi şi urme neobişnuite pe sol, coincide cu descrierea din raportul oficial, adresat Ministerului Britanic al Apărării şi Forţelor Aeriene ale Statelor Unite.
Raportul lt.col. Halt detaliază evenimentele întâlnirii din cea de-a doua noapte, după cum urmează:
„Noaptea târziu, o lumină roşie, asemănătoare cu lumina soarelui, a fost văzută printre copaci. Se deplasa şi pulsa. La un moment dat părea că aruncă particule luminoase, după care s-a „fărâmiţat” în cinci obiecte albe separate, iar apoi a dispărut. Imediat după aceea, am observat pe cer trei obiecte în formă de stea, două spre nord şi unul spre sud, fiecare dintre ele fiind la 10° sub linia orizontului. Obiectele se deplasau rapid cu mişcări ascuţite, angulare, etalând culorile roşu, verde şi albastru. Obiectul din partea de nord părea să aibă o formă eliptică, privită printr-un binoclu cu lentile 8-12. După aceea s-au dispus în cerc. Obiectele din partea de nord au rămas pe cer timp de o oră sau mai mult. Obiectul din partea stângă a fost vizibil timp de două sau trei ore, iar din când în când acesta trimitea în jos o rază de lumină. Numeroşi indivizi, inclusiv subsemnatul, am fost martori la activităţile menţionate în paragraful 2 şi 3.”
Lt.col. Halt este comandant militar încă în viaţă, fiind martorul uneia dintre cele mai remarcabile întâlniri cu OZN-uri din istoria militară.
23                                 INCIDENTUL DIN CADRUL LINIILOR AERIENE JAPONEZE
În data de 17 noiembrie 1986, căpitanul Kenju Terauchi se afla la bordul unui avion de marfă B-747. Echipajul avionului era format dintr-un ofiţer de zbor şi un inginer de zbor. În 1986, căpitanul Terauchi era pilot veteran de 29 de ani. Zborul 1628 se îndrepta spre Tokyo, via Rekyjavik, Islanda, şi Anchorage, Alaska. Pe la orele 6:00 după-amiaza, avionul trecea pe deasupra graniţei dintre Canada şi Alaska, iar echipajul făcea pregătiri pentru aterizare la Anchorage. La orele 6:19, ora locală din Alaska, căpitanul Terauchi a cerut prin radio, de la Centrul de Control al Traficului Aerian din Anchorage, o informare cu privire la traficul aerian. Specialistul în controlul traficului aerian, Cari Henley, a verificat radarul şi i-a spus căpitanului că nu există trafic în vecinătatea lui. Atunci, căpitanul Terauchi a răspuns că în apropierea lui, spre N-E, se vedeau lumini în spaţiul aerian la aceeaşi altitudine cu a avionului său, care păreau să urmărească aparatul de zbor pe care îl pilota. Terauchi a respins sugestia lui Henley de a verifica traficul la altitudine mai înaltă şi mai joasă faţă de cea la care se afla el, declarând mai târziu că obiectul zbura la acelaşi nivel cu cel la care se afla avionul său. Mai apoi, Henley a verificat şi la Baza Elmendorf a Forţelor Aeriene, care a raportat reperarea pe radar a unui obiect ce se afla în poziţia pe care o indicase căpitanul Terauchi. În timpul transmisiilor radio frecvente dintre Henley şi avionul 1628, Henley a descoperit şi el obiectul neidentificat în aceleaşi zone în care se raportase trafic. Terauchi a cerut şi a obţinut permisiunea de a devia de la ruta sa şi de a efectua câteva întoarceri ale avionului. Căpitanul i-a raportat lui Henley că obiectul s-a menţinut la aceeaşi distanţă de 747.
La un moment dat, Terauchi a cerut şi a primit permisiunea de a face o întoarcere de 360° spre dreapta, pentru a zbura paralel cu obiectul, moment la care acesta nu a mai fost vizibil. Atunci când avionul pilotat de Terauchi a revenit la poziţia iniţială, obiectul a devenit din nou vizibil, fiind tot acolo, ca şi cum l-ar fi aşteptat, a spus mai târziu căpitanul în declaraţia pe care a dat-o pentru FAA. Specialistul Henley a vectorizat, de asemenea, un avion al United Airlines şi un avion militar C-130 să verifice existenţa unui obiect asemănător în apropierea lor. Fiecare dintre piloţii celor două avioane a raportat că nu a avut niciun astfel de contact, deşi Terauchi mai avea, la acel moment, contact vizual cu OZN-ul.
În cursul evenimentului respectiv, Henley a observat trei tipuri de ţinte radar temporare. Când Henley l-a rugat pe Terauchi să descrie obiectul respectiv, acesta a spus că nu poate vedea niciun semn şi nici nu poate distinge ce fel de navă era aceea. În condiţii de vreme clară, fără nori, Terauchi a declarat că a văzut lumini albe şi galbene pe suprafaţa navei neidentificate. Radarul color de la bordul avionului 747 a determinat în timpul acestei reperări distanţa de la avion la obiect ca fiind între 10-15 km.
Căpitanul Terauchi şi membrii echipajului său au fost intervievaţi de către Jack Wright de la FAA, cerându-li-se rapoarte detaliate în legătură cu aterizarea la Anchorage. În timpul redactării raportului său, căpitanul Terauchi a afirmat că era prima dată când i se petrecea aşa ceva. Explicând incidentul, Terauchi a spus că imediat după ce au trecut de graniţa dintre Canada şi Alaska, zburând la o altitudine de aproximativ 10.000 de metri, un obiect mai mare decât B-747, având 4 sau 5 lumini aşezate în linie dreaptă de-a lungul său, a apărut la o distanţă de 8-10 km în faţa avionului pe care îl pilota, în anumite momente, el a observat mai multe OZN-uri. Totul a durat cam o oră, în raportul FAA fiind menţionată durata de 55 de minute.
Deşi căpitanul şi echipajul său erau tulburaţi de acest eveniment, FAA a stabilit că aceştia se manifestau totuşi într-un mod profesional şi raţional.
Potrivit celor scrise de Timothy Good în cartea sa Above Top Secret, căpitanul Terauchi a raportat că este incapabil să descrie evenimentul în termeni convenţionali, spunând că probabil obiectul era de provenienţă ET, din moment ce se deplasa şi se oprea atât de repede. De asemenea, Terauchi a remarcat cu umor faptul că ei transportau vin franţuzesc în Japonia, spunând că „poate ET au vrut să-l guste”.
Vezi „Raportul FAA şi Documentele aferente - Carl E. Henley”.
24                                  VALUL DE OZN-URI DIN MAREA BRITANIE -1990
Nave extraterestre de forme diferite
Triunghiuri zburătoare, uriaşe, silenţioase, care se deplasează lent la altitudine joasă, dar care, cu toate acestea, sunt capabile să accelereze până la viteze extrem de mari. Am început să aflăm despre aceste obiecte în timpul valului de OZN-uri observate în Belgia, în anul 1990. CSETI a activat prima echipă de investigare pentru a face cercetări în timp real, în martie 1992 (vezi UFOs Over Belgium, de Steven M. Greer). În Belgia au fost înregistrate peste 2000 de observaţii OZN, multe dintre acestea fiind raportate de oameni ai legii şi de către personal militar. Într-adevăr, obiectele neidentificate în formă de triunghi au fost reperate atât de radarele militare, cât şi de cele civile, realizând manevre la viteze mult peste viteza pe care ar fi putut-o atinge orice navă convenţională sau experimentală cunoscută de noi.
În anul 1992, activitatea OZN a crescut spectaculos în Scoţia. S-au primit cu regularitate rapoarte din zonele ce includ oraşele şi văile situate între Edinborough şi Glasgow. Punctul focar al acestor apariţii părea să fie oraşul Bonnybridge, o comunitate cu 5500 de oameni, care în marea lor majoritate au raportat numeroase apariţii ale unor OZN-uri diferite ca formă, inclusiv triunghiulare. Consilierul oraşului Bonnybridge, Bill Buchanan, a declarat în august 1996: „Din câte ştiu eu, 3000 de oameni din acest oraş au văzut obiecte neobişnuite deasupra oraşului nostru în ultimii ani... Şi este posibil să mai fie încă mulţi alţii care nu au avut curajul să vorbească despre asta.”
În primii ani ai acestui val de OZN-uri, mai multe reperări s-au referit la observarea unor sfere de lumină sau discuri negre, adeseori învârtindu-se şi realizând manevre unele printre altele. Pe la mijlocul anilor 1990, au fost primite numeroase rapoarte despre nave triunghiulare neidentificate. Skysearch Scotland, un grup de investigare condus de familia Malcolm din Falkirk, a început să adune nu numai rapoarte, ci şi filmări a ceea ce apăreau ca fiind lumini în formaţie triunghiulară, sfere de lumină şi nave plutitoare negre de formă triunghiulară. Martorii au raportat faptul că au văzut aceste obiecte intrând şi ieşind din mare. Mai mulţi locuitori ai zonei Bonnybridge au raportat întâlniri de Gradul Cinci sau experienţe umane interactive. Un tânăr din Armadale a povestit despre un obiect în formă de bară, având 10-15 metri lungime, care a coborât cu o viteză foarte mare din cer, în timpul unei furtuni cu fulgere. Acesta a zburat la altitudine joasă deasupra marginii şoselei şi a trecut exact pe deasupra maşinii în care se afla tânărul, după care s-a oprit pe câmp. Martorul a raportat că „doar stătea acolo, plutind în linişte, la aproximativ 5 metri deasupra solului. Am coborât din maşină şi am îndreptat lanterna cu halogen spre acel obiect, pentru a-l vedea mai bine. Imediat după aceea, obiectul a zburat. Apoi s-au stins farurile de la maşină. Am încercat să pornesc motorul, dar nu am reuşit. Dintr-o dată, obiectul s-a ridicat şi s-a întors cu o viteză incredibilă deasupra maşinii.”
Martorul a sunat la poliţie de pe telefonul său mobil, însă a făcut aceasta abia după o oră de la acel eveniment. Tânărul nu-şi aminteşte nimic despre intervalul de o oră care a trecut până să sune la Poliţie. După ce automobilul său a fost remorcat în oraş, sistemul electric al maşinii a funcţionat perfect, fără nicio intervenţie.
Începând din anul 1994, o mulţime de reperări de nave triunghiulare imense au fost semnalate în Anglia. Majoritatea rapoartelor veneau din centrul şi nordul ţării. Câteva rapoarte au fost primite însă şi din sud. Fiecare incident avea similarităţi remarcabile cu celelalte. Martorii au declarat că nava triunghiulară era închisă la culoare sau neagră, contopindu-se cu culoarea întunecată a cerului. Adeseori, nava avea câte o lumină la fiecare capăt al triunghiului şi o lumină diferită de acestea, în centru. Imensul obiect zbura la mare altitudine şi cu viteză mică. Era ori perfect silenţios, ori emitea un bâzâit uşor.
În vara anului 1996, o familie se întorcea acasă la Glastonbury, în sud-vestul Angliei. Era la amurg, într-o seară de duminică. Dintr-o dată, şoferul - tatăl - a observat o formă întunecată trecând silenţios pe deasupra maşinii. Apoi întreaga familie a observat o navă triunghiulară imensă, ce zbura la o altitudine joasă, deasupra lor. După ce l-au observat o vreme, obiectul a dispărut pur şi simplu.
În lunile octombrie şi noiembrie ale anului 1996, în Marea Britanie au fost raportate valuri de apariţii ale unor triunghiuri mari, negre, inclusiv în zona golfului Cardigan din vestul Ţării Galilor.
În două articole din The Sunday Times (Londra) (august 1996) s-a scris despre faptul că nava triunghiulară a fost identificată ca fiind o navă experimentală secretă, revelată de Forţele Aeriene a SUA şi de NASA în august 1996. Articolul speculează că, datorită unei iminente coliziuni cu avionul comercial 747 în anul 1995, acest secret a ieşit la suprafaţă. Din acel an au apărut zvonuri despre o navă spaţială experimentală care a fost văzută în California şi Nevada. Potrivit ziarului The Sunday Times, nava „ce călătoreşte pe valuri” a fost propusă spre realizare în anul 1950 de către omul de ştiinţă britanic Terrence Nonweiler. Articolul oferă chiar anumite specificaţii ale navei - viteza sa depăşeşte 4500 km/oră şi face „surf” pe aer; are capacitatea de a zbura la joasă înălţime, precum şi de a pluti chiar foarte aproape de nivelul solului. Articolul citează mai departe experţi în aviaţie care susţin că triunghiul nu poate fi urmărit de radar şi că nava este condusă de un computer, deoarece piloţii umani sunt incapabili de a realiza toate manevrele sale complexe.
În timp ce un procentaj semnificativ al reperării navelor triunghiulare pe teritoriul SUA, din luna august 1996, ar putea fi atribuit aceste navei experimentale, cu siguranţă că nu aceasta este explicaţia pentru toate apariţiile respective. De fapt, toate aceste evenimente au precedat realizarea oricărei nave experimentale: reperările masive din Belgia, în anul 1991; reperarea unei nave triunghiulare imense ieşind din nori, în Belgia, în martie 1992, de către o echipă de investigare a CSETI; nava triunghiulară observată de la o distanţă mică de către echipa CSETI în New Mexico, în februarie 1993; şi declaraţia de presă din anul 1995 a amiralului Flotei, Lord Hill-Norton, care comenta valul masiv de OZN-uri deasupra Belgiei. La acestea se adaugă numeroasele rapoarte din Marea Britanie şi informaţiile despre navele ET, pe care probabil Ministerul Apărării le ascundea faţă de publicul larg.
Misterul navelor triunghiulare gigantice este departe de a fi rezolvat. Încă şi astăzi se mai primesc mărturii din toată lumea despre observarea unor astfel de nave.
25                                         VALUL DE OZN-URI DIN MEXIC
În anul 1991, în oraşul Mexico City a avut loc o eclipsă totală de soare. Mulţi oameni au ieşit afară din casă pentru a observa şi a filma acest fenomen. Spre surprinderea lor, ceea ce au captat pe peliculă, pe lângă fenomenul de eclipsă, a semnificat începutul unui val fără precedent de observaţii ale OZN-urilor, care a continuat neîncetat din 1991, până la momentul scrierii acestei cărţi, în 1997.
În ziua eclipsei, 17 oameni din 4 oraşe au filmat ceea ce pare a fi acelaşi obiect: un disc argintiu, care datorită formei sale aplatizate a primit porecla „puc de hochei”. Una dintre înregistrările video a fost realizată de către un director al unei reţele de televiziune; alta a fost făcută de un preot, etc. Înregistrările au fost trimise lui Jaime Moussan, gazda emisiunii „60 Minutos”, versiunea mexicană a emisiunii „60 Minutes” din SUA. Jaime Moussan a început o investigaţie minuţioasă a fenomenului. A invitat în emisiunea sa multe dintre persoanele care au făcut acele înregistrări video. Investigaţiile sale au inclus ample analize computerizate. Rezultatele au arătat că acelaşi tip de OZN sau OVNI, cum este numit în Mexic, a fost captat pe toate înregistrările şi fiecare dintre aceste nave părea să tulbure aerul în urma sa. Aceste caracteristici au fost remarcate în toate filmările realizate în acea zi de iulie. Investigaţiile făcute ulterior au exclus stelele, planetele sau baloanele ca fiind posibile explicaţii ale acelui fenomen. Pe măsură ce timpul trecea, erau realizate şi trimise noi şi noi înregistrări investigatorilor, inclusiv lui Moussan. Multe dintre OZN-uri au fost filmate în apropierea avioanelor care decolau sau aterizau pe aeroportul din Mexico City. Adeseori au existat imagini vizuale percepute de către piloţi sau de controlorii traficului aerian; totuşi, obiectele nu au apărut pe radar. Au existat numeroase rapoarte ale piloţilor care relatau defecţiunea temporară a instrumentelor de la bordul avionului în momentele în care OZN-ul se afla aproape de acesta. Din fericire, nicio întâlnire cu OZN-urile nu a periclitat siguranţa avioanelor aflate în apropierea lor. Acest fapt a fost cercetat de CSETI în toate rapoartele puse la dispoziţie: concluzia a fost că nu există dovezi faptice că ET ar avea intenţii ostile faţă de umanitate.
O corelaţie interesantă cu valul de OZN-uri din Mexic, din anul 1991, a venit de la 6800 km depărtare, în aceeaşi perioadă. Ceea ce apare ca fiind un obiect identic cu cel din Mexic, a fost înregistrat pe casetă video la Muntele Unsen, în Japonia. Într-adevăr, dacă se compară cele patru filmări din Mexic cu obiectul filmat în Japonia, nu există nicio diferenţă între ele. Aceia care susţin faptul că valul de OZN-uri din Mexic, care a apărut odată cu eclipsa totală de soare din această ţară, nu este decât o farsă elaborată, au probleme să explice reperarea simultană a unui obiect identic în cealaltă parte a globului. Cu atât mai mult cu cât Moussan a primit peste 3000 de înregistrări video cu OZN-ul „puc de hochei”, începând cu anul 1991, precum şi imagini înregistrate cu o navă de formă triunghiulară.
Echipa de Investigaţie cu Mobilizare Rapidă a CSETI a reperat de aproape o astfel de navă, la începutul lunii februarie 1993. După ce a luat cunoştinţă de apariţiile OZN din Mexic prin eforturile lui Lee şi Britt Elders, CSETI a hotărât să investigheze mai îndeaproape fenomenul, trimiţând o echipă formată din cinci persoane în zona vulcanică a Mexicului. Concomitent cu valul de OZN-uri care îşi făcea apariţia în Mexico City, un alt val de OZN-uri a început în zona vulcanică, la sud-est de Mexico City, în statul Puebla. Acolo, al patrulea vulcan ca mărime din lume, Muntele Popocatepetl („Popo”, pe scurt), cunoscut şi sub numele de „Războinicul Adormit”, şi contrapartea lui, Muntele Izzachuatl, „Doamna Adormită”, a devenit locul de vizite nocturne ale OZN-urilor. „Războinicul” nu mai doarme acum; Popo s-a trezit şi, la fel ca la sfârşitul anilor 1970, au început să apară numeroase erupţii de gaz toxic şi cenuşă, care s-au răspândit în zonele rurale îndepărtate aflate la sud de vulcan, precum şi peste Mexico City, care se află la aproximativ 100 de kilometri depărtare de versantul nordic al muntelui Popocatepetl.
Din anul 1993, CSETI a trimis de cinci ori echipe de investigaţii în Mexic, fiecare dintre aceste investigaţii având ca rezultat numeroase observaţii de OZN-uri, atât pe timp de zi, cât şi pe timp de noapte. Am întâlnit în Atlixco un chirurg dentar care a realizat o înregistrare video a aceluiaşi tip de navă triunghiulară silenţioasă, pe care echipa noastră a observat-o la prima călătorie în Mexic. Dr. Rosas este un cetăţean respectat în oraşul său, care activează în cadrul comunităţii. O staţie de radio din Atlixco este folosită pentru a recepta rapoartele OZN; şeful poliţiei din Atlixco a văzut un OZN, iar unul dintre ofiţeri a fotografiat o navă. 90% dintre cetăţenii oraşului Atlixco au văzut obiecte neobişnuite pe cer.
În micul orăşel Atlimeyaya, care se află la baza Muntelui Popo şi unde drumul literalmente se sfârşeşte, primarul oraşului - care este şi cel mai prosper om de afaceri al locului - a văzut şi el mai multe OZN-uri. Au fost realizate multe fotografii pe timp de zi şi cel puţin o înregistrare video cu OZN-uri plutind deasupra turlei bisericii oraşului. Cetăţeni ai acestui oraş, de la bunicile care nu vorbesc decât limba aztecă, la copiii mici, povestesc despre întâlniri la sol cu forme de viaţă ET. Aceşti oameni nu au cunoştinţă despre literatura sau subcultura OZN. Mesajul pe care fiecare dintre aceştia l-a primit de la acele fiinţe ET coincide cu evaluările CSETI asupra prezenţei constante a ET în acea zonă: vulcanul va erupe; ET vor tempera activitatea geologică atât cât vor putea. ET le transmit, de asemenea, locuitorilor oraşului să nu se îngrijoreze, căci se vor întoarce după ei.
În acele oraşe prăfuite şi în zonele rurale, paisanos (ţăranii) duc o viaţă simplă. Lucrează pământul, folosesc toate resursele disponibile, îşi onorează familia şi prietenii şi respectă alte forme de viaţă. Ei au cunoaşterea modului în care trebuie să trăiască pe Pământ şi cum să supravieţuiască cu ajutorul lui. Probabil că ei sunt recunoscuţi ca având capacităţile necesare supravieţuirii şi probabil vor fi luaţi la bordul navelor în timpul marilor schimbări, după care se vor întoarce pentru a restaura totul, atunci când acest lucru va fi din nou posibil.
CSETI a permis unui echipaj al programului de televiziune al CBS „48 Hours”, să ne însoţească într-o călătorie pe care am efectuat-o în centrul izolat al Mexicului, în anul 1994. A fost destul de incomod să fim urmaţi peste tot de echipa de televiziune. Dar cameramanul şi asistentul acestuia au fost fascinaţi de obiectele neidentificate de pe cer, pe care le-au filmat în timpul muncii de teren a echipei CSETI în fiecare noapte. Chiar şi reporterul care transmitea în direct a exclamat în timpul unei apariţii în apropiere a unui OZN: „Niciun sceptic nu poate considera acest obiect ca fiind un avion”. Echipa de filmare a cerut permisiunea biroului din New York de a mai rămâne şi după realizarea emisiunii „48 Hours”. Aceştia s-au întors în zona de cercetare din centrul Mexicului târziu, într-una din nopţile în care echipa noastră s-a deplasat în cinci dintre locaţiile de supraveghere posibile, înainte de a se stabili la una dintre ele. Ne-am dat curând seama că echipa de filmare încerca să ne găsească şi le-am făcut semn cu lămpile noastre puternice cu halogen. Echipa a continuat să filmeze evenimentele neobişnuite. Cameramanul şef ne-a spus că se aşteaptă să fie nominalizaţi pentru premiul Emmy în urma imaginilor cu OZN-uri, pe care le filmaseră.
Totul a decurs foarte bine până într-o noapte în care oamenii au încercat să ne păcălească, luminând intermitent cerul cu nişte lumini imense de pe o creastă de munte aflată undeva în spatele nostru. Protocolul CSETI ne obliga să investigăm orice fenomen neobişnuit care apare. Motoul nostru este: „Acţionează acum, când se petrec evenimentele, şi analizează mai târziu despre ce este vorba”. Bineînţeles că echipa de filmare a filmat, conştiincioasă, întregul eveniment. La un moment dat, în post-producţie cineva s-a hotărât să pună beţe în roate poveştii CSETI. Evenimentele produse de după creasta muntoasă de nişte răuvoitori au devenit subiect de glumă şi publicul a fost astfel indus în eroare cu privire la numeroasele apariţii reale ale OZN-urilor, care au avut loc în acea zonă. Cu toate acestea, anumiţi telespectatori au fost mai inteligenţi decât ne aşteptam. CSETI a aflat că mai multe persoane implicate în aviaţie, care au văzut emisiunea, au înţeles imediat că aceasta încearcă să ne discrediteze munca. Aceşti experţi în aviaţie ne-au spus că nava prezentată în emisiune era cu siguranţă una necunoscută. A devenit clar pentru ei faptul că emisiunea încerca doar să „învârtească” lucrurile astfel încât ele să pară neverosimile. Încă o dovadă de rea credinţă a fost şi faptul că televiziunea a refuzat să-şi onoreze înţelegerea scrisă pe care o avea cu noi, de a furniza CSETI o copie a întregului material filmat pe teren.
Ulterior, CSETI a permis unei echipe de filmare britanice de la Carlton U.K. Productions să ne însoţească într-o călătorie de cercetare în Metepec, Mexic, în anul 1997. Este vorba despre Metepec de lângă Mexico City, şi nu cel aflat în apropierea muntelui Popo. În timpul muncii noastre de teren, care a fost filmată, echipa de televiziune a avut ocazia să surprindă un obiect foarte neobişnuit care a apărut pe cer cu acea ocazie. Programul de televiziune urma să fie difuzat în Marea Britanie şi în SUA, după câteva luni. Când a fost difuzat în Anglia pentru prima dată, filmarea OZN-ului a fost tratată cu tot respectul şi prezentată ca fiind ceva cu adevărat necunoscut.
Suntem adeseori întrebaţi de ce acest val de apariţii ale OZN-urilor a continuat pentru o perioadă aşa de lungă (câţiva ani) în Mexic şi de ce restul lumii ştie atât de puţin despre aceasta. Noi credem că există mai multe motive: al patrulea vulcan ca mărime din lume este aproape de a erupe. Dacă aceasta se va petrece în mod violent, cele mai populate metropole ale lumii vor fi devastate. Populaţia oraşului Mexico City, precum şi satele din jurul vulcanului găzduiesc peste 40.000 de oameni. Se pare că ET monitorizează activitatea vulcanului, temperând-o cât mai mult posibil, astfel încât oamenii să poată fi avertizaţi şi să existe cât mai mulţi supravieţuitori. Este evident faptul că ET vor să fie văzuţi în Mexic; au apărut în plină zi în momente în care privirea tuturor era aţintită spre cer. Continuă să apară deasupra oraşului Mexico City, în raza vizuală a avioanelor comerciale şi a locuitorilor din această zonă. Presa din Mexic prezintă aceste evenimente aşa cum sunt, fără nicio tentativă de a le ridiculiza sau de a le discredita. Forţele de ordine, guvernul şi armata au toate o atitudine de bunăvoinţă faţă de aceşti vizitatori şi navele lor, ce rezultă într-o acceptare generală a acestui fenomen, atitudine care este însă puţin probabil să fie adoptată şi în SUA în prezent. Cu toate acestea, ştiri despre astfel de evenimente ajung rareori la presa importantă de dincolo de graniţele Mexicului. Este sarcina investigatorilor îndrăzneţi de a continua să aducă şi să prezinte dovezile şi faptele acestea întregii lumi. Potenţial, lipsa informării în această direcţie ne afectează pe toţi. Este ca o „vestire” pentru evenimentele ce vor urma, iar ceea ce ET ne vor revela despre ei înşişi va reprezenta un şoc ce va reverbera în toată lumea.
26                               INCIDENTUL DIN VARGINHA - IANUARIE 1996
Forme de viaţă extraterestre capturate în Brazilia
Fapte furnizate de Vitorio Pacaccini, Belo Horizonte, Brazilia
În data de 20 ianuarie 1996, forţele militare au capturat două creaturi ciudate, aparent extraterestre. Capturarea acestora a avut loc în apropierea oraşului Varginha, din statul Minas Gerais aflat în centrul Braziliei. Evenimentul este considerat unul dintre cele mai semnificative de acest gen, care au avut loc în Brazilia şi probabil în întreaga lume. Autorităţile militare păstrează secrete detaliile acestei operaţiuni, dar în timp au avut loc anumite scurgeri de informaţii către comunitatea OZN, datorită muncii de cercetare condusă de profesorul Vitorio Pacaccini şi de Ubirajara Rodrigues. Amândoi locuiesc în apropierea acelei zone şi sunt consideraţi cercetători serioşi şi dedicaţi acestui domeniu de investigaţie. La acest caz ei au muncit peste 3000 de ore.
În după-amiaza zilei de 20 ianuarie, pe la orele 3:30 (ora locală), trei tinere, Liliana, Falquira şi Katia, se aflau în afara oraşului. Era o zi de duminică şi fetele se întorceau acasă de la muncă. Trecând printr-o zonă pustie, atenţia le-a fost atrasă de o creatură foarte ciudată care se afla doar la câţiva metri de ele. ET era în genunchi şi părea că este rănit şi are dureri. În acel moment, fetele nu au observat niciun OZN în apropiere. Ele s-au uitat la fiinţa extraterestră pentru câteva momente, după care au fugit, înfricoşate că cel pe care l-au întâlnit ar fi putut fi chiar diavolul.
Mai apoi, fetele au fost pe larg interogate de către cei doi cercetători, nelăsând nicio îndoială asupra a ceea ce se petrecuse. Fiind nişte tinere cu educaţie modestă, acestea au descris creatura ca fiind de culoare închisă, având un trup mic şi o înălţime de aproximativ 1,30 metri. Faţa ei a fost descrisă ca având doi ochi - mari şi roşii - fără pupile vizibile. În locul gurii avea o despicătură, un nas foarte mic şi, în mod curios, ET avea trei protuberanţe deasupra frunţii. Fetele au descris protuberanţele ca fiind coarne, ceea ce le-a făcut să se teamă că au întâlnit un diavol.
Urmând aceste indicii, cercetătorii Pacaccini şi Rodrigues au început să facă investigaţii peste tot în jurul oraşului Varginha, pentru a afla dacă a mai văzut cineva acea creatură. Au găsit mai mulţi oameni care au văzut atât operaţiunile militare ce s-au desfăşurat în zonă, precum şi creatura respectivă în locul indicat de fete. De asemenea, au mai fost văzute şi alte creaturi asemănătoare, în locaţii diferite. În timp ce conduceau investigaţia, cercetătorii au aflat că diferiţi martori văzuseră camioane, maşini şi personal militar în acea dimineaţă, la doar câteva sute de metri distanţă de locul în care fetele întâlniseră fiinţa extraterestră.
În timp ce încercau să afle ce făcea armata acolo, Pacaccini şi Rodrigues s-au întâlnit cu câţiva sergenţi şi soldaţi. Unul dintre soldaţi s-a decis să divulge în secret misiunea militară care se desfăşura şi a dat un interviu confidenţial, care a fost înregistrat. Soldatul a confirmat că în data de 20 ianuarie, pe la ora 9:00 dimineaţa, Departamentul de Pompieri din Varginha a fost chemat de armată pentru a prinde un „animal” ciudat în districtul Jardim Andere. Printre pompierii care au răspuns la apel se aflau sergentul Pelhares, soldatul Nivaldo, caporalul Rubens şi soldatul Santos, sub comanda maiorului Maciel, care a fost, de asemenea, prezent la această operaţiune. Ajungând la faţa locului, pompierul a văzut că nu era deloc vorba despre un animal ciudat şi s-a gândit că ceea ce au găsit trebuia raportat la Şcoala de Sergenţi a Armatei - Escola de Sargentos das Armas (ESA), din apropierea oraşului Tres Coracoes, aflat la o distanţă de 15 km de Varginha. Înainte ca Şcoala de Sergenţi să fi avut suficient timp să răspundă apelului, la faţa locului a apărut un camion militar. Pompierul a înţeles că ESA fusese deja informată în legătură cu acest incident.
Creatura a fost capturată cu ajutorul unor plase şi a altor instrumente folosite la prinderea animalelor sălbatice. Făptura încă vie a fost pusă într-o cutie de lemn de l metru pătrat, ce a fost apoi acoperită cu un material rezistent, după care a fost urcată în camion. Ea a fost forţată să se încolăcească în cutie şi să rămână înfăşurată în plasă. Martorul a declarat că fiinţa emitea un sunet asemănător cu cel de albină. Camionul s-a îndreptat către ESA. Tot personalul implicat a primit ordin de la lt.col. Wanderley să nu vorbească cu nimeni altcineva despre acest incident, spunându-le că este vorba despre o operaţiune secretă. În mod curios, lt.col. Wanderley era specializat în arme de război atomic, biologic şi chimic. Probabil acesta este motivul pentru care el a fost pus la comanda operaţiunii, cu toate că atunci ESA era condusă de un general.
Poliţistul Marco Chereze a fost implicat în capturarea uneia dintre creaturi. În timpul operaţiunii, el a atins acea formă de viaţă fără a avea echipament de protecţie. A murit două săptămâni mai târziu de infecţie generalizată. Familia acestuia i-a arătat lui Pacaccini ultimele analize ale lui Cherez, care arătau faptul că sângele lui conţinea în proporţie de 8% o substanţă toxică necunoscută. Potrivit lui Pacaccini, Departamentul de Poliţie din Varginha a făcut toate eforturile pentru a dovedi faptul că poliţistul Cherez nici măcar nu era la muncă în data de 20 ianuarie 1996. Totuşi, familia confirmă faptul că acesta era de serviciu în acea noapte, că a trecut doar pe acasă pentru a-şi schimba hainele, spunându-le că nu va ajunge la cină deoarece va lucra târziu, fiind chemat pentru a participa la o misiune secretă.
După ce primul soldat le-a dat interviul înregistrat lui Pacaccini şi Rodrigues, mai mulţi militari au venit la ei pentru a le vorbi despre acest incident, cu condiţia ca identitatea lor să rămână secretă. Toţi aceştia au dat interviuri confidenţiale, care au fost înregistrate şi toţi au confirmat că, în acea noapte, personal din cadrul Armatei, al Departamentului de Pompieri şi al Poliţiei serviciilor secrete a capturat o a doua creatură, probabil cea pe care o văzuseră fetele. Prin eforturile lui Pacaccini şi Rodrigues, multe dintre detaliile operaţiunii de recuperare sunt acum cunoscute.
A doua creatură, având practic aceeaşi înfăţişare cu prima, a fost dusă, fiind încă în viaţă, la spitalul regional din Varginha. După câteva ore petrecute în acest spital, creatura a fost transferată la spitalul Humanitas, care avea un echipament medical mai performant. Două zile mai târziu, în data de 22 ianuarie, creatura - care deja murise - a constituit subiectul unei imense şi bine deghizate operaţiuni de transferare a ei la AS.
Câteva asistente şi alţi angajaţi ai spitalului regional au confirmat anumite fapte, deşi pentru o perioadă de timp după incident acestora li s-a interzis să dea declaraţii cu privire la subiectul respectiv. Toate persoanele de la spitalul Humanitas care aveau cunoştinţă despre acea creatură au primit ordin să nu discute cu nimeni despre aceasta, nici măcar cu rudele, şi să evite în special presa şi cercetătorii din domeniul OZN.
Interviurile unor militari implicaţi în această operaţiune, care au oferit informaţii confidenţiale celor doi cercetători, demonstrează faptul că s-au folosit trei camioane militare, fiecare dintre ele având o echipă formată din doi oameni. Ei au speculat faptul că au fost folosite trei camioane pentru a transporta o posibilă făptură extraterestră, astfel încât niciuna din echipele camioanelor să nu ştie care dintre ele transporta creatura. Mai apoi, cercetătorii brazilieni au determinat următoarele fapte: echipele de şoferi, cu toate că au fost ţinute în afara spitalului, au observat anumite detalii ale operaţiunii. Personalul militar al S-2 - secţiunea serviciilor secrete interne - a avut sarcina să scoată cadavrul ET din interiorul spitalului şi să-l pună într-o cutie, pe care să o încarce apoi într-unul din camioane.
Toate cele trei camioane s-au întors la ESA. În dimineaţa următoare, la ora 4.00, camioanele s-au îndreptat spre o altă facilitate militară din Campinas, în statul Sao Paulo, care se afla la o distanţă de 320 de km depărtare. Acolo, cadavrele au fost transferate la Universitatea din Campinas, una dintre cele mai bune instituţii ale Braziliei. Autopsia a fost realizată de dr. Fortunato Badan Palhares, medic de renume internaţional, considerat ca fiind unul dintre cei mai buni doctori de medicină legală în viaţă, de când a realizat autopsia faimosului nazist Mengele, al cărui cadavru a fost găsit în Brazilia. Cu toate acestea, dr. Palhares nu a permis presei să ia parte la autopsia creaturii găsite în luna ianuarie 1996.
La un an după incidentul din Varginha, un al martor a ieşit la iveală - Joao Bosco Manoel. Acesta l-a sunat pe Pacaccini. Mai apoi, Pacaccini şi Rodrigues s-au întâlnit cu el şi i-au ascultat povestea. Bosco era un martor independent la capturarea primei creaturi din Varginha. La ora 10:45 dimineaţa, în ziua de 20 ianuarie, el se afla în acea zonă, vânzând peşte din uşă în uşă, când atenţia i-a fost atrasă de trecerea unui camion şi a unei maşini de pompieri, fără însă ca el să vadă vreun foc sau fum prin împrejurimi. S-a ascuns şi a observat ce se petrece. A văzut şase pompieri ieşind din tufişuri, urmaţi de încă patru care purtau mănuşi şi care duceau între ei, prinsă în plasă, creatura respectivă. Făptura a fost pusă în camion, care apoi a demarat în viteză. Bosco a simţit un miros foarte acid, asemănător cu amoniacul, ce persista în aer. El a vorbit la o conferinţă de presă şi şi-a făcut povestea publică, declarând că ar putea identifica cel puţin doi dintre pompierii respectivi. Aceasta a făcut mare vâlvă, datorită negărilor care veneau din partea autorităţilor. După conferinţa de presă pe care a ţinut-o, Bosco a fost intimidat şi ameninţat. În cele din urmă, Bosco a plecat din statul Minas Gerais, mutându-se în altă parte.
Mass-media braziliană a publicat pe larg ştiri cu privire la acest caz şi majoritatea populaţiei a înţeles că incidentul este real şi că autorităţile civile şi militare tăinuiesc adevărul. Cercetătorii Pacaccini şi Rodrigues au aflat că ofiţerii de poliţie care au fost implicaţi în capturarea fiinţelor extraterestre au fost mutaţi la alte unităţi şi promovaţi. De la acest incident, regiunea în care se află oraşul Varginha, în partea de sud a statului Minas Gerais, este locul cel mai vizitat de OZN-uri din întreaga lume. De aici s-au primit rapoarte despre OZN-uri imense, aflate la foarte mică distanţă de observatori, precum şi rapoarte care declarau contacte ale fiinţelor ET cu locuitorii.
27                                   APARIŢII DE OZN-URI ÎN ARIZONA - MARTIE 1997
În data de 13 martie 1997, obiecte zburătoare necunoscute au traversat o porţiune întinsă deasupra părţii de sud a Arizonei. Văzute de mii de oameni, fotografiate de mulţi şi stârnind comentarii din partea guvernului şi a armatei, cele mai semnificative evenimente OZN din ultimul deceniu au ocupat un loc central în presă şi au captat atenţia lumii întregi.
Centrul Naţional de Raportare a Apariţiilor OZN din Seattle, Washington, a primit primul apel la orele 8:16 după-amiaza, pe 13 martie. Un ofiţer de poliţie în rezervă din Paulden, Arizona, un oraş mic situat cam la 100 km nord de Phoenix, a telefonat pentru a raporta un grup de cinci lumini roşii care zburau spre sud. În mai puţin de 20 de minute a urmat un alt raport din oraşul Prescott, aflat la 22 km sud de Paulden. Totul s-a dezlănţuit după aceea, cu nenumărate apeluri telefonice venind de la Wickenburg la Temple. Directorul Centrului de Raportare, Peter Davenport, care obişnuia să afirme despre el însuşi că era de obicei sceptic în legătură cu rapoartele pe care le primea la centru, a declarat:
„Incidentul deasupra Arizonei a fost cel mai dramatic din câte am văzut... ceea ce avem aici este real. Ei sunt aici.”
Pe măsură ce obiectele neidentificate se apropiau de pistele aeroportului Sky Harbour din Phoenix, mai mulţi piloţi de avioane comerciale au transmis prin radio turnului de control, cerând identificarea luminilor pe care le vedeau. Ei au putut sesiza efectiv obiectele, cu toate că pe radarele lor acestea nu apăreau deloc.
Investigaţiile realizate ulterior datei de 13 martie au revelat faptul că liniile de apel ale poliţiei, televiziunilor, precum şi ale posturilor de radio au fost încontinuu ocupate de apelurile primite de la cei care văzuseră OZN-urile. Baza Luke a Forţelor Aeriene de lângă Phoenix a fost, de asemenea, asaltată de apeluri telefonice care raportau apariţia OZN-urilor, în timp ce acestea se deplasau spre sud pe deasupra celei mai mari zone metropolitane din Phoenix. Viteza obiectelor care se deplasau deasupra oraşului Phoenix a fost estimată de mulţi dintre observatori la aproximativ 50 de km pe oră. Aceasta sugerează că obiectul „a vrut” într-adevăr să fie văzut şi filmat.
Cu acea ocazie a fost raportată o mare varietate de OZN-uri: triunghiuri, lumini aliniate pe o singură linie, sfere amplasate în formă de „V” sau în formaţie delta. Mulţi martori au declarat faptul că luminile păreau să vină din interiorul navelor; ele erau foarte puternice, dar cu toate acestea nu străluceau şi nici nu răspândeau raze de lumină. Mulţi dintre martorii care le-au văzut de aproape au declarat că luminile erau albe, cu portocaliu şi roşu pe margine şi în centru. Unii dintre martori au putut vedea o formă vagă, întunecată în spatele luminilor, care parcă deforma sau arunca o „pată” asupra stelelor, pe măsură ce survola lent oraşul. În seara de 14 martie, directorul CSETI, împreună cu directorul de cercetare au discutat cu un fost pilot al Forţelor Aeriene, care văzuse clar luminile OZN-urilor din casa în care locuia. El se afla atunci în Carefree, la nord de Phoenix, o zonă mai puţin iluminată decât interiorul oraşului. Pilotul a descris luminile ca fiind silenţioase, mişcându-se încet şi zburând în formaţie. A mai spus că acestea erau cu totul diferite de tot ceea ce văzuse pe cer în întreaga sa carieră de pilot militar.
Indiferent de tipul de formaţie în care au fost văzute, toţi observatorii au declarat că luminile sau obiectele se mişcau încet, erau foarte mari şi nu făceau niciun zgomot. Mărimea obiectelor a fost estimată între 270 de metri şi 1500 de metri în lungime. Analizele realizate cu ajutorul computerelor asupra înregistrărilor video puse la dispoziţie de numeroşi martori, efectuate la Laboratoarele Village din Temple, au stabilit însă lungimea celui mai mare dintre OZN-uri la l,8 km, adică mult peste estimările iniţiale. Jim Dilettoso, un colaborator al Laboratoarelor Village, a fost întrebat de către un membru senior al CSETI, în iulie 1997, dacă după ce a analizat înregistrările făcute pe 13 martie consideră obiectele filmate ca fiind de origine terestră. Dilettoso a răspuns că în mod sigur acestea nu aveau origine terestră, accentuând cuvântul „nu”.
Este oare o coincidenţă faptul că în data de 13 martie 1997 o echipă CSETI a venit în Phoenix şi a cerut Laboratoarelor Village să asambleze toate dovezile video pe care CSETI le avea în arhiva sa, pentru a le putea utiliza la discuţiile din cadrul Proiectului Starlight care urmau să aibă loc la un congres în Washington D.C. în luna următoare? Echipa CSETI selecta înregistrări video şi fotografii ale sutelor de apariţii din toată lumea pentru a realiza cea mai bună compilaţie de dovezi filmate şi fotografiate ale existenţei OZN-urilor, într-un colaj rezumativ. Dilettoso a pus cu generozitate la dispoziţia CSETI echipamentul şi personalul Laboratoarelor Village în vederea realizării acestui colaj de imagini video. Mai mult decât atât, Jim Dilettoso a declarat în cadrul emisiunii World News Tonight, aparţinând postului de televiziune ABC, în iunie 1997, următoarele: „Probabil că extratereştrii au auzit discuţiile care se refereau la ei şi s-au decis să vină şi să realizeze pentru noi toţi un adevărat spectacol.”
În iulie 1997, o filmare video a apariţiei OZN-urilor în data de 13 martie, a atras atenţia cercetătorilor din Phoenix. Realizată în apropierea Muntelui Estrella, unde obiectele au fost văzute în jurul orei 9:00 seara, această înregistrare video se corelează cu observaţiile unui alt martor. Un cameraman profesionist care locuieşte în Phoenix i-a relatat directorului de cercetare al CSETI că în acea zi mergea cu maşina pe autostrada 10, în jurul orei 1:45 noaptea, când atenţia i-a fost atrasă de un grup foarte neobişnuit de sfere albe de lumină ce se mişcau la altitudine joasă în faţa Muntelui Estrella. Martorul ocular a declarat că a putut privi acele obiecte de patru sau de cinci ori în timp ce conducea, înainte ca ele să dispară. Cameramanul a vizitat din nou acea zonă câteva zile mai târziu, având cu el camera de filmat şi luând câteva imagini cu zona în care văzuse luminile respective. Arătându-i acele imagini directorului de cercetare al CSETI, i-a spus acestuia că voia să fie sigur că nu era vorba de luminile stradale sau de alte lumini care ar fi putut fi montate în acea zonă. După ce a urmărit cu atenţie înregistrarea video pe care a făcut-o, cameramanul a observat, spre satisfacţia sa, că în locaţia respectivă nu existau stâlpi cu lumină electrică sau alte instalaţii care ar fi putut fi explicaţia pentru ceea ce văzuse în noaptea de 13 martie.
Într-un articol al revistei Today din SUA, din 18 iulie 1997, Richard Price a realizat un interviu cu Bill Grainer, care a declarat că nu va mai fi niciodată acelaşi om după ce, la un moment dat, a fost martorul unei apariţii OZN. Greiner s-a transformat dintr-un sceptic convins într-o persoană care a văzut ceea ce el descrie ca fiind „uluitor şi puţin înfricoşător”. Grainer, şofer de camion, transporta o încărcătură de ciment în apropiere de Phoenix, când a văzut două OZN-uri cu lumini albe, portocalii şi roşii. El le-a descris ca având vârfuri rotitoare. Grainer a văzut unul dintre OZN-uri ieşind din formaţie şi zburând deasupra Bazei Luke a Forţelor Aeriene. El a declarat că aproape imediat a văzut trei avioane de vânătoare F-16 plecând în urmărirea acelui OZN. Când avioanele de vânătoare s-au apropiat, OZN-ul a zburat direct către în sus, cu mare viteză, dispărând rapid. Redau în continuare chiar declaraţia lui Bill Grainer: „A fost o nebunie. Ştiu că acei piloţi l-au văzut. Sunt de acord să fiu testat cu detectorul de minciuni în direct, pe postul naţional de televiziune, pentru a se vedea că spun adevărul, dacă şi tipul acela de la bază face la fel... Aş vrea ca guvernul să admită măcar existenţa OZN-urilor. Este ca şi cum pe un stadion, 50.000 de spectatori ar urmări un meci de fotbal, iar apoi cineva le-ar spune că de fapt nu s-au aflat acolo.”
Analiza înregistrărilor pe casete video la Laboratoarele Village, de către Jim Dilettoso şi colegul să Michael Tanner, dezvăluie faptul că patru formaţiuni sau obiecte diferite s-au deplasat de la nord către sud în seara zilei de 13 martie 1997. Deplasarea deasupra regiunii a durat 106 minute. Luminile erau uniforme şi nu variau în strălucire sau în intensitate. S-a stabilit că nu era vorba despre luminile unui avion, nici de acelea ale unei holograme, nici de lasere şi nici de semnale militare.
Locuitorii din sudul Arizonei erau intrigaţi, curioşi şi aşteptau o explicaţie de la autorităţile civile şi militare. În timp ce diferite rapoarte venite din partea personalului militar susţineau că luminile respective erau semnale folosite în timpul manevrelor de război ale Gărzii Naţionale, Dilettoso a declarat că investigaţia realizată a determinat faptul că Garda Naţională nu ar fi putut cauza şi nu a cauzat luminile văzute pe cerul Arizonei de mii de oameni, în data de 13 martie 1997. În timp ce avioanele de vânătoare de la Baza Luke a Forţelor Aeriene erau pe cer în acea noapte, un purtător de cuvânt al Bazei a asigurat presa că luminile observate nu erau cele ale avioanelor.
Reacţionând la presiunea locuitorilor din Phoenix, consiliera Frances Barwood a ridicat o întrebare la şedinţa consiliului oraşului Phoenix, dacă exista vreo investigaţie oficială asupra acestui incident. Imediat, populaţia oraşului a sprijinit-o mai departe, numind-o contactul lor „oficial” cu guvernul. Deşi consiliera Barwood a spus că nu a văzut ea însăşi OZN-urile, mulţi dintre colegii ei le văzuseră. Atunci când mass-media a auzit întrebarea referitoare la o posibilă investigaţie, au început să fie primite sute de apeluri telefonice de la cetăţenii care aveau acum un funcţionar public direct desemnat cu această problemă.
Dar consiliul oraşului, biroul primarului, biroul guvernatorului şi senatorul John McCain al SUA nu au putut începe nicio investigaţie oficială. Senatorul McCain a cerut Forţelor Aeriene să realizeze această investigaţie, dar şefii militari au anunţat în luna iunie că nu vor cerceta nimic, motivând aceasta prin lipsa jurisdicţiei în zona respectivă. Desigur ca poziţia oficială a Forţelor Aeriene trebuia să fie aceasta, deoarece FA au fost scoase în mod oficial din operaţiunile de investigare a OZN-urilor de la încheierea Proiectului Blue Book, în anul 1969.
Căutarea unor indicii suplimentare legate de evenimentele din acea zi de martie a anului 1997 continuă să intrige cercetătorii, analiştii, mass-media, precum şi miile de locuitori din Arizona şi din alte zone.

Introducere
Cu excepţia arheologiei şi antropologiei, orice domeniu viabil de cercetare ştiinţifică necesită observare şi cercetare în timp real. Deşi dificil, acest lucru este valabil şi pentru ufologie, la fel ca pentru toate celelalte domenii ştiinţifice şi necesită, de asemenea, dezvoltarea protocoalelor directe de cercetare. Această modalitate de abordare a cercetării în domeniul OZN necesită operaţiuni extinse de observare pe teren, în special în zonele în care există „valuri” de apariţii, astfel încât ufologii să poată observa direct şi să poată interacţiona cu fenomenul respectiv în momentul în care acesta are loc. Această parte a cărţii prezintă o nouă categorie de cercetare, numită întâlniri de Gradul Cinci (CE-5), şi propune modalităţi prin care această categorie a întâlnirilor poate fi utilizată pentru dezvoltarea cercetărilor directe realizate în timp real de către ufologi.

Ideea de bază şi raţiunea ei
Propuse pentru prima dată de către dr. Allen Hynek, „întâlnirile de aproape” au fost iniţial împărţite în cele de gradul unu, doi şi trei. O întâlnire de aproape de gradul unu sau CE-1 este observarea unui OZN de la o distanţă de cel mult 1500 de metri. O întâlnire de aproape de gradul doi sau CE-2 este aceea în care se obţin urme doveditoare, cum ar fi în cazul aterizărilor sau al reperărilor pe radar. O întâlnire de aproape de gradul trei sau CE-3 indică observarea unui umanoid, în general, dar nu în mod necesar, aflat în apropierea sau în interiorul unui OZN. În ultimii ani, întâlnirile de aproape de gradul patru sau CE-4 au fost acceptate ca fiind interacţiunile în care la bordul OZN-urilor sunt luaţi oameni, de presupus în prezenţa fiinţelor umanoide.
O revizuire meticuloasă a literaturii OZN a dezvăluit mai multe cazuri în care se evidenţiază o nouă şi importantă categorie. Această categorie de cercetare, numită întâlniri de aproape de gradul cinci sau CE-5, este caracterizată de întâlnirile interactive voluntare şi/sau iniţiate de om. CE-5 sunt deci acele întâlniri cu OZN-urile şi cu ocupanţii lor, iniţiate sau continuate prin mijloace voluntare şi directe de către observatori umani. De exemplu, există multe cazuri (vezi cazurile menţionate mai jos) în care anumite persoane, care se află din întâmplare în preajma unui OZN sau îl observă zburând prin aer, transmit semnale luminoase cu ajutorul farurilor de la maşină sau al unor lanterne şi primesc un răspuns inteligibil de la acesta. Asemenea episoade interactive au apărut ca rezultat al luminii, sunetului (cum ar fi vocile) şi gândului intenţionat direcţionate către OZN-ul respectiv. Acele CE-5 care apar secundar, precum în exemplul menţionat mai sus, în care o persoană se afla din întâmplare în zona în care a apărut un OZN, iar apoi a iniţiat un contact cu acesta, se numesc CE-5 de gradul doi. În mod semnificativ, o întâlnire CE-5 de gradul unu se distinge prin acţiuni umane intenţionate care atrag un OZN într-o anumită zonă, într-o manieră interactivă.
Trebuie notat faptul că o CE-5 poate implica iniţial sau poate evolua într-o CE-1, CE-2, CE-3 sau chiar CE-4. Adică o acţiune umană intenţionată şi interactivă ar putea avea ca rezultat observarea unui OZN la o distanţă nu mai mare de 1500 de metri, o aterizare care lasă urme, observarea unui umanoid şi/sau o experienţă de luare la bordul OZN-ului. În această direcţie, în timp ce relativ puţine întâlniri de gradul unu, doi, trei sau patru implică o CE-5, orice CE-5 implică o CE-1, 2, 3 sau 4.

Rapoarte de cazuri specifice
CE-5 de gradul doi
1.	Părintele William Melchior Gill de la Misiunea Boianai din Papua, Noua Guinee, împreună cu alţi 38 de oameni, a fost timp de 3 ore - pe 26 iunie 1959 - martorul apariţiei unui obiect luminos în formă de disc ce avea la bord (sau, cel puţin, ceea ce părea a fi la bordul acestuia) patru umanoizi. 25 de persoane au semnat raportul ce relata acea apariţie. Apoi, în noaptea următoare, pe 27 iunie 1959, la orele 6:02 seara, părintele Gill şi alte câteva persoane au observat o imensă „navă-mamă” cu patru umanoizi pe „puntea” exterioară a acesteia, urmată la o anumită distanţă de alte două OZN-uri. Părintele Gill a început să facă semne cu mâna către umanoizii aflaţi la bordul navei şi, spre uimirea tuturor, unul dintre umanoizi i-a întors imediat salutul. Ca urmare, toţi cei patru umanoizi au început să facă semne cu mâinile către observatori. Unul dintre băieţii de la misiune a fost trimis să aducă o lanternă, care a fost folosită pentru a trimite un semnal Morse înspre OZN. Acesta a provocat un răspuns în care umanoizii au fost văzuţi făcând cu mâna şi „mişcându-se precum un pendul, în ambele direcţii”. La acel moment, OZN-ul s-a apropiat mai mult de grupul de oameni pentru 30 de secunde şi, după încă 2-3 minute, umanoizii au plecat de pe punte. OZN-ul a rămas în zona Misiunii pentru încă o oră. Acest raport a fost cercetat mai târziu şi confirmat de dr. Allen Hynek. El l-a considerat un eveniment OZN real şi inexplicabil. Această întâlnire a fost publicată în mai multe ziare şi cărţi, inclusiv în The World's Greatest UFO Mysteries de N. Blundell si R. Boar, 1983, precum si în Octopus Book (p 11-14).
2.	Pe 27 iulie 1967, Gary Storey din Newton, New Hampshire, a observat un OZN în formă de disc luminos prin telescopul său de acasă. Cumnatul lui a trimis trei semnale de lumină cu lanterna înspre acel OZN, iar acesta i-a răspuns în mod similar, de trei ori. Cei doi bărbaţi, amândoi foşti operatori radar, au continuat să trimită semnale repetate către OZN şi de fiecare dată acesta le-a răspuns cu un semnal identic cu cel trimis de ei. Acest schimb de semnale a avut loc în mod repetat, de zeci de ori, apoi OZN-ul şi-a aprins toate luminile şi a dispărut în spatele copacilor.
3.	În martie 1981, lângă Tacuarembo, în Uruguay, şeful poliţiei, Miguel Costa, împreună cu soţia sa şi încă un cuplu, mergeau cu maşina prin semi-întunericul unei dimineţi timpurii, când deodată au zărit un OZN imens. Costa a oprit maşina şi, acţionând spontan, a făcut semne cu farurile înspre OZN. Imediat după aceea, OZN-ul s-a oprit şi, ca răspuns, a început să zboare în zigzag. Miguel Costa a pornit maşina şi a plecat din nou la drum. OZN-ul l-a urmat. Din nou el a oprit maşina şi a făcut semn cu farurile înspre OZN, care s-a oprit şi apoi a răspuns prin semnale luminoase. Oamenii şi-au continuat drumul, iar OZN-ul i-a urmat pe o distanţă de aproximativ 50 de km, după care a coborât până la aproximativ 70 de metri de sol, când i s-a alăturat un alt OZN. Nava avea forma unui disc cu o cupolă în partea superioară. OZN-ul a plutit deasupra lor timp de 90 de minute.
4.	Pe 29 martie 1978, la orele 9:30 seara, lângă Indianapolis, Indiana, o caravană de camioane se deplasa pe autostrada 70 când, deodată, mai multe dintre camioane au fost inundate de o lumină albastră, strălucitoare. Aceasta a cauzat o linişte de mormânt în interiorul camioanelor, motoarele s-au oprit, iar staţiile radio Ia care şoferii vorbiseră mai devreme au amuţit şi ele. Aceasta a durat câteva secunde, apoi lumina a dispărut. Camionagiul care se afla în ultimul camion din caravană a strigat în staţia radio: „Hei, OZN-ule, dacă mă auzi, aş vrea să vin cu tine!” Dintr-o dată, lumina albastră a revenit şi a înconjurat toate camioanele timp de aproximativ 15 secunde, având acelaşi efect asupra motoarelor şi a staţiilor radio ca mai înainte. Acest incident a fost observat şi de alţi şoferi care se aflau pe autostradă la acea oră. (din cartea Uninvited Guests, de Richard Hali, pag. 53)
5.	Pe data de 23 octombrie 1980, cinci bărbaţi au văzut o navă în formă de bumerang, apropiindu-se de furnalele unei topitorii de cupru din Morencia, Arizona. OZN-ul a trimis o rază de lumină strălucitoare în interiorul fiecăruia dintre cele două furnale, după care a accelerat rapid, zburând în direcţia oraşului Stanford. Apoi, Joe Nevarez a spus cu voce tare, fiind împreună cu ceilalţi patru prieteni ai săi, că şi-ar dori ca OZN-ul să se întoarcă pentru a-l putea privi mai bine. Imediat, OZN-ul a făcut o întoarcere rapidă, venind în zona în care se aflau cei cinci bărbaţi. După aceea a accelerat din nou, dispărând spre nord. (extras din revista MUFON UFO nr. 270, octombrie 1990, p. 22)
6.	În anul 1990, programul de televiziune Mistere Neelucidate a transmis un reportaj despre numeroasele experienţe CE-5 trăite de Dorothy Isaat, începând cu 9 noiembrie 1974, lângă Vancouver, British Columbia, Canada. La acea dată, ea a văzut un OZN mare pe cer şi şi-a dorit să comunice cu el. Femeia a rostit mental: „Te rog, imită tot ceea ce fac eu”. Când a mişcat lanterna de trei ori într-o direcţie, OZN-ul i-a răspuns mişcându-se spre stânga, dreapta, sus sau jos. Apoi l-a rugat mental să vină mai aproape şi OZN-ul a venit mai aproape. Aceste evenimente au continuat pe parcursul mai multor ani şi au fost fotografiate de Dorothy.
7.	Numeroase CE-5 au fost raportate în cartea Night Siege, apărută în anul 1987 şi scrisă de regretatul dr. Allen Hynek în colaborare cu Philip J. Imbrogno. Cartea documentează valul extins de OZN-uri din zona Hudson Valley, New York. Iată doar un exemplu: în noaptea de Anul Nou, în 1982, în apropiere de Kent, New York, Edwin Hansen mergea cu maşina spre casă, când a zărit un OZN în formă de bumerang, ce orientase spre sol o rază de lumină. Hansen a gândit atunci: „Aş vrea să vină mai aproape, ca să-l pot vedea mai bine.” Imediat după ce a avut acest gând, OZN-ul a început să coboare şi s-a îndreptat direct spre maşina acestuia. Hansen a declarat că OZN-ul a venit foarte aproape de el şi, pe măsură ce devenea tot mai emoţionat, a avut loc un gen de comunicare între el şi OZN. Hansen a declarat: „Am simţit gânduri care nu erau ale mele, un fel de voce care-mi spunea să nu-mi fie teamă...” (Night Siege, pag. 7-8)
8.	Tot din Night Siege, paginile 8-10: pe 16 februarie 1983, Monique O. Driscol şi fiica sa de 17 ani au văzut un OZN imens în apropiere de Kent, New York. Câteva minute mai târziu, când OZN-ul a început să se îndepărteze de zona de observaţie, martora a spus în minte: „Te rog, nu pleca, aş vrea să te văd mai bine.” Ea a declarat: „În secunda imediat următoare OZN-ul s-a oprit, a făcut o întoarcere completă, fiind acum cu faţa la mine. După aceea a început să vină spre mine, foarte încet...”
9.	Pe 17 martie 1983, Dennis Sant, aflat în zona Brewster, New York, a văzut un OZN mare, triunghiular deasupra autostrăzii 84, la care se opriseră să se uite mulţi dintre şoferii maşinilor aflate atunci pe şosea. Martorul a declarat: „Îmi amintesc că îmi spuneam în gând: „Aş fi vrut să-l pot vedea mai bine.” Şi cum gândeam aşa, OZN-ul a făcut o voltă de 360°, ca şi cum s-ar fi întors pe o roată, s-a oprit şi a început să se deplaseze, plutind în direcţia mea. A continuat să se apropie de mine, în timp ce eu încremenisem. S-a oprit la o distanţă cam de 10-15 metri de mine şi a rămas nemişcat în aer, la 5 metri deasupra unui stâlp de telefon din faţa casei mele...” Numeroşi martori au observat această CE-5. (Night Siege, p. 17-20)

CE-5 de Gradul Întâi
1.	Autorul Preston E. Dennett scrie într-un articol intitulat Chemând toate OZN-urile, că numeroase CE-5 apar de obicei în preajma unor lumini exterioare foarte puternice sau a spectacolelor cu mai multe lumini laser, precum cele folosite la premierele de film sau la concertele rock în aer liber. În data de 19 mai 1983, Ami Wyler şi Rick Liebert au observat trei OZN-uri mari în apropiere de La Brea Tar Pits, în California de Sud, în timpul unui spectacol de lumini în aer liber ce folosea efecte speciale cu lumini foarte puternice. OZN-urile au venit mai aproape şi păreau să cerceteze sursa de provenienţă a acestor lumini neobişnuite. Liebert a declarat că a văzut acest gen de răspuns din partea OZN-urilor de fiecare dată când a montat luminile obişnuite.
2.	Din nou, Liebert a declarat că în anul 1978, în San Diego, California, se pregătea pentru un spectacol cu lumini laser care urma să fie realizat de pe acoperişul unei clădiri. În timp ce regla unul dintre lasere printr-o gură din acoperişul clădirii, un OZN în formă de „V”, cu 10 lumini aprinse dedesubt, a trecut la o distanţă de aproximativ 30 de metri deasupra celor zece persoane care se aflau pe acoperiş în acel moment. OZN-ul era suficient de mare pentru a acoperi tot cerul când a trecut pe deasupra martorilor. Liebert şi ceilalţi sunt convinşi că lumina puternică a laserului a fost cea care a atras OZN-ul către clădire.
3.	În octombrie 1977, un student făcea ascensiuni montane în afara oraşului Boone, în Carolina de Nord, când a avut prima sa întâlnire mai întâi cu o navă, iar apoi cu un umanoid aflat în exteriorul acesteia. Studentul a raportat o perioadă de timp în care nu-şi aminteşte ce s-a petrecut cu el, precum şi o experienţă interactivă extinsă. După acel eveniment, martorul a fost capabil să-i contacteze pe ocupanţii OZN-ului telepatic şi, folosind o serie de proiecţii ale gândurilor, a putut să adune mai multe OZN-uri în acea zonă, a căror apariţie la vremea respectivă a fost menţionată în presă. Studentul a început să se teamă de acele evenimente şi a oprit experimentele câteva luni mai târziu. În data de 27 decembrie 1977, această persoană a iniţiat din nou contact prin intermediul proiecţiei gândurilor, la fel ca înainte, pentru a vedea dacă rezultatele continuă să apară. Bărbatul, care era născut în Charlotte, Carolina de Nord, a proiectat informaţii despre el însuşi, precum şi o „hartă” a locului în care se născuse şi a locului în care se afla în acel moment. După ce a adormit, el şi colegul lui de apartament au fost treziţi de apariţia unui OZN uriaş în formă de disc ce plutea în afara casei în care locuiau şi care emana o lumină alb-albastră strălucitoare. Martorul a simţit în mod clar o prezenţă conştientă în interiorul navei, care, după câteva momente, a accelerat şi a zburat spre muntele Grandfather. Bărbatul a fost uimit să citească în presă şi să audă la ştiri că în acea noapte un OZN a fost văzut deasupra oraşului Charlotte din Carolina de Nord, locul său de naştere. Nava a fost observată de mai multe persoane, inclusiv de pilotul elicopterului poliţiei din Charlotte. Un elicopter Snoopy II a urmărit OZN-ul deasupra oraşului Charlotte, ajungând la o distanţă de 100 de metri de nava extraterestră şi putând astfel observa structura metalică a acesteia. Aeroportul Douglas din Charlotte a înregistrat aceste evenimente, iar OZN-ul a fost văzut pe Radarul de Control al Traficului Aerian, (din rapoartele cazurilor CSETI).

Implicaţiile şi aplicaţiile cercetărilor
Cazurile menţionate mai sus, care reprezintă doar o mică parte a celor pe care le-am descoperit, indică faptul că CE-5 sunt o parte integrantă a fenomenului OZN. Din analizarea acestor rapoarte şi a multor altora, am ajuns la concluzia că există trei componente principale ale acestor episoade interactive, care pot fi integrate în cercetarea OZN: lumina, sunetul şi gândul. Centrul Pentru Studiul Inteligenţei Extraterestre (CSETI) a dezvoltat protocoale de cercetare care sunt încorporate într-o Iniţiativă CE-5 ce implică diverse Grupuri de Lucru special selectate în întreaga lume. Aceste Grupuri de Lucru utilizează protocoalele respective, atât în locaţii noi (în care nu apar „valuri” de OZN-uri), precum şi în zone spedal selectate, în care apar „valuri” considerabile de nave extraterestre. Un subgrup al Grupului de Lucru este Echipa de Investigare cu Mobilizare Rapidă (RMIT), care este compusă din persoane ce sunt capabile şi dornice să răspundă la diverse activităţi semnificative ale OZN-urilor, care au loc oriunde pe glob, astfel încât cercetarea la faţa locului şi aplicarea protocoalelor să poată fi realizate la timp.
Raţiunea şi baza filosofică pentru Iniţiativa CE-5 sunt elaborate în alte acte şi documente ale CSETI. Pe scurt, acestea susţin că OZN-urile sunt reale, că ele se află sub control inteligent, că fiinţele care conduc aceste nave sunt capabile să interacţioneze cu omenii într-o manieră paşnică, neostilă şi că cercetarea în timp real necesită ca oamenii să facă pasul de a se deschide faţă de acest fenomen şi de a se implica în el în mod reciproc, într-o manieră ne-ameninţătoare. Contrar înţelepciunii convenţionale, barierele pe care le întâmpină o astfel de cercetare, precum şi dezvoltarea unei relaţii atente şi deschise între fiinţele ET şi oameni, nu se bazează pe logistică, tehnologie sau economie, ci mai degrabă pe voinţa umană, pe viziune şi pe motivaţie. Ne dăm seama că acesta este un pas vizionar, dacă nu chiar radical, ca omenirea să se angreneze într-un astfel de proiect, dar a venit timpul să ne oferim energia, timpul şi resursele pe care le avem la dispoziţie într-o cercetare în timp real acolo unde şi când fenomenul OZN se petrece cu adevărat.
Practic vorbind, această iniţiativă de cercetare implică utilizarea unor lumini puternice, a laserelor, a tehnologiei sunetului şi a ceea ce se numeşte proiecţia succesivă coerentă a gândurilor pentru a angrena OZN-urile şi/sau pe ocupanţii lor într-un episod interactiv simplu. Grupurile de Lucru compuse din 5-15 cercetători motivaţi şi bine antrenaţi aleg cu atenţie locaţii CE-5 sigure pentru această cercetare, dintre care unele sunt zone clare în care există „valuri” de OZN-uri. Suntem hotărâţi să ne menţinem mintea flexibilă şi deschisă faţă de modul în care va evolua această cercetare, dacă protocoalele vor fi mai eficiente. Deşi nu ne temem de eşec, pe baza rezultatelor anterioare suntem încrezători într-un succes sigur, chiar dacă la început acesta va fi relativ modest.
Liberi de frică, cu intenţii paşnice şi cu o minte deschisă, suntem pregătiţi să facem pe deplin faţă acestui fenomen. Pentru aceia dintre noi care ştiu că el este real, că OZN-urile sunt reale, a venit timpul să ne testăm convingerile şi să interacţionăm cu ele într-un mod voluntar şi conştient. Limitările noastre sunt cu adevărat auto-impuse; să găsim deci puterea de a ne depăşi limitările şi de a ne crea propria noastră realitate, deoarece timpul s-ar putea să fie scurt şi nu este o pierdere mai mare decât aceea a unui destin ratat...

Următoarea generaţie a cercetării OZN
Era modernă a apariţiilor şi cercetării OZN a început în anul 1947. La acea vreme au existat mii de cazuri de apariţii aeriene, aterizări, recuperări de nave ET în urma prăbuşirilor, întâlniri cu fiinţe umanoide şi vizite pe navele extraterestre. Grupul investigatorilor civili ai fenomenului OZN a realizat o muncă remarcabilă, documentând aceste evenimente şi obţinând mai apoi dovezi guvernamentale care susţin realitatea lor.
Această muncă dificilă, devotamentul şi sacrificiul personal merită deplina noastră atenţie şi întregul nostru respect, deoarece numai datorită eforturilor colosale care au fost depuse, acest fenomen extraordinar există încă în atenţia publicului larg.
Problema pe care o prezentăm aici este următoarea: am atins oare „masa critică” de informaţie, tipare de apariţii şi detalii bine documentate pentru a trage câteva concluzii generale importante şi pentru a începe o nouă eră în cercetarea OZN? Răspunsul la această întrebare este un DA ferm.

Concluzii
1.	Unele - deşi cu siguranţă nu toate - dintre rapoartele OZN prezintă întâlniri cu nave structurate, care au caracteristici fizice măsurabile. Aceasta indică faptul că avem de-a face cu nave extraterestre (ETS) ce aparţin unor fiinţe inteligente ale unei civilizaţii ET.
2.	Aceste ETS fac dovada unor caracteristici de zbor care indică utilizarea fizicii aplicate ce transcende înţelegerea noastră actuală despre universul material. Acestea ar putea implica domenii ale unei fizici aplicate unificate, ale fizicii „hiperdimensionale” şi/sau ale fizicii unei „alte dimensiuni”.
3.	Inteligenţa Extraterestră care se află în spatele acestor nave nu doreşte la acest moment un contact „oficial” direct şi complet cu civilizaţia umană. O analiză a datelor din ultima jumătate de secol indică faptul că există un plan care permite un contact şi o comunicare gradată din ce în ce mai profundă şi mai răspândită, probabil pentru ca oamenii să se obişnuiască cu ideea că, de fapt, există şi alte fiinţe inteligente în univers.
4.	Recuperările ETS în urma prăbuşirilor, precum şi numeroasele rapoarte de pe tot globul referitoare la umanoizi indică faptul că aceste nave ET aparţin mai multor tipuri de civilizaţii extraterestre, nu doar uneia singure. Este posibil ca toate aceste civilizaţii să conlucreze în realizarea diferitelor misiuni de cercetare şi observare a Pământului.
5.	Numeroasele rapoarte de comunicare telepatică venite din toată lumea şi alte aşa-numite experienţe paranormale asociate cu IET indică existenţa unor capacităţi mentale ce ar putea egala dezvoltarea tehnologică şi fizică a acestor fiinţe ET. „Ştiinţa conştiinţei”, care a beneficiat în ultimul timp de un interes crescut din partea oamenilor, apare ca fiind foarte avansată la aceste fiinţe.
6.	Anumite agenţii ale marilor guverne ale lumii sunt preocupate de acest fenomen şi în mod evident ştiu mai multe (şi fac mai multe) lucruri în legătură cu el, decât sunt dispuse să recunoască.
7.	În timp ce anumite aspecte ale comportamentului, cercetării şi recunoaşterii IET sunt deranjante pentru anumiţi observatori umani, nu există totuşi date care să indice că IET sunt motivate de intenţii ostile. Concluzia la care noi am ajuns este aceea că, în timp ce comportamentul IET nu coincide întotdeauna cu valorile şi aşteptările umane, motivele şi intenţiile IET care ne vizitează Pământul în aceste vremuri sunt neostile. Totuşi, IET par să fie prudente şi să aibă o aversiune faţă de predilecţia oamenilor pentru violenţă şi război. Anumite aspecte evazive sau enigmatice ale comportamentului lor pot avea legătură cu aceasta, precum şi cu anumite aspecte legate de propria lor siguranţă cu privire la tehnologia avansată pe care o deţin, ori la planeta lor de origine. Cu alte cuvinte, ET nu doresc ca o civilizaţie divizată şi înclinată spre război să achiziţioneze, în aceste timpuri, tehnologia pe care ei o deţin, deoarece aceasta ar pune în pericol atât propria lor civilizaţie, cât şi civilizaţia umană.
8.	Cercetările realizate asupra monumentelor de pe Marte, lucrările lui Zecharia Sitchin şi altele indică faptul că legătura realizată de IET cu Pământul este probabil străveche, contrar părerilor care susţin că acest fenomen ar fi unul recent.
9.	Un interes limitat, deşi categoric în ceea ce priveşte contactul colateral cu oamenii, este evident în multe rapoarte ale fenomenului şi aceasta ar trebui să constituie punctul de plecare în următoarea abordare a cercetării active în domeniul OZN.
Bineînţeles că există un număr de concluzii secundare care pot fi susţinute în legătură cu acest fenomen, cum ar fi interesul IET faţă de facilităţile nucleare, faţă de tehnologia noastră, faţă de modul nostru de reproducere ş.a.m.d. Dar cu cele nouă concluzii preliminare, care sunt integral susţinute de dovezi atât civile, cât şi guvernamentale referitoare la fenomenul OZN, putem începe să formulăm o nouă linie de studiu şi cercetare, o direcţie care ne poate conduce spre noi orizonturi în relaţia dintre Inteligenţa Extraterestră (IET) şi oameni.

Cercetarea activă prospectivă faţă în faţă cu cercetarea pasivă retrospectivă
Virtual vorbind, toate cercetările non-guvernamentale în domeniul OZN din trecut au fost, prin definiţie, retrospective şi pasive. Au existat investigaţii şi cercetări în cazul apariţiilor OZN, în cazul recuperărilor unor nave ET în urma prăbuşirii lor, a răpirilor care au avut loc, etc., dar acurateţea şi completitudinea datelor obţinute prin aceste cercetări ale unor evenimente trecute sunt în mod obligatoriu limitate de trecerea timpului, de pierderea inerentă a datelor, de memoria inexactă a martorilor în legătură cu evenimentele respective, etc. Cercetarea retrospectivă pasivă este valoroasă şi trebuie să continue, dar limitările acesteia ar putea fi compensate prin iniţierea cercetării active, prospective. Acest gen de cercetare implică monitorizarea în timp real a evenimentelor OZN/IET chiar în timp ce ele au loc şi ea furnizează o acurateţe şi un dinamism care nu erau posibile în cazul cercetării pasive. Şi mai important decât atât este faptul că cercetarea activă prospectivă implică existenţa observatorilor sau a cercetătorilor la momentul în care evenimentul OZN are loc, iar aceasta le dă posibilitatea de a iniţia protocoale de angrenare a OZN/IET într-un schimb şi o comunicare dinamice, adică o întâlnire de aproape de gradul cinci.

Întâlniri de gradul cinci
Contrar a ceea ce se crede în mod obişnuit, nu toate întâlnirile dintre oameni şi OZN-uri au presupus o stare de pasivitate din partea celor implicaţi. Există multe cazuri în literatura OZN care descriu apariţii întâmplătoare a unei nave extraterestre (ETS) sau a unui umanoid (ET), situaţii în care oamenii au iniţiat anumite acţiuni sau contacte în urma cărora a rezultat un răspuns din partea ETS sau a umanoidului. Aspectul distinctiv al unei CE-5 este acela că omul iniţiază sau participă în mod activ la o interacţiune bilaterală, oricât de simplă ar fi aceasta, între el şi fiinţa ori nava extraterestră respectivă.
CE-5 sunt şi ele divizate în CE-5 de gradul întâi şi CE-5 de gradul doi. O CE-5 de gradul întâi este aceea în care apariţia sau întâlnirea efectivă este cauzată de o acţiune umană intenţionată. De exemplu, cercetătorii pot plasa nişte lumini special aranjate într-o zonă des vizitată de OZN-uri, care atunci creează premisele unei apariţii sau unei întâlniri cu o navă sau cu fiinţe umanoide. O CE-5 de gradul doi este aceea în care OZN-ul se află deja în zonă, iar acţiunile iniţiate de oameni primesc un răspuns din partea navei sau a umanoizilor. De exemplu, o întâlnire neplanificată poate fi continuată atunci când un om transmite semnale luminoase cu farurile maşinii înspre nava extraterestră, care atunci vine mai aproape sau manifestă o altă acţiune de răspuns. O retrospectivă asupra literaturii OZN la zi ne revelează faptul că atât CE-5 de gradul întâi, cât şi CE-5 de gradul doi au avut loc şi în trecut şi noi considerăm că oamenii ar trebui să exploateze potenţialul unor astfel de evenimente interactive în contextul cercetării active prospective a OZN-urilor.
Desigur că opoziţia faţă de cercetarea prospectivă activă se bazează pe presupunerea că întâlnirile: a) nu se află sub influenţa sau controlul oamenilor; şi b) întâlnirile cu OZN-uri sau apariţiile acestora nu pot fi determinate, anticipate sau prezise. Dar este oare aceasta o ipoteză corectă? Lecturarea a mii de rapoarte a apariţiilor OZN a condus CSETI la concluzia că niciuna dintre aceste afirmaţii nu este reală. E adevărat că oamenii nu pot controla apariţiile OZN, însă dovezile arată faptul că ei pot şi chiar influenţează apariţia şi/sau comportamentul OZN-urilor. Răspunsurile bine documentate ale OZN-urilor la acţiunile oamenilor - fie ele prietenoase, comunicative sau de altă natură - sunt doar câteva exemple de influenţă umană asupra comportamentului OZN-urilor.
Se ştie că activităţile militare, spaţiale şi nucleare ale oamenilor influenţează nu numai comportamentul ETS, ci chiar au determinat în mod neintenţionat apariţia lor. În plus, predilecţia OZN-urilor de a se manifesta în așa-a numitele „valuri” sau formaţiuni, de cele mai multe ori în zone geografice bine definite, ne oferă potenţiale oportunităţi pentru a realiza o comunicare bilaterală de început, precum şi o activitate de cercetare în timp real, adică o Iniţiativă CE-5. O asemenea Iniţiativă CE-5 sau proiect de cercetare utilizează persoane voluntare bine pregătite, precum şi alte mijloace active pentru facilitarea cercetării prospective care este atât interactivă, cât şi reproductibilă.
Considerăm că cercetarea prospectivă activă este posibilă şi ar trebui luată serios în considerare de către cercetătorii din domeniul OZN. Programul nostru iniţial este unul cooperant, cu buget mic, care se realizează în principal cu efort voluntar şi utilizează observatori pregătiţi în locaţiile unde au loc apariţii în „valuri” ale OZN-urilor, indivizi care au fost martori la mai multe întâlniri cu OZN-uri şi la experimente active menite să determine evenimente OZN. Noi am ajuns la concluzia că obstacolele care stau în calea succesului Iniţiativelor CE-5 nu se datorează atât de mult problemelor de logistică, de personal sau celor de ordin economic şi tehnologic, ci ele ţin mai ales de voinţă, de imaginaţie, de motivaţia personală şi se referă îndeosebi la ceea ce poate fi numit „spirit”. Adică factorul limitator principal în acest experiment a fost şi va continua să fie însăşi conştiinţa umană.

Imperativul conştiinţei
Atunci când vorbim despre interacţiunea cu IET, vorbim de fapt despre deschiderea noastră faţă de fiinţe cu un nivel foarte avansat de conştiinţă şi nu doar despre observarea unui fenomen natural sau a unui proces biologic. Din acest motiv, trebuie să acordăm o atenţie considerabilă nu numai perspectivei noastre în ceea ce priveşte intenţiile ET, ci totodată trebuie să fim atenţi mai ales la intenţiile şi atitudinile noastre. Din păcate, cel puţin în prezent, tendinţa oamenilor este bine evidenţiată de reacţiile atât militare, cât şi civile la apariţiile OZN-urilor, fiind bazată în special pe reacţii xenofobe, violente şi chiar paranoice faţă de ceea ce este nou sau necunoscut. Predispoziţia oamenilor de a vedea ca pe ceva ostil şi ameninţător ceea ce nu înţeleg sau controlează trebuie modificată şi depăşită. Dorinţa oarbă de câştig personal, dorinţa de a profita, precum şi înclinaţia de a vedea în mod predominant ETS/IET ca pe o „achiziţie” bună, trebuie modificate. Dacă noi suntem motivaţi de dorinţa de a-i „înşela” pe ET şi de a le achiziţiona tehnologia şi sursa de energie, atunci eforturile noastre vor eşua. Dacă vom aborda locuitorii altor lumi paralele cu lăcomie, teamă, cu ostilitate şi suspiciune, atunci toate eforturile noastre vor fi fost în zadar.
Nu există niciun dubiu că avem de-a face cu fiinţe care sunt capabile să ne citească, atât prin mijloace convenţionale, cât şi prin mijloace telepatice, motivaţiile şi intenţiile noastre reale, şi care pot simţi „spiritul eforturilor noastre”. Succesul presupune ca acest spirit să fie unul de deschidere ştiinţifică, de căutare a adevărului, a altruismului, un spirit al lipsei de egoism, de răutate şi de pizmă. Dorinţa de dezvoltare a unei relaţii paşnice între oameni şi ET este o necesitate, deoarece aceste motive, care se referă mai ales la „puritatea intenţiilor” cercetătorilor umani şi investigatorilor fenomenului OZN, reprezintă o condiţie de prim ordin, în timp ce expertizele sau tehnologiile sunt şi ele importante, dar totuşi secundare. Este imperativ necesar să ne lărgim orizonturile şi să manifestăm o stare de claritate a conştiinţei deoarece astfel vom reuşi să transcendem toate judecăţile şi consideraţiile ce ne-ar putea împiedica să percepem acest fenomen în mod obiectiv. Obsesia pe care o avem în ceea ce priveşte tehnologia şi lucrurile care vin „din afară” au tendinţa de a întuneca imaginea generală a relaţiei dintre ET şi oameni, cu tot ceea ce cuprinde ea. Deşi nu putem nega importanţa competenţei şi a cunoaşterii pe care aceste fiinţe le deţin, trebuie totuşi să insistăm asupra importanţei conştiinţei. În acest sens, este mult mai probabil că un novice animat de intenţii nobile, având doar o lanternă la dispoziţie, va avea un succes mai mare la o întâlnire cu un OZN decât o agenţie guvernamentală care dispune de tehnologie avansată, personal numeros şi milioane de dolari, dar care este motivată de intenţii egoiste. Într-adevăr, un aborigen care face un foc în aer liber poate obţine rezultate mult mai bune în stabilirea unei comunicări cu ET, decât serviciile secrete animate de intenţii dubioase.
Un alt aspect important este legat de întrebarea ce se referă la modul în care vedem noi intenţiile şi motivele prezenţei ET pe planeta noastră. Dacă ar fi să credem zvonurile, ceea ce se scrie în presa de scandal sau în cărţi, ET sunt cu toţii un fel de zei ai spaţiului sau fiinţe asemănătoare cu Darth Vader (din filmul Războiul Stelelor), adică nişte cuceritori ai spaţiului. Tendinţa noastră de a face speculaţii pe seama acestor fiinţe este atât prematură, cât şi nesigură, ea fiind mai ales periculoasă. Este puţin probabil ca ET să fie nişte zei perfecţi ori nişte fiinţe malefice care vor să cucerească întregul spaţiu şi totuşi părerile noastre în ceea ce priveşte motivaţia lor ne-au influenţat şi vor continua să ne influenţeze atitudinea şi acţiunile până când vom deveni conştienţi de ele şi le vom elimina, acestea fiind doar nişte prejudecăţi care ne împiedică să vedem adevărul în legătură cu aceste fiinţe ET.
O parcurgere a cazurilor documentate pe care le avem până în prezent indică faptul că, în timp ce anumite acţiuni ale ET sunt enigmatice şi chiar deranjante pentru oameni, nu există totuşi nici măcar o singură dovadă că ei ar avea în mod clar intenţii ostile. Aici trebuie să diferenţiem percepţia noastră (care este subiectivă) de acţiunile sau motivele lor reale, deoarece acestea constituie două perspective diferite. O anumită acţiune poate părea deranjantă chiar dacă ea este realizată cu un scop neutru sau chiar unul benefic. Ca medic de urgenţe, vă pot spune că nu trece nicio zi în care un copil sau un adult, care a suferit o traumă fizică, să nu perceapă eforturile mele de a-l ajuta ca fiind dureroase şi deci, ca fiind motivate de o dorinţă de a le face rău, cu toate că intenţiile mele sunt exact opuse. Faptul că un copil speriat îmi percepe acţiunile ca fiind dureroase sau rău intenţionate depinde de nivelul de conştiinţă şi de cunoaştere al copilului şi nu reflectă în niciun fel adevăratele mele intenţii. Nu este oare un proces analog în ceea ce priveşte anumite evenimente OZN pe care înţelegerea convenţională le-a catalogat ca fiind determinate de intenţii ostile sau răuvoitoare?
Cu siguranţă că pentru Iniţiativa de cercetare CE-5 este foarte important să acorde ET prezumţia de nevinovăţie şi, până la proba contrarie, să presupună că aceştia sunt neostili. Ipoteza că aceste fiinţe sunt ostile ar otrăvi atmosfera unui viitor contact bilateral şi ar împiedica dezvoltarea unei relaţii lipsite de conflicte între oameni şi ET. Acesta este un moment din istoria umanităţii în care forţa morală, încrederea şi auto-disciplina sunt premise obligatorii şi esenţiale pentru a progresa în stabilirea unei relaţii paşnice cu fiinţele extraterestre. A presupune că ET nu sunt ostili, nu înseamnă nici că dăm dovadă de o naivitate oarbă, şi nici că îi considerăm nişte zei salvatori. Dar înseamnă să ne păstrăm deschişi, fără suspiciune şi având o atitudine pozitivă faţă de fiinţele ET. A face altfel înseamnă a crea o realitate bazată pe conflict şi ostilitate, care reprezintă o cale spinoasă, parcursă deja de rasa umană.
Dincolo de conştiinţa cercetătorilor sau a celor care au avut întâlniri cu OZN-uri se află importanţa conştiinţei umanităţii ca întreg. Tipul şi calitatea oricărui gen de interacţiune viitoare dintre IET şi oameni - şi, prin urmare, rezultatele specifice ale oricăror eforturi de iniţiere a unei CE-5 - vor fi parţial dependente şi limitate de nivelul de evoluţie din cadrul societăţii umane. Nu ar trebui să fim surprinşi dacă o anumită civilizaţie ET preferă să limiteze gradul contactului direct cu oamenii, date fiind preocupările noastre generale legate de armată, conflict şi violenţă. Pe măsură ce societatea umană va face tranziţia necesară către pacea mondială şi cooperare, consider că va exista o îmbunătăţire concomitentă în ceea ce priveşte deschiderea şi comunicarea bilaterală cu fiinţele ET. În acest sens, succesul Iniţiativei CE-5 depinde direct de pacea şi unificarea rasei umane. Pacea mondială, precum şi unitatea şi cooperarea întregii lumi reprezintă aspecte determinante ale viitorului evenimentelor ce vor avea loc între ET şi oameni. Profunzimea şi calitatea Iniţiativei CE-5 se poate dovedi a fi una modestă, dar ea se va îmbunătăţi pe măsură ce societatea umană va evolua către o stare generală de pace şi unitate.

Iniţiativa CE-5: unele concepte şi protocoale preliminare
Cum putem merge mai departe? În decursul timpului s-au dezvoltat anumite protocoale şi scenarii, care s-au dovedit a fi productive. În cadrul tuturor acestor metode, „imperativul conştiinţei”, despre care am vorbit mai sus, s-a dovedit a fi important, fiind o necesitate pentru o abordare multi-disciplinară integrată, ce utilizează atât tehnologia, cât şi conştiinţa. Astfel, este posibil ca un gând să fie la fel de eficient ca o rază laser în facilitarea unui eveniment CE-5.

Tehnici de comunicare ce trebuie luate în considerare:
1.	lumină simplă, semnale laser sau coduri luminoase;
2.	contact şi proiecţie telepatică;
3.	imagini la sol, cum sunt urmele de aterizare (sau altele), simboluri pe sol, ce pot fi vizibile de la înălţime;
4.	unde sonore auditive şi/sau inaudibile;
5.	adresare directă, prin intermediul limbajului (presupune capacitatea ET de a înţelege limba pe care o vorbim).

Programe şi protocoale posibile:
1.	Echipa de Investigare cu Mobilizare Rapidă (RMIT) formată din persoane voluntare, care se deplasează rapid în zonele în care sunt sesizate „valuri” de OZN-uri. De exemplu, trimiterea unei echipe de 5-10 oameni în Belgia, în 1989. Ea a fost antrenată în diverse modalităţi de abordare a comunicării CE-5 şi ar fi putut constitui o adevărată revoluţie în ceea ce priveşte comunicarea cu OZN-urile. Aceste echipe lucrează împreună cu cercetătorii şi autorităţile locale în coordonarea locaţiilor şi a activităţilor specifice. Noi credem că un nucleu format din 50-100 de oameni devotaţi subiectului şi antrenaţi în mod corespunzător ar putea asigura o locaţie în care apar „valuri” de OZN-uri cu câte o echipă formată din 5-10 observatori.
2.	Echipa de Investigare a Semnelor din lanurile de grâu din Marea Britanie este similară echipei menţionate mai sus, dar ea permite rotaţia membrilor echipelor în timpul „sezonului cercurilor din lanuri”, nu numai pentru monitorizarea formaţiunilor circulare, ci şi pentru întrebuinţarea unor tehnici de comunicare de „răspuns” pentru „făuritorii de cercuri”. În acest mod, este de sperat că se va putea dezvolta un fel de „dialog” de cercuri în lanuri.
3.	Cercetarea Individuală ET este un program care va atrage voluntari ce au avut întâlniri sau contacte repetate cu nave sau fiinţe extraterestre. Astfel de indivizi vor coopera voluntar cu o reţea de cercetare şi vor utiliza diverse protocoale pentru a facilita contactul dintre oameni şi ET.
4.	Reţeaua de Contactare Extraterestră Telepatică (TETON) se va baza pe capacităţile telepatice atât ale oamenilor, cât şi ale ET şi vor utiliza protocoale structurate pentru a determina apariţia de evenimente între oameni şi OZN-uri. Acestea vor putea fi simultan monitorizate de cercetători colaterali ai fenomenului OZN. De exemplu, un grup de cercetători TETON antrenaţi realizează proiecţii mentale pentru a cere apariţia unui OZN sau o aterizare într-o locaţie şi un moment de timp sigure şi clar precizate (în respectiva proiecţie mentală). Avem motive să credem că o astfel de acţiune va avea succes, cu condiţia ca ea să se deruleze în mod corect şi să fie motivată de înţelegere şi de intenţii bune. Un loc de întâlnire ferit şi sigur este fără îndoială esenţial pentru o asemenea operaţiune.
Sigur că pot fi sugerate şi alte programe şi suntem deschişi faţă de orice sugestii şi idei noi, care ar putea îmbunătăţi Iniţiativa CE-5. Acestea sunt doar concepte şi idei iniţiale, de aceea sunt binevenite orice alte idei din partea analiştilor şi cercetătorilor din domeniu.
Notă: Acest articol a fost scris în anul 1992, iar de atunci Iniţiativa CE-5 a avut succese din ce în ce mai mari în ceea ce priveşte întâlnirile cu OZN-uri. Informaţiile sunt detaliate în rapoartele de cercetare şi în articolele recente ale CSETI.

Dezvoltarea unui respect de sine colectiv
Pentru ca toate aceste investigaţii să poată fi duse mai departe este esenţial să ne punem întrebarea cum anume se văd oamenii pe ei înşişi şi cum anume este văzută rasa umană, ca întreg, de către oameni? De câte ori am citit în literatura OZN cuvântul „superior” în raport cu fiinţele ET care vizitează Pământul? Şi cât de des i-am auzit pe teologi, şi nu doar pe ei, spunând că noi, oamenii, suntem fiinţele cele mai importante din univers? Ambele viziuni extreme - aceea a unicităţii umane şi a superiorităţii divine - sunt distorsiuni periculoase ale unui respect colectiv de sine normal, care ar fi necesar pentru o relaţie sănătoasă pe termen lung între oameni şi fiinţele ET.
În ceea ce priveşte problema superiorităţii ET, trebuie să facem o diferenţă între deţinerea unei tehnologii avansate sau chiar a unor capacităţi intelectuale mult mai dezvoltate şi o superioritate efectivă ca fiinţe. Au fost cumva europenii, care deţineau o tehnologie superioară, mai buni ca fiinţe umane faţă de nativii americani pe care i-au găsit pe aceste teritorii? Cu siguranţă că nu! Sau un om de ştiinţă cu un IQ de 160 este neapărat superior, ca persoană, unui vânzător de lemne cu un IQ de 100? A spune că o rasă deţine tehnologie sau sisteme sociale mai avansate nu este acelaşi lucru cu a spune că acea rasă este formată din fiinţe superioare. Pe de altă parte, este la fel de adevărat faptul că, dacă valorile lor diferă de valorile şi atributele umane ale secolului XX, nu trebuie totuşi să le considerăm nişte fiinţe inferioare. Este necesar să fim atenţi să nu repetăm vechea greşeală pe care oamenii au făcut-o unii faţă de alţii, confundând similitudinea cu egalitatea. Atât între doi indivizi, cât şi între două popoare de pe planete diferite vom găsi diferenţe, variaţii, puncte tari şi puncte slabe; aceasta nu înseamnă că unul dintre popoare este inferior sau superior celuilalt, ci doar că ele sunt diferite. Egalitatea dintre noi, ca fiinţe umane, îşi are fundamentul în faptul că atât oamenii, cât şi fiinţele ET sunt creaturi inteligente, conştiente şi simţitoare. Inteligenţa conştientă este punctul nostru de egalitate, precum şi punctul nostru de unitate; ea reprezintă baza relaţiei însăşi. Dacă privim punctul nostru de unitate, vom trăi o stare de încântare. Trebuie să evităm aroganţa şi şovinismul ce caracterizează relaţiile umane; trebuie, de asemenea, să evităm sentimentul de inferioritate sau de lipsă de valoare ce se trezeşte în noi în raport cu tehnologiile extraordinare ale ET sau cu inteligenţa acestora, deoarece viaţa unei fiinţe inteligente conştiente înseamnă mult mai mult decât IQ-ul şi dezvoltarea ei materială. Trebuie să manifestăm o stare de reală umilinţă şi să ne menţinem un respect de sine colectiv adecvat, născut din realizarea faptului că a fi om înseamnă a fi conştient, treaz, inteligent şi conştient de sine însuşi. Dincolo de aceasta, este foarte probabil ca oamenii să aibă la fel de multe de oferit dezvoltării civilizaţiilor ET, cât au ele să ne ofere nouă. Dacă este să ne angrenăm în această direcţie, vom avea nevoie de respect de sine şi de respect reciproc şi nicidecum de o stare arogantă de superioritate sau de o inferioritate laşă. Modelul strict materialist, de a privi doar faptele şi diferenţele sau de a pune accentul pe un reducţionism interminabil şi pe fragmentare, va aduce numai confuzie, consternare şi pierdere. Trebuie să fim înţelepţi şi să percepem întregul, în timp ce remarcăm diferenţele. Viziunea noastră trebuie să fie clară, căci numai ea poate constitui baza succesului nostru. Trebuie să învăţăm să privim cu ochii unicităţii, căci într-un univers gigantic atât de divers ne vom pierde fără această perspectivă. A fi om este minunat: înseamnă a fi conştient, inteligent, iubitor şi treaz. Şi ceea ce este minunat în a fi om, este minunat în a fi orice fiinţă inteligentă din univers. Haideţi să împărtăşim aceasta!

Principiile CE-5
Definiţie: CE-5 este un termen care descrie întâlnirile de gradul cinci cu Inteligenţe Extraterestre (IET), ce sunt caracterizate de o comunicare reciprocă, bilaterală şi nu de un contact unilateral. CE de gradul 1-4 sunt esenţialmente pasive, reactive şi iniţiate de către IET; CE-5 se distinge de acestea prin contacte cooperante sau iniţiate de către oameni cu IET, care sunt conştiente, benefice, voluntare şi active. Există dovezi care indică faptul că în trecut au existat CE-5 reuşite, iar maturizarea inevitabilă a relaţiei dintre oameni şi ET necesită o cercetare mai amplă şi eforturi mai mari în această direcţie. Este adevărat că, până la urmă, controlul asupra acestor contacte şi schimburi va fi deţinut probabil (şi aşa trebuie să fie) de către IET, care sunt forme inteligente de viaţă ce deţin o tehnologie mai avansată, dar aceasta nu minimalizează importanţa iniţiativelor umane conştiente şi voluntare şi nici contactul şi urmările CE convenţionale de gradul 1-4.

Principii centrale şi premise ale Iniţiativei CE-5
1.	Mijloacele de transport (OZN) ale IET şi ET au fost şi sunt şi în prezent în contact cu societatea umană;
2.	IET au motive evident paşnice şi probabil protectoare pentru relaţia pe care o au cu umanitatea la acest moment.
3.	Iniţiativa CE-5 este pro-activă, bilateral comunicativă şi multidisciplinară şi este motivată în primul rând de achiziţionarea tehnologiei ET, dar numai în măsura unei acceptări mutuale în acest sens, în cadrul relaţiei dintre oameni şi IET.
4.	Comportamentul enigmatic şi de neînţeles al IET poate fi unul protector la adresa oamenilor, aşa cum este el înţeles din perspectiva ET; o civilizaţie pământeană interesată de războaie, agresivă, armată nuclear şi lipsită de unitate nu trebuie să primească alte tehnologii care fără îndoială că ar putea fi folosite în scopuri rele, până când întreaga umanitate va atinge o stare de pace şi unitate durabilă, iar ţelurile ei vor deveni paşnice, cooperante şi unificatoare. O astfel de transformare va indica faptul că umanitatea este pregătită pentru contacte şi schimburi complete între oameni şi IET. În acest sens, noi trebuie să acceptăm şi să respectăm controlul IET.
5.	Dincolo de limitele de protecţie menţionate mai sus, IET doresc aparent să realizeze un contact mai amplu cu umanitatea şi sunt deschise contactelor iniţiate de către oameni. Există dovezi concludente care indică faptul că IET s-au arătat în mod sistematic civilizaţiei umane în ultimii 45 de ani sau mai mult şi că aceste contacte s-au aprofundat şi s-au intensificat în această perioadă.
6.	Comunicările CE-5 bazate pe iubire, unitate, non-violenţă şi cooperare sunt şi vor continua să fie cele mai eficiente.
7.	Adiţional faţă de cele precizate la punctul 4, trebuie să menţionăm că ne putem aştepta totuşi în continuare la contacte limitate din partea IET, astfel încât potenţialitatea distructivă a contactelor dintre oameni şi ei să fie minimă. Cu siguranţă că un influx masiv de cultură şi tehnologie extraterestră s-ar dovedi distructiv pentru o evoluţie pe termen lung a umanităţii, dacă el ar fi brusc sau ar apărea la un moment nepotrivit. Deşi limitele exacte ale unor asemenea contacte nu sunt cunoscute, probabil că suntem destinaţi să experimentăm o expansiune a acestor limite, pe măsură ce civilizaţia umană va evolua şi se va dezvolta în pace şi unitate, ori într-un moment de criză mondială semnificativă.
8.	Toate contactele Iniţiativei CE-5 vor fi realizate pentru beneficiul întregii umanităţi (precum şi al IET) şi nu vor servi beneficiului unei singure naţiuni sau al unei singure culturi. Acest lucru este esenţial.
9.	Toate contactele Iniţiativei CE-5 vor fi libere de orice intenţii ostile şi de prezenţa oricăror tipuri de arme, fie ele defensive sau ofensive.
10.	Toate contactele Iniţiativei CE-5 vor fi împărtăşite tuturor asociaţilor CE-5, în măsura posibilităţilor. Iniţiativa CE-5 va coopera cu toate organizaţiile OZN/IET, atâta vreme cât acestea vor fi credibile şi vor avea intenţii şi proceduri paşnice şi bine intenţionate.
11.	Atât fiinţele umane, cât şi cele ET au aspecte fizice, mentale şi spirituale asociate realităţii în care trăiesc. Contactul şi comunicarea vor avea loc la toate nivelele comune ambelor realităţi.
12.	Iniţiativa CE-5 susţine faptul că atât oamenii, cât şi ET sunt fiinţe conştiente şi sunt, din punct de vedere esenţial, mai mult asemănătoare decât diferite. Oricât de diferiţi părem la exterior sau din punct de vedere fizic, realitatea oamenilor ca fiinţe inteligente şi conştiente constituie baza comună pentru comunicare, pentru un contact bilateral mai profund şi pentru respect reciproc.
13.	Eforturile noastre incipiente vor avea ramificaţii în mileniul următor şi de aceea ar trebui preluate cu toată prudenţa, viziunea şi integritatea ce li se cuvin. Scopurile, metodologia şi maniera noastră de abordare sunt orientate către eforturi clare eşalonate pe termen lung.
14.	Modelul primar pentru comunicare şi schimb, precum şi comunicările interne din cadrul Iniţiativei CE-5 sunt consultarea cu ceilalţi şi respectul pentru viziunea lor.
15.	Cele mai importante caracteristici care sunt necesare participanţilor la Iniţiativa CE-5 sunt onestitatea, o minte deschisă, capacităţi intuitive şi de comunicare, corectitudine. Bineînţeles că sunt preţuite şi talentul tehnic sau acreditările academice, însă calităţile menţionate mai sus trebuie să primeze. Membrii echipelor CE-3 şi CE-4 sunt încurajaţi să participe în special ca asociaţi în cercetare. Confidenţialitatea participanţilor poate fi asigurată la cerere. În plus, Grupurile Principale ale Iniţiativei CE-5 vor avea, în măsura posibilităţilor, participanţi experţi sau competenţi în următoarele domenii:
a.	medicină/fiziologie
b.	fizică teoretică şi aplicată
c.	psihologie/consiliere
d.	capacităţi mentale/spirituale înalte (telepatie, meditaţie, etc.)
e.	comunicaţii şi electronică
f.	relaţii publice
g.	cercetare/documentare, inclusiv video, audio şi imprimare
h.	astronomie şi astrofizică
i.	sociologie şi antropologie
16.	Grupurile principale ale Iniţiativei CE-5 vor lucra continuu în cercetare pentru a spori cunoaşterea comună pe care o deţinem, îmbogăţind în felul acesta şi baza noastră de date. CE-l vor fi special integrate în planul strategic al CE-5.
17.	Proiectele, pregătirile şi rezultatele Iniţiativei CE- 5 vor fi împărtăşite prin intermediul conferinţelor, al simpozioanelor, precum şi al diverselor publicaţii din mass-media.
18.	Activităţile din cadrul Iniţiativei CE-5 vor menţine standarde înalte de conduită şi profesionalism, încurajând totodată o atmosferă de deschidere mentală şi de creativitate. Oricine va fi descoperit că împrăştie informaţii false în scopul dezinformării ori va falsifica în mod intenţionat cazuri de apariţii sau contact ET va fi exclus de la participarea la orice activitate a Iniţiativei CE-5.
19.	Sperăm că întâlnirile de Gradul Cinci vor deschide noi orizonturi în ceea ce priveşte relaţia dintre IET şi umanitate. Toţi cercetătorii şi teoreticienii sunt bineveniţi pentru a se alătura acestor eforturi profunde ale noastre, pe care le realizăm în vederea creşterii şi evoluţiei întregii umanităţi.
29                                    SCURT REZUMAT AL UNOR REZULTATE DE CERCETARE ALE CSETI
Mexic, 30 ianuarie 1993
În data de 30 ianuarie 1993, Echipa de Mobilizare Rapidă (RMIT) a fost trimisă în zona vulcanică din apropierea oraşului Mexico City (Mexic). Chiar înainte de 00:30 (ora locală), pe 31 ianuarie 1993, în timp ce implementa protocoalele CSETI pentru a monitoriza navele ET în locaţia respectivă, întreaga echipă a fost pentru puţin timp scăldată într-o lumină de culoarea ambrei, ce venea de sus, dinspre nord. Nu s-a găsit nicio sursă convenţională care ar fi putut produce acea rază de lumină. Mai târziu, pe 1 februarie 1993, echipa a reuşit să repereze o navă triunghiulară de dimensiuni foarte mari, având între 100 şi 250 de metri în lungime (cât unul, până la trei terenuri de fotbal). Acea navă a apărut ca răspuns la semnalele transmise de echipa CSETI, a încercuit zona şi a coborât, având partea din faţă complet luminată, dând astfel impresia că vrea să aterizeze. Nava triunghiulară se afla la aproximativ 100 de metri deasupra noastră şi cam la 1,5 km distanţă de locul în care ne aflam. La fiecare colţ al triunghiului nava avea o lumină strălucitoare, precum şi o lumină roşie care pulsa în centru. Era însoţită de o sondă sau navă-cercetaş mică, de culoare roşu-portocaliu. Pe măsură ce se îndepărta de locaţia în care se afla echipa de cercetare, nava a transmis în mod repetat semnale de răspuns către aceasta, apoi a dispărut după creasta unui munte şi n-a mai apărut în acea noapte. Contactul a durat aproximativ 10 minute. În data de 2 februarie 1993, acelaşi tip de navă a revenit, de această dată la o altitudine de aproximativ 50 de metri, şi a transmis din nou semnale de răspuns într-o manieră interactivă, către echipa de cercetare a CSETI, care se afla la faţa locului, în ultimele 24 de ore de când se afla în Mexic, mai multe discuri metalice strălucitoare au zburat în plină zi sau au plutit în aer, în perimetrul din apropierea echipei noastre de cercetare. Patru astfel de discuri au fost reperate de echipă, în patru ocazii diferite, pe 3 şi 4 februarie 1993.

Anglia, 27 iulie 1992
Aproximativ pe la ora 00:20, în data de 27 iulie 1992, la o fermă de 18 hectare de lângă Alton Barnes, Wiltshire, Anglia, echipa RMIT a CSETI a reuşit să repereze o navă extraterestră cu cupolă, luminând puternic şi având între 25 şi 45 de metri în diametru. Nava nu scotea niciun zgomot şi se afla la o distanţă de 350 de metri depărtare şi la aproximativ 7 metri deasupra solului. Ea se afla, de fapt, în acelaşi lan de grâu în care era şi echipa de mobilizare rapidă (RMIT) a CSETI. Nava a transmis în mod repetat semnale către echipa formată din patru cercetători, iar la un moment dat, de navă s-a desprins un obiect mic de culoarea ambrei, care s-a ridicat către cer. Fiind în imediata apropiere, nava a cauzat tulburări magnetice, dereglând busola, al cărei ac s-a învârtit cu 360°. Acest eveniment de „aterizare iminentă” s-a finalizat cu îndepărtarea şi dispariţia în ceaţă a navei, în afara vizibilităţii, după 10-15 minute în care a trimis semnale luminoase repetate către echipa noastră.

Belgia, 5 februarie 1992
Aflând despre un val semnificativ de OZN-uri care a apărut în Belgia, RMIT din cadrul CSETI, formată din patru oameni, a plecat spre Bruxelles în data de 5 februarie 1992. În noaptea de 9 spre 10 februarie, echipa realiza cercetări în timpul unor condiţii meteorologice nefavorabile lângă oraşul Eupan, din Belgia. Pe 10 februarie, la ora 00:30, echipa a văzut patru obiecte foarte luminoase zburând la joasă altitudine, care au dispărut brusc după 5 minute de observare. Echipa s-a întors la faţa locului a doua zi dimineaţă şi nu a găsit nimic care ar fi putut explica apariţia celor patru obiecte luminoase.
În noaptea de 10 februarie 1992, echipa noastră se îndrepta spre un munte înalt de lângă Henri-Chapelle, iar la ora 00:45, pe 11 februarie, a reperat o navă mare, silenţioasă, de formă triunghiulară, care a apărut strălucitoare de după nori. Lumina din partea din faţă a navei era de mărimea unei luni pline. Câteva minute mai târziu, membrii echipei au auzit, chiar deasupra lor, un fel de bâzâit de tonalitate joasă care parcă a fost pornit şi oprit, într-o succesiune rapidă, de două ori. Acea vibraţie sonoră se afla în nori, deasupra echipei de cercetare, şi era staţionară.

Florida, 14 martie 1992
În data de 14 martie 1992, la orele 8:24 seara, pe o plajă de lângă Pensacola, Florida, peste 40 de oameni care se aflau acolo pentru o pregătire a echipelor de cercetare ale CSETI, au putut vedea patru nave plutind deasupra zonei respective, care au transmis semnale repetate către grup şi şi-au modificat formaţia în care veniseră, ca răspuns la semnalele luminoase ale grupului. Acest eveniment a fost observat din patru locaţii diferite şi există dovezi fotografice şi video ale acestuia. Cele patru OZN-uri, în mod evident controlate inteligent, s-au deplasat în direcţia grupului, în timp ce făceau schimb de semnale luminoase cu acesta. Evenimentul a durat circa 10-15 minute.

Introducere
În data de 5 februarie 1992, membrii comitetului executiv al Centrului de Studiu al Inteligenţelor Extraterestre (CSETI) au plecat spre Europa pentru a investiga valul de apariţii OZN din Belgia. Scopul călătoriei a fost acela de a realiza o cercetare directă şi în timp real asupra valului extraordinar de OZN-uri care s-a manifestat atunci, de a intervieva martorii principali, de a stabili întâlniri cu cercetătorii principali ai SOBEPS (Organizaţia principală a Belgiei de Cercetare în domeniul OZN) şi de a iniţia la faţa locului acţiuni de tipul Iniţiativei CE-5. Toate aceste scopuri au fost realizate cu succes şi am plecat din Belgia convinşi că acel val de OZN-uri a fost unul dintre cele mai semnificative şi mai bine documentate din istoria contactelor cu navele extraterestre.
Aş vrea să le mulţumesc personal pe această cale celor din cadrul SOBEPS, fără ajutorul cărora nu ne-am fi putut atinge niciunul din scopurile pe care ni le-am propus. La SOBEPS, Patrick Ferrin, Lucien Clerebaut, dr. Leon Brenig şi prof. Auguste Meessen, precum şi mulţi alţii, ne-au acordat tot sprijinul solicitat, fiindu-ne de un imens ajutor în eforturile noastre. Integritatea, bunătatea şi calitatea profesională a oamenilor de la SOBEPS este un exemplu inspirator pentru cercetătorii din domeniul OZN de pretutindeni. Doresc, de asemenea, să-i adresez mulţumiri deosebite d-lui Nicoll, jandarmul care, împreună cu colegul său poliţist, au văzut primii aceste nave triunghiulare în apropiere de Eupan, în Belgia, în data de 29 noiembrie 1989. Dl. Nicoll a petrecut cu generozitate o întreagă după-amiază povestindu-ne experienţele şi observaţiile sale şi însoţindu-ne în toate locurile în care se aflase la apariţia OZN-urilor, fiind plin de bunăvoinţă şi amabilitate.
În data de 8 februarie 1992, ne-am întâlnit cu cercetătorii de la SOBEPS la biroul central din Bruxelles. Aici am putut intervieva martori, am primit o informare generală excelentă asupra subiectului, făcută de Patrick Ferrin, şi am realizat o prezentare a protocoalelor de acţiune abordate în cadrul Iniţiativei CE-5. Spre marea noastră satisfacţie, am aflat că dr. Brenig împreună cu alţi colegi organizaseră echipe cu rol de observare, pentru a putea fi capabili să participe astfel la cercetări în timp real. În ziua în care echipa noastră a ajuns la Bruxelles, aceştia făceau planuri de a plasa echipele respective în anumite zone din ţară pentru a obţine astfel o observare ştiinţifică directă şi pentru a atrage navele extraterestre folosind semnale luminoase, sunete şi emisii coerente de gânduri. Sugestiile noastre au fost primite cu mult entuziasm şi sperăm să auzim curând de întâlniri de Gradul Cinci în Belgia.

Rezumat al Interviurilor şi Informărilor
Mai jos este prezentat un scurt rezumat al caracteristicilor uluitoare ale „valului” de OZN-uri care a apărut în Belgia, precum şi al interviurilor noastre cu diverşi martori şi investigatori ai acestuia.
Prezentul val de OZN-uri a început în data de 29 noiembrie 1989, la orele 5:24 după-amiaza, atunci când ofiţerul de poliţie Nicoll şi colegul său se aflau în patrulare în apropiere de Eupan, Belgia. Aceştia au zărit o navă mare de formă triunghiulară, care avea trei lumini puternice la fiecare colţ al triunghiului şi una de culoare roşu-portocaliu pulsând în centrul navei. Acest obiect, şi altul asemenea lui, au fost observate timp de aproximativ 3 ore deasupra diferitelor zone de lângă Eupan. Pentru a descrie în mod adecvat acest caz am avea probabil nevoie de un capitol întreg; neputând face aceasta, îl vom rezuma în cele ce urmează:
•	OZN-ul observat de la o distanţă mică era o navă structurată, având o lungime de aproximativ 50 de metri, fiind complet silenţioasă.
•	OZN-ul a fost văzut de mai mulţi martori civili şi ofiţeri de poliţie.
•	OZN-ul a zburat deasupra solului, urmând în mod constant conturul acestuia, emiţând o lumină roşie ca de laser, care se oprea la distanţe limitate în spaţiu, ca şi cum ar fi măsurat ceva la nivelul solului sau sub pământ. OZN-ul se oprea, iar apoi zbura mai departe, părând că măsoară ceva.
•	OZN-ul a plutit la o distanţă mică de martori, pe deasupra unui câmp, şi a emis o lumină alb-albastră strălucitoare de multe ori mai puternică decât aceea a unui elicopter de cercetare.
•	Iniţial, nava s-a îndepărtat de lângă Eupan, dar atunci când ofiţerii au început să o urmărească, aceasta şi-a modificat direcţia de deplasare; ofiţerii erau înarmaţi şi este posibil ca OZN-ul să fi considerat iniţial acţiunea lor ca fiind una neprietenoasă, datorită prezenţei armelor.
•	Apoi, ofiţerii au urmărit OZN-ul de la distanţă prin împrejurimile de lângă Eupan, până când au ajuns la o capelă mică aflată pe marginea unui drum. Aici, ei au observat OZN-ul plutind pe deasupra râului, după care a dispărut după o creastă, revenind apoi pentru a plana deasupra apei.
•	În acel moment, cei doi ofiţeri au văzut un al doilea OZN foarte mare, care s-a înălţat dintr-o râpă ce se afla foarte aproape de locul în care se opriseră ei. OZN-ul era imens, având cam 90 de metri lungime, era puternic luminat, iar deasupra lui se putea vedea o cupolă luminoasă. Nici de data aceasta nu s-a auzit vreun sunet. După aceea, OZN-ul s-a îndreptat către Henri-Chapelle, unde nava a fost văzută şi de alţi ofiţeri de poliţie.
•	Dl. Nicoll nu a simţit niciun fel de frică, dar a fost uluit de această experienţă. El insistă că ceea ce s-a petrecut a fost real: nava era materială, structurată, complet silenţioasă, chiar atunci când se afla la o distanţă foarte mică de el şi complet diferită de orice tip de navă omenească. Dl. Nicoll este o persoană credibilă, sinceră şi, atât el cât şi colegul său, se află dincolo de orice suspiciune.
•	Dl. Nicoll ne-a însoţit personal în fiecare dintre locurile în care s-au petrecut evenimentele respective şi putem spune că, din descrierile pe care le-a făcut, nava triunghiulară s-a aflat la o distanţă foarte mică de el.
El ne-a relatat că a simţit că OZN-ul se afla într-un fel de misiune tehnică legată de anumite măsurători ale pământului sau de subteranul acelei zone. Mai târziu am aflat că în zona respectivă există mulţi vulcani vechi inactivi şi multe izvoare de apă termală şi că, ocazional, aici au loc cutremure. Am aflat, de asemenea, că nu foarte departe de această zonă, în Tihange, există baze de arme nucleare.

Alte descoperiri generale:
	Belgia, care are o populaţie de 10 milioane de locuitori, dar cu o suprafaţă de numai o treime din suprafaţa statului Indiana, a avut peste 3500 de apariţii ale OZN-urilor din noiembrie 1989; unele dintre aceste apariţii au fost confirmate de sute de martori oculari, mulţi dintre ei prezentând o mare credibilitate.
•	Majoritatea cazurilor implică o navă de dimensiuni mari şi de formă triunghiulară, dar au fost văzute şi altfel de nave, inclusiv platforme rectangulare, nave în formă de disc şi altele.
•	Nu au existat apariţii ale umanoizilor şi nici interacţiuni apropiate (aşa-numitele „răpiri”) realizate de umanoizi.
•	Forţele Aeriene belgiene cooperează cu cercetătorii civili şi adeseori chiar le-au oferit acestora sprijin tehnic şi logistic, inclusiv posibilitatea de a utiliza periscoape de noapte cu infraroşii, le-au pus la dispoziţie turnuri de observare, etc., unindu-şi astfel eforturile de cercetare cu aceştia. Nici Forţele Aeriene şi nici NATO nu pot afirma că aceste nave sunt de origine terestră. Trebuie menţionat faptul că NATO, cu marea sa influenţă militară, a fost mai puţin cooperantă în ceea ce priveşte aceste evenimente, cu toate că cel puţin una dintre bazele aeriene nucleare ale NATO a fost survolată la o altitudine joasă de unul dintre aceste OZN-uri.
•	Există cel puţin o fotografie clară a acestui OZN care, în urma analizelor de specialitate, s-a dovedit a fi autentică şi care este conformă cu descrierea pe care au făcut-o personalul militar şi de poliţie. Există şi înregistrări video ale navei respective, însă ele au o calitate slabă.
•	Au existat, de asemenea, numeroase confirmări vizuale pe radar ale acestui OZN. În noaptea de 30-31 martie 1990, OZN-ul a fost reperat de patru radare NATO belgiene separate, precum şi de un radar de la bordul unui F-16 (avionul F-16 a fost trimis pentru a urmări OZN-ul care fusese văzut de mulţi martori aflaţi la sol). În plus, au existat şi alte apariţii pe radar; una dintre ele a avut loc în decembrie 1991, când un pilot aflat la bordul unui avion comercial, un radar de control de la sol, precum şi martori aflaţi la sol au sesizat OZN-ul zburând la altitudine joasă. Înregistrarea radar a evenimentului din martie 1990 a fost analizată de profesorul Meessen şi este considerată o dovadă certă a unei nave extraordinare, având caracteristici de formă şi de zbor care în niciun caz nu pot fi terestre.
•	Au existat numeroase întâlniri de Gradul Cinci în Belgia. Interesant este faptul că, într-unul dintre cazuri, mai mulţi membri ai armatei belgiene au văzut un OZN mare, triunghiular, la o distanţă mică de ei. OZN-ul se îndepărta de grup, când unul dintre bărbaţi a încercat să facă semne cu o lanternă înspre el. În acel moment nava s-a oprit, a venit mai aproape de ei şi a reprodus acelaşi semnal luminos pe care îl făcuse bărbatul cu lanterna. Acel schimb interactiv iniţiat de observatorul uman a continuat timp de aproximativ 30 de minute şi reprezintă o CE-5 semnificativă, care a avut loc în prezenţa mai multor martori.
•	Deşi au existat câteva apariţii ale OZN-urilor pe timp de zi, dar şi la toate orele din noapte, majoritatea acestora au avut loc între orele 5 şi 9 seara, adeseori în prezenţa a zeci sau chiar sute de oameni.
•	Asemenea apariţii au existat pe întreg cuprinsul Belgiei, dar ele sunt concentrate de-a lungul văii unui râu care se întinde din Eupan spre estul Belgiei, înspre Liege, Tihange şi Mons.
•	Contrar a ceea ce pretind anumiţi „speculatori de fotoliu” din SUA şi din alte părţi, nu există dovezi că aceste apariţii sunt, de fapt, nave americane secrete, iar noi nu am întâlnit nici măcar un singur civil, militar sau om de ştiinţă care să rămână cu această impresia în urma apariţiilor de OZN-uri la care a asistat în mod direct. Mai mult decât atât, dată fiind secretomania care înconjoară aceste experimente americane, nu este deloc plauzibil ca armata SUA să lanseze astfel de arme experimentale ultrasecrete deasupra unor zone foarte populate la ore foarte accesibile, atunci când pot fi foarte uşor observate de oameni. Nu am întâlnit niciun cercetător sau om de ştiinţă din domeniu, care să aibă părerea că aceste nave sunt de origine terestră.
•		Există numeroase cazuri în care au fost manifestate capacităţi telepatice din partea ocupanţilor OZN-urilor. Am intervievat în detaliu un tânăr care a avut o experienţă extraordinară în timp ce se afla la volanul maşinii sale, conducând spre casă seara devreme, în anul 1991. Aflându-se la o anumită distanţă de casa lui, el a observat un OZN care zbura la o altitudine foarte mică. OZN-ul se afla pe direcţia de mers a bărbatului, în faţa sa, şi acesta a fost uluit când OZN-ul a venit în întâmpinarea acţiunilor sale. Înainte de a face curba pe un alt drum pentru a se îndrepta spre casă, OZN-ul a luat primul acea direcţie, ca şi cum l-ar fi condus pe tânăr către casa lui. Bărbatul a simţit că OZN-ul „îi putea citi gândurile” înaintea fiecărui viraj, iar OZN-ul a continuat să-l conducă spre casă, virând în mod corect la fiecare intersecţie a drumului pe care trebuia să-l parcurgă. Ajungând în cele din urmă acasă, tânărul a văzut OZN-ul plutind la mică altitudine (10- 30 metri) deasupra casei sale. Şi-a chemat soţia, care a ieşit din casă şi a văzut nava extraterestră. În timp ce bărbatului nu îi era teamă, soţia lui s-a înspăimântat, moment în care OZN-ul a părăsit zona.
Un caz aproape identic a fost raportat de o femeie, medic veterinar, care mergea cu maşina spre casă, aflându-se în apropierea bazei nucleare de la Tihange. Şi în acest caz, OZN-ul i-a anticipat în mod foarte precis toate mişcările şi a rămas plutind deasupra casei sale, după ce femeia a ajuns acasă. OZN-ul a fost observat şi de către soţul şi copilul său. Este ştiut faptul că astfel de evenimente, care au fost raportate pe întreg mapamondul, indică prezenţa conştiinţei asistate de tehnologie la bordul navei, capacităţi mentale deosebite ale ocupanţilor acestora sau ambele variante.
Aceste OZN-uri au fost observate în apropierea instalaţiilor nucleare militare şi a bazelor nucleare. Cazuri deosebite sunt apariţiile din apropierea facilităţii nucleare de la Tihange, care au implicat numeroase OZN-uri într-o singură seară. Au existat numeroase apariţii în zona respectivă, care s-au extins pe o perioadă de cel puţin doi ani de zile, dar într-una din seri întregul oraş a fost trezit de zgomote puternice venind de la navele extraterestre care survolau zona, îndreptându-se toate către reactorul nuclear. Martorii au declarat că OZN-urile păreau să facă acele zgomote puternice în mod intenţionat, cu scopul de a-i face pe oameni să iasă din casele lor, pentru ca ei să vadă acele nave triunghiulare. Evenimentul a durat câteva ore şi a avut sute de martori care au observat OZN-urile de la distanţe foarte mici (zeci de metri).

Rezumatul cercetărilor din cadrul Iniţiativei CE-5
După cum am menţionat mai devreme, unul dintre scopurile călătoriei noastre a fost acela de a ne angaja într-o cercetare în timp real în zona cea mai intensă de activitate a OZN-urilor, utilizând tehnicile de cercetare specifice Iniţiativei CE-5. Având acest lucru în minte, după ce am realizat investigaţiile iniţiale împreună cu SOBEPS la Bruxelles, ne-am îndreptat spre Eupan. Aici am fost puşi în temă de către Nicoll, ni s-au arătat zonele din jurului oraşului Eupan unde fuseseră văzute obiectele zburătoare neidentificate şi cu ajutorul ofiţerului Nicoll am asigurat un câmp strategic pentru programul nostru de cercetare pe timpul nopţii. Acolo ni s-au alăturat doi membri SOBEPS, care aduseseră cu ei periscoapele militare de noapte, cu infraroşii.
Pe la orele 8:30 seara, în data de 2 septembrie 1992, ne-am adunat cu toţii în câmpul pe care-l stabilisem anterior ca teren de observaţie, iar cercetarea noastră a început cu ploaie, frig, vânt şi mult noroi. Folosind lumini de căutare de mare putere, tonuri sonore specifice OZN-urilor (redate de pe o bandă magnetică cu ajutorul casetofonului stereo aflat la bordul maşinii noastre), precum şi Secvenţele de Gânduri Coerente, ne-am început cercetarea. Observarea noastră era obstrucţionată de vremea departe de a fi ideală, deoarece ploua intermitent, norii dispărând doar uneori, pentru perioade scurte de timp, fapt care ne împiedica să cercetăm aşa cum se cuvine cerul. Apoi, cam pe la orele 8:50, ora locală, am observat spre nord-est mai multe lumini strălucitoare plutind deasupra unei creste muntoase, de cealaltă parte a oraşului Eupan. Această creastă muntoasă era traversată de un drum care ducea în Eupan şi care a constituit în trecut o locaţie des vizitată de OZN-uri. În acel moment, vremea se înseninase întrucâtva. Cu ajutorul periscopului nostru cu infraroşii am putut vedea clar mai întâi unul, iar apoi până la opt OZN-uri ce pluteau deasupra muntelui. Aceste lumini se aflau la mai mulţi kilometri depărtare şi de aceea nu am distins cu claritate navele. Cu toate acestea, mişcarea lor sfida orice explicaţie obişnuită. Uneori, acele lumini se mişcau circular şi îşi modificau deplasarea în direcţia opusă, părând că se unesc unele cu celelalte. După 5-10 minute de observare, unul dintre OZN-uri ne-a răspuns la semnal, folosind aceeaşi secvenţă luminoasă pe care o folosiserăm şi noi. Această observare a continuat pentru încă 30 de minute, deoarece vremea a devenit din nou nefavorabilă. Mai târziu, când în zonă persista ceaţa, am observat nişte lumini la o altitudine mai mică, mişcându-se într-o manieră repetitivă. Acestea s-au dovedit a fi doar nişte maşini care traversau podul spre Eupan. Mai devreme, luminile OZN-urilor au fost văzute când era senin şi ele se aflau mult deasupra culmii, mişcându-se într-un mod foarte neobişnuit.
De acolo ne-am îndreptat către drumul de ţară unde Nicoll şi colegul său de serviciu au văzut OZN-ul apărând de după creastă, la mică distanţă faţă de locul în care se aflau ei. Acolo ne-am continuat tehnicile CE-5. Atunci s-a petrecut un eveniment bizar, pe care nu prea ştim cum să-l explicăm: în timp ce realizam cercetarea zonei din apropierea culmii muntoase, am văzut patru lumini. Erau alb-strălucitoare şi se aflau deasupra zonei cu copaci, de partea cealaltă a culmii muntoase, dar era clar că se aflau în câmp, la o distanţă nu mai mare de 100 de metri de locul în care ne aflam noi. Deoarece nu văzusem niciun stâlp de curent şi niciun fel de fire electrice când inspectaserăm zona mai devreme, am presupus că pur şi simplu nu le observaserăm până în acel moment. Apoi, pe la 00:30, luminile au dispărut toate dintr-o dată, ca şi cum ar fi fost stinse de la un comutator. Pe moment am fost uluiţi, dar apoi am tras concluzia că acele lumini fuseseră probabil programate să se stingă la ora respectivă. Pentru a confirma această teorie, ne-am întors în acelaşi loc în dimineaţa următoare, dar am fost uimiţi să descoperim că nu existau asemenea lumini şi că în câmpul respectiv nu existau niciun fel de stâlpi sau fire. Mai târziu am aflat de la dr. Brenig că şi alte persoane au observat lumini alb-albastre şi roşii, asociate apariţiilor acestor OZN-uri. La momentul în care noi am observat acele lumini, era ceaţă şi nu am avut posibilitatea de a vedea la o distanţă mai mare de câteva zeci de metri. În noaptea următoare ne-am întors în acel loc împreună cu dr. Brenig, dar nu am mai văzut nicio lumină în zona în care apăruseră cele din noaptea anterioară.
În seara de 10 februarie 1992, am plecat împreună cu dr. Brenig spre o culme muntoasă înaltă, aflată în apropiere de Henri-Chapelle, cam la 15 km distanţă de Eupan. Acolo ne-am continuat observarea şi cercetările CE-5, împărtăşind informaţii şi idei cu dr. Brenig. Pe la ora 10 seara am văzut un convoi format din vehicule militare oficiale americane, ce transportau un fel de canistră albă pe platforma unui camion. Acel camion era escortat de alte vehicule, care la rândul lor aveau lumini de avertizare. Era evident faptul că încărcătura respectivă era un material special, posibil periculos, care necesita un mare grad de securitate. Drumul pe care era transportat materialul era pustiu la acea oră. Dr. Brenig a plecat pe la orele 23:00 pentru a se întoarce la Bruxelles, unde în dimineaţa următoare avea să ţină un curs la universitate. Noi am rămas în acelaşi loc pentru mai multe ore după aceea, iar pe la 12:30-01:00 am observat un alt convoi de maşini, chiar mai lung decât primul, deplasându-se în direcţia opusă, pe acelaşi drum, transportând şi de data aceasta canistra respectivă, care era bine securizată. Convoiul părea să aibă o lungime de 500-600 de metri, iar drumul era pustiu la acea oră din noapte. În timp ce asistam la trecerea convoiului, am observat, printr-o gaură ce se crease în nori, o lumină alb-gălbuie, foarte strălucitoare, care se mişca încet, fiind mai mare decât luna plină. Trebuie să menţionăm că puteam vedea luna prin perdeaua de nori, în direcţia opusă acelei lumini. Lumina se afla deasupra zonei convoiului şi a fost imediat acoperită de norii care se deplasau cu rapiditate. Câteva minute mai târziu, după ce convoiul a dispărut din zona vizibilă nouă, am auzit -	şi am simţit - un fel de huruit profund, exact deasupra maşinii noastre, care a durat între 10 şi 30 de secunde. Acea vibraţie venea dinspre norii care se aflau deasupra capetelor noastre (perdeaua de nori era foarte aproape de noi, fiind pe culmea muntoasă). Era un sunet diferit de orice auziserăm vreodată până atunci; cu siguranţă nu era vorba despre huruitul motoarelor sau al tunetelor. Fiecare dintre noi a simţit că acel sunet emana dintr-un obiect foarte mare, care se afla deasupra noastră, dincolo de nori. Este important de menţionat faptul că acel zgomot nu părea să vină de la un obiect care se afla în mişcare; a urmat un al doilea huruit vibraţional, la scurt timp după primul. Cu toţii am simţit că toate acestea aveau legătură cu lumina misterioasă pe care o observaserăm anterior şi că emiterea acelui sunet deasupra noastră avea scopul de a ne semnaliza faptul că ea se afla acolo, deoarece nu putea să coboare sub nori, distanţa până la sol fiind prea mică. Într-adevăr, părea să fie un sunet care era pornit şi oprit în mod intenţionat. Aceasta ne-a amintit de cazul pe care ni l-a relatat dr. Brenig, referitor la apariţia mai multor OZN-uri deasupra centralei nucleare de la Tihange. Există oare vreo legătură între convoiul militar secret, lumină, huruitul straniu şi evenimentele care au avut loc la Tihange? Avem motive să credem că da.

Concluzii, corelaţii şi reflecţii
•	Valul de OZN-uri din Belgia a continuat până la începutul anilor 1990 şi constituie unul dintre cele mai importante evenimente OZN din istorie. Acesta include numeroşi martori credibili, confirmări din partea armatei şi a poliţiei, dovezi pe radar, mai multe CE-5, dovezi fotografice şi cooperare guvernamentală cu eforturile civile de cercetare. Majoritatea acestor rapoarte indică prezenţa navelor ET deasupra Belgiei. Nicio navă secretă şi niciun fel de falsă apariţie nu pot fi cauza acestui val extraordinar de OZN-uri.
•	Evenimentele care au avut loc în Belgia constituie un excelent laborator de studiu în timp real al fenomenului OZN. Probabilitatea de a avea experienţe care să implice interacţiuni apropiate cu aceste nave şi cu ocupanţii lor este foarte mare.
•	De ce Belgia? În Belgia se află cartierul general al NATO; are numeroase facilităţi şi baze nucleare; unele dintre aceste locaţii este posibil să fie amplasate în zone cu viitoare activităţi geologice; Belgia devine rapid capitala economică a noii Comunităţi Europene; Belgia este localizată strategic; poporul belgian este un popor binevoitor şi neobişnuit de deschis către nou; poporul belgian a reacţionat în mod inteligent la acest fenomen, cu onestitate din partea guvernului şi într-o manieră lipsită de isterie şi ostilitate.
•	De ce acest val de OZN-uri a apărut tocmai în acest moment din timp? Poate căderea Zidului Berlinului, din toamna anului 1989 - când a început acest val - este răspunsul la această întrebare. Colapsul Blocului de Est şi al Pactului de la Varşovia, disoluţia Imperiului Sovietic şi unificarea Europei sunt toate legate din punct de vedere temporal de acest val. În timp ce toate aceste evenimente sunt, în general vorbind, pozitive, ele prezintă totuşi un potenţial ridicat de instabilitate geopolitică pe termen scurt şi este de aşteptai să atragă atenţia oricăror grupuri ET, care ne observă planeta. De notat şi faptul că NASA a confirmat existenţa unei găuri mult mai mari decât se credea în stratul de ozon al Pământului, în atmosfera de deasupra acestei părţi a lumii. Aceasta poate fi, de asemenea, elementul determinant atât spaţial, cât şi temporal al valului de OZN-uri, precum şi al misterioaselor fenomene care implică desenele din lanurile de cereale din apropiere, în sudul Angliei.
Ce fac aceste nave deasupra Belgiei? Ele par să fie implicate în trei zone majore de activitate în această ţară:
1.	Supraveghere tehnică geologică. Multe dintre cele mai bune şi mai detaliate rapoarte indică faptul că navele extraterestre realizează un fel de măsurători asupra terenului/geologiei Belgiei. Aceste activităţi au fost observate în zone cu perturbări geologice, cu vulcani inactivi şi cu izvoare termale inactive. După cum am menţionat mai devreme, zonele respective se află în apropierea unor facilităţi nucleare.
2.	Observarea şi reperarea materialelor şi facilităţilor nucleare. Zborurile realizate deasupra facilităţilor nucleare ale NATO, multiplele apariţii în şi împrejurul zonei facilităţii nucleare de la Tihange, observările noastre din data de 10 februarie 1992 şi multe alte cazuri sprijină această idee.
3.	Experimentarea reacţiilor sociale. La fel ca în cazul valului uriaş de OZN-uri de la începutul şi mijlocul anilor 1980 din Hudson Valley, zona New-York-ului, valul belgian a implicat şi el apariţii ale OZN-urilor la joasă înălţime în zone foarte populate, în timpul orelor dimineţii, atunci când un mare număr de oameni se aflau afară şi aveau posibilitatea de a observa acele OZN-uri. Mulţi dintre cei cu care am vorbit au avut impresia distinctă că ocupanţii OZN-urilor au permis în mod intenţionat unui număr mare de oameni să-i vadă. Aceasta poate servi mai multor funcţii intercorelate: de a observa reacţiile sociale, guvernamentale, militare şi individuale la apariţia şi prezenţa lor; de a obişnui un mare număr de oameni şi guverne din întreaga lume cu prezenţa lor. (Făcând aceasta în Belgia, unde se află cartierul general al NATO, fiind şi centrul Europei, un număr foarte mare de oameni şi diferite guverne sunt expuşi în mod sistematic prezenţei lor, într-un mod gradat, dar de netăgăduit.)
Noi credem că există şi posibilitatea ca ET să aştepte un răspuns afirmativ din partea sectorului non-militar al societăţii.
	Rapoartele unor martori credibili care vorbesc despre capacităţile psi şi telepatice asociate OZN-urilor, indică faptul că tehnicile de cercetare transluminale ar trebui să fie încorporate în protocoalele echipelor de observare. Faptul că nu putem explica pe deplin aceste evenimente, nu trebuie să ne determine să respingem dovezile empirice care sunt valabile.
•	Alte corelaţii: cu riscul de a atrage furia cercetătorilor din domeniul OZN, trebuie să spun că noi credem că ar putea exista o conexiune între urmele din lanurile de cereale din Anglia şi valul de OZN-uri din Belgia. Să ne gândim: în timp ce urmele descoperite în lanurile de cereale au fost mereu raportate de-a lungul secolelor (fapt valabil şi pentru OZN-uri), perioada de timp a apariţiei valului de OZN-uri din Belgia (1989-1992) corespunde, din punct de vedere temporal, cu creşterea atât a numărului, cât şi a complexităţii cercurilor din lanurile de cereale din sudul Angliei. Din punct de vedere spaţial, această corelaţie este evidentă pentru oricine priveşte harta Europei, deoarece cele două evenimente remarcabile sunt separate de numai 300-400 de km. Evenimentele din Belgia se corelează cu cercurile din lanurile descoperite în sudul Angliei. Ambele evenimente au apărut în partea de nord a paralelei de 50 de grade latitudine nordică şi în apropierea găurii, alarmant de mari, din stratul de ozon de deasupra Europei. Cele două evenimente aparent fără legătură între ele implică dovezi foarte concludente observate de milioane de oameni din întreaga lume, prin intermediul mass-mediei. Ambele sunt deci corelate din punct de vedere spaţial şi temporal. Atât cercurile din lanuri, cât şi valul de OZN-uri din Belgia furnizează dovezi puternice ale interacţiunii cu planeta Pământ a unei inteligenţe enigmatice, dar în acelaşi timp reale. Ceea ce este probabil cel mai extraordinar în cazul ambelor „valuri”, e faptul că ele au apărut la o distanţă foarte mică unul de celălalt şi totuşi au fost considerate ca fiind evenimente separate, fără legătură între ele. E ca şi cum ar fi existat 3500 de apariţii în estul Californiei de Nord, iar în vestul Californiei de Nord ar fi apărut sute de pictograme complexe - şi în tot acest timp, observatorii şi cercetătorii umani ar considera că cele două evenimente nu au nicio legătură între ele. Este posibil să fie aşa, dar făcând această presupunere ne asumăm un mare risc. Eu, personal, aş încuraja o privire mai serioasă asupra acestor corelaţii, deoarece astfel există posibilitatea de a descoperi ceva mult mai profund.
În încheiere, aş dori să adaug faptul că aceste investigaţii ne-au demonstrat extraordinara valoare a unei strânse cooperări internaţionale şi a schimbului de idei şi informaţii. Noi, cei de la CSETI, sperăm să putem facilita şi pe viitor acest proces al schimbului de informaţii, care să ne aducă astfel mai aproape de înţelegerea cuprinzătoare pe care o căutăm cu toţii.
31                                     CE-5 ÎN APROPIEREA GOLFULUI BREEZE, FLORIDA - MARTIE 1992
Introducere
Pe 14 martie 1992, la orele 8:24 seara, la est de plaja din apropierea golfului Breeze din Florida a avut loc un eveniment cu implicaţii istorice profunde: timp de zece minute, între Centrul de Studiu al Fiinţelor Extraterestre (CSETI) şi cinci nave ET a avut loc o întâlnire interactivă confirmată, iniţiată de echipa noastră, la care au asistat mai mulţi martori. Acest eveniment a fost observat din cel puţin şase locaţii diferite din zona golfului Breeze şi a avut ca rezultat cel puţin cinci casete video cu filmări realizate din două locaţii diferite, o fotografie şi două înregistrări audio de la faţa locului. Raportul special documentează acest eveniment istoric şi pune în discuţie implicaţiile sale asupra relaţiilor dintre omenire şi civilizaţiile ET.

Trecutul
CSETI este o organizaţie de cercetare ştiinţifică şi educaţională non-profit care realizează, printre altele, cercetări în timp real (la faţa locului) a fenomenului OZN, prin intermediul Iniţiativei CE-5. Aceasta implică Grupuri de Lucru antrenate, care utilizează protocoale specifice, proiectate pentru a atrage OZN-urile şi ocupanţii lor într-un schimb cooperant interactiv. O întâlnire de Gradul Cinci sau CE-5 este o întâlnire iniţiată de oameni sau care implică interacţiuni voluntare din partea oamenilor cu OZN-urile şi cu fiinţele ET. Iniţiativa CE-5 este un program ştiinţific şi diplomatic, care îşi propune să stabilească o relaţie cooperantă, paşnică şi stabilă între oameni şi orice civilizaţie ET care ne vizitează planeta. Protocoalele CE- 5 sunt utilizate pentru a atrage OZN-urile într-o anumită zonă şi pentru a angrena apoi cu acestea un schimb paşnic, cooperant, prin folosirea luminilor, a sunetelor şi a altor modalităţi. Membrii grupurilor de lucru sunt selectaţi în funcţie de capacitatea lor de a se angrena în această cercetare într-o manieră deschisă, lipsită de prejudecăţi şi de concluzii negative premature, bazate pe frică, în ceea ce priveşte intenţiile acestor fiinţe ET care ne vizitează planeta. Integritatea acestei perspective diplomatice este fundamentală pentru succesul Iniţiativei CE-5, mai ales că este dovedit faptul că fiinţele ET pot simţi atitudinea, motivele şi intenţiile membrilor grupurilor de lucru.
CSETI dezvoltă în prezent protocoale avansate, ce vor fi utilizate în cazul aterizării unei nave ET. Aceste protocoale includ pregătirea unui „grup de îmbarcare”, special antrenat pentru a merge la bordul unei astfel de nave, în eventualitatea apariţiei unei asemenea oportunităţi. Evenimente recente indică faptul că activarea acestor protocoale este iminentă în viitorul apropiat.

CE-5 la Golful Breeze
Dr. Greer, directorul CSETI, a fost invitat la golful Breeze - Pensacola, la data de 1 martie 1992, pentru a prezenta informaţii cu privire la programele CSETI. Cu ajutorul lui Vicki Lyons şi al altor membri ai echipei de cercetare de la golful Breeze - ce constituie un grup de supraveghere a cerului, operaţional de un an şi jumătate - a fost stabilită prezentarea unei conferinţe şi a unui workshop de pregătire al CSETI, pentru data de 13 şi respectiv 14 martie.
Pe 13 martie, în timp ce zbura cu avionul, dr. Greer a primit informaţii care indicau faptul că în acea zi, la miezul nopţii, va avea loc apariţia unui OZN deasupra golfului Breeze. Această informaţie a fost transmisă mai multor membri ai echipei de cercetare de la golful Breeze, care au răspuns că OZN-ul apare de obicei între orele 7 şi 10 seara, şi nu la miezul nopţii. Totuşi, după conferinţa din 13 martie, dr. Greer, împreună cu alţi 10 oameni, au mers la golful Breeze, lângă Bay Bridge, Pensacola, pentru a observa cerul şi a utiliza unele protocoale CSETI. Până pe la orele 11:50, înainte de miezul nopţii, cinci oameni plecaseră deja din zonă. Cei care au rămas au fost: Art şi Mary Hufford, Jeanne Reed, Ann Russel şi Steven Greer. La 11:59 şi 45 de secunde, în apropiere a apărut un OZN, din direcţia golfului Breeze şi a insulei Santa Rosa. Obiectul avea aparenţa unei cireşe de culoare roşu-portocalie strălucitoare, care pulsa. Apariţia a durat numai un minut, dar înainte ca OZN-ul să dispară, dr. Greer I-a putut observa mai îndeaproape, pentru câteva secunde, cu ajutorul binoclului. O super-structură definită, solidă a putut fi observată deasupra OZN-ului, fiind ataşată de sursa de lumină/energie. Imediat ce au observat aceasta şi exact când Art Hufford era pregătit să-l fotografieze cu ajutorul unui aparat special, OZN-ul a dispărut şi nu a mai apărut în acea noapte. Congruenţa timpului (ora atipică şi exactă de la miezul nopţii) şi a spaţiului (deasupra golfului Breeze, exact unde fusese prezentată conferinţa de seară) în cazul acestei apariţii a fost semnificativă, fiind - după cum aveam să constatăm mai târziu - doar un eveniment premergător celor ce aveau să se petreacă după aceea, în noaptea următoare, pe 14 martie. După cum s-au derulat evenimentele, apariţia din noaptea de 13 martie poate fi considerată o CE-5 de gradul întâi.
Pe data de 14 martie, în golful Breeze, Florida, pe parcursul întregii zile a avut loc un workshop de pregătire, la care au participat 40 de persoane. În timpul acestui workshop au fost prezentate protocoalele CSETI utilizate în programul Iniţiativei CE-5, care implică utilizarea luminilor de mare putere, a tonurilor CSETI, precum şi a Gândurilor Coerente Succesive. Este semnificativ faptul că, la scurt timp după ce au fost redate tonurile CSETI (care au fost înregistrate direct de la un OZN), mai mulţi dintre participanţii la workshop au auzit, din partea camerei în care se aflau, aceleaşi tonuri, care veneau dintr-o sursă şi o locaţie necunoscută. Aceste tonuri au fost auzite de cel puţin trei persoane, în timp ce casetofonul era oprit, iar în apropiere nu exista nicio sursă convenţională care să poată reda acele sunete. Trebuie să menţionăm faptul că astfel de fenomene au mai apărut şi în alte zone înainte şi după programul CSETI, precum şi afară, în timpul desfăşurării cercetărilor de teren, unde oamenii au auzit în mod clar acele sunete, dar sursa lor nu a putut fi localizată.
Workshop-ul s-a încheiat pe la orele 5:00 după-amiaza. După cină am plecat spre o locaţie care a fost pregătită dinainte pe insula Santa Rosa şi am ajuns acolo pe la orele 7:30. Locul respectiv se află la intersecţia dintre golful Breeze şi Navaro Beach, de-a lungul unei fâşii de plajă încadrată de golful Mexic într-o parte şi de Santa Rosa Sound în cealaltă. Locaţia pregătită pentru experimentul CE-5 era o zonă de parcare situată în afara drumului principal.
Un al doilea grup de observatori a fost amplasat în South Shoreline Park, în golful Breeze. La locaţia primară din insula Santa Rosa era prezent dr. Greer împreună cu 39 de participanţi, incluzând o mare parte dintre membrii echipei de cercetare de la golful Breeze. După o perioadă de transmitere a unor gânduri coerente succesive la faţa locului, grupul a început să utilizeze tonurile CSETI şi lumini de mare putere. Sentimentul de unitate, pace şi emoţie era foarte pregnant în interiorul grupului, iar atmosfera era plină de încredere în faptul că va avea loc un eveniment semnificativ. Noaptea era senină şi răcoroasă, cu un vânt puternic suflând dinspre golf. Stelele şi luna străluceau nestingherite pe cer. Din când în când, în parcare se oprea câte un motociclist pentru a vedea ce se petrecea acolo, după care îşi continua drumul. După transmiterea gândurilor succesive coerente, dr. Greer şi alte câteva persoane prezente la faţa locului au simţit clar prezenţa mai multor fiinţe extraterestre printre membrii grupului. Dr. Greer le-a spus celor câteva persoane de la faţa locului că simte prezenţa a 4 sau 5 nave ET care se îndreaptă sau sunt deja în zona în care se afla grupul lor. Această impresie a fost confirmată şi de alţi membri ai grupului, care au avut şi ei aceeaşi senzaţie clară. Este necesar, de asemenea, să menţionăm faptul că mulţi dintre participanţii la acest experiment cu capacităţi de vedere la distanţă (remote-viewing) au „văzut” că ocupanţii acelor OZN-uri erau la fel de bine intenţionaţi şi de emoţionaţi în legătură cu acest eveniment ca şi noi, iar între cele 5 nave au simţit că exista o conexiune, având o structură centrală de comandă. Luminile erau folosite într-o manieră coerentă, formând un display care, văzut din aer, indica semne de activitate inteligentă la faţa locului. Formaţiuni triunghiulare imense au fost „pictate” pe cer cu ajutorul luminilor, iar în acord cu tonurilor CSETI ne-au fost transmise semnale luminoase.
La 20-30 de minute după aceea, la orele 8:24, pe direcţia V-NV, la 26° deasupra liniei orizontului a fost reperat un escadron format din 5 OZN-uri. (Iniţial doar 4 dintre OZN-uri au fost văzute; mai apoi, însă, s-a confirmat reperarea şi celui de-al cincilea OZN, care plutea sub linia orizontului şi care a fost văzut din mai multe locaţii în zona golfului Breeze). După un scurt moment de emoţie şi agitaţie, grupul s-a focalizat, transmiţând gânduri coerente, precum şi semnale luminoase succesive. Iniţial, când navele au apărut în raza noastră vizuală, erau învăluite într-un cerc de lumină alb-strălucitoare. Pe măsură ce s-au apropiat, lumina a devenit roşu-portocalie. Apariţia a 5 nave ET simultan nu are precedent în istoria evenimentelor ET din golful Breeze, în trecut apariţiile fiind întotdeauna de maxim două nave simultan reperate de observatori. Cifrele preliminare au estimat iniţial că OZN-ul se afla la o distanţă mai mică de 1,5 km, iar după ce s-a apropiat de grup, a rămas la o distanţă de 0,6-0,9 km.
După emoţia iniţială, când grupul a reuşit să se focalizeze asupra cercetării propriu-zise, dr. Greer a început să trimită către OZN-uri semnale luminoase în secvenţe coerente. Spre uimirea tuturor, atunci când noi am trimis trei semnale luminoase, nava conducătoare ne-a răspuns în mod identic (prin trei semnale luminoase succesive). Apoi, după ce am trimis două semnale luminoase, am primit tot două ca răspuns, după aceea cinci ş.a.m.d. Exista o congruenţă clară şi bine definită între semnalele iniţiate de membrii echipei noaste şi semnalele de răspuns ale navei ET - un fel de „dialog între fotoni”. După câteva minute de schimburi de semnale luminoase, OZN-ul şi-a stins luminile, dar a rămas în zonă. La acel moment, dr. Greer a început să „deseneze” cu ajutorul reflectoarelor, pe cerul din direcţia nord-vest, un triunghi echilateral de dimensiuni foarte mari. După aceasta, trei dintre OZN-uri s-au deplasat de la locurile în care erau, pentru a se dispune în formă de triunghi echilateral.
La acel moment, „conversaţia cu lumini” a continuat cu o serie de semnale, care au generat de fiecare dată un răspuns identic din partea navei conducătoare. În acelaşi timp, grupul a continuat transmisia de gânduri coerente succesive, rugându-i mental pe ocupanţii OZN-urilor să se apropie şi, în măsura posibilului, să aterizeze pe plaja din spatele nostru. În mod similar au fost transmise şi informaţii cu privire la motivaţiile şi intenţiile paşnice ale grupului de lucru.
Atunci, formaţiunea de nave ET a început să se apropie de grup, îndreptându-se către plajă. Dr. Greer a semnalizat cu o rază de lumină intermitentă locul, indicând astfel navelor ET unde să aterizeze. În timp ce el făcea aceasta, nava conducătoare a răspuns imediat semnalului şi a început să transmită semnale luminoase într-o manieră identică, deplasându-se exact în direcţia grupului nostru, înspre zenit. Apoi a generat un inel de lumină alb-strălucitoare, după care toate navele şi-au stins luminile. Echipa de cercetare a simţit că OZN-urile au rămas în zonă, cu luminile stinse, pentru o perioadă de timp, fără a mai transmite însă niciun semnal.
Cuvintele nu pot descrie emoţia, bucuria şi starea de unitate simţită de membrii grupului în timpul şi după această întâlnire istorică cu OZN-urile. Câţiva oameni care văzuseră OZN-uri şi cu alte ocazii au declarat că acesta a fost cel mai important eveniment din viaţa lor. Toţi cei prezenţi au realizat că ei nu numai că au fost martori, dar au şi participat în mod activ la un eveniment cu o mare semnificaţie - un punct de cotitură în relaţia noastră incipientă cu fiinţele ET. Echipa noastră a invitat acele fiinţe ET să interacţioneze cu grupul nostru, iar ele au răspuns într-un mod clar şi lipsit de echivoc. Am făcut astfel marele pas de la stadiul de observatori pasivi, la stadiul de participanţi cooperanţi activi, iar această tranziţie a fost primită cu entuziasm de către fiinţele ET. Implicaţiile acestui fapt sunt profunde şi vaste şi ele vor fi analizate mai târziu.

Documentaţie
CE-5 de gradul întâi a durat aproximativ 10-12 minute. Primele minute nu au fost filmate sau înregistrate deloc, deoarece „conectarea” efectivă a grupului de lucru cu navele ET a fost considerată o prioritate faţă de realizarea înregistrărilor electronice (s-a constatat, de altfel, că navele ET dispar adeseori atunci când sesizează la oameni intenţia de a le filma). Avem în total cinci înregistrări video ale acestui eveniment, dintre care două sunt de foarte bună calitate şi înfăţişează cu claritate patru dintre cele cinci OZN-uri. Aceste înregistrări arată dispunerea navelor ET în formă de triunghi echilateral, precum şi semnalizarea luminoasă de răspuns a navei conducătoare. Există, de asemenea, două înregistrări audio ale evenimentului şi o fotografie cu trei dintre OZN-urile aflate în formaţie.
Au existat observatori în două locaţii diferite - insula Santa Rosa şi South Shoreline Park, în golful Breeze. Locaţia principală a fost cea de pe insula Santa Rosa, unde 39 de persoane au fost martore la acest eveniment, în plus, cele 5 OZN-uri au fost observate din cel puţin 6 locaţii diferite situate în acea zonă; au fost primite, de asemenea, rapoarte referitoare la acea apariţie, de la numeroase persoane din partea locului. Evenimentul a fost prezentat şi în The Islander, ziarul local din golful Breeze. Prezenţa a peste 50 de martori credibili, incluzând doi foşti piloţi ai Forţelor Aeriene, 5 înregistrări video, două înregistrări audio şi o fotografie sunt dovezi clare şi reale ale faptului că acest eveniment a reprezentat o Întâlnire de Gradul Cinci.

Reflecţii ulterioare
După acest eveniment extraordinar, grupul de lucru - simţind că OZN-urile respective se aflau încă în zonă - a făcut planuri pentru o CE-5 de nivel înalt, care implica aterizarea navei ET şi chiar urcarea la bordul acesteia. Deşi locaţia nu era potrivită (drumul principal era destul de aproape), nu puteam totuşi exclude o aterizare pe plajă, la o oră mai târzie, când traficul era mai redus. Trebuie să păstrăm în minte faptul că aceasta a fost întâlnirea inaugurală a grupului de lucru şi mulţi dintre cei prezenţi nici măcar nu se cunoşteau, deoarece se întâlniseră pentru prima oară mai devreme, în aceeaşi zi. Persoanele prezente erau din Carolina de Nord, Texas, Alabama, Louisiana şi Florida. Cu toate acestea, protocoalele CE-5 de nivel înalt fuseseră discutate şi a fost ales şi un grup de îmbarcare, format din 4 persoane. Discutarea acestei faze a cercetării a cauzat teamă în rândul unora dintre cei prezenţi. Mulţi dintre participanţi s-au simţit copleşiţi la ideea aterizării navelor ET şi au plecat. Aceasta subliniază faptul că pregătirea este esenţială şi că membrii grupului de lucru trebuie să-şi evalueze cu onestitate gradul de deschidere interioară pentru a afla dacă sunt cu adevărat pregătiţi să participe în cadrul unor astfel de cercetări. Trebuie să menţionăm şi faptul că neliniştea a crescut în rândul unora dintre participanţi atunci când OZN-urile s-au deplasat în direcţia grupului nostru. Această creştere a stării de nelinişte este posibil să fi cauzat finalizarea întâlnirii de Gradul Cinci.
După această CE-5, în zonă au fost văzute mai multe elicoptere şi avioane, dar nu ştim cu certitudine dacă ele au fost trimise de către autorităţi pentru a cerceta zona ca urmare a apariţiei OZN-urilor. În plus, după evenimentul respectiv, în zonă au fost văzute şi două vehicule care se deplasau când înainte, când înapoi, de la est la vest de locul în care noi ne aflam. Unul dintre acele vehicule, un camion de tractare condus de un bărbat, a rămas aproape de locul în care se afla grupul nostru, până în jurul orei 5:00 dimineaţa, când au plecat şi ultimii membri ai echipei noastre. Noi credem că interacţiunile ulterioare cu OZN-urile respective nu au mai putut avea loc, datorită compromiterii locaţiei.

Bizarerii după eveniment
Un cuplu căsătorit de cercetători în domeniul OZN, care a făcut parte din grupul de lucru prezent la locul evenimentului, binecunoscut pentru pragmatismul său, a avut o experienţă extraordinară în timp ce se întorcea acasă în aceeaşi noapte. În timpul zilei premergătoare evenimentului, ei se jucaseră cu nepotul lor. Nepotul avea un OZN de jucărie cu baterii, care nu voia nicicum să pornească în ziua respectivă. După ce s-au întors acasă după evenimentul CE-5, au fost uluiţi să găsească la intrarea în casă OZN-ul de jucărie luminând şi rotindu-se pe raftul pe care îl lăsaseră. În mod surprinzător, butonul de pornire se afla în poziţia „oprit”, dar cu toate acestea jucăria era fierbinte de cât funcţionase la capacitate maximă. Cuplul a considerat aceasta ca fiind o mare bizarerie, menită parcă să le transmită mesajul că erau pe calea cea bună.
Un alt participant la evenimentul din seara de 14 martie se afla acasă în dimineaţa următoare când, dintr-o dată, ferestrele din sufragerie au început să vibreze şi s-a auzit un fel de tunet. Telecomanda televizorului a început să vibreze şi ea, devenind fierbinte. În mod uluitor, o cutie muzicală aflată pe unul dintre rafturi, care nu mai fusese atinsă de luni de zile, a început să scoată nişte sunete repetitive, asemănătoare tonurilor CSETI folosite în cadrul experimentului din seara precedentă.
În plus, alţi membri ai grupului de lucru au auzit tonurile CSETI la diferite momente, în timpul săptămânii care a urmat. Acestea proveneau de la o sursă neidentificată, dar au fost auzite în mod clar de cel puţin trei oameni.
Am simţit cu toţii că aceste evenimente care s-au petrecut după CE-5 au fost generate de fiinţele ET pentru a servi drept confirmare şi încurajare a Iniţiativei CE-5.

Implicaţii şi reflecţii
Întâlnirea de Gradul Cinci din data de 14 martie din golful Breeze, are implicaţii profunde asupra cercetării OZN viitoare şi asupra relaţiei dintre oameni şi fiinţele ET. Acest eveniment certifică eficacitatea protocoalelor Iniţiativei CE-5 şi faptul că oamenii pot interacţiona în grup cu civilizaţiile ET. OZN-urile din golful Breeze se află cu siguranţă sub control inteligent şi ele vor interacţiona, dacă sunt „chemate”, cu grupuri unificate, paşnice şi bine intenţionate. Ştiinţele transluminale care implică interfaţa minte-conştiinţă sunt eficace şi au aplicaţii vaste în cadrul acestei iniţiative, care are o natură şi ştiinţifică, dar şi diplomatică. Suntem siguri că, dacă vor fi îndeplinite condiţiile necesare (pregătirea adecvată a membrilor Grupului de Lucru şi locaţia potrivită pentru o CE-5), aterizarea OZN-urilor şi întâlnirea efectivă cu fiinţele ET este iminenţă. În numai câteva minute ar fi putut avea loc o aterizare la golful Breeze, dacă locul ar fi fost potrivit pentru aceasta şi dacă grupul ar fi fost pregătit pentru un asemenea eveniment.
Am pornit pe o cale ce va culmina cu o întâlnire efectivă şi îmbarcarea la bordul unei nave ET a echipei noastre. Suntem deja angrenaţi în fazele preliminare ale unei relaţii continue, deschise, care are implicaţii extraordinare pentru planeta noastră şi pentru întreaga omenire.
CSETI pregăteşte acum protocoale mai avansate care să fie activate în cazul unei CE-5 la nivel înalt, ce implică posibilitatea aterizării unei nave ET şi îmbarcarea unui grup de oameni (aleşi din rândurile membrilor CSETI) la bordul acesteia. Ca proiect diplomatic, suntem conştienţi de faptul că acţiunile respective sunt realizate în numele omenirii ca întreg şi că tot ceea ce facem acum are implicaţii profunde pentru relaţiile viitoare dintre oameni şi civilizaţiile ET. Succesul viitor al Iniţiativelor CE-5 depinde de altruismul, unitatea şi intenţiile paşnice ale membrilor grupului de lucru. Metodele şi intenţiile noastre trebuie să fie impecabile, deoarece şansa de succes este mare, iar responsabilitatea uriaşă. Prin începerea acestui program diplomatic iniţiat de oameni, noi am deschis un nou şi important capitol în istoria umanităţii. Am realizat trecerea critică de la observatori pasivi la participanţi activi, transmiţând astfel un semnal că suntem pregătiţi pentru o relaţie interplanetară deschisă şi reciproc benefică. Este clar acum faptul că, în condiţii adecvate, îi putem invita pe aceşti vizitatori ET să comunice în mod deschis cu noi - şi ei chiar vor face aceasta.
Pe măsură ce omenirea face tranziţia către o adevărată civilizaţie mondială paşnică, posibilitatea iniţierii şi realizării întâlnirilor de Gradul Cinci va creşte exponenţial. Nu există niciun dubiu că în curând întreaga planetă va trece prin transformări majore, ajungând în final la o stare de reală unitate. Putem fi siguri că în viitorul apropiat vom fi chemaţi să stabilim o relaţie paşnică cu civilizaţiile de pe alte planete, iar faptul că ne aflăm acum în primele faze ale acestei tranziţii trebuie să ne dea speranţă, nu disperare, căci ceea ce este semnificativ e faptul că am intrat deja în această mare trecere. Dacă vom rămâne pe această cale, vom progresa rapid în direcţia împlinirii şi manifestării întregului nostru potenţial ca fiinţe complete şi perfecte.
Odată ce vom progresa în eforturile noastre, trebuie să avem grijă să menţinem totodată principiile universale ale unităţii, diplomaţiei şi păcii, care să fie lipsite de frica şi prejudecăţile specifice vremurilor în care trăim. O minte deschisă, altruismul şi interesul benefic din partea oamenilor, pacea, cooperarea şi beneficiul reciproc trebuie să rămână întotdeauna fundamentul eforturilor noastre în direcţia evoluţiei omenirii. Trebuie să ne amintim mereu şi să transmitem aceasta şi oaspeţilor noştri, căci oamenii de pe planeta noastră sunt diferiţi din multe puncte de vedere, însă la nivelul conştiinţei, al minţii universale, există o singură naţiune ce populează acest univers şi noi, cu toţii împreună, suntem acea naţiune.

Anexa I
Martorii prezenţi la locaţia primei întâlniri de Gradul Cinci din data de 12 martie 1992, care a avut loc în insula Santa Rosa:
1.	Shirley Adam	
2.	Andy Ambercrombie
3.	Kim Amberg
4.	Marsha Athey
5.	Tom Boyle
6.	Brian Boldman
7.	Glenn Bradley
8.	Carol Calin
9.	Pat Crumbley
10.	George Crumbley
11.	Trade Crumbley
12.	Dirk Dupuy
13.	Boots Eckert
14.	Steven Greer
15.	Monica Hubbard
16.	Mary Hufford
17.	Art Hufford
18.	Sue Jones
19.	Clepton Jones
20.	Marianne Jones
21.	Topper Jones
22.	Vicki Lyons
23.	Kelly Martin
24.	Carol Meyer
25.	Anne Morrison
26.	Bruce Morrison
27.	Bland Pugh
28.	Gayle Radcliff
29.	Laura Reutter
30.	Walter Rule
31.	Becky Smith
32.	Donald Ware
33.	Candy Waters
34.	Jeremy Waters
35.	Keith Waters
36.	Jane Waters
37.	Patti Weatherford
38.	Michael Wetzel
39.	Jane Doe (a solicitat anonimatul)

Anexa II
Lista parţială a martorilor prezenţi în South Shoreline Park:
1.	   Wayne Peterson
2.	Betty Peterson	
Şi alte zece persoane - al căror nume nu a fost menţionat.

Timp de mai mulţi ani am primit numeroase rapoarte despre apariţia formaţiunilor circulare din lanurile de cereale din sudul Angliei. În ultimul deceniu acestea au evoluat de la cercuri simple şi figuri circulare, la pictograme complexe, deseori măsurând sute de metri în lungime. În discuţia pe care am avut-o cu Colin Andrews, cercetătorul şef al cercurilor apărute în lanurile din Anglia, am ajuns la concluzia că aceste forme au un design inteligent şi nu sunt de origine umană. Analiza cercurilor din lanuri nu constituie subiectul acestei cărţi, deci nu vom intra în detalii aici, dar este suficient să menţionăm faptul că ele nu sunt de origine terestră. Studiind în detaliu aceste cercuri extraordinare apărute în lanurile de cereale, am descoperit faptul că membranele celulelor care alcătuiesc tulpinile au suferit anumite modificări. În plus, s-au găsit nucleotide iradiate în solul din interiorul cercurilor, precum şi dovezi ale unui proces tehnologic ce are ca rezultat aceste formaţiuni extraordinare, deosebit de frumoase.
Marea întrebare a fost întotdeauna: de unde provin aceste cercuri din lanuri, cine le realizează şi care este semnificaţia lor? Atât în Anglia, cât şi în alte părţi, au apărut nenumărate teorii care explică aceste formaţiuni circulare, de la conştiinţa Pământului care avertizează prin aceste semne viitoarele transformări la nivelul planetei, până la energii inteligente precum îngerii sau zânele, care creează formele respective prin interacţiunea lor cu mediul nostru. Totuşi, în decursul timpului au fost observate apariţii credibile şi semnificative de OZN-uri în zonele în care au apărut aceste cercuri. Una dintre ipotezele care a rezistat de-a lungul timpului în ceea ce priveşte formarea cercurilor din lanurile de cereale este aceea că ele sunt realizate de anumite civilizaţii ET într-un scop care nu a fost încă elucidat pe deplin.
Concluzia noastră la CSETI a fost aceea că formaţiunile respective sunt cel mai probabil de origine ET şi că, luând în considerare rapoartele lui Colin Andrews şi ale altora, există posibilitatea unui aspect interactiv în ceea ce priveşte acest fenomen.
Unii dintre cercetătorii cercurilor din lanuri, printre care şi Colin Andrews, mi-au relatat anumite episoade în care au existat interacţiuni clare între oameni şi cei care realizau acele cercuri. Având această informaţie, conducerea CSETI a hotărât că ar merita să demareze un proiect în care o echipă de investigatori ai CSETI să se deplaseze în sudul Angliei pentru a cerceta aceste formaţiuni circulare şi pentru a verifica dacă cercurile respective se datorau sau nu unei interacţiuni cu scop precis a fiinţelor ET cu planeta noastră. Este important să menţionăm faptul că în cadrul acestui fenomen din lanurile de cereale avem dovezi extraordinare despre ceva care este în mod clar non-uman, dar care se află totuşi sub control inteligent, în lanurile din sudul Angliei şi, din ce în ce mai des, şi în alte ţări din lume. Am tras concluzia că, dacă acel ceva se află sub controlul inteligent al unor civilizaţii ET, atunci este evident că reprezentanţii acelor civilizaţii urmăresc să ne atragă atenţia şi să ne implice în ceea ce ei, probabil, ştiu că va urma. Din această cauză am considerat potrivit să dezvoltăm nişte mijloace adecvate de a „chema” aceste fiinţe ET şi de a interacţiona cu ele în măsura posibilului.
La CSETI am stabilit faptul că cel mai important aspect al unei astfel de iniţiative îl constituie motivaţiile umane. Este esenţial ca scopul proiectului în sine, precum şi al membrilor săi, să fie interesul sincer în stabilirea unei relaţii paşnice cu civilizaţiile ET, fără a avea niciun obiectiv egoist. Acesta este un proiect care include nu numai procese ştiinţifice, ci şi o iniţiativă diplomatică şi, dincolo de acestea, o călătorie spirituală în zona necunoscută a comunicaţiilor între specii.
Este important de menţionat faptul că raportul următor este unul interpretativ. Scopul lui este acela de a înregistra atât evenimentele semnificative care apar, precum şi interpretarea pe care le-o dăm noi, evaluarea noastră asupra situaţiei şi elaborarea unor concluzii pe care noi le considerăm viabile. În orice domeniu este importantă evaluarea şi elaborarea concluziilor, dacă acest lucru este posibil, precum şi interpretarea cât mai amplă a evenimentelor care au fost văzute şi experimentate. Tocmai de aceea, relatarea ce urmează nu este numai o prezentare a evenimentelor care au avut loc atunci, ci şi o interpretare a acelor evenimente în scopul formulării unei înţelegeri corecte a acestui fenomen.
Înainte de prezentarea acestui raport, doresc să-i mulţumesc lui Colin Andrews, şeful grupului de Cercetare a Fenomenelor Cercurilor (Circle Phenomenon Research), pentru ajutorul pe care ni l-a oferit în organizarea eforturilor noastre, pentru sprijinul pe care ni l-a acordat şi pentru că ne-a împărtăşit punctul lui de vedere. Fără ajutorul şi experienţa sa în domeniu, acest proiect nu ar fi putut fi realizat. Aş vrea, de asemenea, să le mulţumesc şi lui Polly şi Tim Carson, care ne-au permis cu generozitate să folosim ferma de la Alton Barnes pentru această importantă iniţiativă de cercetare. Ei au fost foarte generoşi şi iubitori. Sunt nişte oameni foarte speciali, care s-au aflat la locul potrivit şi la momentul potrivit.
În plus, aş vrea să le mulţumesc şi celorlalţi membri ai echipei de cercetare: Shari Adamiak, Ron Russell, Maria Ward, Peter Russell din Londra şi celorlalţi care au rezistat cu stoicism la rigorile acestui proiect de cercetare care, după cum veţi vedea, a presupus aşteptarea în aer liber până la orele 3:00-4:00 dimineaţa, noapte de noapte, timp de 10 zile. Aş dori să scot în evidenţă aici implicarea şi sinceritatea tuturor acelora care au luat parte la acest proiect, care a necesitat eforturi foarte mari. Să nu uităm că toţi participanţii la acest proiect au serviciu, familii şi alte obligaţii şi că şi-au plătit singuri cheltuielile de călătorie. Este impresionant gradul de dăruire de care aceşti oameni au dat dovadă în realizarea acestui proiect.

Introducere
După câteva discuţii, am hotărât ca perioada de desfăşurare a proiectului din sudul Angliei să fie între 20 şi 30 iulie. O echipă a CSETI formată din membrii grupului de lucru, din care am făcut parte eu, Shari Adamiak, Ron Russell şi doctorul în psihologie din Cincinnati, care doreşte să rămână anonim, precum şi alţii, am ajuns la locul de cercetare între 21 şi 23 iulie. Cu excepţia unei singure nopţi (cea din 26 iulie), am avui vreme senină pe tot parcursul cercetării. Am aflat că acesta era un lucru rar prin partea locului, unde de obicei ploua săptămâni în şir, făcând imposibilă cercetarea cercurilor din lanurile de cereale. Ne-am simţit norocoşi că am fost binecuvântaţi cu o vreme atât de frumoasă pentru o perioadă atât de lungă de timp, mai ales că cercetarea noastră implica prezenţa pe câmp de la apus până la primele ore ale dimineţii.
Nu cred că vreunul dintre noi ar fi putut prevedea magnitudinea evenimentelor care au urmat. În următoarele nouă zile am fost martori la evenimente care, fără niciun dubiu, constituie unele dintre cele mai extraordinare întâlniri cu OZN-uri care au avut Ioc în prezenţa mai multor martori, din istoria acestui fenomen. În acea perioadă de câteva zile, echipa noastră a luat legătura cu succes cu fiinţele ET în trei ocazii majore şi, după cum se va vedea, şi în altele. Consider că putem spune, fără a exagera deloc, că viaţa fiecărei persoane implicate în acele evenimente a fost pentru totdeauna transformată de ceea ce am văzut, simţit şi experimentat împreună.
Locaţia noastră de cercetare a fost ferma lui Polly şi Tim Carson, aflată pe Woodborough HilI, în districtul Wiltshire din sudul Angliei. Trebuie să menţionez faptul că în afară de mine şi de Colin Andrews, nimeni nu cunoştea locaţia exactă la care urma să ne desfăşurăm cercetările. Cu toate acestea, în prima noapte a sosirii noastre erau prezenţi acolo cel puţin 30 de oameni, care nu făceau parte din echipa de cercetare. Acest fapt ne-a creat ceva probleme de logistică, dar care, cu puţină creativitate, au fost rezolvate. Pentru a folosi o expresie ce îi place doctorului J. Allen Hynek, nu a trecut mult până când „o mare ciudăţenie” ne-a întâmpinat în sudul Angliei. În prima noapte când am ajuns la Woodborough Hill, am văzut oameni venind din toate direcţiile, dinspre câmp, dinspre pădure, de peste tot. Se îndreptau spre acel loc, ca şi cum s-ar fi aşteptat ca ceva să se petreacă acolo. De aceea, în noaptea de 21 iulie au existat câteva persoane care nu au apucat să fie puse în temă în legătură cu întregul proiect de cercetare. Din acest motiv, am urmărit să facem o scurtă prezentare cu scopul de a descrie proiectul şi procedeele care urmau să fie folosite. Unul dintre evenimentele iniţiale foarte ciudate a avut loc chiar în timpul acelei prezentări. Pe măsură ce discutam despre protocoalele CSETI şi despre scopul proiectului de cercetare, au început să se manifeste mai multe fenomene neobişnuite. Adusesem Ia faţa locului un detector radar (acela care este utilizat pentru detectarea automobilelor în SUA), care avea ataşată o baterie portabilă. Aveam în mână acest detector radar şi discutam despre echipamentul pe care urma să-l folosim în cadrul acestui proiect. De fiecare dată când ajungeam la un punct cheie în timpul prezentării - atunci când evidenţiam un aspect semnificativ al proiectului - detectorul radar se închidea singur. Mai mult de 40 dintre persoanele care au participat la acea prezentare au văzut acest lucru petrecându-se de cel puţin trei ori. Unii au presupus că exista o activitate de monitorizare care era pusă în evidenţă de fiecare dată când se oprea radarul. Nici până acum nu am putut explica de ce şi cum anume era activat detectorul. Şi de ce acest lucru s-a petrecut numai în timpul prezentării şi în niciun alt moment anterior sau ulterior acestuia.
Merită, de asemenea, să menţionăm şi faptul că, tot în prima seară (21 iulie), am realizat o scurtă transmisie de gânduri coerente succesive, ca un fel de proiect de orientare. În acest timp, am vizualizat cristalul cu două capete pe care ni l-au trimis Dorothy şi Burl Ives. Aceasta a fost prima formă pe care am proiectat-o în acea seară. Este interesant de amintit faptul că în ziua următoare am aflat că cel mai complex cerc din lanuri, din acel an, a apărut la East Moen şi el semăna în multe privinţe cu cristalul pe care îl vizualizasem noi. Desigur, nu putem dovedi că există vreo legătură între aceste două aspecte, dar în mintea multora dintre noi a fost un lucru foarte sugestiv pentru evenimentele care au urmat.

Progresul contactului
În data de 22 iulie 1992, echipa de cercetare s-a reunit în jurul orei 9:00 seara. În timpul procesului de transmisie a gândurilor coerente succesive, câteva persoane dintre cele prezente au auzit un sunet metalic în partea de vest a Woodborough Hill, ce părea să vină de undeva din spatele grupului. Investigaţiile ulterioare au arătat că nicio persoană din grup nu a văzut nimic ce ar fi putut fi asociat cu acest sunet. Este interesant faptul că în acea noapte am încercat să ajungem la un consens în ceea ce privea forma pe care să o proiectăm celor care realizaseră cercurile din lanuri. Intenţia noastră era să realizăm o formă care să fie susţinută de grup şi apoi proiectată pe cer cu o lumină foarte puternică, ce ar fi putut fi receptată de realizatorii cercurilor din lanurile de cereale şi care să aibă drept răspuns din partea lor o formaţiune autentică, de formă identică. Aceasta ar fi fost, bineînţeles, o formaţiune circulară CE-5. Grupul a luat în discuţie mai multe forme diferite. În final ne-am decis să utilizăm o structură de formă triunghiulară. Am hotărât să proiectăm un triunghi format din trei cercuri unite între ele cu trei linii, formând astfel un triunghi echilateral.
Este interesant de amintit faptul că un număr mare de oameni care se aflau în vârful dealului Woodborough Hill au văzut o minge scânteietoare de lumină pe câmpul ce se afla la poalele dealului, în dreptul locaţiei noastre, în direcţia Milk Hill. Era destul de vagă, iar pe măsură ce întunericul se îndesea, devenea din ce în ce mai dificil să localizăm exact mingea de lumină. Modul în care acest obiect strălucea şi se mişca era similar obiectului în formă de disc care fusese filmat în plină zi în 1990 şi 1991, în zona cercurilor din lanurile de cereale. Ca eveniment minor, este interesant de menţionat şi faptul că la ora 1:45, în dimineaţa zilei de 23 iulie 1992, pe cer, în partea de sud-est, a apărut o minge strălucitoare de culoare portocalie. Lumina s-a deplasat în sus, deasupra liniei orizontului, după care a rămas în acelaşi loc timp de 3-4 minute. Nu s-a auzit niciun sunet, nu s-a observat nici urmă de fum sau vreun alt semn al unei activităţi convenţionale. Pe măsură ce lumina a început să dispară, am observat un obiect în formă de săgeată care s-a deplasat rapid de-a lungul marginii unui nor. Nu am găsit nicio explicaţie pentru aceste fenomene.
În data de 23 iulie 1992, au avut loc mai multe evenimente extraordinare, care merită să fie menţionate, înainte de începerea activităţii noastre de noapte, Maria Ward şi Edward Sherwood s-au aflat în timpul zilei în apropiere de Towsmead Copse, care se află exact la poalele dealului Woodborough Hill, la Alton Barnes. Acolo ei au auzit un sunet vibrant, foarte asemănător cu sunetele care au fost auzite în zona cercurilor din lanuri în ultimii ani. Echipa de cercetare s-a adunat mai târziu, în jurul orei 9:15 seara, pe dealul Woodborough Hill. Am observat că Maria şi Edward au venit mai târziu şi nu s-au alăturat grupului nostru imediat, ci s-au deplasat într-o zonă din vârful dealului, rămânând acolo o vreme. În următoarele câteva minute a avut loc un eveniment extraordinar care, deşi nu are o explicaţie obiectivă, poate fi foarte semnificativ. Atât Maria Ward, cât şi Steven Greer au experimentat o „suprapunere mentală” ce a fost transmisă ca o formă specifică deasupra sudului Angliei. (Suprapunerea, care are loc în timpul transmisiei de gânduri coerente succesive, este atunci când o imagine ce nu este auto-generată, persistă în minte şi apare ca având o realitate obiectivă). Maria Ward se afla la o anumită distanţă de grupul principal, însă amândoi am experimentat în mod independent această „suprapunere”. Ea a implicat imaginea unei cupole în formă de ciupercă, de culoarea laptelui, care se afla deasupra unei părţi a Angliei de Sud, semănând cu un câmp de energie şi având cumva legătură cu formarea cercurilor din lanuri. În mod semnificativ, am descris grupului imaginea pe care am văzut-o, fără ca Maria Ward să fie de faţă. Apoi, câteva minute mai târziu, ea a venit la grupul nostru şi ne-a spus că avusese o „suprapunere mentală” extraordinară, descriind exact acelaşi lucru ca şi mine. Semnificaţia exactă a acestei imagini primite în mod sincron nu a fost încă determinată, dar ea merită cu siguranţă să fie menţionată.
Un alt eveniment semnificativ a avut loc la ora 00:45, când în partea de nord-vest a apărut la orizont o minge de lumină portocalie de dimensiuni mari, care se deplasa prin rotire. Era cu mult mai mare decât oricare dintre obiectele pe care le văzusem până atunci. Nava în formă de sferă a rămas pe cer timp de aproximativ 5 minute. Greg Pressley, unul dintre colegii lui Colin Andrews, a putut realiza o filmare video a acelui obiect. Unele dintre persoanele din apropiere, care aveau binoclu cu lentile pentru vedere pe timp de noapte, au văzut un elicopter militar apropiindu-se de acel obiect, moment în care obiectul s-a îndepărtat rapid către nord, iar apoi a dispărut.
Aproape în acelaşi timp, în partea de nord a dealului Woodborough Hill a apărut un obiect de culoare roşie, care, înainte să dispară, s-a divizat în două. Acest obiect nu avea mai multe lumini, ca celelalte nave, şi nu scotea niciun sunet. Persoanele aflate în vârful dealului Woodborough Hill au observat un obiect de culoare alb-argintie care se deplasa cu viteză mare dinspre nord-vest spre zenit. L-am văzut şi eu în timp ce se apropia de Woodborough Hill. Acest obiect a fost şi el observat imediat după ce obiectul mare de culoare portocalie a dispărut la orizont. Toate obiectele care au fost observate în acea noapte cu siguranţă că nu erau nici nave, şi nici fenomene naturale, precum un fulger sau un meteorit. Aproximativ pe la orele 3:00 noaptea am hotărât să încheiem sesiunea de cercetare.
În timpul zilei, echipa de cercetare a investigat rapoartele ce anunţau apariţia unor noi cercuri în lanurile de cereale şi a stabilit planul pentru următoarea noapte de cercetare. Vineri, 24 iulie, ne-am hotărât să realizăm o expediţie în câmpurile ce înconjurau Milk Hill şi Alton Barnes, pentru a cerceta personal toate formaţiunile circulare din lanurile de cereale cunoscute până în acel moment. Existau mai multe cercuri foarte frumoase în lanurile de lângă Milk Hill, pe care le-am investigat personal. Am fost uluiţi de frumuseţea, simetria şi de energia specifică pe care o resimţeam la fiecare astfel de formaţiune în parte în mod diferit. Formaţiunile circulare au un design extraordinar, iar în apropierea şi în interiorul lor se poate simţi o stare de pace şi de bunăvoinţă care nu poate fi măsurată în mod obiectiv. Spicele de grâu nu sunt rupte, ci sunt curbate într-un fel special, care nu poate fi realizat prin forţă mecanică.
Am luat un pai de grâu pentru a-l duce în America la laboratorul de cercetare. Acesta era perfect curbat, fără să aibă nicio ruptură. Cu toate acestea, forţa care a acţionat asupra lui prin simpla ţinere în mână, până la lanul următor, l-a făcut să se rupă în trei locuri, cu toate că am fost foarte atent să-i protejez tulpina. Acesta a fost un eveniment pe care personal l-am considerat semnificativ, deoarece el a indicat faptul că firele de grâu erau foarte fragile şi se rupeau uşor dacă erau supuse unor forţe mecanice, dar, cu toate acestea, imensele formaţiuni circulare din lanurile de cereale au putut fi formate prin curbarea acestor spice, fără ca ele să sufere nicio ruptură. Pentru mine, aceasta este una dintre cele mai semnificative descoperiri, care indică în mod clar faptul că cercurile autentice din lanurile de cereale nu sunt de origine terestră şi nu au fost formate prin exercitarea unor forţe mecanice.
În centrul unora dintre acele formaţiuni circulare am realizat transmisii de gânduri coerente succesive, precum şi tehnica de vedere la distanţă (remote-viewing). Atât Shari Adamiak, cât şi eu, am simţit fiecare individual că mecanismul de acţiune în formarea acelor cercuri nu era unul mecanic. Am simţit că era vorba despre o amplificare de scurtă durată a câmpului gravitaţional în zona de apariţie a formaţiunilor circulare şi despre o interacţiune dintre spectrul electromagnetic şi câmpul gravitaţional, ce avea ca rezultat formarea acestor cercuri minunate. Este doar o teorie, dar ea concordă cu mare parte din dovezile pe care le avem în această direcţie şi, în plus, a fost confirmată de două persoane care au realizat, individual, vederea la distanţă în timp ce se aflau în interiorul unei astfel de formaţiuni. Există desigur semne de încălzire rapidă şi de energie electromagnetică ce au afectat celulele tulpinilor. În plus, ştim că există modificări radioactive ale nucleotidelor în zona cercurilor, care însă nu sunt prezente în solul din afara lor. Prin urmare, este mai mult ca sigur vorba despre o energie electromagnetică aplicată un timp scurt, care - conform informaţiilor pe care le avem despre sistemele de propulsie ale OZN-urilor în legătură cu câmpul gravitaţional - are ca rezultat genul de mecanism pe care noi l-am vizualizat acolo. Fiind în interiorul acelor cercuri, se poate simţi că nu o forţă mecanică a culcat la pământ spicele de grâu, ci un câmp de energie care a transformat însăşi natura spicelor.
Înaintea nopţii de vineri, 24 iulie 1992, ne-am hotărât că era timpul să ne mutăm de pe dealul Woodborough Hill în câmpul care se afla imediat la poalele acestuia, unde deja existau două formaţiuni circulare semnificative. Una dintre acestea era un „inel” de dimensiuni foarte mari, iar celălalt un cerc foarte mare. Aceste formaţiuni se aflau foarte aproape una de cealaltă, fiind separate de numai câţiva yarzi. Merită să menţionăm aici faptul că în echipa de cercetare existau mai mulţi „intruşi” care nu aveau nicio pregătire şi nu fusese planificat să facă parte din echipă. În mod evident, acest lucru a subminat coeziunea grupului, precum şi desfăşurarea eficientă a activităţii de cercetare. De asemenea, în zonă se răspândise vestea că ne aflam acolo şi au existat numeroase persoane care au vrut să intre pe domeniul fermei lui Polly şi Tim Carson, pentru a se infiltra în echipa de cercetare. În mai multe ocazii a fost nevoie să postăm oameni pentru a asigura protecţia; într-una din seri a fost nevoie să chemăm poliţia pentru a-i îndepărta pe intruşii care se apropiaseră foarte mult de locul nostru de cercetare. În plus, veniseră şi nelipsiţii reporteri şi alţii care, cu toate că nu înţelegeau misiunea pe care noi ne-o asumasem, doreau să facă parte din echipă. Mai mult decât atât, datorită luminilor de mare putere pe care Ie foloseam, câteva persoane din zonă au hotărât să se infiltreze cumva în echipa de cercetare. Din aceste motive ne-am decis să ne mutăm la poalele dealului Woodborough Hill, într-o locaţie mai ferită. Au existat totuşi câţiva observatori care au rămas pe vârful dealului.
După ce ne-am adunat în interiorul cercurilor din lanuri, majoritatea dintre noi a observat mai multe lumini stroboscopice de culoare albă şi galbenă strălucitoare, venind din diferite direcţii, în jurul locaţiei în care ne aflam. Aceste lumini semănau cu blitzul unui aparat de fotografiat. Pe la ora 10:25 seara, ne uitam pe cer, spre sud-est, când am observat o navă care se deplasa prin rotire. Nava, care era în mod evident o formă structurată, se rotea continuu, având lumini de culoare verde-albăstrui, roşu şi alb, ce se învârteau de jur împrejur. Acest obiect a traversat, printr-o mişcare de deplasare rotativă în sens invers acelor de ceas, un arc de 20-30 de grade pe cer în 10-15 secunde.
Aceasta nu era o lumină îndepărtată pe cer, ci o navă materială, cu lumini care se distingeau clar. La acel moment am fost convins că reperasem o navă care nu era de origine terestră. Cred că este aceeaşi navă care ne-a vizitat mai târziu, în noaptea de 26 iulie şi în dimineaţa zilei de 27 iulie. Trebuie să subliniez faptul că nava se vedea foarte clar, neexistând nimic care să obstrucţioneze observarea ei. Luminile care se vedeau puteau fi cu uşurinţă reflexiile metalice ale navei. Aceasta se deplasa foarte rapid de-a lungul zenitului, cu o viteză mult mai mare decât a oricărei nave pământeşti cunoscute. În timpul deplasării, obiectul era complet silenţios. Trebuie să mai menţionez un fapt interesant: în timp ce s-a aflat în interiorul cercului din lanul de grâu, aparatul de fotografiat al lui Ron Russell nu a funcţionat. Fiecare dintre cei prezenţi a observat acest lucru nu numai la unul, ci la ambele aparate de fotografiat ale sale, deşi acestea au funcţionat fără probleme în ziua următoare.
Apoi, pe la 00:05, în noaptea de 24 spre 25 iulie, întregul grup a observat trei sfere de lumină zburând deasupra crângului Towsmead Copse. Acestea se deplasau rapid şi aveau o culoare portocaliu-maronie. Cei care se aflau în interiorul formaţiunii circulare din Lanul de grâu nu au auzit însă niciun sunet. Totuşi, Edward Sherwood, care se aflase în zonă câteva minute mai devreme, a auzit un sunet metalic în timp ce se apropia de marginea crângului, fără să observe însă luminile neobişnuite. El a mai declarat că în următoarele 24 de ore a avut o iritaţie destul de puternică la ochiul drept, care s-a înroşit şi s-a inflamat, pleoapa umflându-i-se foarte tare. Nu am reuşit să determinăm încă ce fel de lumini fuseseră acelea şi ce anume a generat acel sunet metalic. Niciunul dintre instrumentele noastre de măsură nu a înregistrat vreo energie specifică.
Acele evenimente au fost precedate în jurul orei 11:20 seara de apariţia unui obiect de culoarea ambrei, care se rotea, emiţând o culoare roşu-albăstruie. Înainte de apariţia acestuia pe cer au devenit vizibile câteva lumini care străluceau într-o succesiune rapidă, având luminozitatea apropiată de cea a unei stele sau a unei planete. La 11:25 a apărut un OZN care a fost vizibil timp de 5 minute. În vârf avea un fel de stroboscop şi în mod sigur nu părea a fi un avion, privit prin binoclu. Nu se auzea niciun sunet dinspre obiect. Imediat ce grupul a spus: „Să-i transmitem semnale luminoase!”, s-a iluminat în întregime şi a început să emită o lumină mult mai puternică, de culoarea ambrei şi de culoare aurie, cu stroboscopul strălucind în continuare deasupra. Nu s-a auzit nici de data aceasta vreun sunet din direcţia sa. Mai apoi, obiectul s-a deplasat, formând un arc deasupra locului în care eram, după care s-a îndreptat către sud.
În timpul serii am avut şansa să vedem patru OZN-uri, care se îndreptau în aceeaşi direcţie, părând însă că vin din patru direcţii diferite. Unul zbura dinspre zenit, unul dinspre vest, unul dinspre nord şi unul dinspre nord-est, toate îndreptându-se spre sud-est.
Apoi, în dimineaţa zilei de 25 sau 26 iulie, un fermier a descoperit pe câmpul său, aflat în apropiere de Devizes, o formaţiune circulară de o foarte mare importanţă. Am aflat despre existenţa ei abia în dimineaţa zilei de 27 iulie. Ralph Neyes, un cercetător renumit în domeniul cercurilor din lanurile de cereale, a declarat că acestea au fost realizate în noaptea de 23, 24 sau 25 iulie. L-am întrebat pe Ralph cum arăta această nouă formaţiune şi el mi-a înmânat un desen pe care-l realizase la faţa locului şi pe care-l păstra în caietul său special ce conţinea schiţele tuturor cercurilor descoperite în lanurile de cereale până acum. Am fost uluit, atât eu, cât şi toţi ceilalţi care se aflau împreună cu mine în acel moment. Desenul reprezenta exact imaginea pe care noi o vizualizasem şi o transmisesem către cei care realizau faimoasele formaţiuni circulare din lanurile de cereale. Este imposibil de descris în cuvinte emoţia pe care am simţit-o cu toţii în acel moment. Apăruse, fără niciun dubiu, o formaţiune circulară (declarată autentică de către echipa Argost, care o cercetase), ce corespundea exact cu forma pe care noi o proiectasem cu lumini de mare putere şi prin intermediul transmisiei de gânduri coerente succesive. Nicio persoană din afara grupului nostru de cercetare nu ştia despre forma pe care noi o proiectasem, prin urmare posibilitatea ca aceasta să fi fost doar o farsă era nulă. Nu era posibil nici ca aceasta să fie doar o coincidenţă, deşi scepticii vor considera întotdeauna aceasta ca fiind o posibilitate. Opinia noastră este că era o formaţiune specifică, formată prin colaborarea dintre echipa de cercetare a CSETI şi „realizatorii” formaţiunilor circulare neobişnuite din lanurile de cereale. Această formaţiune nu avea doar trei cercuri plasate într-un triunghi, ci triunghiul era echilateral, iar cercurile erau conectate între ele exact aşa cum le vizualizasem noi. În plus, forma apăruse în apropierea locului în care se afla echipa noastră de cercetare.
În dimineaţa zilei de 27 iulie, Shari Adamiak şi cu mine, precum şi alţii am urcat la Oliver's Castle pentru a privi de sus câmpul de la poalele acestuia. Spre uimirea noastră, în câmpul respectiv exista această minunată formaţiune circulară. Nu este o exagerare să spunem că ea arăta ca şi cum ar fi fost „decupată” din minţile noastre şi plasată pe câmp. Semnificaţia acestui fapt este extrem de importantă. Un grup de fiinţe umane, care şi-au propus să contacteze inteligenţele ce realizează cercurile din lanurile de cereale, a fost capabil să proiecteze o formă specifică necunoscută anterior, iar la numai câţiva kilometri depărtare de locul experimentului respectiv a apărut exact acea formaţiune circulară, ceea ce indică faptul că am atins o etapă semnificativă în ceea ce priveşte contactul cu aceste civilizaţii. Ne punem întrebarea ce s-ar fi putut realiza prin eforturile concertate ale unor echipe de cercetare formate din oameni cu motivaţii benefice şi „realizatorii” cercurilor din lanurile de cereale.
Noi considerăm că acest experiment CE-5 cu cercurile din lanuri indică faptul că:
1.	cercurile din lanuri sunt realizate de către fiinţe inteligente de pe alte planete.
2.	aceste fiinţe extraterestre pot fi „angrenate” într-un schimb interactiv de către un grup de fiinţe umane. Dacă acest gen de dialog poate avea loc, ce altă formă de comunicare este oare posibilă? Ce ne arată acest lucru despre disponibilitatea fiinţelor care realizează cercurile, despre comunicarea şi despre cooperarea lor cu oamenii? Sunt doar câteva întrebări care au apărut în urma acestui eveniment extraordinar.
Dacă încă mai exista vreo îndoială că acele formaţiuni circulare din lanuri sunt rezultatul interacţiunilor fiinţelor ET cu planeta noastră, ele au fost eliminate complet de ceea ce a urmat. În noaptea de 25 iulie 1992, grupul s-a adunat din nou în lanul de grâu de la poalele dealului Woodborough Hill. Şi de această dată, pe la orele 11:00 seara, am observat un obiect de culoarea ambrei, foarte strălucitor, care se deplasa de la nord către sud, fără să facă vreun zgomot. Pe la 1:10, în dimineaţa zilei de 26 iulie, în timp ce ne aflam în interiorul unei formaţiuni circulare aţintind un reflector foarte puternic spre o aglomerare de nori, am observat că de după nori se vedea strălucind o lumină ce imita lumina pe care o proiectam noi. Nu era niciun dubiu asupra faptului că acea lumină venea de pe cer, luminând norii de deasupra, în aceeaşi manieră în care noi îi luminam de dedesubt. Datorită faptului că începuse să se înnoureze, nu am putut vedea vreun OZN de la care ar fi putut proveni acea lumină, dar ea era evidentă şi nu a putut fi explicată. Este, de asemenea, interesant de menţionat faptul că sâmbătă, 25 iulie, activitatea grupului a fost întreruptă de nişte intruşi, care veniseră în zona de cercetare. Erau persoane necunoscute, care se cazaseră în Adam's Grave, Milk Hill, Nap Hill şi Goldenball Hill. Aduseseră cu ei o instalaţie de lumini puternice şi le îndreptaseră spre grupul nostru, sperând să ne descopere locaţia.
Trebuie să specificăm şi faptul că prietenii noştri, care se aflau în vârful dealului Woodborough Hill, au fost hărţuiţi de patru persoane care i-au fotografiat împotriva voinţei lor. După aceea, cei patru s-au îndreptat către grupul nostru care se afla la poalele dealului, dar pentru că am fost atenţionaţi dinainte de colegii noştri despre aceasta, am sistat imediat activităţile pentru seara respectivă.

Iminenta aterizare a unei nave ET
Noaptea de 26/27 iulie 1992 s-a dovedit a fi de o importanţă majoră. În acea noapte, echipa CSETI a reperat o navă care s-a apropiat foarte mult, fiind gata de aterizare. Semnificaţiile activităţilor de atunci au fost extraordinare, mai ales pentru că acest eveniment - în care o navă ET s-a apropiat foarte mult de echipa de cercetare, indicând intenţii vădite de a ateriza - a fost iniţiat de oameni şi a avut numeroşi martori. Înainte de a povesti acest episod, trebuie să expun mai întâi circumstanţele care au condus la această experienţă.
În data de 26 iulie, am primit solicitarea de a susţine o conferinţă pe tema cercurilor din lanurile de cereale în Glastonbury, Anglia. Când mă aflam acolo am întâlnit un domn cu numele Roy Dutton, care dezvoltase un sistem pentru prezicerea apariţiei OZN-urilor ce furniza atât locaţia, cât şi momentul apariţiei. Se pare că acest domn a analizat rapoarte ale fenomenului OZN timp de 30 de ani şi a reuşit să descopere o periodicitate de apariţie a OZN-urilor, pe care a testat-o şi care s-a dovedit a fi justă. L-am informat în legătură cu proiectul nostru de cercetare, iar el ne-a oferit informaţii legate de apariţiile din zilele următoare din acea parte a Angliei, susţinând că există o mare posibilitate să apară OZN-uri în jurul orei 10:30 seara, iar apoi din nou pe la 12:30 şi la 1:30. Am ţinut cont de aceste informaţii şi am aşteptat să vedem dacă se va petrece ceva.
După ce m-am întors de la Glastonbury, am cinat repede, după care ne-am adunat, în jurul orei 10:00 seara, la locul de cercetare din Alton Barnes. La momentul respectiv cerul era înnourat, deşi nu ploua. Apoi, la 10:25, în data de 26 iulie, în partea de est au apărut două OZN-uri. S-au deplasat încet spre noi, fără să producă niciun zgomot. Nu aveau lumini obişnuite pentru astfel de nave. La un moment dat, OZN-urile s-au ridicat deasupra unor nori, apropiindu-se şi mai mult de grupul nostru. Veniseră dinspre est şi se deplasau în linişte spre sud. La acel moment se aflau la o distanţă de 5-7 kilometri de noi (este interesant de luat în considerare faptul că Roy Dutton estimase că la orele 10:30 va avea loc o apariţie). La acest eveniment au fost martori Edward Sherwood, Maria Ward, Chris Manşei, Shari Adamiak, Marcia Morris şi alţii.
Ceea ce urmează seamănă cu o scenă desprinsă dintr-un film ştiinţifico-fantastic, însă ce s-a întâmplat acolo au observat toţi cei prezenţi. De la locul nostru din cercul din lanul de grâu am început să vedem mai multe lumini stroboscopice venind din toate direcţiile. Pe la orele 11:00, în norii ce se aflau deasupra noastră am observat nişte lumini strălucitoare care se roteau în sens invers acelor de ceas. Aceste lumini au venit exact deasupra grupului CSETI, după care s-au oprit, rămânând nemişcate timp de aproximativ 10 minute, înainte de a se stinge. Apoi, uitându-ne spre nord-est, am observat că cerul se întunecase considerabil şi, în acel moment, patru forme eliptice s-au desprins de pe marginea de vest a norilor, deplasându-se cu rapiditate către marginea de est. Aceste obiecte păreau că înaintează cu mişcări circulare, precum cele patru roţi ale unei căruţe. Este important de menţionat faptul că mulţi membri ai grupului au simţit efecte electrostatice pe piele în acele momente. Trebuie să recunosc că obiectul care se afla dincolo de nori şi care se rotea, luminând cu putere, părea să fie destul de mare. La faţa locului a sosit mai târziu un domn care ne-a confirmat faptul că acele lumini au fost văzute şi din direcţia oraşului Lockeridge. A confirmat şi faptul că nu exista nicio lumină de pe culmea dealului sau de la poalele acestuia, ci era o lumină care venea de pe cer, de deasupra norilor. Am simţit aceste apariţii, ce au fost precedate de cele patru anterioare, ca fiind foarte semnificative.
La acel moment a început dintr-o dată să plouă, mai întâi uşor, iar apoi în rafale. Deasupra noastră s-au adunat nori negri dinspre nord şi am hotărât să întrerupem activitatea, din cauza condiţiilor neprielnice. Aparatura noastră risca să aibă de suferit de pe urma ploii. Aici trebuie să menţionez ceva care poate fi definit ca o „suprapunere peste conştiinţă”. În timp ce ne pregăteam să plecăm, eu m-am simţit aproape obligat să mă îndrept către o zonă anume aflată pe domeniul fermei familiei Carson. Am avut o viziune a grupului nostru rămânând în acel loc, în aşteptarea unor evenimente ce aveau să se petreacă mai târziu. Logic vorbind, ar fi trebuit să ne oprim şi să profităm de ploaie pentru a merge la culcare mai devreme (mulţi din grupul nostru fiind foarte obosiţi datorită activităţilor de cercetare nocturne care se încheiau de multe ori la 4 dimineaţa, au vrut să profite de ocazie şi să adoarmă mai devreme în acea noapte). Totuşi, patru dintre noi am vrut să rămânem şi ne-am îndreptat către drumul ce ducea la fermă, care se afla doar la câteva sute de metri de locaţia noastră actuală.
În acelaşi timp, în care noi ne pregăteam să plecăm din lanul de grâu (care se umpluse de apă), Colin Andrews împreună cu ceilalţi plecau de pe vârful dealului Woodbororugh Hill. Se pare că atunci când Andrews se îndrepta spre maşina lui, aflată în parcare, membrii echipei care se găseau deja lângă maşină, aşteptându-l, au auzit acelaşi sunet vibrant, care fusese înregistrat de mai multe ori în zona cercurilor din lanuri. În plus, Don şi Peggy Tuersley, în timp ce coborau de pe deal, au observat două lumini care străluceau în câmpul de-a lungul căruia se deplasau ei. Luminile s-au mişcat prin câmp o vreme, repetând aceleaşi secvenţe de deplasări şi de lumini de mai multe ori (echipa CSETI nu a observat aceste evenimente deoarece se afla de cealaltă parte a dealului, pregătindu-se să plece din lanul ce devenise deja noroios). După cum am spus, patru dintre noi am rămas pe drumul către fermă, în aşteptarea altor evenimente. Ne aflam în două maşini, câte două persoane în fiecare. În mod semnificativ, fiind deja orele 12:00 noaptea, intruşii care se aflau pe Adam's
Grave, Milk Hill şi în celelalte zone au fost nevoiţi să plece spre casele lor din pricina ploii. Aceasta putea fi o coincidenţă sau un efect planificat de vizitatorii extratereştri. Din păcate, datorită ploii am constatat că aparatul nostru de filmat a devenit inoperabil.
După ce am stat o vreme în maşini, aşteptând să se oprească ploaia, eu eram gata de plecare când Chris Mansel a sărit din maşină şi mi-a bătut în geam. Văzuse o navă ET care venea dinspre câmp şi care se afla doar la câteva sute de metri de noi. Într-adevăr, în acel moment am fost cu toţii uluiţi să vedem o navă mare în formă de disc, cu lumini strălucitoare ce se roteau în sens contrar acelor de ceas în jurul bazei sale. Deasupra avea un fel de dom sau un con împodobit cu alte trei lumini de culoarea ambrei. Obiectul se afla cam la aproximativ 10 metri deasupra solului şi la o distanţă de numai 120 de metri de noi, la marginea câmpului în care ne aflam. Printre luminile rotitoare de la baza navei spaţiale se putea observa structura metalică a acesteia. Trebuie să accentuez faptul că era o navă spaţială structurată, materială, observată de la o distanţă foarte mică. La un moment dat, am putut auzi un fel de zumzăit care venea probabil de la navă, dar nu aveam cum să determinăm în mod clar acest lucru. Deşi camera noastră video era inoperabilă, din fericire am putut face înregistrări cu reportofonul pe care îl aveam la noi întotdeauna la activităţile de cercetare. Luminile de la baza acelei nave erau de culoare albastru-verzui, roşu, alb şi maroniu. Forma acestei nave, modalitatea de deplasare, precum şi rotaţia în sensul invers acelor de ceas a luminilor erau identice cu cele ale navei pe care o văzusem în data de 24 iulie, care trecuse exact pe deasupra noastră. Eu presupun că era vorba despre aceeaşi navă.
Când am văzut pentru prima dată nava, ea se afla la marginea lanului de grâu. După aceea s-a mutat în spatele unor copaci, unde o puteam vedea clar strălucind printre crengi, în timp ce se deplasa spre nord. Iniţial, nava a apărut în partea de sud-vest şi, după cum veţi afla imediat, măsurătorile noastre fuseseră corecte. Nava se afla la o distanţă de aproximativ 120 de metri depărtare şi avea cam 25-30 de metri în diametru. Luminile care se roteau în sens invers acelor de ceas, în jurul bazei navei spaţiale, erau dispuse aproape unele de altele. Luminile de culoare verde, albastru, alb şi cele de culoarea ambrei păreau să se „topească” una în alta într-o manieră neobişnuită. Nu am mai văzut niciodată asemenea lumini care să fie de origine terestră. Erau lumini strălucitoare, evident asociate după nişte criterii tehnologice, ataşate unei nave cu structură metalică. Nava a continuat să se deplaseze către nord, după care a intrat într-o depresiune. În acel moment s-a întors, astfel încât era vizibilă atât partea de sus, cât şi cea de jos. Acum arăta exact ca un pom de Crăciun cu toate luminile aprinse. Aici merită să citez din înregistrarea pe care am realizat-o pe reportofon la momentul respectiv:
„Observăm de la o distanţă relativ mică o navă spaţială de formă conică. Arată ca un pom de Crăciun cu toate luminile aprinse! Chris a menţionat un pom de Crăciun - exact aşa arată! Dumnezeule, priveşte! Acum s-a rotit puţin. Are formă conică şi arată exact ca un pom de Crăciun. Pluteşte în jos spre copaci. Auzi un sunet ca un zumzet? Da. Când s-a apropiat prima oară i-am putut vedea partea inferioară. Arăta ca un disc. Se rotea, iar luminile se mişcau înainte şi înapoi. Acest obiect este destul de mare!”
În acel moment, din partea dreaptă superioară a navei spaţiale s-a detaşat o sondă, care a dispărut în ceaţă. Mai târziu am aflat că Busty Taylor, împreună cu alţii se adunaseră pe vârful unui deal şi se aflau acolo în timpul acestui eveniment; cu toţii au văzut o lumină de culoarea ambrei. Membrii grupului au simţit o încărcătură electrică, sub formă de furnicături în cazul meu, de la tălpi până în creştetul capului. Am observat că busola magnetică (o busolă suedeză pe care o cumpărasem în urmă cu o lună şi care avea garanţie pe viaţă) nu funcţiona cum trebuie. De fiecare dată când o verificam, nordul magnetic al busolei îşi modifica direcţia. La un moment dat am început să verificăm busola cu o lanternă la fiecare 2 minute şi, de fiecare dată, acul se învârtea în sens contrar acelor de ceas. Vă reamintesc că luminile de la baza navei se roteau tot în sens invers acelor de ceas. Atunci am luat luminile de mare putere din portbagajul maşinii şi am început să transmitem semnale luminoase către navă. Am transmis două astfel de semnale urmate de o pauză, iar aceasta a semnalizat ca răspuns cu aceeaşi secvenţă luminoasă. Am repetat această secvenţă, primind un răspuns luminos identic de la navă. Pe casetă se pot auzi strigătele de surpriză ale persoanelor care erau prezente atunci când nava transmitea înspre noi semnalele luminoase de răspuns. Un lucru important de menţionat este faptul că, dacă am fi rămas în locaţia precedentă (în lanul de grâu), nu am fi putut participa la acest eveniment.
Imediat după această CE-5, care s-a desfăşurat timp de 10-15 minute, dinspre dealul Woodborough Hill s-a apropiat de noi o maşină cu un cuplu ce rămăsese pe vârful dealului în tot acest timp. Noi n-am ştiut că ei se aflau acolo. Se numeau Judy Young şi Peter Devenport, amândoi din Anglia. La fel cum eu simţisem să rămân în acel loc, şi ei simţiseră de asemenea cu putere să rămână pe vârful dealului Woodborough Hill, intuind că se va petrece ceva important. De pe deal puteau vedea în direcţia opusă locaţiei în care ne aflam noi. De acolo au observat o rază imensă ce lumina câmpul în care ne aflasem înainte să înceapă ploaia. Am fost încântaţi să constatăm că lumina generată de navă a fost îndreptată exact pe locul din lanul de grâu în care se aflase echipa de cercetare a CSETI cu puţin timp mai înainte. Nu avem o explicaţie pentru ceea ce au văzut ei, dar credem că acest eveniment a avut loc înainte de apariţia navei în locul în care ne aflam noi şi tocmai de aceea el este foarte semnificativ.
Apoi, aproximativ pe la ora 1:30, în partea de sud-vest a apărut un alt OZN. Era de dimensiuni foarte mari şi de culoarea ambrei, aflându-se la o distanţă mai mare decât nava precedentă. Am estimat că distanţa era de aproximativ 1,5-3 km până la navă. Am luat atunci luminile de mare putere şi am transmis două semnale luminoase în direcţia ei. Nava s-a deplasat încet înspre noi, apoi a dispărut în spatele unor copaci. Aceste apariţii au avut loc la orele 12:30 şi 1:30, care erau orele posibile de apariţii calculate de către Roy Dutton cu ajutorul formulei sale matematice. Compasul busolei a continuat să se învârtă în sens invers acelor de ceas timp de câteva minute, după ce a trecut a doua navă.
Relatări importante, corelate cu aceste evenimente, am primit şi de la Maria Ward, Busty Taylor (care era pe dealul din apropiere), Judy Young şi Peter Devenport (care s-au aflat pe vârful dealului Woodborough Hill).
Maria s-a separat de grup pentru a duce acasă pe cineva care nu se simţea bine. S-a întors la fermă şi a parcat maşina lângă casă, astfel încât să nu intre în grilajul adăpostului pentru animale şi să-i trezească pe cei care dormeau în casă. Apoi s-a îndreptat către locul în care ne aflam noi. În acel moment a observat că era deja 12:30, iar pe cer apăruse o navă de formă conică, o parte a ei fiind ascunsă în depărtare de o linie de copaci. A putut vedea lumini continue de culoare albastră, albă şi rubinie, ce se roteau în sens contrar acelor de ceas, în jurul bazei navei. După ce nava a depăşit linia copacilor, Maria a mai putut observa încă trei lumini de culoare portocalie, undeva în partea superioară a navei. Această descriere corespunde exact cu ceea ce am văzut noi, care ne aflam mai aproape de navă. La scurt timp după aceea ea a văzut o rază de lumină direcţionată asupra navei. Probabil era vorba despre raza de lumină pe care noi o trimisesem înspre navă din locul în care ne aflam. Apoi a observat cum nava a trimis o rază de lumină către locul din care venea lumina ce fusese îndreptată spre ea. La acel moment a observat că nava avea o formă aproape triunghiulară, cu vârful orientat către în sus. Aceasta se corelează foarte bine cu observaţiile noastre. Este, de asemenea, interesant de menţionat că Maria Ward a simţit şi ea furnicături de-a lungul coloanei şi în zona capului. Ea a observat faptul că de navă s-a desprins un obiect de culoare portocalie care s-a deplasat spre nord. Aceasta corespunde în mod exact cu ceea ce am observat noi. Maria a estimat că nava avea un diametru de 20-30 de metri şi se deplasa la nu mai mult de 10-12 metri de sol. A menţionat şi faptul că nava era silenţioasă, cu excepţia unui bâzâit care părea să vină din partea de sud faţă de poziţia pe care o avea ea.
Avem rapoarte complete de la patru persoane care au fost martori la acest eveniment, ce includ transcrieri şi desene de la faţa locului. Este semnificativ faptul că acesta a fost un eveniment care a avut numeroşi martori. Nava se aflase la o distanţă de numai 120 de metri de noi şi la aproximativ 10 metri distanţă de sol. A existat o componentă eminamente interactivă în cadrul acestui eveniment, cu semnale luminoase care au fost observate de cel puţin cinci persoane. Aceştia erau cei patru oameni prezenţi în locaţia primară şi Maria Ward, care se apropia de locul în care se afla grupul nostru. Semnificaţia acestui eveniment este, de asemenea, foarte importantă. El reprezintă o întâlnire de Gradul Cinci la o foarte mică distanţă, având o componentă interactivă. Se pare că echipa CSETI a avut succes în acţiunea de atragere a unei nave spaţiale către locul în care se afla, reuşind apoi să o angreneze în schimbul de semnale luminoase. Părerea mea este aceea că, dacă echipa ar fi fost adecvat pregătită, ar fi avut loc o aterizare a navei spaţiale şi poate chiar îmbarcarea noastră la bordul ei.
Trebuie să menţionez aici că, în opinia mea, piatra de încercare în acest proiect de stabilire a unei relaţii reciproce între oameni şi fiinţele ET este gradul de pregătire a echipei de cercetare. Tuturor celor implicaţi în acest proiect le este clar faptul că există un crescendo al evenimentelor care au avut loc în ultimul an şi jumătate şi care vor culmina cu siguranţă, credem noi, cu o aterizare efectivă a unei nave extraterestre şi îmbarcarea unei echipe CSETI la bordul ei. Părerea mea este aceea că, în măsura în care noi vom reuşi să fim pregătiţi pentru acest nivel al întâlnirilor de Gradul Cinci, în aceeaşi măsură ele vor avea loc. Cu toate acestea, experienţa trăită reprezintă prin ea însăşi un eveniment foarte important în istoria întâlnirilor de Gradul Cinci. Nu numai că am reuşit să atragem nava respectivă în locul în care ne aflam, dar ea s-a apropiat incredibil de mult de grupul nostru.
Au existat multe discuţii în legătură cu acest eveniment. De exemplu, este de remarcat faptul că această navă a venit „camuflată” de întunericul nopţii, după o furtună puternică. Ploaia a permis acestui eveniment să se desfăşoare „în particular”, în spatele cortinei întunericului. Dacă nava ar fi apărut într-o noapte cu cer senin, cu siguranţă că ea ar fi fost observată şi interceptată de numeroşi intruşi. Aceasta ridică şi problema obţinerii dovezilor fotografice. Este oare o coincidenţă faptul că, de exemplu, aparatul nostru de fotografiat s-a udat de la ploaie şi nu a putut fi utilizat? De ce unii dintre cei care participaseră la cercetările din noaptea precedentă şi aveau aparate foto, nu fuseseră prezenţi împreună cu noi pentru a înregistra evenimentul? Imposibilitatea noastră de a obţine dovezi fotografice a fost: a) o coincidenţă, b) necesitatea de a „curăţa” zona de influenţe perturbatoare nedorite, precum cele care se infiltraseră în zona de cercetare în noaptea precedentă sau c) un eveniment intenţionat, ce indică faptul că ei nu au dorit să fie fotografiaţi de aproape? Trebuie remarcat faptul că aparatul de fotografiat pe care îl aveam la noi era un Canon L1 Pro, cu un obiectiv extensiv şi lentile telefotografice, care ne-ar fi dat posibilitatea să realizăm fotografii la o magnitudine de 60 X. Cu siguranţă că la distanţa de numai 120 de metri, acest aparat ar fi putut înregistra detalii extraordinare ale navei.
Ca să fiu sincer, până la acest moment nu am ajuns la nicio concluzie cu privire la semnificaţia acelor evenimente, în afară de faptul că sunt foarte sigur că ele nu reprezintă o coincidenţă. Eu consider că venirea navei într-o noapte atât de întunecată, după furtună, când probabilitatea de a fi văzută era foarte mică, a fost planificată. Aceeaşi navă a fost văzută pe cer în noaptea de 24 iulie, când cerul era perfect senin şi, cu toate acestea, atunci ea nu s-a apropiat de noi.
De asemenea, nu cred că este o coincidenţă faptul că eu însumi am experimentat acea transmisie telepatică de a merge la locul respectiv şi a rămâne acolo o perioadă de timp. Acea decizie a fost împotriva logicii şi este interesant faptul că oamenii care se aflau pe vârful dealului Woodborough Hill au avut un puternic sentiment similar de a rămâne în acelaşi loc încă o oră. Toate acestea pot fi considerate evenimente „foarte stranii” şi este important ca ele să fie luate în considerare în cadrul acestui fenomen.

Post-scriptum
Nopţile de 27, 28 şi 29 iulie au continuat cu apariţia unor fenomene aeriene semnificative. Însă niciunul dintre ele nu a avut loc atât de aproape de noi ca şi nava din noaptea de 26 spre 27 iulie. În ziua următoare, în data de 27, Colin Andrews ne-a dezvăluit faptul că mai mulţi oameni au auzit zumzăitul specific, similar celui înregistrat de către BBC la White Crow, pe la orele 00:20. Aceasta a avut loc cu 5 minute înainte de aterizarea iminentă a navei în apropierea locului în care se afla o parte din echipa noastră de cercetare. În ziua următoare am întâlnit-o pe Una Daywood, care a declarat că anul trecut, în East Kenet, Anglia, în noaptea de 26/27 iulie a fost raportată apariţia unei nave identice sau foarte asemănătoare cu cea văzută de noi în aceeaşi noapte, anul acesta.

Concluzie
Pe baza experienţelor avute în perioada 20-30 iulie am ajuns la concluzia că cercurile din lanurile de cereale sunt realizate de către o civilizaţie ET şi dovedesc existenţa tehnologiei ET. Observarea unei imense nave ET în apropierea lanurilor de cereale în dimineaţa zilei de 27 iulie, formaţiunea specială de desene din lanurile de cereale de lângă Roundplay, Anglia şi numeroasele apariţii OZN din cele 9 nopţi dovedesc originea ET a acestui fenomen. De o egală semnificaţie este şi faptul că există dovezi clare că oamenii pot interacţiona cu acest fenomen şi că, în măsura în care iniţiativele temeinic pregătite sunt duse la bun sfârşit, poate fi obţinut un progres semnificativ în ceea ce priveşte relaţiile deschise între oameni şi civilizaţiile extraterestre. Pe măsură ce umanitatea se îndreaptă către o civilizaţie globală şi către o stare de unitate organică, va creşte şi posibilitatea creării unei relaţii deschise şi sigure între oameni şi vizitatorii ET. Noi considerăm că civilizaţiile care au realizat desenele din lanurile de cereale sunt pregătite să intre în legătură directă cu noi. Este responsabilitatea noastră, ca oameni, ca şi noi să ne pregătim din punct de vedere fizic, mental şi spiritual pentru a face pasul următor în relaţia noastră cu aceşti vizitatori de pe alte planete. În timp ce vechea ordine a lumii se năruie în jurul nostru şi pe măsură ce se naşte o nouă ordine, ne aflăm într-un punct în istoria omenirii ce prezintă un mare potenţial de dezvoltare şi evoluţie a întregii noastre planete. Acest potenţial include, dar nu se limitează doar la atât, integrarea civilizaţiei umane într-o civilizaţie interplanetară, ceea ce înseamnă dezvoltarea mijloacelor de comunicare şi transport, ce vor depăşi cu mult realizările actuale în domeniu ale oamenilor, precum şi explorarea unei stări de unitate la nivel de conştiinţă, care transcende atât diferenţele relative dintre noi, ca fiinţe umane, cât şi cele dintre noi şi speciile altor planete.
Este imperativ necesar ca toţi cei care doresc să se alăture acestor eforturi vizionare, dar totuşi practice, să continue să se pregătească ei înşişi şi pe ceilalţi pentru viitoarele posibile contacte cu civilizaţiile de pe alte planete. Noi considerăm că dacă există o abordare corectă şi un grup motivat, special pregătit pentru astfel de întâlniri, aterizarea unei nave ET şi îmbarcarea echipei noastre la bordul ei este foarte probabilă. Nu putem spune cu exactitate când se va produce aceasta, putem spune însă că momentul este foarte aproape. Trebuie să subliniez faptul că obiectivele CSETI de a stabili grupuri de lucru formate din oameni capabili de a participa la întâlniri de Gradul Cinci, şi-au atins scopul propus într-un an şi jumătate. La această rată de progres, ne putem imagina ce evenimente vor avea loc în următorii cinci ani.
La aceste consideraţii se adaugă evenimentele din perioada 20-30 iulie din Anglia, care sunt mult mai importante decât CE-5 anterioare, inclusiv cele care au apărut în Golful Breeze, Wyoming, Colorado, North Carolina, Belgia şi în alte părţi. Există unii care ar vrea să ne facă să credem că toate evenimentele menţionate sunt doar simple coincidenţe. Totuşi, de aici se observă o creştere a numărului de contacte care au avut loc între Grupurile de Iniţiativă CE-5 şi vizitatorii ET care sunt implicaţi într-un proiect ce vizează binele planetei noastre. În plus faţă de aceasta, trebuie să vă spun, cu un sentiment de fascinaţie şi speranţă, că membrii grupurilor noastre de cercetare au avut parte de un număr crescut de apariţii de nave ET la distanţe mici, care li s-au arătat uneori chiar în plină zi. Aceasta include, desigur, apariţia care a avut loc în Wichita Falls, Texas, în data de 24 aprilie 1992, ce l-a avut ca martor pe Ron Russell, care a realizat o fotografie foarte reuşită a unei nave ET, de la o distanţă mică. O membră a grupului nostru de cercetare a văzut clar o navă ET trecând prin apropierea oraşului Los Angeles. În opinia mea, acest lucru semnifică faptul că fiinţele ET încearcă să ne facă să înţelegem că, la momentul potrivit, atunci când vom fi pregătiţi, ele sunt gata să se apropie fizic de noi, cu o deschidere mult mai mare decât până acum. Cu siguranţă că, pe măsură ce umanitatea parcurge această perioadă de transformare, posibilitatea realizării întâlnirilor de Gradul Cinci va fi din ce în mai mare.
La acest moment în evoluţia planetei noastre, o importanţă majoră o are evoluţia grupurilor competente care sunt foarte bine pregătite pentru a participa cu maximă deschidere la o întâlnire de Gradul Cinci, care să includă aterizarea navei ET şi posibilitatea îmbarcării (şi de ce nu, a deplasării pe altă planetă) a echipei noastre de cercetare. Pregătirile necesare unui astfel de efort extraordinar implică nu doar evoluţia raportării la mintea non-locală şi la conştiinţa universală, ci şi dezvoltarea interioară a capacităţilor de comunicare telepatică, precum şi pregătirea psihologică necesară pentru ca un astfel de eveniment să se poată desfăşura într-un mod firesc şi productiv. CSETI se dedică din ce în ce mai mult sponsorizării unor astfel de pregătiri intense în cadrul grupurilor de cercetare şi pe viitor se are în vedere dezvoltarea unor programe de instruire mult mai elaborate, pentru ca oamenii să fie în mod adecvat pregătiţi pentru întâlnirile cu fiinţele ET.
Eu sunt convins că aceste eforturi vor da rezultate în viitorul apropiat şi că trebuie să ne dăm seama de faptul că vom pune astfel bazele viitoarei unităţi interplanetare. Caracteristicile acesteia sunt: realizarea unităţii între toate fiinţele inteligente din univers prin experienţa directă a minţii nelimitate sau non-locale; menţinerea idealurilor şi a intenţiilor paşnice; beneficiile reciproce ale relaţiei dintre oameni şi alte civilizaţii din univers; renunţarea la motivele agresive sau exploatatoare. În prezent noi ne pregătim şi suntem pregătiţi de către vizitatorii noştri ET pentru evenimentele care vor urma. Cel mai important aspect al succesului nostru este înţelegerea faptului că procesul pe care îl urmăm transcende orice scopuri ultime. Dacă suntem atenţi la întregul proces, la integritatea momentului prezent, viitorul ni se va dezvălui într-un asemenea mod, încât nimic din Cer sau de pe Pământ nu-l va putea împiedica.
VOR APĂREA:
Universul conştient, de Dean Radin
Răspunsuri uluitoare la întrebări universale. Pot rugăciunile să vindece?
Există ceva mai rapid decât viteza luminii? Putem simţi când cineva se uită fix la noi? Universul conştient, bestseller internaţional, este o lucrare riguros documentată, scrisă de un parapsiholog eminent care atacă aceste întrebări şi multe altele, prezentând dovezi empirice în favoarea existenţei fenomenelor psihice.

Misterul Spandau, de Peter Moon
Folosind stilul specific romanului istoric, Peter Moon ne oferă informaţii de ultimă oră din saga Montauk, completând cu date de necontestat despre experimentele de călătorii în timp. Ne oferă, de asemenea, o imagine de ansamblu asupra vieţii a trei mari personalităţi care au locuit în Egipt în aceeaşi perioadă de timp: Drew Ali, Aleister Crowley şi Rudolph Hess.
În afară de tehnologie, o mare parte din intrigă este centrată în jurul dosarelor bancare naziste care au fost confiscate de către francmasoni.

Jurnal de călătorie, de Angelina Jolie
Cartea ce urmează a fi publicată la Editura Daksha reprezintă memorii din călătoriile actriţei Angelina Jolie în ţări precum Sierra Leone, Tanzania, Pakistan, Cambodgia şi Ecuador.
DAKSHA


Copiii matricei, de David Icke, 649 pagini, 49 lei
Ne-am născut într-o lume controlată de forţe nevăzute care au invadat şi care manipulează omenirea de mii de ani. Nu, acesta nu este un scenariu de la Hollywood, este chiar ceea ce trăim în prezent.
Dacă privim în jur, am putea crede că ceea ce vedem este „real”. Dar, de fapt, trăim în iluzie, o iluzie proiectată să ne menţină într-o închisoare mentală, emoţională şi spirituală.

Secretul suprem vol. 1/vol. 2, de David Icke, 448 pag./414 pag. 38 lei/35 lei
O carte şocantă şi explozivă semnată David Icke. Toţi oamenii de pe această planetă sunt afectaţi de incredibilele informaţii expuse de David Icke în această carte, prin care demonstrează în detaliu, folosind surse bine documentate, că aceleaşi linii genealogice controlează de mii de ani planeta Pământ, precum şi modul în care omenirea este atent manipulată.

Viitor cu cap de mort, de Radu Cinamar, 256 pag., 23 lei 
În vara anului 2003, într-o zonă neumblată din Munţii Bucegi, echipa Departamentului Zero (o secţiune ultrasecretă a Serviciului Român de Informaţii) a făcut o descoperire epocală care ar putea schimba complet destinul omenirii.
Presiunile diplomatice colosale efectuate de Statele Unite ale Americii asupra guvernului României pentru a nu divulga această descoperire lumii întregi au condus la o înţelegere temporară între cele două state şi la o inedită colaborare de ordin ştiinţific şi militar în cadrul echipei speciale care a plecat în „marea expediţie”. Implicaţiile sunt însă mult mai complexe, datorită imixtiunii ordinului ocult al Iluminaţilor, care a urmărit să preia controlul atât asupra locaţiei descoperirii, cât şi asupra expediţiei româno-americane.

12 zile, de Radu Cinamar, 256 pag., 22 lei
„Este uimitor cum lanţul de evenimente care a început cu marea descoperire din Munţii Bucegi şi a continuat cu expediţia de amploare prin tunelurile subpământene a modificat aproape integral atât gândirea, cât şi destinul unor oameni. Printre aceştia mă număr şi eu, care am fost nevoit să mă adaptez cu rapiditate la o transformare de proporţii în existenţa mea. (...) Evenimentele cu care m-am confruntat au depăşit cu mult chiar şi „iluzia” pe care o trăim în timpul unui vis. Mărturisesc faptul că pe tot parcursul acestor evenimente, care au avut loc într-o perioadă de aproximativ două săptămâni, starea de totală uluire aproape că nu m-a părăsit nici o clipă.

Misterul din Egipt, de Radu Cinamar, 276 pag., 27 lei
Cel de-al treilea volum al seriei iniţiate de Radu Cinamar reprezintă mult aşteptata continuare la best-seller-ul Viitor cu cap de mort. Misterul, stilul alert şi mai ales bogăţia subiectelor tratate în carte îl impun pe acest autor foarte ocultat în rândul celor mai reprezentativi scriitori ai genului. Relatarea lui biografică aduce în atenţia noastră multe semne de întrebare cu privire atât la trecutul, cât şi la viitorul omenirii. În text descoperim uluitoare dezvăluiri despre un grup secret de fiinţe care conduc din umbră şi manipulează viaţa oamenilor, dar de asemenea aflăm şi despre metodele cele mai potrivite pentru a contracara acest grup, perceput ca un veritabil guvern mondial secret. Descrierile remarcabile ale unor realităţi din trecutul îndepărtat al istoriei şi mai ales claritatea cu care sunt expuse anumite aspecte iniţiatice fac din această carte o bijuterie a cunoaşterii ezoterice.

Pergamentul Secret, de Radu Cinamar, 272 pag., 29 lei
Al patrulea volum din serie este o revelaţie bulversantă, care ne arată că Radu Cinamar are încă mulţi aşi ascunşi în mâneca obscură a serviciilor secrete. Dupa o absenţă editorială îndelungată, scriitorul ne prezintă o succesiune uimitoare de elemente biografice, care include modificări spectaculoase la nivelul Departamentului Zero, colaborarea cu Pentagonul într-o misiune foarte importantă în Antarctica, „cheia” Pergamentului Secret şi mai ales esenţa dezvăluirilor pe care Cezar Brad le face cu privire la una dintre cele mai controversate descoperiri din munţii Carpaţi, în anii 90. O mina de informaţii care nu trebuie ignorată...

Magicianul Alb, de Daniel Roxin, 256 pag., 26 lei
Romanul Magicianul Alb reprezintă, în esenţa lui, o veritabilă aventură a cunoaşterii, trăită în contextul unor revelaţii spirituale tulburătoare.
Într-o manieră surprinzătoare, dinamică şi cu multe subtilităţi, autorul ne conduce de la experienţe ce au loc dincolo de pragul lumii fizice, la dezvăluiri bulversante despre Noua Ordine Mondială.

Adevărul ascuns. Informaţii interzise, de dr. Steven M. Greer,488 pag., 37 lei
Dr. Greer vă va conduce pe coridoarele puterii secrete - ce se află dincolo de guvernele marionetă - la o grupare întunecată de oameni înnebuniţi de putere care ne conduc din umbră. Frâiele întregii planete se află încă în mâinile lor.
Citind Adevărul ascuns. Informaţii interzise, veţi afla modalităţile secrete în care civilizaţiile extraterestre comunică şi călătoresc în vastul spaţiu intergalactic şi veţi fi purtaţi în locul unde mintea, spaţiul, timpul şi materia se unesc.

Minţi interconectate, de dr. Dean Radin, 400 pag., 34 lei 
Putem simţi ce se petrece cu persoanele iubite aflate la mii de kilometri distanţă? Cum se face că uneori ştim cine sună, înainte de a răspunde la telefon? Oare intuiţiile pe care le avem conţin informaţii despre evenimentele viitoare? Putem avea percepţii fără să ne folosim de simţurile obişnuite? ă. Oare starea de interconectivitate a minţii poate explica existenţa capacităţilor psihice? Dean Radin, om de ştiinţă la Institute of Noetic Sciences, este de părere că aceasta ar putea fi o explicaţie.

Al şaptelea simţ, de Lyn Buchanon, 400 pag., 36 lei
Acum, pentru prima dată, Lyn Buchanan - un expert cu renume mondial în vederea la distanţă şi în explorarea potenţialităţilor acesteia - ne spune într-un mod sincer şi fără ocolişuri povestea sa. Recrutat pentru aproape un deceniu de către unul din Serviciile de Informaţii ale Armatei SUA, Buchanan a antrenat personal militar în utilizarea abilităţilor paranormale ca pe un instrument de colectare a informaţiilor în timpul crizei luării de ostatici în Iran, al dezastrului de la Cernobîl, al Războiului din Golf, etc.

Rege, războinic, magician, amant: Redescoperă arhetipurile masculine, de Robert Moore şi Douglas Gillette, 224 pag., 25 lei
Robert L. Moore, psihanalist şi profesor la Institutul C.G. Jung din Chicago, Illinois, şi Douglas Gillette, specialist în mitologie şi cofondator al Institutului de studiu al spiritualiţăţii mondiale, oferă prin această carte o viziune încântătoare a masculinităţii, care îşi trage seva nu din dominare, ci din creativitate şi din puterea colosală de a transforma, atât pe sine cât şi pe ceilalţi.
Rege, războinic, magician, amant este o veritabilă hartă pentru descifrarea psihicului masculin.

Proiectul Montauk, de Preston Nichols & Peter Moon; 147 pag., 19 lei
Proiectul Montauk: Experimente în Timp expune cele mai uimitoare şi secrete proiecte de cercetare din istoria omenirii, început cu Experimentul Philadelphia în anul 1943, proiectul a continuat apoi timp patruzeci de ani, timp în care au avut loc cercetări intense, culminând cu misterioasele experimente de la Montauk Point, din statul New York, prin care au fost accesate forţe şi energii extraordinare, însuşi timpul fiind manipulat.

Montauk revizitat, de Preston Nichols & Peter Moon, 256 pag., 23 lei
Montauk Revizitat demască forţele oculte din spatele Proiectului Montauk. Este revelată o serie de evenimente în care se întâlnesc corelaţiile misterioase ale clanului Cameron cu geneza tehnologiei rachetelor americane, istoria stranie a tranzistorului electronic şi magia lui Aleistar Crowley, Jack Parsons şi L. Ron Hubbard.

Piramidele din Montauk, de Preston Nichols & Peter Moon, 296 pag., 25 lei
Piramidele de la Montauk dezvăluie misterele de la Montauk Point, revelând informaţii excepţionale despre amplasarea piramidelor şi despre experimentele de călătorii în timp. Preston Nichols continuă să ne fascineze cu informaţii actuale despre operaţiunile oculte desfăşurate la Montauk care includ descoperirea unui accelerator de particule nucleare la baza militară Montauk şi proiectarea de noi arme psihotronice.

Soarele negru, de Peter Moon, 384 pag., 30 lei
După cel de-al Doilea Război Mondial şi după ocupaţia ulterioară a Germaniei, comandanţii militari aliaţi au fost uluiţi sa descopere excepţionalele secrete de stat ale regimului nazist. Soarele Negru sondează în profunzimi secretele celui de-al Treilea Reich şi contactele sale tibetane. De la farfuriile zburătoare germane la misiunile SS în Tibet, suntem conduşi pe o cale ce ne ajută să pătrundem misterele Celui de-al Treilea Reich şi la Arca Alianţei şi Sfântul Graal.

Întâlnire în Pleiade, de Preston Nichols & Peter Moon, 272 pag., 28 lei
Întâlnire în Pleiade este povestea unui bărbat care a fost purtat în Pleiade, unde a primit o educaţie ştiinţifică cu mult mai  avansată faţă de cea predată în universităţile de pe Pământ. Povestea personală a lui Preston Nichols este revelată acum pentru prima dată, fiind însoţită de o avalanşă de informaţii uluitoare despre care nu s-a mai scris până acum.


 